
AMŽINOS ATOSTOGOS 


Diena buvo tokia gaivi, kokia tik gali būti gaivi žolė, tįstanti 
aukštyn, debesys, plaukiantys padange, ir drugiai, plasnojantys po 
pievą. Diena buvo nuausta iš tyla - bičių tylos, gėlių tylos, vande- 
nyno ir žemės tylos; ir tai visai nebuvo tylos, tai buvo judesiai, vir- 
pesiai, plazdenimai, kilimai, kritimai, kiekvienas savo laiku, savo 
nepakartojamu ritmu. Žemė buvo nejudri, bet visgi judėjo. Jūra 
bangavo, bet visgi buvo rami. Paradoksas plaukė iš paradokso, ra- 
mybė maišėsi su ramybe, garsas su garsu. Gėlės vibravo, bitės kri- 
to į dobilieną - po vieną ir mažyčiais auksinio lietaus lašeliais. Kal- 
vų vilnis ir vandenyno vilnis, dvi skirtingas judėjimo rūšis, skyrė 
geležinkelis, tuščias geležinkelis, sudėtas iš rūdžių ir plieninių šer- 
džių, geležinkelis, kuriuo - tai buvo aišku iš pirmo žvilgsnio - jau 
daug metų nevažinėjo traukiniai. Jis tesėsi trisdešimt mylių į šiau- 
rę, galiausiai pradingdamas ūkanotuose toliuose, ir trisdešimt my- 
lių į pietus, skrosdamas debesų salas, kurios bežiūrint keitė kon- 
tūrus tolimų kalnų pašlaitėse. 

Tik staiga bėgiai ėmė virpėti. 

Juodasis strazdas, tupėjęs ant bėgio, pajuto, kaip kažkur, už 
kelių mylių, sudundėjo dar vos juntamas, bet pamažu garsėjantis 
ritmas - lyg plaktų širdis. 

Juodasis strazdas pakilo virš jūros. 

Bėgiai vis virpėjo, ir pagaliau iš už posūkio pasirodė nedidelė 
drezina. Ji dardėjo keliu išilgai pakrantės, o dviejų cilindrų variklis 
pupsėjo ir tratėjo didingoje tyloje. 

Keturratėje drezinoje buvo įtaisytas dvigubas suolas, nukreip- 
tas į abi puses, o virš suolo kabėjo nedidelė stoginė. Jos šešėlyje 
sėdėjo vyras, jo Žmona ir judviejų septynmetis sūnus. Drezina 
dardėjo per tuščius laukus ir pievas, vėjas tvoskė jos keleiviams į 
akis ir taršė plaukus, bet trijulė nežiūrėjo atgal, tik pirmyn. Kar- 
tais, posūkiui baigiantis, jų akys užsidegdavo smalsumu, kartais 
būdavo be galo liūdnos, bet visada budrios - ką pamatys prieša- 
kyje? 

Drezinai išsukus į tiesų kelią, variklis staiga užsikosėjo ir nu- 
tilo. Slegiančioje tyloje atrodė, kad tai žemės, dangaus ir jūros ra- 
mybė privertė mašiną sustoti. 

- Baigėsi degalai. 

Vyras atsidusęs ištraukė iš siauros bagažinės atsarginį kanistrą 
ir ėmė pilti degalus į baką. 

Jo žmona ir sūnus tuo tarpu ramiai sėdėjo, žiūrėdami į jūrą, 
klausydamiesi, kaip dusliai griaudėja ir šnabžda bangos, kaip šna- 
ra atitraukiami smėlio, žvirgždo, dumblių ir putos gobelenai. 

- Argi jūra nenuostabi? - paklausė moteris. 

- Man patinka, - atsiliepė berniukas. 


- Tai gal čia ir pavalgykime, jeigu jau sustojome? 

Vyras nukreipė žiūronus į žalią pusiasalį priekyje. 

- Kodėl gi ne? Bėgiai smarkiai prarūdiję. Priekyje vienoje vie- 
toje kelias visai suiręs. Vis tiek teks palaukti, kol pataisysiu. 

- Kuo daugiau bus suirusių bėgių, tuo dažniau užkandžiausi- 
me! - pareiškė berniukas. 

Moteris pamėgino šyptelėti iš sūnaus žodžių, paskui vėl surim- 
tėjusi atsisuko į vyrą. 

- Kiek mums šiandien dar liko važiuoti? 

- Beveik devyniasdešimt mylių. - Vyras vis dar įdėmiai tyrinė- 
jo kelią pro žiūronus. - Daugiau, manyčiau, ir neverta keliauti per 
vieną dieną. Kai skubi, nieko aplinkui nematai. Poryt būsime 
Monterėjuje, dar po dienos, jei nori, Palo Alte. 

Moteris atsirišo geltonus kaspinus pasmakrėje, nusiėmė nuo 
auksinių plaukų plačiabrylę šiaudinę skrybėlę, nuėjo toliau nuo 
mašinos ir ten sustojo. Jos oda buvo išrasojusi prakaito lašeliais. 
Jie taip ilgai važiavo nesustodami drebančia drezina, kad visas kū- 
nas prisigėrė ritmingo virpėjimo. Dabar, sustojus, apėmė toks 
keistas jausmas, tarsi juos pagaliau iškinkė. 

- Eime valgyti! 

Berniukas bėgte nunešė kraitę su maisto atsargomis ant jūros 
kranto... 


+ 


Berniukas ir moteris jau sėdėjo prie staltiesės, patiestos ant 
smėlio, kai vyras pagaliau atsekė paskui juos. Jis vilkėjo dalykinį 
kostiumą su liemene, buvo pasirišęs kaklaraištį ir užsidėjęs skry- 
bėlę - sakytum, tikėjosi čia kažką sutikti. Tačiau dalindamas su- 
muštinius ir traukdamas iš vėsių žalių stiklainių marinuotas dar- 
žoves, jis pamažu atleido kaklaraištį ir prasisagstė liemenę, vis 
žvilgčiodamas per petį, tarsi pasiruošęs bet kurią akimirką vėl už- 
sisagstyti visas sagas. 

- Mes vieni, tėveli? - kramtydamas paklausė berniukas. 

- Taip. 

- Ir daugiau nieko nėra, niekur? 

- Niekur nieko. 

- O anksčiau ar buvo žmonės? 

- Kodėl vis klausinėji to paties? Juk tai buvo ne taip jau seniai. 
Prieš porą mėnesių. Tu ir pats prisimeni. 

- Nelabai. O jei labai stengiuosi prisiminti, tada išvis nieko nep- 
risimenu. - Berniukas pasisėmė saują smėlio ir leido jam ištekėti 
pro pirštus. - Žmonių buvo tiek, kiek yra smėlio šitoje pakrantė- 
je, taip? Ir kas gi jiems nutiko? 

- Nežinau, - atsakė tėvas, ir tai buvo tiesa. 

Vieną rytą pabudę jie pamatė, kad pasaulis tuščias. Ant kaimy- 
nų skalbinių virvės vėjas tebeplaikstė baltutėlius baltinius, priešais 
aplinkinius kotedžus žvilgėjo automobiliai, bet nesigirdėjo įpras- 

tų rytinių “Iki pasimatymo!", mieste neūžė galingos transporto ar- 
terijos, nečirškė telefonai, krūpčiodami nuo savo čirškesio, vaikai 
nerėkavo saulėgrąžų tankynėje. 

O išvakarėse vyras su žmona sėdėjo priekinėje verandoje, kai 
laiškininkas atnešė vakarinį laikraštį, ir vyras, net nežvilgtelėjęs į 
antraštes, pasakė: 

- Kažin kada mes Jam tiek atsibosime, kad Jis nušluos mus vi- 
sus nuo žemės paviršiaus? 

- Taip, tikrai, - atsiliepė moteris. - Jau tikrai per toli nuėjome. 
Ir vis dar einame. Argi mes ne kvailiai, ką? 

- O kaip būtų puiku... - vyras prisidegė pypkę ir išpūtė pirmąjį 
dūmą... - jei rytoj pabustume, o visame pasaulyje daugiau nė gy- 
vos dvasios, nors imk ir pradėk viską iš pradžių! - Jis sėdėjo pap- 
sėdamas pypkę, susuktą laikraštį laikydamas rankoje, galvą atlošęs 
į krėslo atkaltę. 

- Jei dabar galima būtų paspausti tokį mygtuką, ar paspaus- 
tum? - paklausė žmona. 

- Manau, kad taip, - atsakė vyras. - Be jokio smurto. Tik kad visi 
išnyktų nuo žemės paviršiaus. Kad liktų tik žemė, jūros ir augalai 
- gėlės, žolė, vaismedžiai. Gyvūnai, be abejo, taip pat tegu lieka. 
Visi, išskyrus žmogų, kuris medžioja, kai nėra alkanas, valgo, kai 
jaučiasi sotus, ir kenkia visiems, nors niekas nedaro jam nieko 
blogo. 

- Mes, be abejo, taip pat turėtume likti. - Moteris šyptelėjo. 

- Neblogai būtų. - Vyras susimąstė. - Turėtume marias laiko 
priešakyje. Ilgiausias vasaros atostogas per visą pasaulio istoriją. 
Galėtume pasiimti pilną krepšį maisto atsargų ir leistis į iškylą, il- 
giausią iškylą iš visų, kokios tik kada yra buvę. Tik tu, aš ir Džimas. 
Nereikėtų jokių bilietų. Nereikėtų derintis su Džonesais. Netgi 
mašinos nereikėtų. Norėčiau pakeliauti kokiu nors įdomesniu bū- 
du, senovišku būdu. Pasiimtume kraitelę sumuštinių, tris butelius 
gazuoto gėrimo, atsargas vis papildytume tuščiose maisto parduo- 
tuvėse, ir pirmyn, į nesibaigiančią vasarą... 

Jie ilgai sėdėjo terasoje, nesikalbėdami tarpusavyje, sulanksty- 
tas laikraštis gulėjo tarp jų. 

Pirmoji tylą sutrikdė moteris. 

- Tik ar mes nesijaustume vieniši? - paklausė ji. 


< 


Tai štai koks buvo kitos dienos rytas. Pabudę jie išgirdo tylius 
žemės garsus: visa žemė dabar buvo vientisa pieva, ir pasaulio 
miestai skendėjo žolės, medetkų, saulučių ir kitokių gėlių jūroje. 
Iš pradžių jie priėmė šį faktą stebėtinai ramiai, galbūt dėl to, kad 
jau seniai nemėgo miesto, kur turėjo begalę draugų, kurie iš tie- 
sų nebuvo draugai, kad jau seniai gyveno užsidarę ir vieniši savo 
mechaniškame avilyje. 

Vyras atsikėlė iš lovos, žvilgtelėjo pro langą ir ramiai, tarsi kal- 
bėtų apie orą, pranešė: 

- Visi dingo. 

Jis suprato tai iš garsų, kurių nebeskleidė miestas. 

Jiedu papusryčiavo neskubėdami, nes berniukas vis dar mie- 
gojo. Baigęs valgyti, vyras atsilošė kėdėje ir tarė: 

- Dabar turiu pagalvoti, ką toliau veiksime. 

- Ką veiksime? - nustebo žmona. - Tu, be abejo, važiuosi į dar- 
bą. 

- Tu vis dar netiki, ar ne? - Jis nusijuokė. - Netiki, kad aš nelėk- 
siu iš namų kas rytą dešimt po aštuonių, kad Džimui nebereikės 
kasdien skubėti į mokyklą. Viskas, mieloji, pamokos baigėsi - vi- 
siems mums! Daugiau jokių rašiklių, jokių knygų, jokių tūžmin- 
gų boso žvilgsnių! Mus išleido atostogų, brangioji, ir mums jau 
niekada nebereikės grįžti prie tos prakeiktos kvailos rutinos. Ei- 
me! 

Jis išsivedė žmoną į tuščias ir tylias miesto gatves. 

- Jie nenumirė, - tarė jis. - Tiesiog... išėjo. 

- O kituose miestuose? 

Vyras įžengė į telefono būdelę, susuko Čikagos, paskui Niujor- 
ko, paskui San Francisko numerius. 

Tyla. Tyla. Tyla. 

- Stai taip, - tarė jis, kabindamas ragelį. 

- Aš jaučiuosi kalta, - prisipažino žmona. - Jų nėra, 0 mes esa- 
me. Ir... kažkodėl jaučiuosi laiminga. Kodėl? Juk turėčiau liūdėti. 

- Liūdėti? O ko liūdėti? Anokia čia tragedija. Juk jų niekas ne- 
nukankino, nesudegino, nesusprogdino. Jie tiesiog išėjo, patys to 
nesuvokdami. Mudu su tavimi niekam nieko neskolingi. Dabar 
mūsų vienintelė pareiga - būti laimingais. Trisdešimt metų laimės 
- argi ne nuostabu? 

- Bet... tada mums reikia pagimdyti daugiau vaikų! 

- Iš naujo apgyvendinti pasaulį? - Vyras lėtai, užtikrintai papur- 
tė galvą. - Ne. Tegu Džimas būna paskutinis. Tegu po jo mirties 
pasaulis vėl priklausys arkliams, karvėms, voverėms ir vorams. Jie 
be mūsų nepražus. Kada nors kokia nors kita rūšis, mokanti su- 
derinti įgimtą sėkmę su įgimtu smalsumu, pastatys miestus, kurie 
nė iš tolo nebus panašūs į mūsiškius, ir gyvens toliau. O dabar ei- 
me, susikrausime krepšį, pažadinsime Džimą ir pradėsime atosto- 
gauti - trisdešimt metų iš eilės. Nagi, kuris pirmas nubėgs iki na- 
mų! 


+ 


Vyras paėmė iš drezinos kūjį ir nuėjo taisyti surūdijusių bėgių. 
Per tą pusvalandį, kol jis dirbo, moteris su berniuku pabėgiojo 
pakrante, grįžo, nešini dailiais rausvais akmenėliais ir varvančio- 
mis kriauklelėmis, visu tuzinu ar dar daugiau, susėdo ant smėlio, 

ir motina ėmė mokyti sūnų; vaikas rašė į bloknotą namų darbus, 
kai vidurdienį nuo sankasos nusileido tėvas, jau be švarko, su per- 
sisukusiu kaklaraiščiu, ir jie trise gėrė putojantį apelsinų gėrimą 
stebėdami, kaip buteliuose grūdasi burbuliukai, verždamiesi į vir- 
šų. Buvo tylu. Jie klausėsi, kaip saulė derina senus plieninius bė- 
gius. Sūrus vėjas nešiojo karštos dervos kvapą, o vyras lengvai 
baksnojo pirštu į atlasą. 

- Kitą mėnesį, gegužę, suksime link Sakramento, paskui trauk- 
sime į Sietlą. Turėtume nusigauti tenai iki liepos pirmos, liepą la- 
bai smagu Vašingtone. O kai orai atvės, keliausime atgal link Je- 
loustouno, po kelias mylias per dieną, pamedžiosime, pažuvausi- 
me... 

Berniukui nusibodo klausytis ir jis nuėjo į pakrantę, kur ėmė 
mėtyti į jūrą pagalius, o paskui lyg šunelis pats bėgdavo jų atnešti. 

Vyras kalbėjo toliau: 

- Žiemosime Taksone, žiemos pabaigoje važiuosime į Floridą, 
pavasarį - pakrante aukštyn, ir galbūt iki birželio pasieksime Niu- 
jorką. O dar kitą vasarą, už dvėjų metų, apsistosime Čikagoje. Po 
trejų Metų... ar norėtumėte žiemą praleisti Mechike? Bet kur, kur 
nuves geležinkelio bėgiai, bet kur, o jeigu aptiksime seną atšaką, 
visiškai nežinomą, velniai rautų, važiuosime ja, važiuosime iki pat 
galo ir pažiūrėsime, kurgi ji veda. O kuriais nors metais, dievaži, 
leisimės valtimi žemyn Misisipe, seniai apie tai svajojau. To marš- 
ruto užtektų visam gyvenimui. Kaip seniai aš svajojau štai šitaip 
pakeliauti... 

Vyras nutilo. Jis jau norėjo užversti atlasą, kai netikėtai kažkas 
skaidrus šmėkštelėjo ore ir nukrito ant popieriaus. O nuo ten nu- 
sirito ant smėlio, kur liko šlapias gurvuolėlis. 

Žmona dirstelėjo į šlapią dėmelę smėlyje ir greitai pakėlė akis 
į vyro veidą. Jo liūdnos akys pernelyg blizgėjo. O vienu skruostu 
tįso šlapias takelis. 

Moteris aiktelėjo. Paėmė vyrą už rankos ir tvirtai ją suspaudė. 

Vyras stipriai sugniaužė jos pirštus, užsimerkė ir lėtai, užsikirs- 
damas pratarė: 

- Kaip būtų puiku, tiesa, jei šįvakar atsigultume miegoti, o per 
naktį viskas kažkokiu būdu sugrįžtų? Visos tos nesąmonės, triukš- 
mas, neapykanta, visi tie siaubingi dalykai, tie košmarai, tie tūž- 
mingi žmonės ir kvaili vaikai, visa ta painiava, tuštybė, menkybė, 
visos viltys, poreikiai, meilė. Kaip būtų puiku... 

Moteris pagalvojo ir linktelėjo. 

Staiga jie abu krūptelėjo. 

Nes tarp jų, jau neaišku, kiek laiko, stovėjo judviejų sūnus, 
rankoje laikydamas tuščią gazuoto vandens butelį. 

Berniukas buvo labai išblyškęs. Jis ištiesė laisvąją ranką ir pa- 
lytėjo tėvo skruostą, kur paliko pėdsaką viena vienintelė ašara. 

- Tu... - pratarė vaikas. - Tu, tėveli. Tu taip pat neturi su kuo 
žaisti. 

Moteris prasižiojo, norėdama kažką pasakyti. 

Vyras siektelėjo sūnaus rankos. 

Tačiau berniukas staiga atšlijo. 

- Kvailiai! Kvailiai! Mulkiai! Kvaišos jūs, kvaišos! - Jis apsisuko, 
nubėgo prie jūros ir ten sustojo, garsiai raudodamas. 

Žmona pašoko, ketindama pulti iš paskos, bet vyras ją sulaikė. 

- Nereikia. Palik jį ramybėje. 

Staiga jiedu nutilo ir sustingo. Mat berniukas apačioje, pakran- 
tėje, vis dar tebekukčiodamas, ėmė kažką rašyti ant bloknoto la- 
pelio, paskui sukišo tą lapelį į tuščią gazuoto vandens butelį, už- 
suko kamštelį, užsimojo - ir butelis žibančiu, tviskančiu lanku pa- 
kilo aukštai į Orą ir nukrito toli į jūrą. 

Ką, galvojo moteris, ką gi jis parašė tame lapelyje? Kas ten, bu- 
telyje? 

Bangos nešėsi butelį tolyn. 

Berniukas nustojo verkęs. 

Po kurio laiko jis vėl užlipo į pakriūtę ir atsistojo priešais 
tėvus, žiūrėdamas į juos. Vaiko veidas nebuvo nei ruškanas, nei 
linksmas, nei gyvas, nei sustingęs, nei ryžtingas, nei abejingas; 
jame atsispindėjo tik kažkoks nenatūralus tų visų jausmų mišinys, 
kažkoks susitaikymas su laiku, su stichijomis, su kitais dviem 
žmonėmis. Tėvai žvelgė i savo vaiką, žvelgė įlankon už jo nugaros, 
kur ant bangų keterų žaižaravo butelis, greitai toldamas nuo kran- 
to. 

Gal jis užrašė 72454 norą, galvojo moteris, gal jis užrašė tai, 
apie ką mes dabar kalbėjome, apie ką svajojome? 

O gal jis parašė tik savo norą, spėliojo ji, pavyzdžiui, kad rytoj 
pabustų, ir pasaulis būtų tuščias - nė vieno žmogaus visoje Žemė- 
je, nei vyro, nei moters, nei tėvo, nei motinos, jokių kvailų suau- 
gusiųjų su jų kvailais norais, kad jis galėtų vienas sau dardėti ge- 
ležinkeliais, pats vairuoti mašiną, vienišas berniukas, klajojantis 
per žemyno platybes - amžinos kelionės, amžinos iškylos? 

Gal toks buvo jo noras? 

Ką gi jis užrašė? 

Moteris pažvelgė į bespalvės sūnaus akis, bet atsakymo jose 
neįskaitė, o klausti nedrįso. 

Žuvėdros šešėlis prasklendė virš trijulės, akimirkai pridengda- 
mas jų veidus netikėta vėsa. 

- Metas judėti, - pratarė kažkuris. 

Jie nunešė krepšį su maisto atsargomis atgal į dreziną, pasta- 
tė ant mašinos grindų berniuko kibirėlį su kriauklelėmis, moteris 
rūpestingai užsirišo pasmakrėje geltonus skrybėlės kaspinus, vy- 
ras pasirišo kaklaraištį, užsivilko liemenę, švarką, užsimaukšlino 
skrybėlę, ir visi trys susėdo mašinoje ant suolo, žiūrėdami į jūrą, 
kur tolumoje, ties horizontu, blykčiojo butelis su rašteliu. 

- Ar užtenka vien panorėti? - paklausė berniukas. - Ar gana vien 
noro? 

- Kartais... net per daug. 

- Priklausomai nuo to, ko prašai. 

Berniukas linktelėjo, tebežiūrėdamas į tolį. 

Jie pažvelgė atgal, ton pusėn, iš kur atvažiavo, paskui į priekį, 
kur ketino važiuoti. 

- Sudie, krante, - tarė berniukas ir pamojavo rankele. 

Mašina nudardėjo surūdijusiais bėgiais. Palaipsniui dardesys 
tolo, slopo. Kartu su juo tolo ir vyras, moteris bei berniukas, kol 
ištirpo tolumoje, tarp kalvų. 

Jiems nuvažiavus, bėgiai dar porą minučių virpėjo, paskui sus- 
tingo. Nukrito žemėn rūdžių trupinėlis. Linktelėjo gėlė. 

Jūra ošė labai garsiai. 


, | Vertė 
Živilė SAMENAITE 


TREMTINIAI 


Jos kvėpavo liepsnomis ir svaidėsi ugningais žvilgsniais. Trys 
raganos kišdamos taukuotą lazdą ir kaulėtus pirštus ėmė tikrinti 
katilo turinį. 


Kada sueisim vėl audroj, 
Lietuj ir darganoj piktoj? 


Raganos tarsi girtos šoko ant išdžiūvusios jūros kranto ir vis- 
ką degindamos pikta linkinčiais žvilgsniais kalbėjo užkeikimus. 


Sokim, seserys, ratu! 

Pilkit katilan nuodų! 
Pamatinė! Tu po siena 
Trisdešimt ir vieną dieną 
Snuudei gliuumą kaupdama: 
Lėk į katilą pirma! 


Netrukus jos nutilo ir apsižvalgė aplink. 

- Kur kristalas? Kur adatos? 

- Štai Čia! 

- Puiku! 

- Ar geltonasis vaškas sutirštėjo? 

- Taip! 

- Pilkitė į geležinę formą! 

- Ar vaškinė figūra jau paruošta? - Vaškui varvant ant žalių ra- 
ganų rankų, figūrėlė įgavo savo formas. 

- Smeik adatą tiesiai per širdį! 

- Kristalas, kristalas; paimkit jį iš krepšio. Nuvalykite dulkės ir 
pažvelkime, ką jis rodo! 

Raganos pabalusiais veidais palinko virš kristalo. 


Žvelk, žvelk akylai... 
+ 


Kosminis laivas iš Žemės skriejo Marso link. Jame vienas po ki- 
to krito ir mirė žmonės. 

Pavargęs kapitonas pakėlė galvą. 

- Mes privalėsime panaudoti morfijų. 

- Bet kapitone... 

- Juk pats matai, kokia šio žmogaus būklė. - Kapitonas pakėlė 
vilnonę antklodę, po kuria gulėjęs surištas Žmogus sujudėjo ir su- 
vaitojo. Ore tvyrojo sieros kvapas. 

- Aš mačiau... mačiau tai. - Vyras atmerkė akis ir pažvelgė į liu- 
ką, kuriame matėsi Visatos platybės, mirgančios žvaigždės, tolstan- 
ti Zemė ir artėjanti raudona Marso planeta. - Aš mačiau tai... šikš- 
nosparnis, milžiniškas šikšnosparnis žmogaus veidu. Jis žvelgė 
pro liuką ir plasnojo, plasnojo, plazdėjo ir plasnojo. 

- Pulsas? - paklausė kapitonas. 

Sanitaras patikrino vyro pulsą. 

- Šimtas trisdešimt. 

- Jis ilgai netvers. Suleiskite mortijaus. Eime, Smitai, - tarė ka- 
pitonas. 

Jie nuėjo toliau. Staiga grindis nuklojo kaulai ir spiegiančios 
kaukolės. Kapitonas neišdrįso pažvelgti žemyn. 

- Ar čia yra Persas? - perrėkdamas spiegimą paklausė kapitonas 
ir pasuko kito liuko link. 

Baltą chalatą dėvintis gydytojas atsitraukė nuo kūno. 

- Nieko negaliu suprasti. 

- Kaip mirė Persas? 

- Nežinome, kapitone. Jo nekamavo širdies ar smegenų ligos, 
jis nepatyrė jokio šoko, o paprasčiausiai numirė. 

Kapitonas pajuto, kaip gydytojo ranka pavirto šnypščiančia gy- 
vate ir įgėlė jam. Kapitonas net nekrūptelėjo. 

- Pasirūpink savimi. Manau, kad tavo pulsas taip pat padidėjęs. 

Gydytojas linktelėjo. 

- Persas skundėsi skausmais rankose ir kojose, sakė, kad jį kaž- 
kas bado adatomis. Taip pat sakė, kad jaučiasi kaip tirpstantis vaš- 
kas. Persas nuvirto ant grindų, o aš padėjau jam atsikelti. Jis pa- 
sakė, kad jaučia sidabrinę adatą savo širdyje, ir, suklykęs tarsi vai- 
kas, numirė. Štai ir jis. Mės dar kartą galime atlikti skrodimą ir pa- 
rodyti jums, kad jo organai visiškai nepažeisti. 

- Tai neįmanoma! Turi būti kokia nors jo mirties priežastis! 

Kapitonas priėjo prie liuko. Tvarkingos ir išpuoselėtos jo ran- 
kos kvepėjo mentolu, jodu ir muilu; dantys buvo nušveisti iki aki- 
nančio baltumo, o ausys ir skruostai nuo prausimosi - truputį pa- 
raudę. Kapitonas dėvėjo baltą uniformą ir juodus batus, kurie 
blizgėjo lyg veidrodžiai. Garbanoti, trumpai kirpti plaukai skleidė 
stiprų spirito kvapą. Net kapitono kvapas buvo aštrus, šviežias ir 
švarus. Ant jo nesimatė nė vienos dėmelės. Kapitonas panėšėjo į 
aštriai išgaląstą chirurgo skalpelį, kuris buvo ką tik išimtas iš de- 
zinfekcijos kameros. 

Likę gyvi buvo tokie patys, kaip ir kapitonas. Kai kas tikėjosi, 
kad netrukus iš jų nugarų ims lįsti įvairios varinės detalės; bet tai 
buvo brangūs, talentingi, paklusnūs, staigios reakcijos ir gerai su- 
tepti žaisliukai. 

- Dar po valandėlės leisimės toje prakeiktoje planetoje. Smitai, 
ar matei ką nors panašaus į šikšnosparnį, o gal sapnavai kitokį 
košmarą? 

- Taip, sere. Sapnavau dar prieš mėnesį, kai mūsų laivas star- 
tavo iš Niujorko. Man sapnavosi baltos žiurkės, kurios kandžiojo 

man kaklą ir gėrė kraują. Niekam to nepasakojau, nes bijojau, kad 
neleisite man vykti į šią kelionę. 

- Tiek jau to, - atsiduso kapitonas. - Aš taip pat sapnavau koš- 
marus. Per visus penkiasdešimt savo tarnybos metų nebuvau nie- 
ko sapnavęs, bet likus savaitei iki skrydžio ėmiau sapnuoti kas- 
nakt. Kiekvieną naktį sapnuodavau, kad esu baltas vilkas, kurį pa- 
gavo ir peršovė sidabrine kulka, o paskui, persmeigę kuolu, palai- 
dojo. - Kapitonas linktelėjo galva Marso link. - Kaip manai, Smitai, 
ar jie žino, kad mes atskrendame? 

- Sere, bet mes nežinome, ar Marse egzistuoja gyvybė? 

- Negi? Jie pradėjo mus gąsdinti jau prieš aštuonias savaites. 
Dabar jie jau nužudė Persą ir Reinoldsą. Vakar apako Grenvilis. 
Kaip apako? Nežinau. Šikšnosparniai, adatos, sapnai ir be jokios 
priežasties mirštantys žmonės. Smitai, jei dabar nebūtų 2120 me- 
tai, visa tai pavadinčiau raganavimu. Mes esame protingi žmonės 
ir žinome, kad to negali būti. Bet yra! Kad ir kas jie tokie būtų, 
naudodami adatas ir šikšnosparnius visomis išgalėmis stengsis 
mus visus pribaigti. - Kapitonas apsisuko aplink. - Smitai, paimk 
visas knygas iš mano bylos. Nusileidus į planetą, norėčiau turėti 
jas su savimi. 

Ant kosminio laivo grindų buvo sudėta apie du šimtus knygų. 

- Ačiū, Smitai. Ar matei, kokios tai knygos? Manai, kad išprotė- 
jau? Galbūt. Mane apėmė kvaila nuojauta. Ir prieš pat išskrendant 
paprašiau, kad šias knygas atvežtų iš Istorijos muziejaus. Mane pa- 
veikė sapnai. Dvidešimt naktų buvau badomas, skerdžiamas; sap- 
navau spiegiantį šikšnosparnį, prismeigtą prie chirurgo stalo, keis- 
tą daiktą, besisukantį dėžėje, po žeme; tai prasti, nieko gero ne- 
linkintys sapnai. Visa mūsų įgula sapnavo visokius nebūtus daly- 
kus: raganas, vampyrus ir šmėklas, dalykus, apie kuriuos jie nie- 
ko nežinojo. Kodėl nežinojo? Todėl, kad visos knygos, kuriose ap- 
rašyti panašūs dalykai, buvo sunaikintos prieš šimtą metų. Įstaty- 
mas draudė turėti bet kokią knygą apie bet kokius baisumus. Šios 
knygos, kurias matai, yra paskutinės. Jos buvo užrakintos Istori- 
jos Muziejaus rūsiuose. 

Smitas pasilenkė ir ėmė skaityti apdulkėjusius pavadinimus: 

- Edgaro Alano Po “Fantazijų ir paslapčių pasakos", Bremo 
Stoukerio “Drakula", Merės Šeli “Frankenšteinas", Henrio Džeim- 
so “Varžto pasisukimas", Vašingtono Irvingo “Miegančiojo Slėnio 
legendą", Natanielo Havthorno “Rapačinio duktė", Ambroso Bier- 
so “Atsitikimas ant Pelėdos Užutekio tilto", Luiso Kerolo “Alisa ste- 
buklų šalyje", Algernono Blakvudo “Gluosniai", L. Franko Baumo 
“Ozo miesto burtininkas", H.P. Lavkrafto “Lemties šešėlis virš Ins- 
maufo" ir dar daug kitų knygų, kurias parašė Valteris de la Mare, 
Veikfyldas, Harvėjus, Velsas, Askvitas, Hakslėjus. Visi jie buvo užd- 
rausti autoriai. Jų knygas sudegino tais pačiais metais, kai išėjo 
įstatymas, draudžiantis švęsti Vėlines ir Kalėdas! Bet, sere, kodėl 
jos reikalingos čia, mūsų laive? 

- Dar nežinau, - atsiduso kapitonas. 

Trys raganiūkštės iškėlė kristalą, kuriame sušmėžavo kapitono 
veidas ir iš stiklinio rutulio pasigirdo silpnas balsas: 

- Dar nežinau, - atsiduso kapitonas. 

Trys raganos kruvinais žvilgsniais pažvelgė viena į kitą. 

- Neturime labai daug laiko, - tarė viena ragana. 

- Turime perspėti Juos, laukiančius Mieste. 

- Jie norės viską Žinoti apie tas knygas. Negerai. Tai kvailys, tas 
kapitonas. 

- Raketa nusileis po valandos. 

Raganos krūptelėjo ir sumirksėjo. Jos žvelgė į Smaragdo mies- 
tą, stovintį prie išdžiūvusios Marso jūros. Pačiame aukščiausiame 
lange matėsi nedidukas žmogelis, laikantis ryškiai raudonas užuo- 
laidas. Jis žvelgė į dykynę, kur trys raganos kaitino katilą ir forma- 
vo vaškinės figūrėles. Kiek tolėliau raganų degė dar dešimt tūks- 
tančių laužų, rūko lauro lapų smilkalai ir juodi tabako dūmai. Ci- 
namono ir kaulų dulkės tarsi lengvi drugeliai palengva kilo i tam- 
sų Marso dangų. Žmogus skaičiavo visus magiškus ir pikta linkin- 
čius laužus. Raganoms pažvelgus į jį, žmogelis nusisuko. Raudo- 
nos užuolaidos vėl nusileido ant lango. Atrodė, kad namas mirk- 
telėjo didžiulė savo akimi. 


+ 


Edgaras Alanas Po stovėjo prie bokšto lango. 

- Hekatės draugai šiandien labai užsiėmę, - stebėdamas raga- 
nas tarė jis. 

Balsas už jo tarė: 

- Kiek anksčiau pakrantėje mačiau Šekspyrą, kuris ragino juos 
greičiau dirbti. Per visą jūrą nusidriekė Šekspyro armija. Šiąnakt 
jų tūkstančiai: trys Oberono raganos, Hamleto tėvas, Pukas... vi- 
si... tūkstančiai! Ach, tai tikra žmonių jūra. 

- Ach tas Vilįamas. - Po atsisuko ir paleido raudoną užuolaidą. 
Akimirkai jis sustingo ir nužvelgė kambario sienas, išmūrytas iš 
neapdirbtų akmenų, juodą stalą, žvakės liepsną ir kitą vyrą, Amb- 
rosą Biersą, kuris tingiai uždegdavo degtuką ir stebėdavo, kaip šis 
visas sudega. Biersas tyliai švilpčiojo ir retkarčiais nusijuokdavo 
pats iš savęs. 

- Mes privalome pasakyti tai Dikensui, - tarė Po. - Jau ir taip il- 
gai atidėliojome, o dabar teturime tik keletą valandų. Biersai, ar 
eisi kartu su manimi iki jo namų? 

Biersas linksmai pažvelgė į Po. 

- Aš kaip tik galvojau, kas bus su mumis? 

- Jei nesunaikinsime kosminio laivo įgulos, nenubaidysime jų 
šalin, tada turėsime apleisti šią planetą. Mes vyksime į Jupiterį, o 
kai jie pasieks ir Jupiterį, vyksime į Saturną, o kai jie atskris į Sa- 
turną, keliausime į Uraną ar Neptūną, 0 dar vėliau ir į Plutoną... 


15 


- O kur paskui? 

Po veidas atrodė išvargęs; akys panėšėjo į gęstančias žarijas, O 
kalbėjo liūdnai, bet vis dar audringai. Jo rankos buvo pavargusios, 
išretėję plaukai keistai krito ant ryškiai baltų antakių. Po panėšė- 
jo į šėtoną, praradusį tamsos prieglobstį, į generolą, grįžusį iš ne- 
nusisekusio puolimo. Šilkiniai, švelnūs ir juodi jo ūsai buvo nut- 
rinti svajingų lūpų. Po buvo toks mažas, kad tamsiame kambary- 
je matėsi tik didžiulė ir šviečianti jo kakta. 

- Mes esame pranašesni už juos, nes turime geresnes keliavi- 
mo priemones, - tarė jis. - Taip pat galime tikėtis jų atominių ka- 
rų, tamsiųjų amžių sugrįžimo, susiskaidymo. Gal jie vėl ims tikė- 
ti prietarais. Tada, vieną naktį, mes visi galėtumėm grįžti į Žemę. 
- Po juodos akys, spindinčios iš po šviesių antakių, susimąstė. Jis 
pažvelgė į lubas. - Taigi jie atvyksta čionai, kad galėtų nuniokoti 
ir šį pasaulį. Jie nepaliks nė vieno švaraus planetos lopinėlio, ar 
ne? 

- Ar vilkų gauja sustoja persekioti savo auką, jei negali jos pa- 
sivyti ir suėsti visko iki paskutinio kaulelio? Tai labai panašu į karo 
pradžią. Aš sėdėsiu tarp jūsų ir skaičiuosiu kovų rezultatus. Kiek 
žemiečių, išvirtų alyvoje, kiek sudegintų Rankraščių, kurie buvo 
rasti buteliuose, kiek žemiečių, nužudytų adatomis, kiek Raudo- 
nųjų Mirčių, priverstų bėgti baterijos, ginkluotos poodinių injek- 
cijų švirkštais... chah! 

Truputį apsvaigęs nuo vyno, Po piktai susvyravo. 

- Ką mes padarėme? Dėl Dievo meilės, Biersai, lik su mumis! 
Negi mes privalėsime stoti prieš garbingą literatūros kritikų teis- 
mą? Ne! Mūsų knygos buvo sunaikintos švariomis, steriliomis chi- 
rurgo replėmis ir sumestos į cisternas, kur jas išvirė ir sunaikino 
savo bakterijomis. Tebūnie jie prakeikti! 

- Manau, kad patekome į juokingą situaciją, - tarė Biersas. 

Netrukus dviejų vyrų pokalbį pertraukė isteriškas klyksmas, 
atsklidęs nuo bokšto laiptų. 

- Po! Biersai! 

- Taip, taip, mes skubame! - Po ir Biersas nusileido laiptais ir 
rado sunkiai kvėpuojantį vyrą, atsirėmusį į akmeninę sieną. 

- Ar girdėjote naujienas? - nieko nelaukęs sušuko vyras ir įsi- 
kibo į atbėgusius kaip žmogus, bijantis nukristi nuo aukštos uo- 
los. - Jie leisis po valandos! Raganos sakė, kad jie turi knygas... se- 
nas knygas! Ką tokią akimirką jūs veikiate čia, bokšte? Kodėl sėdite 
sudėję rankas ir nieko nedarote? 

- Blakvudai, mes darome, ką tik galime, - tarė Po. - Mes jau se- 
niai viską žinome. Eime kartu su mumis pas Čarlzą Dikensą... 

- ... eime, apmąstysime savo lemtį, savo niūrią lemtį, - tarė 
Biersas ir mirktelėjo. 

Jie pasuko į siaurus pilies praėjimus ir aukštas po aukšto lei- 
dosi į pelėsių, puvėsių ir voratinklių pasaulį. 

- Nesijaudink, - tarė Po. Jo kakta, tarsi didžiulė balta lempa, 
šmėkščiojo priešakyje. - Visą vakarą kviečiau visus į išdžiūvusią jū- 

rą. Ten yra mano ir jūsų draugai. Jie visi ten. Gyvuliai, senos mo- 
terys ir aukšti vyrai baltais ir aštriais dantimis. Spąstai, duobės ir 
švytuoklės jau paruošti. Raudonoji Mirtis. - Po tyliai nusijuokė. - 
Taip, net ir Raudonoji Mirtis. Niekada negalvojau, ne, niekada ne- 
maniau, kad ateis laikai, kai mums prireiks Raudonosios Mirties. 
Bet jie gaus tai, ko prašė! 

- Bet ar mes esame pakankamai stiprūs? - paklausė Blakvudas. 

- Stiprumas nelygus stiprumui. Manau, kad jie nelaukia tokio 
pasipriešinimo, nes neturi jokios vaizduotės. Tie jauni ir švarūs 
astronautai, dėvintys siauras, antiseptines moteriškas kelnes ir 
metalinius šalmus, neša naują religiją. Ant auksinių grandinių jie 
turi pasikabinę skalpelius, o ant galvos nešioja mikroskopų diade- 
mas. Sventos jų rankos laiko garuojančias smilkymo urnas, kurios 
tėra paprasčiausios bakteriologinės krosnelės prietarams naikin- 
ti. Po, Bierso, Havthorno ir Blakvudo vardai jiems jau piktžodžia- 
vimas. 

Išėję iš pilies jie praėjo pro vandeningą vietą, nedidelį kalnų 
ežeriuką, kuris nebuvo tikras ežeriukas. Ši vieta buvo labai miglota 
ir labai panėšėjo į nakties košmarus. Ore tvyrojo sparnų mostų, 
dūzgimo, vėjo ir tamsos šiurenimo garsai. Laužų šviesoje lingavo 
figūros ir buvo girdėti įvairūs balsai. Po stebėjo adatas, kurios 
mezgė, mezgė ir mezgė; jos mezgė skausmą, nelaimes, nuodėmes 
ir smigo į vaškines marionetės bei molines figūrėles. Iš šnypščian- 
čio katilo kylantys česnako, kroko ir raudonojo pipiro kvapai už- 
liejo naktį blogį nešančiu aitrumu. 

- Ruoškitės! - tarė Po. - Aš grįšiu! 

Kiek tik akys matė, palei išdžiūvusią jūrą juodos figūros sukosi, 
mažėjo, vėl didėjo ir pakildavo į dangų juodais dūmais. Kalnų 
bokštuose nuskambėjo varpai, o kartu su bronziniais dūžiais pa- 
sipylę varnai, besisukdami ore, virto pelenais. 

Po ir Biersas skubiai žingsniavo per viržiais apaugusią dykynę, 
nedidelio slėnio link. Netrukus jie atsidūrė ant akmenimis grįstos 
gatvelės, kur nepaliaujamai kandžiojosi šaltas ir žvarbus vėjelis. 
Kiemuose žmonės vaikštinėjo pirmyn atgal, kad galėtų bent kiek 
sušildyti savo kojas. Žvakių šviesa blykčiojo namų languose ir par- 
duotuvių vitrinose, kur kabėjo kalėdiniai kalakutai. Kiek tolėliau 
stovėjo būrelis berniukų, kurie kvėpuodami šaltu oru treliavo. 

- Telaimina Jus Dievas, džentelmenai, - girdėjosi jų balsai, kai 
tuo pat metu skardūs, didžiulio laikrodžio dūžiai ėmė skelbti vi- 
durnaktį. Iš kepėjo parduotuvės išbėgo murzini vaikai. Jie ant pa- 
dėklų, po sidabriniais dangčiais, nešėsi karštas, garuojančias va- 
karienes. | 

Po ir Biersas sustojo prie ženklo, kuris skelbė SKRUDŽAS, 
MARLIS IR DIKENSAS, ir pastukseno plaktuką, kuris panėšėjo į 
Marlio veidą. Durims prasivėrus vos .per.kelera colių, netikėta mu- 

zikos banga užliejo atėjusius. Už duris atidariusio vyro pečių, ku- 
ris dabar stovėjo atkišęs smailią savo barzdelę ir ūsus, rankomis 
plojo Fezvigas su jo Žmona. Jie plačiai šypsojosi ir šokdami stum- 
dėsi su kitais besilinksminančiais. Girdėjosi čirpinamas smuikas ir 
skambantis juokas, kuris panėšėjo į vėjo sujudintą krištolinį sie- 
tyną. Didžiulis stalas buvo apkrautas kumpiais, kalakutais ir žąsi- 
mis; čia buvo maltos mėsos paštetai, kepti paršeliai, dešrų girlian- 
dos, obuolių ir apelsinų kalnai; linksmybėse dalyvavo Bobas Krat- 
šitas, Mažoji Dorotė, Mažylis Timas ir net Faginas. Matėsi kažkoks 
vyras, kuriam galbūt atrodė, kad jis niekada nesuvirškins gabalo 
jautienos, truputėlio garstyčių, gabalėlio sūrio ir keleto neišvirtų 
bulvių - tai buvo pats Marlis. Jis visiškai nenorėjo pažvelgti ton pu- 
sėn, kur vynas liejosi per kraštus ir garavo parudę kalakutai! 

- Ko norite? - paklausė Čarlzas Dikensas. 

- Čarlzai, mes vėl atėjome prašyti tavo pagalbos; mums reikia 
tavęs, - tarė Po. 

- Jums reikia manęs? Negi manote, kad aš padėsiu jums kovoti 
su tais geraisiais žmonėmis, atskrendančiais čionai raketa? Šiaip ar 
taip, aš nepriklausau jūsų kompanijai. Mano knygos buvo sude- 
gintos per klaidą. Nesu supernatūralistas nei siaubo knygų rašy- 
tojas taip kaip tu, Po, ar tu, Biersai. Aš su tokiais baisiais žmonė- 
mis, kaip jūs, neturiu nieko bendro! 

- Tu moki įtikinti, - tarė Po. - Galėtum susitikti su atskridusiais, 
užliūliuoti juos, užliūliuoti jų įtarumą ir tada... tada jais pasirūpin- 
tumėm mes. 

Dikensas nužvelgė juodo apsiausto klostės, kur Po slėpė savo 
rankas. Po nusišypsojo ir ištraukė juodą katiną. 

- Tai vienam iš mūsų lankytojų. 

- O kitiems? 

Po nusišypsojo dar kartą. 

- Jiems... galbūt Priešlaikinis Palaidojimas? 

- Po, esi labai negailestingas žmogus. 

- Esu išgąsdintas ir labai piktas. Esu dievas, Dikensai, toks pat 
dievas, kaip ir tu, kaip ir visi kiti. Mūsų kūriniai - mūsų žmonės - 
buvo ne tik išgąsdinti, bet ir ištremti, sudeginti, suplėšyti, cenzū- 
ruoti, sunaikinti ir pašalinti. Pasauliai, kuriuos mes sukūrėme, 
griūva. Net patys dievai privalo kovoti! 

- Na ir? - Dikensas kilstelėjo galvą. Jis nekantravo grįžti prie 
maisto, muzikos ir linksmybių. - Tikriausiai gali paaiškinti, kodėl 
mes čia? Kaip mes čia atsidūrėme? 

- Karas veja karą, sunaikinimas - sunaikinimą. Žemėje, prieš 
šimtą metų, 2020 metais, jie uždraudė skaityti mūsų knygas. Kaip 
baisu, kad mūsų literatūrinius kūrinius sunaikino tokiu būdu! Iš 
kur mus sukvietė? Iš mirties? Iš anapus? Man nepatinka abstrak- 
tūs dalykai. Nežinau. Žinau tik tai, jog mūsų pasauliai ir mūsų tva- 
riniai iškvietė mus pagalbon, kad mes juos išgelbėtumėm. Mes tū- 
nojome Marse visą šimtmetį, laukėme ir tikėjomės, kad galbūt Že- 
mė išsivalys nuo mokslininkų ir jų abejonių; bet jie atvyksta čio- 

nai norėdami išvaryti mus iš šios vietos. Jie nori atsikratyti mumis 
ir visais mūsų tamsiais dalykais: alchemikais, raganomis ir vampy- 
rais, kurie vienas po kito pasitraukė iš Žemės, kai mokslas ėmė 
skverbtis į kiekvieną gyvenimo sritį ir nepaliko jiems jokios al- 
ternatyvos, išskyrus masinį atsitraukimą. Privalai mums padėti. 
Tu moki kalbėti. Mums reikia tavęs. 

- Dar kartą kartoju, nesu vienas iš jūsų. Nepateisinu to, ką da- 
rai tu ir kiti, - piktai sušuko Dikensas. - Niekada nesiterliojau su 
raganomis, vampyrais ir kitais baisūnais. 

- O kaip dėl “Kalėdų Giesmės"? 

- Tai absurdiška! Vienintelis pasakojimas. Ach, tiesa, parašiau 
ir keletą kitų, tikriausiai apie vaiduoklius. Bet kas iš to? Pagrindi- 
niuose mano darbuose nėra nieko panašaus į jūsų nesąmones! 

- Per klaidą ar ne, bet žemiečiai tave priskyrė prie mūsų. Jie su- 
naikino tavo knygas, o kartu ir tavo pasaulius. Dikensai, privalai 
jų nekęsti! 

- Pripažįstu, kad jie kvaili ir primityvūs, bet tai viskas, ką apie 
juos galvoju. Viso geriausio! 

- Leisk eiti bent Marliui! 

- Ne! 

Durys užsitrenkė. Po nusisukus ir nuėjus tolyn sušalusia gat- 
ve, pasirodė didžiulis vežimas. Vežikas linksmai pūtė trimitą, o di- 
delis būrys besijuokiančių, bedainuojančių ir linksmų pikvikiečių 
ėmė belsti į duris ir garsiai linkėti linksmų Šventų Kalėdų. Diken- 
so duris netrukus atidarė storas berniukas. 

Po nuskubėjo išilgai naktinio, išdžiūvusio jūros kranto. Jis, no- 
rėdamas išrėkti įsakymus, patikrinti verdančius katilus, nuodus ir 
kreida nuteptas penkiakampes žvaigždes, sustojo prie laužų ir 
ėmė dvejoti. 

- Puiku! - tarė jis ir pasileido bėgti. - Nuostabu! - sušuko jis ir 
ėmė bėgti dar greičiau. Žmonės prisijungė prie Po ir ėmė bėgti 
kartu su juo. Dabar su juo bėgo Kopardas ir Meikenas. Bėgo ne- 
kenčiami velniai, pikti demonai, ugningi, bronziniai drakonai, be- 
sispjaudančios gyvatės ir drebančios raganos tarsi dygliai, adatos, 
spygliai ir kitokios bjaurios ir nereikalingos atliekos, plūduriuo- 
jančios ant vaizduotės jūros bangų. Visi jie buvo palikti ant liūd- 
no kranto ir dabar inkštė, spjaudėsi ir putojo. 

Meikenas sustojo ir tarsi mažas vaikas atsisėdo ant šalto smė- 
lio. Jis ėmė kūkčioti. Kiti bandė nuraminti Meikeną, bet jis nesik- 
lausė. 

- Aš tik pagalvojau, - tarė jis. - Kas mums atsitiks, kai bus sunai- 
kintos paskutinės mūsų knygos? 

Oras suvirpėjo. 

- Nekalbėk taip! 

- Mes privalome apie tai kalbėti, - sudejavo Meikenas. - Dabar, 
dabar, kai leidžiasi raketa, tu Po; tu Kopardai; tu Biersai - visi jūs 
silpstate. Nykstate tarsi vėjo blaškomi dūmai. Jūsų veidai tirpsta... 

- Mirtis! Mūsų laukia mirtis. 

- Mes egzistuojame tik Žemės nuolaidžiavimo dėka. Jei jie šį- 
vakar sunaikintų paskutiniuosius mūsų kūrinius, mes taptumėm 
panašūs į užgesintas lempas. 

Kopardas ėmė tyliai mąstyti. 

- Stebiuosi, kas toks esu. Įdomu, kokioje žemiečio galvoje vis 
dar egzistuoju šįvakar? Galbūt esu minimas kokioje nors Afrikos 
lūšnelėje? Tikriausiai mano kūrinius skaito koks nors atsiskyrėlis. 
Ar jis panėšėja į vienišą žvakę laiko ir mokslo vėjuose? Ar tik jo 
mirkčiojanti akis vis dar palaiko mane šioje maištingoje tremtyje? 
Ar tik jis palaiko mane? O gal tai koks berniukas apleistoje man- 
sardoje, pačiu laiku pradedantis skaityti mano knygas! Ach, vakar 
vakare pasijutau esąs ligotas, ligotas iki pat kaulų. Siela turi savo 
kūną ir vakar vakare pasijutau esąs tarsi plazdanti žvakė, jutau, 
kaip gėlė visas sielos kūno dalis. Ir tada pašokau, nes mane užp- 
lūdo nauja šviesa! Kažkur Žemėje, geltonoje palėpėje, nuo dulkių 
čiaudintis vaikas rado nusidėvėjusią mano knygą! Taigi aš vėl ga- 
liu trumpam atsikvėpti! 

Dideliu garsu atsidarė lūšnelės, stovinčios ant kranto, durys. 
Pasirodė mažytis ir smulkutis vyras. Jo oda buvo beveik pridžiūvu- 
si prie kaulų. Nekreipdamas dėmesio į kitus, jis žengė laukan, at- 
sisėdo ant žemės ir pažvelgė į stipriai sugniaužtus kumščius. 

- Man labai gaila šio žmogaus, - sušnabždėjo Blakvudas. - Tik 
pažvelkit, kaip jis nyksta, o buvo lygiai toks pat, kaip ir mes. Žmo- 
nės amžių amžiais rengdavo jį raudonais drabužiais, pakabindavo 
baltą barzdą, apaudavo juodais batais, pakinkydavo šiaurinius el- 
nius ir papuošdavo juos blizgučiais. Bet po daugelio metų žmo- 
nės juo atsikratė. 

Visi nutilo. 

- Kaip turėtų atrodyti Žemė? - paklausė Po. - Be Kalėdų? Nebė- 
ra karštų kaštonų, eglučių, jokių žaisliukų ar žvakių... nieko; nie- 
ko, išskyrus sniegą, vėją ir vienišus, praktiškus žmones... 

Visi sužiuro į mažutį senuką su nutriušusia barzdele ir nune- 
šiotu raudonu kostiumu. 

- Ar jūs girdėjote šią istoriją? 

- Galiu įsivaizduoti. Psichiatras spindinčiomis akimis, protingas 
sociologas ir tuščiakalbis mokytojas, antiseptiniai tėvai... 

- Kalėdinių kalakutų pardavėjams tai apgailėtina situacija, - 
šypsodamasis tarė Biersas. - Kiek pamenu, jie jau prieš Vėlines bu- 
vo pradėję giedoti Kalėdinės giesmes. O jei jiems šiais metais būtų 
nepasisekę, giedoti būtų pradėję tik Darbo Dieną! 

Biersas nutilo ir atsidusęs parkrito ant žemės. Gulėdamas jis 
dar spėjo pasakyti: 

- Kaip įdomu. 

Netrukus, visiems su siaubu stebint, Bierso kūnas suliepsno- 
jo ir virto mėlynomis dulkėmis bei sudegusiais kaulais, kurių pe- 
lenai tarsi juodi skuteliai pakilo į orą. 

- Biersai! Biersai! 

- Viskas! 

- Sunaikinta paskutinė jo knyga, kurią kažkas sudegino Že- 
mėje. 

- Telaimina jį Dievas. Bierso neliko. Mes gyvename savo kny- 
gų dėka, o kai jos dings, dings viskas. 

Dangų užliejo kurtinantis garsas. 

Visi išsigandę sušuko ir pažvelgė aukštyn. Danguje, leisdama 
akinančius ugnies debesis, šnypštė raketa! Aplink žmones, stovė- 
jusius ant kranto, sumirgėjo degę žibintai; pasigirdo spiegimai, 
burbuliavimai ir sakomi burtažodžiai. Į šaltą nakties orą pakilo 
moliūgai, kurių išpjautos akys degė ugnimi. Ragana sugniaužė 
plonus savo pirštus į kumščius ir sušuko: 


Laive, dužk ir krisk! 
Laive, laive, dek! 

Skilk, virsk, lūžk, tirpk! 
Niekada jau nepakilk! 


- Laikas vykti, - sumurmėjo Blakvudas. - Į Jupiterį, į Saturną ar 
Plutoną. 

- Pabėgti? - sušuko Po. - Niekada! 

- Esu senas ir pavargęs Žmogus! 

Po pažvelgė į senuko veidą ir patikėjo jo žodžiais. Jis užsilipo 
ant didžiulės uolos nuolaužos ir atsisuko į tūkstantinę pilkų šešė- 
lių minią, stovinčią švilpiančiame vėjyje, ir į žalias šviesas bei gel- 
tonas akis. 

- Miltelius! - sušuko jis. 

Pakilo tirštas, karštas ir aitrus migdolų ir kitokių prieskonių 
kvapas. 

Raketa ramiai nusileido žemyn. Tebūnie prakeiktos visos gero- 
sios dvasios! Po įniršo! Jis stipriai sugniaužė kumščius, pakėlė 
juos aukštyn. Atsiliepė karščio, kvapų ir neapykantos orkestras! 
Šikšnosparniai tarsi apnuoginti medžiai šovė aukštyn, į viršų! De- 
gančios širdys, vėliau virstančios kruvinais fejerverkais, buvo svai- 
domos tarsi sviediniai. Raketa tarsi didžiulė švytuoklė nepaliauja- 
mai leidosi žemyn ir žemyn. Po pasiutusiai sustaugė ir sulig kiek- 
vienu raketos mostu ėmė trauktis atgal! Visa išdžiūvusi jūra atrodė 
it duobė, kurioje įkalintieji laukė baisios mašinos, panašios į bliz- 
gantį kirvį, nusileidimo. Jie buvo panašūs į žmones, laukiančius 
užgriūnančios lavinos! 

- Gyvatės! - suklykė Po. 

Šviečiantys, žalios spalvos ropliai leidosi raketos link. Bet ji 
leidosi žemyn: mostas, ugnis, judesys, ir išsekusi raketa, iškvėpusi 
raudonų žiežirbų debesį, nutūpė ant smėlio, už vienos mylios. 

- Pirmyn! - suklykė Po. - Planas pasikeitė! Turime vienintelį 
šansą! Bėkime! Prie raketos! Prie jos! Paskandinkime juos savo kū- 
nais! Žudykime juos! 

Ir tarsi jam liepus įtūžusiai jūrai pakeisti savo bangų kryptį, pa- 
sitraukti iš pirmykštės vagos, ugnies sūkuriai tarsi vėjas, lietus ir 
žaibai pasklido po visą jūros dugną ir ištuštėjusias upių vagas. 
Šmėžuodami ir šaukdami, švilpdami, sukdamiesi, šnypšdami ir 
staugdami jie metėsi raketos link, kuri panėšėjo į užgesusį švaraus 
metalo žibintuvėlį. Šurmuliuojantys žmonės, įpykę gyvuliai tarsi 
karšta lava, išpilta iš didžiulio apdegusio katilo, ėmė trypti išdžiū- 
vusios jūros dugną. 

- Žudykime juos! - bėgdamas sušuko Po. 

Kosmonautai, paruošę ginklus, iššoko iš laivo. Jie vogčiomis 
slampinėjo aplink ir tarsi šunys uodė orą. Nieko nepamatę, jie at- 
sipalaidavo. 

Paskutinis iš laivo išėjo kapitonas. Jis sušuko keletą šiurkščių 
komandų. Buvo surinkta keletas pagalių, kuriuos netrukus pade- 
gė. Kapitonas sustatė savo Žmones į pusratį. 

- Naujas pasaulis, - nuolat žvilgčiodamas per petį į išdžiūvusią 
jūrą, bet prisiversdamas kalbėti lėtai, tarė kapitonas. - Senojo pa- 
saulio nebeliko. Laukia nauja pradžia. Tai daugiau simboliška pra- 
džia ir mes atiduosime visas savo jėgas mokslui ir progresui. - Jis 
lengvai linktelėjo leitenantui. - Knygas. 

Laužo šviesa apšvietė išblukusius paauksuotus knygų pavadi- 
nimus: “Gluosniai", “Pašalietis", “Svajotojas", Daktaras Džekilas ir 
misteris Haidas", “Ozo šalis", “Permatomasis", “Laiko užmirštoji 
žemė", “Vasarvidžio nakties sapnas", taip pat ir milžiniškas auto- 
rių antraštes: Meikenas, Edgaras Alanas Po, Kebelas, Dansani, 
Blakvudas, Luisas Kerolas. Tai buvo vardai; seni ir blogi vardai... 

- Naujas pasaulis. Tai patvirtindami mes sudeginsime senojo 
pasaulio liekanas. 

Kapitonas plėšė lapus iš knygų ir vieną po kito metė į laužą. 

Riksmas! 

Atšokę nuo laužo, vyrai pažvelgė tuščios jūros link. 

Dar vienas riksmas! Tai panėšėjo į didžiulės būtybės dejonę, 
kuri vaitojo tarsi mirštantis drakonas ar bronzinis banginis, kai jū- 
ros vanduo nusenka iki dugno ir išgaruoja. 

Tai buvo garsas, panašus į oro veržimąsi į vakuumą, kuriame 
prieš keletą akimirkų dar kažkas buvo! 

Kapitonas, atsikratydamas paskutiniosios knygos, atsargiai įme- 
tė ją į laužą. 

Oras nustojo virpėti. 

Tyla! 

Kosmonautai palinko ir ėmė klausytis. 

- Kapitone, ar girdite? 

- Ne. 

- Tai tarsi banga. Ant jūros dugno! Manau, kad kažką pastebė- 
jau. Štai ten. Juoda banga. Didžiulė. Ji lekia į mus. 

- Tu apsirikai. 

- Sere, ten! 

- Kas? 

- Ar matote? Ten! Miestas! Truputį aukščiau! Žaliasis miestas 
prie ežero! Jis skyla pusiau ir griūva! 

Vyrai sumirksėjo ir paėjėjo priekin. 

Tarp jų stovėjo drebantis Smitas. Jis pliaukštelėjo ranka į kak- 
tą, tarsi būtų kažką prisiminęs. 

- Prisimenu. Taip, dabar prisimenu. Labai seniai, kai buvau dar 
vaikas, skaičiau knygą. Tai buvo pasakojimas apie Ozą, manau, 
kad Ozą. “Smaragdinis Ozo miestas"... 

- Ozas? Niekada apie jį negirdėjau. 

- Taip, tai buvo Ozas. Mačiau jį dabar, kaip tame pasakojime. 
Jis sugriuvo. 

- Smitai! 

- Klausau, sere? 

- Rytoj nueik pas psichoanalitiką. 

- Klausau sere, - tarė Smitas ir atidavė pagarbą. 

- Būk atsargus. 

Paskui astronautai, vis dar paruoštais ginklais, ant pirštų galiu- 
kų nutipeno už raketos skleidžiamos šviesos rato ir geriau pasižiū- 
rėjo į tuščią jūrą bei Žemas kalvas. 

- Kodėl? - nusivylęs sušnabždėjo Smitas, - čia juk nieko nėra, 
ar ne? Čia nieko nėra. 

Per Smito batus stūgaujantis vėjas ginė smėlį. 


Vertė 
Zivilė SAMENAITE 


ŽUDIKAS 


Muzika judėjo drauge su juo baltais koridoriais. Jis praėjo pro 
kabineto duris: “Linksmosios našlės valsas". Dar vienerios durys: 
“Fauno popietė". Trečios: “Pabučiuok mane dar sykį". Jis pasuko 
į šoninį koridorių: “Šokis su kardais" užgriuvo jį cimbolais, būg- 
nais, puodais, keptuvėmis, peiliais, šakutėmis, žaibais ir griausti- 
niais. Bet prieškambaryje visa tai nuplaukė sau. Sekretorė sėdėjo, 
panirusi į Bethoveno “Penktąją". Jis pastypsojo, pasisukinėjo prieš 
moters akis; sekretorė jo nematė. 

Suzvimbė rankinis radiotelefonas. 

- Klausau? 

- Cia aš, tėti, Li. Neužmiršk palikti man arbatpinigių. 

- Gerai, sūnau, gerai. Aš užsiėmęs. ž 

- Norėjau tik priminti, tėti, - atsakė aparatas ant riešo. Caikovs- 
kio “Romeo ir Džiuljeta" prarijo jo balsą ir nusinešė ilgais korido- 
riais. 

Psichiatras žingsniavo per kabinetų avilį, kur kryžminosi mu- 
zikinės temos, Stravinskis poravosi su Bachu, Haidnas nesėkmin- 
gai mėgino atremti Rachmaninovą, Šubertas pasidavė Djukui 
Elingtonui. Jis linkčiojo niūniuojančioms sekretorėms ir švilpau- 
jantiems gydytojams, kurie žvaliai skubėjo prie ryto darbų. Savo 
kabinete sutikrino kelis popierius su stenografiste, kuri tyliai dai- 
navo panosėje, paskui paskambino policijos kapitonui, kurio ka- 
binetas buvo aukštu aukščiau. O po kelių minučių sumirkčiojo 
raudona lemputė, ir balsas iš lubų pranešė: 

- Kalinys pristatytas į devintąją apklausos kamerą. 

Jis atrakino kameros duris, įžengė vidun, išgirdo, kaip klank- 
telėjo durų užraktas už jo nugaros. 

- Dink iš čia, - šypsodamasis pareiškė belaisvis. 

Psichiatrą pribloškė jo šypsena. Tokia saulėta, maloni, šilta - 
nušviečianti visą kambarį. Aušra virš tamsių kalvų. Vidudienis vi- 
dury nakties. O virš tos viliojančios dantisto vitrinos žaižaravo 
giedros mėlynos akys. 

- Aš noriu jums padėti, - tarė psichiatras, raukydamas kaktą. 
Kažkas čia, šiame kambaryje, buvo negerai. Jis pajuto tai, vos įžen- 
gęs. Psichiatras neramiai apsižvalgė aplinkui. 

Belaisvis nusijuokė. 

- Jei stebitės, kodėl čia taip tylu, galiu paaiškinti: aš ką tik mir- 
tinai užspardžiau radiją. 

Linkęs į smurtą, pagalvojo gydytojas. 

Tarsi perskaitęs jo mintį, belaisvis nusišypsojo ir ištiesė švelnią 
ranką. 

- Ne, taip aš elgiuosi tik su plepiomis mašinomis. 

Ant pilkos grindų dangos mėtėsi sieninio radijo aparato vamz- 
deliai bei vielelės. Nekreipdamas į juos dėmesio, psichiatras atsi- 

sėdo priešais pacientą neįprastoje tyloje, kuri buvo panaši į tylą 
prieš audrą. Paciento šypsena kaitino lyg šildymo lempa. 

- Jūs esate misteris Albertas Brokas, vadinantis save Žudiku? 

Brokas patenkintas linktelėjo. 

- Gal prieš pradėdami... - Jis tyliai, vikriai prišoko prie gydytojo 
ir nusegė rankinį radiotelefoną jam nuo riešo. Tada įsikišo apara- 
čiuką į burną lyg kokį riešutą, porą kartų sugriežė dantimis, kol 
burnoje sutraškėjo, ir grąžino sulaužytą daiktą apstulbusiam savi- 
ninkui - su tokia mina, lyg būtų ir jam, ir sau padaręs didžiulę pas- 
laugą. - Dabar kas kita. 

Psichiatras įsistebeilijo į sumaitotą aparatą. 

- Jūs tik didinate sąskaitą už padarytą žalą. 

- Man nesvarbu, - šyptelėjo pacientas. - Kaip toje senoje daino- 
je: “Man nesvarbu, kas manęs laukia". - Jis tyliai paniūniavo me- 
lodiją. 

- Gal pradėkime? - pasiūlė psichiatras. 

- Gerai. Pirmoji mano auka, ar viena iš pirmųjų, buvo mano te- 
lefonas. Pati žiauriausia egzekucija. Įkišau jį į virtuvės atliekų de- 
ginimo aparatą! Sustabdžiau įrenginį, vos jam pradėjus veikti, ir 
vargšas telefonas tiesiog užduso. O po to nušoviau savo televizo- 
rių! 

- Mmm, - numykė psichiatras. 

- Suvariau šešias kulkas tiesiai į katodą. Gražiai žvangėjo - lyg 
sietynas nukristų nuo lubų. 

- Vaizdingas palyginimas. 

- Ačiū, visada svajojau tapti rašytoju, - prisipažino pacientas. 

- Gal papasakotumėte man, nuo kada pradėjote neapkęsti te- 
lefono. 

- Bijojau jo nuo vaikystės. Mano dėdė vadindavo telefoną Vai- 
duoklių Mašina. Balsai be kūnų. Gerokai įvarė man baimės. Ir vė- 
liau, jau suaugęs, niekada nesijaučiau saugus šalia telefono. Man 
tai buvo lyg ir koks beasmenis instrumentas. Panorėjęs jis gali per- 
leisti tavo asmenybę per laidus. Bet jei nenori, jis išsklaidys, pa- 
leis vėjais tikrąją tavo individualybę, ir tai, kas išslys kitame laido 
gale, tebus tik kažkokia šalta žuvis, plieno, vario, plastiko balsas, 
be šilumos, be tikrumo. Žinote, kokią žalą daro telefonas? Jis pa- 
keičia Žmogaus nuomonę apie save. Visų pirma supranti, kad įsi- 
gijai priešą. Be to, žinoma, telefonas yra labai pravartus daiktas: 
tupi sau kur nors ir reikalauja, kad tu kam nors paskambintum, 
kam nors, kas visai nenori, kad jam skambintų. Draugai nuolatos 
man skambindavo, skambindavo ir skambindavo. Velniai rautų, 
man visai nebelikdavo laisvo laiko. Jeigu ne telefonas, tai televi- 
zorius, radijas, magnetofonas. Jei ne televizorius, radijas ar mag- 
netofonas, tai judantys paveikslai kampiniame kino teatre, judan- 
tys paveikslai ant sienų, su reklamomis ant žemų kamuolinių de- 
besų. Mūsų laikais jau nebelyja lietumi, lyja pamuilėmis. Jeigu ne 
skelbimai padebesiuose, tai kokio nors Mozeko muzika kiekviena- 
me restorane; muzika ir reklamos autobusuose, kuriais važinėjau 

į darbą. Jeigu ne muzika, tai vietinis radijo ryšys arba manasis 
siaubo kambarys - rankinis radiotelefonas, kuriuo draugai ir žmo- 
na skambindavo man kas penkios minutės. Kažin, kas daro visus 
tuos “patogumus" taip viliojančiai patogius? Vidutinis pilietis gal- 
voja: “Stai aš sau sėdžiu, turiu minutėlę laisvo laiko, o štai mano 
rankinis radiotelefonas, tai kodėl man neskimbtelėjus bičiuliui 
Džo? Alio, alio!" Aš myliu savo draugus, savo žmoną, myliu žmo- 
niją - labai myliu. Bet kai vieną minutę Žmona man paskambina 
vien tam, kad paklaustų: “Kur tu dabar, brangusis?" - o kitą minu- 
tę skambina draugelis ir sako: “Klausyk, nori, papasakosiu nešvan- 
kų anekdotą? Iš koto išvirsi. Taigi vienas žmogelis..." O dar po mi- 
nutėlės skambina kažkoks nepažįstamasis ir šaukia: “Tai Fing-Fax 
Statistinės apklausos centras. Kokią gumą jūs kramtote būtent šią 
akimirką!" Taigi! 

- Kaip jūs jautėtės tą savaitę? 

- Kaip ant minos. Ant bedugnės krašto. Tą pačią popietę aš pa- 
dariau darbe tai, ką padariau. 

- Ką būtent? 

- Įsipyliau vandens į vienkartinį puodelį ir šliūkštelėjau į vie- 
tinio ryšio sistemą. 

Psichiatras užsirašė į savo bloknotą. 

- Užtrumpino? 

- Ir dar kaip! Liepos Ketvirtoji ant ratų! Dieve mano, stenogra- 
fistės blaškėsi aplinkui, visai pametusios galvas! Koks buvo triukš- 
mas! 

- Po to laikinai jautėtės geriau, ar ne? 

- Kaip ant sparnų! Paskui man šovė mintis sutraiškyti savo ran- 
kinį radiotelefoną kulnu į šaligatvį. Tuo metu šaižus balsas kaip 
tik klykė iš jo: “Devintasis visuomenės apklausos centras. Ką jūs 
valgėte priešpiečiams?" - tai aš ėmiau ir padariau jam galą. 

- Po to pasijutote dar geriau, a? 

- Mane tiesiog pagavo entuziazmas! - Brokas pasitrynė delnus. 
- Pagalvojau, kodėl man nepradėjus revoliucijos, kodėl neapsau- 
gojus Žmonijos nuo visų tų “patogumų". “Patogu kam?" - šaukiau. 
Patogu draugams: “Sveikas, Alai! Pamaniau, paskambinsiu tau iš 
rūbinės. Aš dabar Grin Hilse. Ką tik įmušiau lemiamą smūgį! Le- 
miamą, Alai! Nuostabi dienelė. Dabar išlenksiu stikliuką viskio. Pa- 
maniau, norėsi Žinoti, Alai!" Patogu darbe, kad visada galima bū- 
tų su manimi susisiekti, kai būnu išvykose. Susisiekti! Ką jau čia 
susisiekti! Veikiau sugriebti! Prispausti ir užtvatinti, užbombar- 
duoti FM balsais. Negali net išlipti iš mašinos neatraportavęs: 
“Stabtelėsiu degalinėje, užsuksiu į tualetą". “Gerai, Brokai, eik!" 
“Brokai, kur taip ilgai užtrukai?" “Atleiskite, sere". “Kitą kartą su- 
kis vikriau, Brokai". “Klausau, sere!" Taigi žinote, ką aš padariau, 
daktare? Nusipirkau kvortą prancūziškų šokoladinių ledų ir šaukš- 
teliu sumaitinau automobilio radijo siųstuvui. 

- Ar buvo kokia nors ypatinga priežastis, dėl kurios išsirinko- 
te šiam reikalui būtent prancūziškus šokoladinius ledus? 

Brokas minutėlę pagalvojo ir nusišypsojo. 

- Tai mano mėgstamiausi ledai. 

- O, - tarė gydytojas. 

- Pamaniau, kas tinka man, turėtų tikti ir radijo siųstuvui. 

- O kodėl būtent /edai? 

- Buvo karšta diena. 

Psichiatras patylėjo. 

- Ir kas buvo paskui? 

- Paskui buvo tyla. Dievulėliau, tai buvo tikra palaima. Juk ra- 
dijas mašinoje kvaksėdavo be perstojo: “Brokai, šen, Brokai, ten, 
Brokai, užsiregistruok, Brokai, išsiregistruok, gerai, Brokai, valan- 
da priešpiečiams, Brokai, priešpiečių pertrauka baigėsi, Brokai, 
Brokai, Brokai..." O, tyla buvo tokia, lyg būčiau prisikrovęs ledų 
sau į ausis. 

- Atrodo, jūs labai mėgstate ledus. 

- Tiesiog negalėjau atsidžiaugti tyla. Žinote, tai tarsi didžiulis 
rietimas švelniausios, minkščiausios flanelės. Tyla. Visa valanda ty- 
los. Aš paprasčiausiai sėdėjau mašinoje, sėdėjau ir šypsojausi, 
jausdamas tą flanelę ausimis. Buvau apsvaigęs nuo Laisvės! 

- Prašau tęsti. 

- O po to sugalvojau tą triuką su kilnojamu diatermijos apara- 
tu. Išsinuomojau aparatą ir sėdau į autobusą, kuriuo kas vakarą 
grįždavau namo. Autobusas buvo pilnas pavargusių keleivių, ple- 
pančių su savo žmonomis rankiniais radiotelefonais: “Dabar aš 
Keturiasdešimt trečiojoje, dabar Keturiasdešimt ketvirtojoje, da- 
bar jau Penkiasdešimt devintojoje, dabar sukame į Šešiasdešimt 
pirmąją". Vienas šeimos vyras plūdosi: “Po velnių, nešdinkis lauk 
iš to prakeikto baro, važiuok namo ir pradėk ruošti vakarienę, aš 
jau Septyniasdešimtojoje!" O dar autobuso tranzistorius grojo 
“Vienos miškų pasakas", ir kanarėlė giedojo apie aukščiausios ko- 
kybės kvietinius dribsnius. Ir tada aš spragt! - įjungiau savąjį apa- 
račiuką! Trukdžiai! Traškesys! Visos žmonos atkirstos nuo savo vy- 
rų, bambančių apie sunkią dieną darbe. Visi vyrai atkirsti nuo savo 
žmonų, ką tik mačiusių, kaip jų vaikai iškūlė langą! “Vienos 
miškai" užsikirto, kanarėlė užspringo! Tyla! Šiurpi, netikėta tyla. 
Autobuso gyventojams neliko nieko kito, kaip tik kalbėtis tarpu- 
savyje. Panika! Akla, gyvuliška panika! 

- Ir tada jus sučiupo policija? 

- Autobusas turėjo sustoti. Juk, šiaip ar taip, muzikos nebesi- 
girdėjo, vyrai ir žmonos buvo atkirsti nuo tikrovės. Košmaras, pra- 
garas, chaosas! Voverės, čirpiančios narveliuose! Atvyko tvarkos 
saugotojai, apsupo mane iš trijų pusių - tokia, žinote, triangulia- 
cija, - tada griežtas papeikimas, piniginė bauda ir namo, minus 
diatermijos aparatas, kurį rado iškratę. 

- Misteri Brokai, leiskite jums pasakyti, kad iki to momento jū- 
sų elgesys buvo ne itin... praktiškas. Jeigu jums nepatiko tranzis- 
toriai, vietinis radijo ryšys ar automobilio radijo ryšys, kodėl nes- 
tojote į radijo nekentėjų draugiją, nerašėte peticijų, nesiėmėte le- 

galių, konstitucinių priemonių? Juk pagaliau tam ir yra demokra- 
tija. 

- O aš, - atsakė Brokas, - esu vadinamoji mažuma. Aš dalyvavau 
draugijų veikloje, piketavau, įteikinėjau peticijas, ėjau į teismo 
procesus. Metų metus aš protestavau. Visi juokėsi. Visiems ki- 
tiems patiko muzika autobusuose ir komercinės laidos. Tik aš bu- 
vau kitoks. 

- Tokiu atveju jūs privalėjote susitaikyti su daugumos nuomo- 
ne - kaip geras kareivis. Ar taip nemanote? Juk valdo dauguma. 

- Bet dauguma nuėjo pernelyg toli. Kai truputis muzikos ir “ry- 
šio palaikymo" žmonėms pasirodė žavu, jie nusprendė, kad de- 
šimtkart daugiau muzikos ir “ryšio palaikymo" bus dešimtkart ža- 
viau. Aš pasiutau! Grįžęs namo, radau žmoną, puolusią į isteriją. 
Kodėl? Nes ji, matote, negalėjo susisiekti su manimi visą pusdie- 
nį. Prisimenate, sakiau, jog truputį pastrykinėjau ant rankinio ra- 
diotelefono? Taigi tą naktį aš ėmiau kurti planus, kaip nužudyti 
savo namą. 

- Ar tikrai norite, kad būtent tokiais žodžiais užrašyčiau? 

- Tai kad jie tiksliausiai perteikia mano sumanymą. Sumaniau 
nugalabyti savo namą. Tai vienas iš tų namų, kurie kalba, dainuo- 
ja, niūniuoja, praneša orų prognozes, skaito romanus, deklamuo- 
ja poeziją, groja, skamba, žvanga ir suokia lopšines. Namas, kuris 
klykia tau operą, kai stovi po dušu, ir moko ispanų kalbos, kai 
miegi. Vienas iš tų nuolat pliurpiančių būstų, kur visokiausių rū- 
šių elektroniniai orakulai verčia tave keltis aukščiau nosies, kur vi- 
ryklės praneša: “Tai aš, abrikosų pyragas, aš jau iškepiau!" arba: 
"Aš pirmarūšis rostbifas, palaistyk mane riebalais!", ar sapalioja ki- 
tokias vaikiškas nesąmones. Kur lovos supa tave migdydamos ir 
purto žadindamos. Žodžiu, namas, kuris tiesiog nekenčia žmonių. 
Paradinės durys kiauksi: “jūs nenusivalėte kojų, sere!" O elektro- 
ninis dulkių siurblys šniukštinėja paskui tave po visus kambarius, 
tučtuojau įsiurbdamas kiekvieną tavo nukrėstą cigaretės peleną ar 
nukirptą nago galą. Velniava, sakyčiau, tikra velniava! 

- Ramiau, ramiau, - atsiliepė psichiatras. 

- Atsimenate Džilberto ir Salivano dainą “Jau viską surašiau, jau 
nieko neužmiršiu"? Visą naktį aš sudarinėjau savo skriaudikų s4- 
rašą. O anksti ryte nuėjau ir nusipirkau pistoletą. Aš tyčia išsipur- 
vinau batus ir atsistojau priešais mūsų namo paradinės duris. Du- 
rys ėmė spiegti: “Purvinos kojos, murzinos kojos! Kojas valykit, 
dar sykį kartoju!" Ir tada aš pykštelėjau tiesiai į tų prakeiktų du- 
rų užraktą. Nubėgau į virtuvę, kur viryklė kaip tik vaitojo: “Išjun- 
kite mane". Vienu šūviu amžiams išjungiau ją, bekepančią mecha- 
ninį omletą. O, kaip ji klykė ir kibirkščiavo prieš mirtį: “Užtrum- 
pino, užtrumpino!" O paskui telefonas suzyzė kaip įnoringas vai- 
kiščias. Įgrūdau jį į atliekų deginimo aparatą. Bet, noriu iš karto 
pareikšti, aš niekada neturėjau jokių priekaištų atliekų deginimo 
aparatui; jis buvo tik ramus stebėtojas. Jaučiuosi kaltas dėl to, kad 
taip bjauriai su juo pasielgiau. Tai iš tiesų praktiškas daiktas, nė 

sykio nepratarė nė žodžio, tik murkė lyg miegantis liūtas, virškin- 
damas mūsų atliekas. Būtinai iškviesiu meistrą, kad jį pataisytų. 
Taigi galiausiai aš nuėjau į svetainę ir nušoviau televizorių, tą klas- 
tingąjį žvėrį, Medūzą, kuri kas vakarą savo siaubingu žvilgsniu pa- 
verčia akmenimis milijardus žmonių. Tai buvo tikrų tikriausia Si- 
rena, kuri viliojo, dainavo ir žadėjo tiek daug, nors iš tiesų duo- 
davo tiek mažai, bet aš vis tiek grįždavau ir grįždavau pas ją, tikė- 
damasis ir laukdamas, kol - driokst! Žmona iššoko į gatvę, burbu- 
liuodama kaip begalvis kalakutas. Prisistatė policija. Ir štai aš čia/ 

Brokas patenkintas atsilošė ir prisidegė cigaretę. 

- Bet ar vykdydamas visus tuos nusikaltimus, jūs suvokėte, kad 
radijo imtuvas, telefonas, tranzistorius, jūsų įstaigos vietinis radijo 
ryšys - visa tai buvo svetima nuosavybė? 

- Aš pakartočiau viską, jei tik Dievas leistų. 

Kurį laiką psichiatras tiesiog sėdėjo palaimingos kalinio šypse- 
nos spinduliuose. 

- Turbūt nebenorite daugiau jokios kitos pagalbos iš Psichinės 
Sveikatos skyriaus? Jūs pasiruošęs atsakyti už savo veiksmus? 

- Tai tik pradžia, - pareiškė Brokas. - Aš tik pirmas iš tos nedi- 
delės Žmonių grupės, kurie pavargo nuo triukšmo, apgaulės, 
stumdymo, varinėjimo ir plūdimo, pavargo kiekvieną akimirką gir- 
dėti kokią nors muziką, kiekvieną akimirką būti pasiekiami ko- 
kiam nors bekūniui balsui iš kažkur: “Daryk tą, daryk aną, bėk 
šen, bėk ten". Netrukus jūs patys tuo įsitikinsite. Maištas praside- 
da. Mano vardas įeis į istoriją. 

- Hmm. - Psichiatras atrodė užsigalvojęs. 

- Žinoma, procesas kurį laiką užtruks. Juk iš pradžių viskas bu- 
vo taip žavu. Pati visų tų išradimų idėja, jų praktinio panaudoji- 
mo idėja buvo nuostabi. Tai buvo tarsi žaislai, su kuriais smagu 
žaisti. Bet Žmonės pernelyg užsižaidė, nuėjo per toli, susipainio- 
jo socialinio elgesio normose ir nebegali išsipainioti, negali net 
prisipažinti, kad įsipainiojo. O savo pašlijusius nervus pateisina 
protingais išvedžiojimais. “Mūsų modernusis amžius", - sako jie. 
“Gyvenimo sąlygos". “Didelė nervinė įtampa". Bet įsidėmėkite ma- 
no žodžius, sėkla jau pasėta. Televizijos ir radijo dėka aš išpopu- 
liarėjau visame pasaulyje. Na, argi ne likimo ironija? Juk mane su- 
čiupo prieš penkias dienas. O dabar apie mane jau žino milijar- 
dai žmonių. Permeskite akimis finansines skiltis. Bet kurios die- 
rfos laikraščiuose. Kad ir šios. Iškart pastebėsite, kaip staiga išaugo 
prančūziškų šokoladinių ledų perkamumas! 

- Suprantu, - tarė psichiatras. 

- O dabar ar jau galiu grįžti į savo mielą vienutę, kur galėsiu še- 
šis mėnesius mėgautis tyla ir vienatve? 

- Taip, - ramiai atsakė gydytojas. 

- Nesijaudinkite dėl manęs, daktare, - tarė misteris Brokas, sto- 
damasis nuo kėdės. - Aš tiesiog sėdėsiu tyliai ramiai, susikišęs į abi 
ausis tą nuostabų ir švelnų begarsės medžiagos rietimą. 

- Hmm, - numykė psichiatras, eidamas link durų. 

- Aukščiau galvą, - atsisveikino Brokas. 

- Taip, - atsiliepė psichiatras. 

Užčiuopęs slaptą mygtuką, jis surinko sutartinį kodą. Durys 
prasivėrė, jis išėjo lauk, durys vėl užsivėrė ir užsirakino. Gydyto- 
jas vienas nužingsniavo koridoriais. Pirmuosius dvidešimt jardų 
jį lydėjo “Kiniškasis tamburinas". Paskui “Cigonas", Bacho “Pasa- 
kalija" ir “Fuga kažkokiame Minor“, “Tigro skiautė" ir “Meilė pa- 
naši į cigaretę". Sukdamas į savo kabinetą, jis išsiėmė iš kišenės 
sulaužytą rankinį radiotelefoną, sakytum, negyvą vabalą maldinin- 
ką. Suskambo skambutis. Iš lubų pasigirdo balsas: 

- Daktare? 

- Ką tik baigiau Broko apklausą. 

- Jūsų diagnozė? 

- Sakyčiau, visiškai praradęs sveiką nuovoką, bet depresijos po- 
žymių nėra. Atsisako suvokti elementariausius tikrovės aspektus 
ir sąveikauti su jais. 

- Kokia būtų jūsų prognozė? 

- Kol kas neapibrėžta. Tegu jis pasidžiaugia ta savo neegzistuo- 
jančia medžiaga. 

Suskambo trys telefonai. Radiotelefono dublikatas rašomojo 
stalo stalčiuje suzyzė kaip sužeistas žiogas. Užsidegė rausva vie- 
tinio ryšio lemputė, supypsėjo signalas. Trys telefonai čirškė. Stal- 
čius zyzė. Pro praviras duris plūdo muzika, Tyliai niūniuodamas 
sau po nosimi, psichiatras užsisegė ant riešo kitą radiotelefono 
aparatą, įjungė vietinio ryšio aparatą, minutėlę pakalbėjo, pakėlė 
telefono ragelį, pakalbėjo, pakėlė kito telefono ragelį, pakalbėjo, 
pakėlė trečiojo telefono ragelį, pakalbėjo, nuspaudė rankinio ra- 
diotelefono mygtuką, pakalbėjo, santūriai, ramiai, išlaikydamas 
giedrą ir ramų veidą. O muzika skambėjo, lemputės žybčiojo, du 
telefonai vėl čirškė, rankos judėjo, rankinis radiotelefonas vėl zy- 
zė, balsai iš vietinio ryšio, balsai iš lubų. Šitaip jis ramiai triūsė visą 
likusią ilgą, gaivią, oro kondicionierių atvėsintą popietę: telefonas, 
rankinis radioteletonas, vietinis ryšys, telefonas, rankinis radiote- 
lefonas, vietinis ryšys, telefonas, rankinis radiotelefonas, vietinis 
ryšys, telefonas, rankinis radiotelefonas, vietinis ryšys, telefonas, 
rankinis radiotelefonas... 


| Vertė 
Zivilė SAMENAITE 

MIESTAS 


Miestas laukė dvidešimt tūkstančių metų. 

Planeta skriejo erdvėje, laukų gėlės žydėjo ir vyto, o miestas 
laukė; planetos upės keitė vagas ir džiūvo, virsdamos dulkių Io- 
momis, o miestas vis dar laukė. Stiprūs gaivūs vėjai išsivadėjo ir 
nuščiuvo, tingiai nešdami suplėšytų debesų skivytus baltu dangu- 
mi, o miestas vis laukė. 

Laukė miestas, laukė ir jo langai, jo juodos obsidiano sienos, 
jo dangų remiantys bokštai su mažesniais bokšteliais, ant kurių 
neplazdėjo jokia vėliava, jo nesumintos gatvės ir užvertos durys 
nelytėtomis rankenomis; nė menkiausio popiergalio ar žmogaus 
rankos atspaudo. Miestui belaukiant, planeta suko amžiną ratą 
kosmose savąja orbita aplink baltai žydrą saulę; ledas virsdavo ug- 
nimi, ji - vėl ledu, o šis - žaliais laukais bei gelsvomis vasaros pie- 
vomis. 

Dvidešimttūkstantųjų metų vasaros vidudienį miestas pabudo 
iš laukimo snaudulio. 

Danguje sublizgo raketa. 

Raketa praskrido virš planetos paviršiaus, apsisuko, grįžo ir 
nusileido molingoje pievoje už penkiasdešimties jardų nuo obsi- 
diano sienos. 

Sunkiais batais apautos kojos prispaudė liauną žolę prie že- 
mės. Raketoje likusieji susišaukė su išlipusiais: 

- Pasiruošę? 

- Tvarka, vyručiai. Atsargiai! Į miestą. Jensenai, jūs su Hatkin- 
sonu patruliuosite priešakyje. Nežioplinėkit. 

Juodose miesto sienose atsivėrė slaptos šnervės, ir gilus ato- 
kvėpis stipria oro srove įsiveržė į miesto esybę, pasklido kanalais, 
prasiskverbė pro valymo filtrus ir dulkių kolektorius, kol galiau- 
siai pasiekė sudėtingą ir šiurpinančiai tikslią sidabrine šviesa spin- 
dinčią ratukų bei spyruoklių konstrukciją. Galingi atodūsiai nenu- 
trūkstamai kartojosi; kvapai iš pievos su šiltu vėju nepaliaujamai 
plūdo į miestą. 

Ugnies alsavimas, nukritusio meteorito dvelksmas, įkaitęs me- 
talas. Iš kito pasaulio atvyko laivas. Vario, sudegusių dulkių, sie- 
ros ir raketos kuro kvapas. 

Ši informacija buvo bemat įspausta į juostas, kurios tarkštelė- 
jusios įšoko į nuskaitymo įrenginius ir geltonais dantračiais nuke- 
liavo į kitas mašinas. 

Brakšt...Džerrr...Džerrr...Džerrr... 

Kalkuliatorius sutiksėjo it metronomas. Penki, šeši, septyni, 
aštuoni, devyni. Devyni žmonės! Akimoju nepailstanti rašomoji 
mašinėlė užregistravo žinią juostoje, o ši tik sušnarėjo ir išnyko. 

Trrr...Brakšt...Džerrr...Džerrr... 

Miestas laukė minkštų guminių batų žingsnių. 

Šnervės darsyk išsiplėtė. 

Sviesto kvapas. Nuo atsargiai žingsniuojančių vyrų tarsi kilo 
vos juntama aura, sugrąžinusi centrinę Nosį į prisiminimus apie 
pieną, sūrį, ledus, sviestą ir pienininkyste paremtos ekonomikos 
atmosferą. 

Trakšt...Trakšt... 

- Vyrai, nežioplinėkit! 

- Džonsai, išsitrauk ginklą! Nekvailiok! 

- Būta ko nerimauti - juk miestas miręs?! 

- Ką gali žinoti. 

Kapota kalba pažadino Ausis. Ištisus amžius tegirdėjusios sil- 
pną švelnaus vėjo dvelksmą, tesiklausiusios, kaip nuo medžių ša- 
kų atitrūksta pageltė lapai ar kaip, tirpstant sniegui, pro jį kalasi 
gležna žolė, Ausys įjungė mechanizmą, varinėjantį tepalą; didžiu- 
liai būgnai įsitempė, jusdami kiekvieną neprašytų svečių širdies 
dūžį, atsiliepiantį tylutėliais uodo sparnelių virptelėjimais. Ausys 
klausė, o Nosis uodė įvairiausius užplūdusius kvapus. 

Baimės prakaitas išmušė vyrus. Tamsūs ratilai plėtėsi pažasty- 
se, rankos, spaudžiančios ginklus, sudrėko. 

Nosis įtraukė naujoviško oro gurkšnį tarsi žinovas, tikrinantis, 
ar nusisekė šiemetinis vynas. 

Trakšt...Barkšt...Tarkšt...Džerrr... 

Informacija sukosi lygiagretaus tikrinimo juostose. Prakaitas: 
tiek ir tiek procentų chloridų, sulfatų - tiek ir tiek, šlapalo nitra- 
tas, amonio nitratas, taigi: kreatininas, cukrus, laktozė vienoje vie- 
toje! 

Dzingtelėjo skambučiai. Sumirgėjo tarpinės sumos. 

Su tyliu švilpesiu Nosis iškvėpė ištyrinėtąjį orą. Ausys sukluso: 

- Manau, verčiau grįžtume į raketą, Kapitone. 

- Čia aš įsakinėju, pone Smitai! 

- Taip, sere. 

- Ei, tu, priekyje! Patruli! Ar ką nors matai? 

- Nieko, sere. Panašu, kad jame jau senokai nė gyvos dvasios! 

- Įsitikinai, Smitai? Nėra ko baimintis. 

- Man tai nepatinka. Nežinau kodėl. Ar jus buvo kada nors 
apėmęs jausmas, kad vaizdą prieš akis jau esate regėję? Sis mies- 
tas atrodo pernelyg pažįstamas. 

- Nesąmonė. Ši planetų sistema už milijardų mylių nuo Že- 
mės; mes nieku gyvu negalėjome apsilankyti čia anksčiau. O mū- 
sų raketa - vienintelė, gebanti įveikti šviesmečių kelią. 

- Nepaisant to, jaučiuosi lygiai taip, kaip nupasakojau. Galvo- 
ju, jog turime nešdintis. 

Zingsnių aidas nuščiuvo. Tik įsibrovėlių kvėpavimas virpino 
orą. 

Ausys guviau subruzdo. Rotoriai įsisuko, siauručiais plyšiukais 
pro vožtuvus ir ventiliatorius nutekėjo skystis. Formulę sekė išva- 
da/mintis. Po sekundės kitos, atsakydami į Nosies bei Ausų reika- 
lavimą, pro didžiulės ertmes miesto sienose link neprašytų svečių 
nuplaukė gaivių garų debesėliai. 

- Ar užuodi, Smitai? Aaa... Žalia žolė. Kas kvepėtų maloniau? 
Dievas mato, mielai likčiau stovėti ir traukti šį orą pilna krūtine. 

Bespalvis chlorofilas apgaubė stovinčius vyrus. 

- Aaa...! 

Kojos vėl sutrepsėjo. 

- Bent jau kvapas turėjo tau įtikti, ką, Smitai? Eime! 

Ausys ir Nosis milijoninę sekundės dalį atsipalaidavo. Atsako- 
masis ėjimas pavyko. Įkaitai žygiavo pirmyn. 


+ 


Iš rūko ir miglos išniro padūmavusios miesto Akys. 

- Kapitone, langai! 

- Ką? 

- Langai, štai ten! Mačiau juos judant! 

- O aš nemačiau. 

- Jie pasislinko. Pakeitė spalvą. Iš tamsios į šviesią. 

- Paprasčiausi, niekuo neypatingi stačiakampiai langai. 

Blausūs objektai įgavo aiškias formas. Į mechanines miesto 
įdubas nusileido tepaluoti velenai, balansiniai ratukai paniro į ža- 
lius alyvos telkinius. Langų rėmai išsilenkė. Stiklai blykstelėjo. 

Apačioje gatve žingsniavo du Žmonės - patruliai, o už jų, at- 
silikę saugiu atstumu, - dar septyni. Visų uniformos buvo baltut 
baltutėlės, veidai įraudę, tarsi ką tik gavę antausį, o akys melsvos. 
Jie ėjo išsitiesę, ant užpakalinių kojų, ir nešėsi metalinius ginklus. 
Visi avėjo sunkiais batais. Visi buvo vyriškos lyties, turėjo akis, au- 
sis, burnas, nosis. 

Langai suvirpėjo. Suplonėjo. Jie nepastebimai išsiplėtė it ne- 
suskaičiuojamų akių rainelės. 

- Sakau jums, Kapitone, su langais kažkas ne taip! 

- Eik tu peklon! 

- Aš grįžtu, sere. 

- Ką? 

- Grįžtu į raketą. 

- Pone Smitai! 

- Nesiruošiu kišti galvą į spąstus! 

- Išsigandai tuščio miesto? 

Kiti nervingai nusijuokė. 

- Juokitės į valias! 

Kiekvienas akmenimis grįstos gatvės tašelis buvo trijų colių 
pločio bei šešių ilgio. Juslėmis nesuvokiamais krustelėjimais grin- 
dinys judėjo. Jis svėrė įsibrovėlius. 

Požemyje, prigrūstame aparatūros, raudonas elektroninis 
pieštukas baksnojo skaičius: 178 svarai... 210, 154, 201, 198... - nė 
vienas neprasprūdo pro mašinas, kurios juos pasvėrė ir užregist- 
ravo. Įrašas tučtuojau ritėmis nusivijo į neišvengiamą tamsą. 

Miestas galutinai nusimetė snaudulio rūbą. 

Orlaidės traukė ir pūtė orą: tabako kvapą iš įsibrovėlių burnų 
ir gaivų/žalią muilo aromatą nuo jų rankų. Netgi jų akių obuoliai 
švelniai alsavo. Miestas užčiuopė tai, ir naujos informacijos srau- 
tas nulėkė gilyn, kad patikslintų apskaičiavimus. Krištoliniai lan- 
gai žybsėjo, Ausys vis standžiau ir standžiau tempė klausos būg- 
ną - visos miesto juslės prasiveržė tarsi netikėta kruša, imdamos 
domėn kiekvieną žmonių atodūsį ir slapčiausią širdies dūžį, klau- 
sydamos, stebėdamos, ragaudamos. 

Kiekvienas žmonių kulno įspaudas turėjo savo skonį. Gatvės 
buvo tarsi liežuviai, pro kurių akmenines poras cheminiai elemen- 
tai skverbėsi gilyn, patekdami į atpažinimo reakcijų seką. Subtilūs 
skaičiavimai vėl patikslino tarpinį rezultatą, besisukančių ratukų 
ir kuždančių stipinų apsuptyje laukiantį lemiamo sprendimo. 

Žingsniai. Bėgančiųjų trepsėjimas. 

- Grįžk! Smitai! 

- Ne, po perkūnais! 

- Čiupkit jį, vyrai! 

Kelios poros kojų metėsi iš paskos. 

Galutinis testas. Miestas, įtemptai klauseės, stebėjęs, ragavęs, 
uostęs, svėręs bei balansavęs, turėjo atlikti svarbiausią tyrimą. 

Spąstai gatvės vidury atsivėrė žaibiškai. Bėgantis kapitonas, 
tarp pastatų dingęs savo komandai iš akių, prasmego skradžiai. 

Jis pakibo žemyn galva, aštrus skalpelis brūkštelėjo per ger- 
klę, kitas - per krūtinę, išversdamas lauk vidurius; ištemptas ant 
stalo slaptoje laboratorijoje giliai po gatve, kapitonas mirė. Di- 
džiuliai kristalų mikroskopai spoksojo į rausvas raumenų skaidu- 
las, bekūniai pirštai maigė tebepulsuojančią širdį. Kol vienos me- 
chaninės rankos atvėrė ir prismeigė prie stalo perrėžtą odą, kitos 
keitė jo kūno dalis lyg nuovokus ir smalsus šachmatų žaidėjas rau- 
donas figūras raudonoje lentoje. 

Viršuje, gatve, bėgo vyrai. Smitas mėgino pasprukti, o vyrai 
šaukė. Smitas rėkė, o apačioje, toje įdomybių kameroje, kraujas 
tekėjo į kapsulės, maišėsi, sukosi centrifugoje, mėginiai keliavo 
po naujais mikroskopais, skaičių stulpeliai augo; buvo matuoja- 
mos temperatūros, širdis supjaustyta į septyniolika dalių, o kepe- 
nys bei inkstai - su žinovams būdingu tikslumu - perpus. Kai sme- 
genys buvo pragręžtos ir išgremžtos iš kaulinio konteinerio, ner- 
vai ištraukti lyg bejausmiai valdymo pulto laidai, išbandytas rau- 
menų elastingumas, elektriniame miesto požemyje Protas su- 
skaičiavo svarbiausiąją, galutinę sumą, ir visos mašinos šią grės- 
mingą akimirką sustingo. 

Skaičiai. 

Šie padarai - žmonės. Žmonės iš tolimo pasaulio, iš tam tik- 
ros planetos, turintys tam tikras akis, tam tikras ausis, vaikšto 
dviem kojomis tiksliai apibrėžtu būdu, nešiojasi ginklus, galvoja, 
kaunasi, turi savitas širdis bei kitus organus, kaip įrašyta senų se- 
novėje. 

Viršuje vyrai bėgo raketos link. 

Smitas bėgo. 

Skaičiai. 

Tai mūsų priešai. Tai tie, kurių vėl pasirodant laukėme dvide- 
šimt tūkstančių metų. Tai žmonės, kurių vizito laukė mūsų kerš- 
tas. Visi skaičiai sutampa. Tai žmonės iš planetos, vadinamos Že- 
me, prieš dvidešimt tūkstančių metų paskelbę Taolanui karą, pa- 
vergę mus, sugriovę ir sunaikinę mus, užleisdami neišgydomą li- 
gą. Saugodamiesi to užkrato, kuriuo užnuodijo mus, apiplėše mū- 
sų pasaulį, jie pasitraukė gyventi į kitą galaktiką. Jie pamiršo tąjį 
karą bei tuos laikus, jie pamiršo mus. Bet mes nepamiršome jų. 
Tai mūsų priešai. Apsirikti neįmanoma. Mūsų laukimas baigėsi. 

- Smitai, grįžk! 

Nevalia delsti. Ant kruvino stalo, prie tuščiavidurio plačiai iš- 
kėtoto kapitono kūno mechaninės rankos pradėjo savo šokį. Dar 
drėgną krūtinės ir pilvo ertmę užpildė iš vario, bronzos, sidabro, 
aliuminio, gumos bei šilko sukonstruoti organai; elektroninių vo- 
rų išaustos gijos pasislėpė odoje; savo vietą užėmė širdis; kauko- 
lės tuštumoje prigludo tyliai zvimbiančios ir mažytėmis žydros 
liepsnos kibirkštėlėmis spjaudančios iš platinos sukonstruotos 
smegenys, nuo kurių per visą kūną iki plaštakų bei pėdų driekė- 
si laidai. Akimirksniu kūnas buvo tvirtai susiūtas, gerklės bei kiau- 
šo pjūviai - užgydyti, žaizdos nugrimuotos - darbas atliktas tobu- 
lai ir nepriekaištingai. 

Kapitonas atsisėdo, pajudino rankas. 

- Stok! 

Kapitonas netikėtai išdygo gatvės viduryje, pakėlė ginklą ir iš- 
šovė. 

Smitas parpuolė su kulka širdyje. 

Likusieji atsigręžė. Kapitonas nuskubėjo prie jų. 

- Kvailys! Išsigando miesto! 

Vyrai pažvelgė į Smito kūną prie savo kojų. 

Jie išplėstomis akimis atsisuko į kapitoną ir prisimerkė. 

- Paklausykit, - prabilo kapitonas. - Turiu jums pasakyti kai ką 
svarbaus. 

Miestas, svėręs, uostęs juos, patyręs jų skonį, panaudojęs vi- 
sus sugebėjimus, išskyrus vieną vienintelį, metė mūšin paskutinę 
savo galią - kalbos dovaną. Jis nesinaudojo masyvių sienų ir bokš- 
tų neapykanta ar tūžmastim, jam neprireikė grįstų alėjų ir mecha- 
ninių tvirtovių pompastikos. Jis šnekėjo tyliu vieno Žmogaus balsu. 

- Nuo šiol aš nebe jūsų kapitonas, - bylojo jis. - Net nebe žmo- 
gus. 

Vyrai žingtelėjo atatupsti. 

- Aš esu miestas, - pratarė jis ir nusišypsojo. 

- Laukiau ištisus du šimtus amžių, - pasakojo jis, - laukiau, kol 
sūnų sūnų sūnūs sugrįš. 

- Kapitone, sere! 

- Nepertraukinėkite manęs! Kas sukūrė mane, miestą? Žmo- 
nės, kurių jau nebėra. Sena civilizacija, kuri kadaise čia gyveno. 

Žmonės, palikti atėjūnų iš Žemės mirti nuo siaubingos ligos, ne- 
išgydomos raupsų formos. Tad šios senos kultūros žmonės tikė- 
dami, jog Žemės išperos kada nors čia sugrįš, pastatė miestą, ir 
šiandien tebesivadinantį Keršto miestu Tamsos planetoje, ant Am- 
žių jūros kranto, prie Mirusiųjų kalnyno - labai poetiški vardai, tie- 
sa? Miestas atliko balansinės mašinos vaidmenį, buvo lakmusas, 
antena, tikrinanti visus ateities kosmoso keliauninkus. Per dvide- 
šimt tūkstančių metų čia nusileido tik dvi raketos. Pirmoji atvyko 
iš tolimos Ento galaktikos. Laivo įgula buvo tikrinama, sveriama, 
pripažinta neatitinkančia reikalavimų ir taikiai apleido miestą. 
Taip pat pasielgėme su antrojo laivo įgula. Tačiau šiandien! Po ši- 
tiekos amžių pasirodėte jūs! Kerštas bus įvykdytas iki paskutinės 
smulkmenos. Prieš du šimtus amžių mirę žmonės paliko miestą, 
kad pasveikintų jus. 

- Kapitone, sere, jūs prastai jaučiatės. Galbūt jums derėtų grįž- 
ti į laivą, sere. 

Miestas suvirpėjo. 

Grindinys atsivėrė, ir vyrai šaukdami nulėkė į spąstus. Krisda- 
mi jie dar spėjo išvysti blyksinčius skalpelių ašmenis. 

Minutė vijo minutę. Netrukus pasigirdo įsakmus balsas: 

- Smitai? 

- Esu! 

- Jensenai? 

- Esu! 

- Džonsai, Hatčinsonai, Springeri? 

- Esu, esu, esu! 

Jie stovėjo prie raketos trapo. 

- Tučtuojau grįžtame į Žemę. 

- Taip, sere! 

Randų ant kaklo nesimatė, lygiai kaip ir paslėptų varinių šir- 
džių, sidabrinių organų ar preciziško aukso vielos rezginio, atsto- 
jančio nervus. Iš jų galvų sklido tylus elektroninis ūžimas. 

- Išsirikiuot! 

Devyni vyrai tekini sukrovė auksinės bombas su ligos pradais 
į raketą. 

- Jas numesime ant Žemės. 

- Taip, sere! 

Laivo liukas užsitrenkė. Raketa šovė į dangų. Griausmui nu- 
rimus, miestas kėpsojo vasaros pievoje. Stiklinės akys apsiniaukė. 
Ausys atsipalaidavo, gigantiški šnervių ventiliatoriai sustojo, gat- 
vės nebesvėrė ir nebematavo, nematomi dantračiai sustingo aly- 
Vos voniose. 

Raketa virto taškeliu danguje. 

Lėtai, pasimėgaudamas, miestas džiaugėsi saldžia mirtimi. 


Vertė 
Saulius MARTINENAS 

PIEVA 


Griūna siena... Po to antra, trečia. Duslus griausmas - visas 
miestas virsta griuvėsiais. 

.„„Įsisiautėja nakties vėjas. 

Pasaulis apmiršta. 

Dieną nuvertė Londoną. Nugriovė Port Saidą. Ištraukiojo vinis 
iš San Francisko. Išardė Glazgą. 

Jų nebėra. Dingo visiems laikams. 

Vėjas negarsiai stuksena lentomis, sūkuriuoja smėlio verpetu- 
kai. 

Ant tako, vedančio į sutemose skendinčius griuvėsius, pasiro- 
do senis - naktinis sargas. Jis eina prie aukštos vielinės tvoros, at- 
rakina vartus ir žiūri. 

Štai mėnesienoje stūkso Aleksandrija, Maskva, Niujorkas. O 
ten štai Johanesburgas, Dublinas, Stokholmas. Ir Kliervoteris Kan- 
zaso valstijoje, Provinstaunas ir Rio de Žaneiras. 

Prieš porą valandų senis pats matė, kaip tai vyko: matė maši- 
ną, kuri riaumodama privažiavo prie tvoros, matė lieknus įdegu- 
sius vyrus mašinoje, vyrus elegantiškais juodais kostiumais, blyk- 
čiojančius auksinėmis sąsagomis, storomis auksinėmis laikrodžių 
apyrankėmis, akinančiais žiedais; vyrus, kurie prisideginėjo ciga- 
retes juvelyriniais žiebtuvėliais... 

- Štai, pažiūrėkite, džentelmenai, į ką viskas pavirto. Tai vis vė- 
jas ir darganos. 

- Taip, taip, misteri Duglai, vieni griuvėsiai, sere. 

- Galbūt dar pavyktų išgelbėti Paryžių. 

- Taip, sere! Ę 

- Pala... velniai rautų! Jis gi visai sukiužęs nuo drėgmės! Stai 
jums ir Holivudas! Griaukite! Verskite viską! Sitas sklypas mums 
pravers. Šiandien pat iškvieskite darbininkus! 

- Taip, sere... misteri Duglai! 

Mašina ūžtelėjo ir dingo. 

Ir štai - naktis. Senas naktinis sargas prieina prie vartų. 

Jis prisimena, kas buvo paskui, kai vėlyvos popietės tylą sutrik- 
dė darbininkai. 

Bildesys, dardesys, traškesys, dundesys. Dulkės ir griausmas, 
dulkės ir griausmas! 

Visas pasaulis traškėjo per siūlės ir byrėjo į dalis, į šalis išsilaks- 
tė vinys, pertvaros, bareljefai, rėmai, celiulioidiniai langai. Mies- 
tas po miesto, miestas po miesto virto žemėn ir liko ten gulėti. 

Lengvas dvelksmas... augantis, paskui tylantis dundesys... ir vėl 
tik lengvas vėjelis. 

Naktinis sargas palengva žingsniuoja tuščiomis gatvėmis. 

Štai jis Bagdade: egzotiški dervišų skarmalai, siauruose langeliuo- 
se moterų šypsenos po čadromis ir akys, skaisčios kaip safyrai. 

Vėjas neša smėlį ir konfeti. 

Moterys ir dervišai išnyksta. 

Ir vėl aplinkui vien tik sijos ir karkasai, papjė mašė, drobės, 
nuteptos aliejiniais dažais, rekvizitas su kompanijos ženklu, o už 
pastatų fasadų - nieko, tik naktis, žvaigždės, kosminė erdvė. 

Senis ima iš įrankių dėžės plaktuką bei saują ilgų vinių, paskui 
rausiasi statybiniame laužė, kol randa kokią dešimtį gerų, tvirtų 
lentų ir šiek tiek sveikos drobės atraižų. Tada ima nugrubusiais 
pirštais žvilgančias plieninės vinis, vinis su mažomis galvutėmis. 

Ir pradeda sukalinėti Londoną. Jis kaukši ir kaukši plaktuku... 
Lenta po lentos, siena po sienos, langas po lango, tuk tuk, gar- 
siau, garsiau, plienas į plieną, plienas į medį, medis aukštyn - va- 
landos slenka, o jis vis dirba, iki pat vidurnakčio, be pertraukos, 
kala, prideda, vėl kala. 

- Ei, jūs! 

Senis nustoja kalęs. 

- Ei, sarge! 

Iš tamsos išbėga nepažįstamasis, apsirengęs kombinezonu. Jis 
šaukia: 

- Ei, jūs, kaip jus ten? 

Senis atsisuka. 

- Mano pavardė Smitas. 

- Gerai, Smitai, ką jūs čia dabar sugalvojote? 

Naktinis sargas ramiai žiūri į nepažįstamąjį. 

- Kas jūs? 

- Kelis, brigadininkas. 

Senis linkčioja galva. 

- A, jūs iš tų, kurie viską griauna. Šiandien jūs čia neblogai pa- 
dirbėjote. Tai ir sėdėtumėte dabar namie, girtumėtės tuo. 

Kelis atsikrenkščia, nusispjauna. 

- Aš tikrinau mechanizmus ten, kur Singapūras... - Jis nusiš- 
luosto lūpas. - O jūs, Smitai, ką čia veikiate, velniai rautų? Padė- 
kite į vietą plaktuką. Betgi jūs kalate viską iš naujo! Mes griauna- 
me, o jūs vėl statote. Jūs ką, iš proto išsikraustėte? 

Senis linkteli. 

- Gali būti. Bet juk kažkas turi atstatinėti. 

- Klausykite, Smitai. Aš dirbu savo darbą, jūs dirbate savo - ir 
visiems gerai. Aš negaliu jums leisti užsiiminėti kažkokiomis ne- 
sąmonėmis, aišku? Perspėju, aš pranešiu misteriui Duglui. 

Senis vėl pradeda stuksėti plaktuku. 

- Paskambinkite jam. Iškvieskite čionai. Aš pats su juo pasišnė- 
kėsiu. Tai jis iš proto išsikraustė. 

Kelis juokiasi. 

- Jūs ką, juokaujate? Duglas nekalbės su pirmu sutiktu. - Bri- 
gadininkas niekinamai numoja ranka, paskui pasilenkia, įdėmiau 


38 


įsižiūrėdamas į Smito darbą. - Ei, kas per velniava? Kokiomis vini- 
mis jūs kalate? Mažos galvutės! Tučtuojau liaukitės! Mums rytoj 
reikės jas traukioti! 

Smitas atsisuka ir žiūri į Kelį. 

- Aiškus daiktas, argi pasaulį sukalsi vinimis su plačiomis gal- 
vutėmis? Jas labai jau lengva ištraukti. Čia reikalingos kitokios vi- 
nys, su mažomis galvutėmis, o ir įkalti jas būtina kaip reikiant. Štai 
taip! 

Senis iš visų jėgų tvoja plaktuku į vini, taip, kad ta visiškai su- 
lenda į medį. 

Kelis įsiremia rankomis į šonus. 

- Perspėju jus paskutini kartą. Tučtuojau baikite šitą velniavą, 
ir aš niekam nieko nesakysiu. 

- Jaunuoli, - sako naktinis sargas, kaldamas eilinę vinį, susimąs- 
to, po akimirkos vėl prabyla: - Aš lankydavausi čia dar tada, kai jūs 
net nebuvote gimęs. Ateidavau čionai, kai čia dar nebuvo nieko - 
vien tik pieva. Būdavo, padvelks vėjelis, ir ritasi žole bangos... 
Daugiau kaip trisdešimt metų aš stebėjau, kaip visa tai atsiranda, 
kaip čia gimsta visas pasaulis. Aš gyvenau tuo. Ir buvau laimingas. 
Tik čia man tikras pasaulis. Anas pasaulis, už tvoros - vieta, kur ei- 
nu miegoti. Turiu mažą kambarėlį sename name mažoje gatvelė- 
je, ten matau laikraščių antraštes, skaitau apie karą, apie priešiš- 
kus kitataučius žmones. O čia? Čia surinktos visos pasaulio šalys, 
ir viskas alsuoja taika. Jau daug metų aš klajoju po šiuos miestus. 
Noriu - pirmą valandą nakties užkandžiauju bare Eliziejaus Iau- 
kuose! Noriu - išgeriu puikaus amontiljado vasaros kavinėje Mad- 
ride. O galiu ir kartu su akmeninėmis chimeromis štai ten, viršuje 
- matote, po Dievo Motinos katedros stogu? - pasamprotauti apie 
svarbius valstybinius reikalus ir priimti išmintingus politinius 
sprendimus! 

- Taip, taip, seni, viskas taip. - Kelis nekantriai numoja ranka. 

- O čia staiga pasirodote jūs ir paverčiate viską griuvėsiais. Pa- 
liekate tik tą pasaulį anapus sienos, kur Žmonės neįsivaizduoja, ką 
reiškia gyventi taikiai, nežino nė šimtosios dalies to, ką aš patyriau 
šioje šalyje. Jūs ateinate ir pradedate viską ardyti... Jūs su savo bri- 
gada - kuo jūs didžiuojatės? Kad griaunate... Naikinate ištisus kai- 
mus, miestus, šalis? 

- Aš turiu šeimą, - atšauna Kelis. - Man reikia išmaitinti žmoną 
ir vaikus. 

- Taigi, taigi, visi taip šneka. Visi turi žmonas ir vaikus. Ir todėl 
naikina, griauna, žudo. Atseit toks nurodymas! Atseit įsakė! Atseit 
mes priversti! 

- Užsičiaupk, seni! Duok šen plaktuką! 

- Nesiartink! 

- Ką?! Tu, senas kvaily!.. 

- Šituo plaktuku galima ne tik vinis!... - Plaktukas švilpdamas 
skrodžia orą, brigadininkas Kelis atšoka į šalį. 

- Velnias, - keikiasi Kelis, - jūs visai kuoktelėjote, Smitai, štai 
kas. Tuoj paskambinsiu į centrinę studiją, kad atsiųstų policinin- 
kus. Čia tai jau tikrai velniai žino kas - dabar jūs štai vinis kalinė- 
jate ir niekus paistote, o po minutėlės, ko gero, apliesite viską 
benzinu ir sukursite čia lauželį! 

- Aš čia nė pirštu nieko nepaliesiu, ir jūs tai puikiai žinote! - 
prieštarauja senis. 

- Jūs visą sklypą galite dūmais paleisti, - tvirtina Kelis. - Štai ką, 
seni, stovėkite čia ir niekur neikite! 

Kelis apsisuka ir bėga pro medžius ir sugriautus miestus, pro 
miegančias dvimates šio nakties pasaulio gyvenvietes. Stai jo 
žingsniai nutyla tolumoje, ir girdisi, kaip vėjas timpčioja sidabri- 
nes vielinės tvoros stygas, o senis vis kaukši ir kaukši plaktuku, 
ieško ilgesnių lentų ir stato sienas, kol pradeda dusti iš nuovar- 
gio. Širdis pašėlusiai daužosi krūtinėje, plaktukas išslysta iš nusil- 
pusių pirštų, vinys pabyra ant šaligatvio, skambėdamos lyg mone- 
tos, ir senys, puolęs į neviltį, sako pats sau: 

- Veltui stengiuos, veltui. Nespėsiu nieko pataisyti, jie tuoj at- 
važiuos. Man reikia pagalbos, net nebežinau, ką dabar daryti. 

Palikęs plaktuką ant tako, senis pėdina sau nebežiūrėdamas, 
kur eina. Atrodo, jis dabar turi tik vieną tikslą - paskutinį kartą vis- 
ką apeiti, viską apžiūrėti ir atsisveikinti su tuo, kas dar yra, kas bu- 
vo šiame krašte. Jis sliūkina, apsuptas šešėlių, o jau naktis, šešė- 
lių daug, jų pilna visur ir visokių - pastatų šešėliai, žmonių šešė- 
liai. Sargas nežiūri tiesiai į juos, ne - jeigu žiūrėsi tiesiai, jie išsisk- 
laidys. Ne, jis tiesiog žingsniuoja, žingsniuoja per Pikadilio aikš- 
tę... žingsnių aidas... per Riu de la Pė... senatvinis kosulys... pas- 
kui išilgai Penktosios aveniu... ir nežiūri nei kairėn, nei dešinėn. 
Ir visur, tamsiose tarpuvartėse, tuščiuose languose - daugybė jo 
draugų, gerų draugų, labai artimų draugų. Iš kažkur atsklinda 
murmesys, burbuliavimas, tylus kavinuko spragsėjimas ir ilgesinga 
itališka daina. Plasnoja rankos tamsoje virš pražiotų gitarų burnų, 
šnara palmės, žvanga būgneliai, tamburinai, skambalėliai, dusliai 
pupsi į minkštą žolę nunokę obuoliai, bet tai visai ne obuoliai, tai 
basos moterų kojos lėtai šoka pagal tylią žvangučių muziką, auk- 
sinių skambalėlių tilindžiavimą. Traška kukurūzų grūdai, trupėda- 
mi į juodą vulkaninį girnų akmenį, šnypščia tortiljos, skęsdamos 
verdančiame aliejuje, spragsi kažkieno įpūstos medžio anglys, ap- 
linkui išsilaksto tūkstančiai žibančių jonvabalių, virpa papajos la- 
pai... lr baikščiai plazda liepsnos ten, kur deglų apšviesti Ispani- 
jos čigonų veidai plaukia ore, tarsi liepsnojančiame vandenyje, o 
balsai traukia dainas apie gyvenimą - nuostabų, keistą, liūdną. Vi- 
sur šešėliai ir žmonės, ir dainos, ir muzika. 

O gal tai viso labo, viso labo tik vėjas? 

Ne, žmonės, čia gyvena žmonės. Jie gyvena čia jau daug metų. 
O rytoj? 

Senis sustoja, prisispaudžia rankas prie krūtinės. 

Rytoj jų čia nebebus. 

Šaižiai žviegia klaksonas! 

Už vielinės tvoros ties vartais - priešas! Prie vartų - maža juo- 
da policijos mašina ir didelis juodas limuzinas iš kinostudijos, 
esančios už penkių mylių nuo čia. 

Vėl žviegia klaksonas! 

Senis įsitveria į kilnojamų kopėčių skersinius ir kabarojasi į vir- 
šų, klaksono bliovimas gena jį aukštyn, aukštyn. Vartai atsilapoja, 
priešai įsiveržia vidun. 

- Štai jis! 

Akinantys policijos mašinos prožektoriai užlieja šviesa miestus 
pievoje, prožektoriai mato negyvus Manheteno, Čikagos, Šuncino 
maketus! Šviesa krenta ant akmeninio milžino, Paryžiaus katedros 
imitacijos, išplėšia iš tamsos figūrėlę, kuri ropščiasi kopėčiomis vis 
aukščiau ir aukščiau, link nuolaidaus juodo žvaigždėmis nusėto 
skliauto. 

- Štai jis, misteri Duglai, pačiame viršuje! 

- O dangau, iki ko nusigyvenome... jau nebeįmanoma net va- 
karo ramiai praleisti. Vis kas nors nutinka... 

- Jis įžiebė degtuką! Iškvieskite ugniagesius! 

Pačiame katedros viršuje naktinis sargas, delnu pridengdamas 
nuo vėjo mažytę liepsnelę, žiūri žemyn, mato policininkus, dar- 
bininkus, prodiuserį - augalotą vyrą juoda eilute. Jie žiūri į senį iš 
apačios, o tas lėtai pasuka degtuką, slepia tarp delnų ir kelia prie 
cigaro. Užsirūko, giliai įtraukdamas skruostus. 

Senis šaukia: 

- Ką, misteris Duglas atvažiavo? 

Balsas atsiliepia: 

- Kuriam galui manęs prireikė? 

Senis šypsosi. 

- Lipkite čionai, tiktai vienas! Jei norite, galite pasiimti ginklą! 
Man reikia su jumis šnektelėti! 

Balsai dusliai aidi virš didžiulių kapinių. 

- Neikite pas jį, misteri Duglai! 

- Duokite šen savo revolverį. Greičiau, aš negaliu čia visą naktį 
kiurksoti, manęs laukia. Nenuleiskite nuo jo ginklų, aš nesiruošiu 
rizikuoti. Dar, ko gero, supleškins visus maketus. Cia vien medie- 
nos už du milijonus dolerių. Pasiruošę? Aš einu. 

Prodiuseris kabarojasi tamsoje skendinčiomis kopėčiomis, išil- 
gai kupolo kriauklės, skuba pas senį, kuris, atsišliejęs į gipsinę 
chimerą, ramiai rūko savo cigarą. Iki pusės išlindęs pro liuką, 
prodiuseris stabteli, atkiša revolverį. 

- Okei, Smitai, nejudėkite. 

Smitas be baimės išsiima iš burnos cigarą. 

- Be reikalo manęs bijote. Aš visai ne pamišėlis. 

- Aš tuo anaiptol nesu įsitikinęs. 

- Misteri Duglai, - sako naktinis sargas, - ar kada skaitėte apie 
žmogų, kuris persikėlė į ateitį ir rado ten vien tik bepročius? Bet 
kadangi jie visi - visi iki vieno - buvo bepročiai, tai niekas šito ne- 
suvokė. Visi jie vienodai elgėsi ir laikė save normaliais žmonėmis. 
O mūsų herojus, nors buvo vienintelis sveikas žmogus, elgėsi 
jiems neįprastai, ir visiems atrodė nenormalus. Taigi misteri Dug- 
lai, beprotybė - sąlyginė sąvoka. Viskas priklauso nuo to, kas ką 
į kokį narvą uždaro. 

Prodiuseris pusbalsiu nusikeikė. 

- Aš čionai ne tam lipau, kad visą naktį liežuviu malčiau. Ko jūs 
norite? 

- Aš noriu pasikalbėti su Kūrėju, su jumis, misteri Duglai. Juk 
tai jūs sukūrėte šį pasaulį. Vieną gražią dieną atėjote čionai, suda- 
vėte į žemę stebuklinga čekių knygele ir šūktelėjote: “Tebūnie Pa- 
ryžius!“ Ir atsirado Paryžius: gatvės, užkandinės, gėlės, vynas, bu- 
kinistai... Jūs suplojote delnais: “Tebūnie Konstantinopolis!" Ir 
prašau, štai jums Konstantinopolis! Jūs tūkstantį kartų plojote del- 
nais, ir kas kartą atsirasdavo kažkas nauja. O dabar jūs manote, 
kad gana pliaukštelėti dar kartą, paskutinį kartą - ir viskas pavirs 
griuvėsiais. Ne, misteri Duglai, tai ne taip paprasta! 

- Mano rankose penkiasdešimt vienas procentas šios studijos 
akcijų! 

- Studija... O kas jus su ja sieja? Ar jums bent kartą šovė į gal- 
vą Mintis atvažiuoti čionai vėlai vakare, užkopti kad ir ant šitos ka- 
tedros ir pasižiūrėti, kokį puikų pasaulį jūs sukūrėte? Ar jums 
bent kartą kilo mintis, kad visai smagu būtų pasėdėti čia, viršuje, 
su manimi ir mano draugais, išgerti po bokalą amontiljado? Tegu 
mūsų amontiljadas spalva, kvapu ir skoniu labiau primena kavą... 
o vaizduotė, misteri Duglai, kam tada žmogui vaizduotė? Ne, jūs 
nė sykio nebuvote atvažiavęs čionai, nebuvote užlipęs ant šios ka- 
tedros, nežiūrėjote, nesiklausėte, jūsų tai nė kiek nejaudino. Jūs 
nuolat skubėdavote į kokį nors priėmimą, kokį nors vakarėlį. O 
dabar, po šitiek metų, jūs norite neatsiklausęs mūsų viską sunai- 
kinti. Nesvarbu, kad jums priklauso penkiasdešimt vienas procen- 
tas akcijų. Bet jie jums nepriklauso. 

- Jie? - šūkteli prodiuseris. - Kas, po velnių, tie “jie"? 

- Sunku apibūdinti juos žodžiais... Tai žmonės, kurie čia gyve- 
na. - Senis plačiu mostu rodo į dunksančius naktyje dvimačius 
miestus. - Kiek filmų nufilmuota čia! Kiek statistų įvairiausiais 
kostiumais vaikštinėjo šiomis gatvėmis, kalbėjo tūkstančiais kalbų, 
rūkė cigaretes ir pypkes, ir netgi persišką kaljaną. Šoko šokėjos. 
Moterys, prisidengusios veidus šydais, šypsojosi iš balkonų. Žygia- 
vo kareiviai. Žaidė vaikai. Kovėsi riteriai, apsitaisę sidabriniais šar- 
vais. Kiniškose arbatinėse gurkšnojo arbatą žmonės, kalbantys su 
svetimšališku akcentu. Aidėjo gongas. Kėlė inkarus vikingų laivai. 

Prodiuseris išlenda pro liuką ir sėdasi ant lentų. Pirštai, laikan- 
tys revolverį, jau ne taip įtempti. Jis žiūri į seni kaip smalsus šu- 

nytis - iš pradžių viena akimi, paskui kita; klauso iš pradžių viena 
ausimi, paskui kita; galiausiai mąsliai palinguoja galva. 

Naktinis sargas kalba toliau: 

- O kai statistai, žmonės su kameromis, mikrofonais ir kitokia 
technika išėjo, kai vartai užsivėrė, visi susėdo į mašinas ir išvažiavo 
- vis tiek kažkas liko po tos margos žmonių minios. Svetimos kal- 
bos ir apdarai, tikėjimai ir muzika, gyvenimiškos dramos - viskas 
liko, menki dalykai ir dideli dalykai. Tolimi toliai, kvapai, sūrūs vė- 
jai, vandenynai. Visa tai čia šįvakar, jei gerai įsiklausai. 

Prodiuseris ir sargas, apsupti sijų ir pastolių voratinklio, klau- 
sosi. Mėnuo spigina į akis gipsinėms chimeroms, vėjas ošia jų nas- 
ruose, o iš apačioje nusidriekusių gatvių sklinda garsai: tūkstan- 
čio šalių pasaulis dūsauja, siūbuoja, dulkių tumulai plaukia pavė- 
jui, tūkstančiai geltonų minaretų, pieno baltumo bokštų ir žalių 
bulvarų, dar išlikusių tarp šimtų griuvėsių, kažką murma naktyje; 
gaudžia trosai ir lynai, tarytum kas skambina milžiniška arfa iš 
plieno ir medžio, o vėjas neša garsus į padangę, neša dviems žmo- 
nėms, kurie sėdi atokiau vienas nuo kito ir klausosi. 

Prodiuseris šypteli, palinguoja galva. 

- Išgirdote, - sako naktinis sargas. - Juk išgirdote, tiesa? Iš vei- 
do matyti. 

Duglas slepia revolverį kišenėje. 

- Norint galima bet ką išgirsti, - atšauna jis. - Nereikėjo man 
klausytis. O jūs, Smitai, galėtumėte knygas rašyti. Nušluostytumė- 
te nosis penkiems mano geriausiems scenaristams. Na, o dabar 
gal lipkimeė žemyn? 

- Jūs jau beveik mandagiai prakalbote, - stebisi naktinis sargas. 

- O priežasties tam lyg ir nėra. Jūs sugadinote man malonų va- 
karą. 

- Tikrai? Nejaugi jums čia taip nuobodu? Nemanau. Veikiau at- 
virkščiai. Jūs čia netgi kai ką gavote. 

Duglas tyliai juokiasi. 

- O jūs visai nepavojingas. Tiesiog jums reikia draugijos. Dėl 
visko kalta jūsų darbo specifika ir dar tai, kad viskas eina velniop, 
plius, žinoma, vienatvė. Bet iš esmės aš jūsų kažko nesuprantu. 

- Ar tik nenorite pasakyti, kad man pavyko priversti jus pamąs- 
tyti? 
Duglas atlaidžiai prunkščia. 

- Kai pagyveni Holivude tiek, kiek aš, prie visko pripranti. Tie- 
siog aš anksčiau nebuvau čionai užlipęs. Stulbinantis vaizdas, tas 
tiesa. Bet tegu mane šunys, jei suprantu, kokio velnio jūs taip 
kankinatės dėl šito seno šlamšto. Kokia jums iš jo nauda? 

Sargas klaupiasi ant vieno kelio ir skiausčiu delnu trinkčioja į 
kitą delną, pabrėždamas savo argumentus. 

- Paklausykite, misteri Duglai. Kaip jau sakiau, jūs pasirodėte 
čia prieš daug metų, pliaukštelėjote delnais, ir staiga išdygo trys 
šimtai miestų! Paskui jūs pridėjote dar pusę šimto šalių ir tautų, 
pačių įvairiausių religinių ir politinių pažiūrų. Ir tada prasidėjo 

keblumai! Aišku, to nebuvo galima pamatyti akimis. Viskas, kas vy- 
ko, vyko tuštumoje ir sklaidėsi vėjyje. Ir vis dėlto keblumai čia iš- 
kilo tokie patys, kaip ir tie, prie kurių jau pripratęs anas pasaulis, 
už tvoros - kivirčai, barniai, nematomi karai. Tačiau galų gale įsi- 
viešpatavo taika. Norite žinoti kodėl? 

- Jei nenorėčiau, nesėdėčiau čia ir nekalenčiau dantimis iš šalčio. 

Kur tu, o nakties muzika? - mintyse šaukia senis ir grakščiai 
mosteli ranka, tarytum kas akompanuotų jo pasakojimui... 

- Todėl, kad jūs suvienijote Bostoną ir Trinidadą, - tyliai sako 
jis, - padarėte taip, kad Trinidadas remiasi į Lisaboną, o Lisabona 
vienu šonu šliejasi į Aleksandriją, sukabinote kartu Aleksandriją ir 
Šanchajų, vinimis sukalėte Čatanugą ir Oškošą, Oslą ir Svitvoterį, 
Suasoną ir Beirutą, Bombėjų ir Port Artūrą. Kulka perveria žmo- 
gų Niujorke, jis sverdėja, žengia žingsnį atbulas ir krenta Atėnuo- 
se. Cikagoje politikai ima pinigus, o Londone kažką sodina į ka- 
lėjimą... Viskas taip arti, be galo arti. Mes čia gyvename taip ankš- 
tai, kad taika mums gyvybiškai būtina, antraip viskas nueis vel- 
niop! Vienas vienintelis gaisras sunaikintų visus mus, nesvarbu, 
kas ir dėl kokios priežasties jį sukeltų. Todėl galiausiai šios šalies 
gyventojai - ar atgiję prisiminimai, ar kaip kitaip jūs juos pavadin- 
tumėte - apsiramino, išmoko gyventi draugiškai. Štai koks čia pa- 
saulis - nuostabus pasaulis, taikus pasaulis. 

Senis nutyla, apsilaižo perdžiūvusias lūpas. 

- Ojūs, misteri Duglai, - priduria jis, atgavęs kvapą, - norite ry- 
toj jį sunaikinti. 

Kelias sekundes senis stovi susikūprinęs, paskui atsitiesia ir 
žiūri į miestus, į tūkstančius šešėlių miestuose. Didžiulė gipsinė 
katedra svyruoja vėjyje, siūbuoja pirmyn atgal, pirmyn atgal, tar- 
si supdamasi ant vasaros bangų. 

- Taip... - nutęsia pagaliau Duglas. - Ką gi... o dabar... eime že- 
myn?.. 

Smitas linkteli. 

- Aš pasakiau viską, kas buvo ant širdies. 

Duglas dingsta liuko angoje, sargas girdi, kaip jis leidžiasi ko- 
pėčiomis, braunasi tamsiais užkaboriais. Kiek palaukęs, senis taip 
pat isitveria į kopėčias ir kažką bambėdamas panosėje pradeda il- 
gą kelionę žemyn per šešėlių karalystę. 


+ 


Policininkai, darbininkai, keli tarnautojai - visi išvažiuoja. Prie 
vartų lieka tik didelis juodas limuzinas. Pievoje, naktiniuose mies- 
tuose, kalbasi du vyrai. 

- Ką dabar darysite? - klausia Smitas. 

- Tikriausiai važiuosiu atgal į vakarėlį, - atsako prodiuseris. 

- Ten bus linksma? 

- Taip, - prodiuserio veido išraiška iškart keičiasi, - žinoma, 
linksma! - Jis dirsteli į sargo dešinę ranką. - O čia kas, tas pats 
plaktukas? Jūs ketinate darbuotis toliau? Nepasiduodate? 

- O jūs pasiduotumėte, jei būtumėte paskutinis statytojas, kai 
visi aplinkui tapo griovėjais? 

Duglas ir senis žingsniuoja gatvėmis. 

- Ką gi, likite sveiki, Smitai, galbūt dar kada pasimatysime. 

- Ne, - atsako Smitas, - manęs čia jau nebebus. Nieko čia jau 
nebebus. Jūs pernelyg vėlai sugrįšite. 

Duglas staiga sustoja. 

- Prakeikimas! Tai kaip aš, jūsų manymu, turėčiau pasielgti? 

- Labai paprastai - palikite viską taip, kaip yra. Palikite miestus 
ramybėje. 

- Sito padaryti negaliu, velniai rautų! Verslas yra verslas. Teks 
viską nugriauti. 

- Žmogus, turintis komercinę gyslelę ir dar bent lašelį vaizduo- 
tės, sugalvotų, kaip pelningai panaudoti šiuos maketus, - pareiš- 
kia Smitas. 

- Mašina laukia! Kaip iš čia išsigauti? 

Prodiuseris bando apeiti nuolaužų krūvą, paskui žengia tiesiai 
per griuvėsius, spardydamas į šalis lentgalius, pasiremdamas į kar- 
kasus bei gipsinius fasadus. Iš viršaus byra dulkės. 

- Atsargiai! 

Prodiuseris už kažko užkliūva. Dulkių debesys, plytų lavina... 
Jis susverdėja, praranda pusiausvyrą, senis pagauna jį krentantį ir 
tempia į priekį. 

- Šokite! 

Jie kartu šoka, 0 už jų nugarų dundėdamas nuvirsta vienas na- 
mo šonas, lieka tik kalnai lentgalių ir suplyšusio kartono. Į orą pa- 
kyla milžiniška dulkių gėlė. 

- Viskas gerai? 

- Nieko, ačiū. - Prodiuseris žiūri į nugriuvusį statinį; dulkės pa- 
mažu nusėda. - Atrodo, jūs mane išgelbėjote. 

- Na, ką jūs. Juk dauguma plytų padarytos iš papjė mašė. Blo- 
giausiu atvėju būtumėte užsidirbęs keletą mėlynių ir įdrėskimų. 

- Vis tiek ačiū. Koks čia pastatas nugriuvo? 

- Normandiškasis bokštas, jį čia pastatė 1925 metais. Neikite 
tenai, jis dar ne visas subyrėjo. 

- Aš atsargiai. - Prodiuseris lėtai prisiartina prie maketo. - Die- 
važi, galėčiau visą šitą kiuženą vienu pirštu nuversti. - Jis įsiremia 
ranka į sieną, statinys pasvyra, dreba, girgžda. Prodiuseris skubiai 
atšoka. - Tik durk pirštu - ir nugrius! 

- Ir vis dėlto jūs to nepadarysite, - sako naktinis sargas. 

- Nepadarysiu? Koks skirtumas, vienu prancūziškų namu dau- 
giau ar mažiau, kai jau tiek daug nugriauta. 

Senis ima Duglą už rankos. 

- Eime, žvilgtelėsime iš kitos pusės. 

Jie apeina dekoraciją. 

- Perskaitykite iškabą, - sako Smitas. 

Prodiuseris spragteli žiebtuvėliu, pakelia jį aukščiau, kad bū- 
tų geriau matyti, ir skaito: 

- Pirmasis Nacionalinis Bankas. Melintaunas. 

Pauzė. 

- Ilinojus, - lėtai užbaigia Duglas. 

Aukštą statinį apšviečia retos žvaigždės ir švelni mėnesiena. 

- Iš vienos pusės, - Duglas vaizduoja rankomis svarstyklių lėkš- 
tes, - prancūziškas bokštas. Iš kitos, - jis žengia septynis žingsnius 
į kairę, paskui septynis žingsnius į dešinę ir vis Žiūri, - Pirmasis 
Nacionalinis. Bankas. Bankas. Bokštas. Bokštas. Bankas. Velniai 
rautų! 

- Jums vis dar norisi nuversti šitą prancūzišką bokštą, misteri 
Duglai? - šypsodamasis klausia sargas. 

- Palaukite, palaukite, neskubėkite, - sako Duglas. 

Staiga jis pradeda matyti priešais stovinčius statinius. Jis lėtai 
sukasi aplink save, akys laksto aukštyn, žemyn, kairėn, dešinėn, 
tyrinėja, Žiūri, matuoja, vertina. Netardamas nė žodžio, prodiuse- 
ris nuskuba toliau. Du žmonės eina per miestus pievoje, žengia 
žole, lauko gėlėmis, eina prie griuvėsių, per griuvėsius, kiaurai 
griuvėsius, kerta sveikus bulvarus, kaimus, miestus. 

Jie vis kalba ir kalba, eina ir eina. Duglas klausia, sargas atsa- 
ko, Duglas vėl klausia, sargas vėl atsako. 

- Kas čia? 

- Budistų šventykla. 

- O iš kitos pusės? 

- Lūšna, kurioje gimė Linkolnas. 

- Čia? 

- Šventojo Patriko bažnyčia Niujorke. 

- O iš kitos pusės? 

- Rusų tikratikių cerkvė Rostove. . 

- O čia kas? 

- Pilis Reino pakrantėje, tiksliau, pilies vartai. 

- O už vartų? 

- Baras Kanzas Sityje. 

- O ten? O ten? O štai ten? O čia kas? - klausinėja Duglas. - Kas 
čia? O ten? O šitas? 

Jie skuba, beveik bėga, šūkčiodami vienas kitam. Jie tursena iš 
vieno miesto į kitą, jie tai čia, tai ten, jie visur, įeina ir išeina, kaba- 
rojasi aukštyn, sliuogia žemyn, čiupinėja, tapšnoja, varsto duris. 

- O čia, čia, čia, čia? 

Sargas pasakoja viską, ką galima papasakoti. 

Jų šešėliai risnoja priekyje siaurais skersgatviais ir plačiais 
prospektais, panašiais į upes iš akmens ir smėlio. 

Šitaip šnekučiuodamiesi, prodiuseris ir sargas apsuka didžiu- 
lį lanką, apeina visą sklypa ir grįžta ten, iš kur pradėjo kelionę. 

Jie vėl prityla. Senis tyli, nės jau pasakė viską, ką norėjo pasa- 
kyti. Prodiuseris tyli, nes klausosi, mąsto, svarsto, skaičiuoja. Jis 
išsiblaškęs išsitraukia portsigarą. Praeina visa minutė, kol Duglas, 
paskendęs savo mintyse, jį atidaro ir ištiesia sargui. 

- Ačiu. 

Abu susimąstę užsirūko. Išpučia dūmus ir žiūri, kaip jie sklai- 
dosi ore. 

- Kur jūs nukišote tą savo prakeiktą plaktuką? - klausia Duglas. 

- Stai jis, - atsako Smitas. 

- Ir vinių pasiėmėte? 

- Taip, sere. 

Duglas giliai įtraukia dūmą, išpučia. 

- Gerai, Smitai, dirbkite toliau. 

- Ką?! 

- Ką girdėjote. Pataisykite, kiek pajėgsite, kiek suspėsite. Visko 
jau nebesugrąžinsi. Bet jei rasite sveikesnį, išvaizdesnį maketą - 
remontuokite. Ačiū Dievui, bent kažkas dar liko! Taip, aš per vė- 
lai susiprotėjau. Žmogus, turintis komercinę gyslelę ir bent laše- 
lį vaizduotės, taip jūs sakėte... Štai kur taikus pasaulis, sakėte jūs. 
Turėjau suprasti tai prieš daugelį metų. Čia yra viskas, ko reikia, 
o aš, lyg aklas kurmis, nemačiau, šitokios galimybės nemačiau. 
Mano sklype - Pasaulinė Federacija, o aš ją griaunu! Dievas mato, 
mums reikia daugiau kvaištelėjusių sargų. 

- Tas tiesa, - atsiliepia sargas, - aš jau pasenau, suvaikėjau, taip 
sakant... Jūs nesišaipote iš seno keistuolio, misteri Duglai? 

- Aš nežadu jums daugiau, negu galiu padaryti, - atsako pro- 
ciuseris. - Prižadu tik pamėginti. Yra tikimybė, kad reikalas pasi- 
seks. Filmas turėtų išeiti puikus, tas jau dabar aišku. Galėsime jį 
visą susukti čia, pievoje, nors ir dešimt variantų. Net fabulos ieš- 
koti nereikės. Jūs ją jau sukūrėte. Jūs ir esate fabula. Belieka tik 
pasodinti prie darbo keletą scenaristų. Gerų scenaristų. Tegu išeis 
tik trumpametražis filmas, dviejų dalių, dvidešimties minučių - ir 
tiek bus gana, kad parodytume, kaip visos šalys ir miestai čia pa- 
laiko, paremia vieni kitus. Jūsų idėja man prie širdies, tikrai prie 
širdies, garbės žodis. Tokį filmą galima rodyti, kur nori ir kam no- 
ri, visiems patiks. Niekas neliks abejingas, pernelyg daug į jį bus 
sudėta. 

- Džiugu klausytis, kai jūs šitaip kalbate, - sako sargas. 

- Tikiuosi, aš ir ateityje taip kalbėsiu. Bet manimi negalima pa- 
sikliauti. Aš pats savimi negaliu pasikliauti. Esu nuotaikos žmogus, 
velniai rautų, šiandien man viena galvoje, rytoj - kita. Galbūt jums 
netgi teks daužyti man per galvą štai šituo plaktuku, kad aš neuž- 
mirščiau. 

- Su malonumu, - atsako Smitas. 

- Ir jeigu mes tikrai pradėsime filmavimą, - tęsia prodiuseris, - 
jūs turėsite mums padėti. Kas geriau už jus nusimano apie šiuos 
maketus! Mes būsime jums dėkingi už visus pasiūlymus. Na, o kai 
baigsime filmą - tada jūs jau nebeprieštarausite, jeigu nugriausi- 
me viską, kas dar liko? 

- Tada jau leisiu, - patvirtina Smitas. 

- Vadinasi, susitarėme. Aš atšauksiu darbininkus - ir pažiūrėsi- 
me, kas išeis iš mudviejų sumanymo. Rytoj pat atsiųsiu operato- 
rius, tegu pasižiūri, apsižvalgo. Ir scenaristus atsiųsiu. Pakalbėkite 

su jais. Velniai rautų! Susidorosime, padarysime! - Duglas pasuka 
link vartų. - O kol kas darbuokitės plaktuku savo malonumui. 
Brrr, šalta! 

Jiedu greitu žingsniu traukia link vartų. Pakeliui senis randa 
dėželę, kurioje atsinešė vakarienę. Jis išsitraukia termosą, kresteli. 

- Gal norite gurkštelėti prieš išvažiuodamas? 

- Ką čia turite? Tą patį amontiljadą, kuriuo taip gyrėtės? 

- 1876 metų. 

- Ką gi, paragaukime. 

Sargas atsuka termosą, karštas skystis liejasi į dangtelį. 

- Prašau, - sako senis. 

- Ačiū. Į jūsų sveikatą. - Prodiuseris geria. - Neblogas gėrimė- 
lis. Velniškai neblogas. 

- Galbūt jis labiau panašus į kavą, bet prisiekiu, geresnio 
amontiljado dar niekas nėra gėręs. 

- Sutinku. 

Jie stovi mėnesienoje, apsupti viso pasaulio miestų, gurkšnoja 
karštą gėrimą, ir staiga senis prisimena: 

- Yra tokia sena daina, kaip tik tinka šiai progai, atrodo, tai užs- 
talės daina... Visi mes, gyvenantys pievoje, ją dainuojame, kai yra 
nuotaika, kai viskas girdisi ir vėjas gaudžia kaip muzika. Štai, pak- 
lausykite: 


Mums visiems namo pakeliui, 

Mes kartu, mes visi kaip vienas! 

Mums visiems pakeliui, namo pakeliui, 
Mums nereikia klajot pavieniui, 

Mes būsim visi kaip vienas - 

Tarsi gebenė, langas ir siena... 


Jie baigia gerti kavą Port-o-Prense. 

- Ei, - staiga sako prodiuseris, - atsargiau su ta cigarete! Taip 
galima visą pasaulį sudeginti! 

Abu žiūri į cigaretę ir šypsosi. 

- Aš būsiu atsargus, - prižada sargas. 

- Iki pasimatymo, - sako prodiuseris. - Šiandien aš galutinai pa- 
vėlavau į vakarėlį. 

- Iki pasimatymo, misteri Duglai. 

Vartai atsiveria ir užsiveria, žingsniai nutyla, limuzinas suūžia 
ir nuvažiuoja, apšviestas mėnesienos, palikdamas miestus tyrlau- 
kyje ir seną Žmogų, kuris stovi už tvoros ir atsisveikindamas mo- 
ja ranka. 

- Iki pasimatymo, - kartoja naktinis sargas. 

Ir vėl tik vėjas... 


Ė | Vertė 
Zivilė SAMENAITE 

MĖLYNASIS 
BUTELIUKAS 


Saulės laikrodžiai subyrėjo į baltus akmenėlius. Padebesių 
paukščiai dabar veržėsi iš uola virtusio senovės dangaus kapo, 
tačiau jų giesmę gniaužė smiltainio sluoksniai. Po nykų buvusios 
jūros dugną sroveno dulkių siūleliai, paklusdami vėjo užgaidai vėl 
prisiminti putojančios įlankos istoriją. Miestai tapo laiką sustab- 
džiusiomis tylos saugyklomis, ramybės, atminimų versmėmis bei 
telkiniais. 

Marsas buvo miręs. 

Tuomet iš beribės ramumos, iš toli toli, pasigirdo vis stiprė- 
jantis ūžeėsys, primenantis įkyraus vabzdžio zvimbimą. Jis artėjo 
tarp cinamono spalvos kopų saulės nutviekstu oru, kol nuo dre- 
bančio kelio siūbtelėjusios dulkės šnabždėdamos nugulė ant se- 
novės miestų. 

Garsas nuslopo. 

Mirgančioje vidudienio tyloje Albertas Bekas ir Leonardas 
Kreigas, įsirangę į senutėlį visureigį, akimis varstė mirusį miestą, 
tačiau ne žvilgsnis, o garsus pasisveikinimas išjudino jį: 

- Ei! 

Krištolinis bokštas pažiro švelniu dulkių lietumi. 

- Ei, jūs! 

Dar vienas bokštas subyrėjo. 

Krito ir dar vienas, po to dar vienas, o Bekas vis šūkčiojo, pa- 
smerkdamas juos myriop. Akmeniniai padarai granitiniais sparnais 
laužyta trajektorija smigo žemyn, duždami į kiemų grindinį ar fon- 
tanų atbrailas. Jo riksmas pažadino tarsi gyvas pabaisas, ir pabai- 
sos atsiliepė: vaitodamos bei braškėdamos sviro į priekį, virpėjo, 
dvejodamos atsilošdavo atgal ir skrosdamos orą lėkė žemyn, spok- 
sodamos tuščiomis akiduobėmis, šiepdamos perkreiptus nasrus 
su staiga išsišovusiais lyg šrapneliai aštriais ir amžinai alkanais 
dantimis. 

Bekas luktelėjo. Bokštai nebegriuvo. 

- Dabar jau saugu. 

Kreigas nė nekrustelėjo. 

- To paties? 

Bekas linktelėjo. 

- Suknisto buteliuko! Nesuprantu. Kodėl visi jo šitaip trokšta? 

Bekas išsiropštė iš mašinos. 

- Jį radusieji niekada nepasakojo, niekada nepaaiškino. Bet... 
jis senas. Senas kaip dykuma, kaip mirusios jūros, ir galbūt... ką 
nors savyje slepia. Taip byloja legenda. Ir vien faktas, kad jame ga- 
li kas nors būti, vien tai aštrina Žmogaus godulį. 

- Taviški, jokiu būdu ne mano, - burbtelėjo Kreigas puse lūpų. 
Jo primerktose akyse silpnai žybtelėjo nuostaba. Jis tingiai pasirą- 

žė. - Susidėjau su tavim tik norėdamas prasiblaškyti. Vis įdomiau 
stebėti tave, nei sėdėti nieko neveikiant per tokį karštį. 

Visureigį Bekas aptiko vos mėnuo prieš tai, kai paėmė kartu 
keliauti Kreigą. Mašina buvo Pirmosios Pramoninės Invazijos i 
Marsą, po kurios visa rasė persikėlė į žvaigždes, liekana. Bekas su- 
tvarkė variklį ir dabar gainiojo mašiną iš vieno mirusio miesto į ki- 
tą, per smėlio jūras, apgyvendintas dykūnų ir netašytų darbinin- 
kų, svajoklių ir tinginių, žmonių, kuriuos čia atbloškė Visatos sū- 
kuriai, žmonių, tokių kaip jis pats ir Kreigas, niekad nenorėjusių 
kuo nors rimtai užsiimti ir pastebėjusių, jog Marsas puiki vieta tai 
daryti. | 

- Prieš penkis dešimt tūkstančių metų marsiečiai nuliedino Mė- 
lynąjį Buteliuką, - tęsė Bekas, - išpūstąjį iš Marso stiklo, dingusi ir 
surastą, vėl prapuolusį ir vėl atsiradusį begalę sykių. 

Jis stebeilijo į kaitroje virpantį mirusio miesto peizažą. Per vi- 
są gyvenimą, mąstė Bekas, nieko neveikiau, o jei ką ir dariau, tai 
neturėjo reikšmės. Kiti, tobulesni, vyrai atliko didžius darbus, pa- 
siekė Merkurijų, Venerą ar net planetas už Sistemos ribų. Bet ne 
aš. Tik ne aš. Tačiau Mėlynasis Buteliukas galėtų viską pakeisti. 

Jis apsisuko ir nužingsniavo tolyn nuo automobilio. Kreigas 
taip pat neskubėdamas išsiropštė lauk ir nulingavo jam įkandin. 

- Ir kuo gi pavirto tavo dešimtį metų trukusios paieškos? Tu 
blaškaisi per miegus, pabundi isteriškai kvatodamas, lenki nuga- 
rą dienų dienas. Prakeiktas buteliukas tau tiek daug reiškia, o tu 
net nežinai, kas jame yra. Tu kvailys, Bekai. 

- Užsičiaupk, užsičiaupk, - sumurmėjo Bekas, išsklaidydamas 
po kojų pasitaikiusią riedulių krūvelę. 

Jie kartu įžengė į sugriautą miestą, kėblindami akmeniniu ki- 
limu - sueižėjusių plytelių mozaika, sudėliota trapių Marso būty- 
bių, vaizduojančia seniai išmirusias pabaisas, išnyrančias ir vėl pa- 
sislepiančias, vos vėjui sujudinus dulkių sluoksnį. 

- Palauk, - sustabdė Bekas. Jis sudėjo rankas piltuvėliu, pakė- 
lė jas prie burnos ir iš visų plaučių riktelėjo: 

- Ei, jūs! 

<... jūs! - atsiliepė aidas, nuversdamas dar kelis bokštus. Fon- 
tanai ir akmens kolonos tarsi sulindo žemėn. Taip jau būdavo 
šiuose miestuose. Kartais it simfonija nuostabūs bokštai griūdavo 
vos ištarus žodį - lyg Bacho kantata irtų prieš akis. 

Po akimirkos liekanos dingo tarp liekanų. Dulkės nusėdo. Du 
pastatai liko bestovį. 

Bekas žengė pirmyn, linktelėdamas draugui. 

leškotojai pajudėjo. 

Besižvalgydamas Kreigas stabtelėjo, ir jo lūpose atsirado siaura 
šypsenėlė. 

- Ar tame butely, - prabilo jis, - yra mažutė moteris, sulankstyta 
armonikėle kaip tos skardiniuose puodeliuose ar kaip japoniškos 
gėlės, išsiskleidžiančios, kai įmerki jas į vandenį? 

- Man nereikia moters. 

- O gal reikia. Gal niekada neturėjai tikros moters, moters, kuri 
mylėtų tave, tad slapčia viliesi, kad ji ten bus. - Kreigas suspaudė 
lūpas. - Arba gal butelyje - tavo vaikystės atgarsiai. Viskas mažame 
ryšelyje: ežeras, medis, į kurį laipiodavai, žalia žolė, vėžiai upelyje. 
Kaip šis variantas? 

Beko akys stebeilijo kažkur tolumon. 

- Retkarčiais beveik taip. Praeitis, Žemė. Nežinau. 

Kreigas linktelėjo. 

- Gal butelėlio turinys priklauso nuo ieškančiojo. Et, jei jame 
būtų geras viskio gurkšnis... 

- Dairykis, - paragino Bekas. 

Septyni kambariai žėrėte žėrėjo; nuo grindų iki pat skliautuotų 
lubų sukrauti indeliai, statinaitės, didžiuliai buteliai, urnos, vazos, 
nulieti iš raudono, rožinio, geltono, žydro ir juodo stiklo, mirgu- 
liavo it vaivorykštė. Bekas daužė juos vieną po kito, kad niekada 
nebereikėtų sugrįžti prie jų antrąsyk. 

Nusiaubęs kambarį, Bekas sustojo, prieš įsiverždamas į kitą. Jis 
beveik bijojo. Bijojo, kad šįkart suras butelėlį; kad ieškojimai baig- 
sis ir jo gyvenimo tikslas pranyks. Tik prieš dešimt metų iš ugnies 
keliautojų, besiblaškančių tarp Veneros ir Jupiterio, išgirdęs apie 
Mėlynąjį Buteliuką, jis pasijuto regis savo kelrodę žvaigždę. Nuo 
tada įkarštis apėmė jį ir nepaliovė rusenęs iki šiol. Jei darbas 
slinkdavo tinkama kryptimi, viltis surasti buteliuką su kaupu pripildyda- 
vo jo gyvastį. Ir jei jis bus atsargus bei ne ber daug stropus, bastysis dar 
kokius trisdešimt metelių, nedrįsdamas net pats sau prisipažinti, jog vi- 
siškai ne butelėlis svarbiausia, o pats procesas, ieškojimas, bėgi- 
mas ir medžiokė, dulkės ir miestai, stūmimasis pirmyn. 

Beko mintis išsklaidė duslus garsas. Jis apsigręžė ir nupėdino 
prie lango į kiemą. Gatvės gale beveik nedrumsdamas tylos pakilo 
nedidukas pilko smėlio debesėlis. Apkūni žmogysta gelsvais plau- 
kais nusliuogė nuo spyruoklinės sėdynės ir ėmė žvalgytis į mies- 
tą. Dar vienas ieškotojas. Bekas atsiduso. Tūkstančiai jų, šmirinė- 
jančių šen bei ten, tačiau trapiųjų miestų, miestelių ir kaimų - dar 
daugiau. Prireiks ištisų amžių juos visus persijoti po kruopelę. 

- Kaip sekasi? - tarpduryje išdygo Kreigas. 

- Kol kas be rezultatų, - Beko šnervės išsiplėtė. - Ar užuodi? 

- Ką? - Kreigas apsidairė. 

- Panašu į burboną. 

- Ha! - prunkštelėjo Kreigas. - Juk tai aš! 

- Tu? | 

- Ką tik praskalavau gerklę. Radau jį kitame kambaryje. Stum- 
džiau tą butelių maišalynę kaip visada, ir viename radau burbono, 
tad pasivaišinau. 

Bekas pradėjo virpėti. Išsprogusiomis akimis jis spoksojo į 
Kreigą. 

- Kaip burbonas atsirado čia, Marso butelyje? 

Beko rankos buvo šaltos tarsi ledas. Jis žingtelėjo pirmyn. 
- Parodyk! 

- Aš tikras, kad... 

- Parodyk, velniai tave rautų! 

Jis stovėjo ten, pačiame kambario kampe, smulkaus vaisiaus 
dydžio indelis iš dangaus mėlynumo Marso stiklo, lengvas it pū- 
kelis. Bekas pastatė jį ant stalo. 

- Nematau nieko viduje, - atrėžė Bekas. 

- Tai papurtyk. 

Bekas pakėlė buteliuką ir smarkiai krestelėjo. 

- Girdi, kaip kliuksi? 

- Ne. 

- O aš girdžiu kuo aiškiausiai. 

Bekas pastatė buteliuką atgal. Keli saulės spinduliai, prasi- 
spraudę pro šoninį langą, žaidė ant mėlynai žaižaruojančių grakš- 
taus indo šonų. Jis buvo mėlynas tarsi žvaigždė ant delno, mėly- 
nas lyg sekli vandenyno įlanka vidudienį, mėlynas it deimantas 
auštant. 

- Tai jis, - tylutėliai žioptelėjo Bekas. - Aš tai žinau. Mums ne- 
bereikės klaidžioti. Mes radome Mėlynąjį Buteliuką. 

Kreigas nutaisė skeptišką miną. 

- Tu įsitikinęs, kad nieko jame nematai)? 

- Nieko... bet... - Bekas arti prisilenkė ir įdėmiai pažvelgė į žyd- 
ros stiklo visatos gilumą. - Galbūt atkrapštęs jį ir išleidęs lauk, kad 
ir kas ten bebūtų, sužinosiu. 

- Aš gerai įgrūdau kamštį. Štai. - Kreigas ištiesė ranką. 

- Atleiskite, džentelmenai, - sududeno balsas tarpduryje jiems 
už nugarų. 

Storulis blondinas, atstatęs šautuvą, išlindo iš šešėlio. Jis nė 
nežvilgtelėjo jiems į akis, o tik spoksojo į melsvo stiklo buteliuką. 
Jis išsišiepė. 

- Nekenčiu grasinti ginklu, - kalbėjo storulis, - tačiau esu tie- 
siog priverstas, nės privalau gauti šį meno kūrinį. Siūlyčiau ne- 
trukdyti man jį pasiimti. 

Beką beveik apėmė palaima. Konflikto akimirka atrodė savo- 
tiškai žaviai apskaičiuota; jis nesąmoningai net troško, kad lobis 
dingtų, prieš atskleidžiant jo paslaptį. Ką gi, panašu į naujus per- 
sekiojimus, kovas, laimėjimų bei praradimų grandines ir, tikėtina, 
dar ketverius penkerius metus, praleistus beieškant. 

- Na, judinkitės, - paragino nepažistamasis. - Duokšekit jį. - Jis 
grėsmingai kilstelėjo ginklą. 

Bekas padavė jam buteliuką. 

- Nuostabu. Išties nuostabu, - storulis neslėpė pasitenkinimo. 
- Negaliu patikėti, jog tai buvo šitaip paprasta: įeinu, išgirstu du 
žmones kalbant, ir man paprasčiausiai įteikia Mėlynąjį Buteliuką. 
Nuostabu! - Jis kikendamas nušleivojo per menę į dienos šviesą. 

Šaltame dviejų Marso mėnulių spindesyje kėpsojo dulkių nu- 
gulti miestų griaučiai. Keliu šokčiodamas dardėjo visureigis, pra- 
važiuodamas skiediniu apdrabstytus bei vabzdžių nutupėtus fon- 
tanus, girostatus, baldus, metaliniais balsais dainuojančias knygas 
ir paveikslus. Jis aplenkė miestus, kurie buvo jau nebe miestai, o 
tik griuvėsiai, pilni sąnašų, pražystančių keisčiausiais ornamentais 
užklydus vėjui, klajojančiam be tikslo. Tarsi smėlis gigantiškoje 
klepsydroje, jos be paliovos kaupėsi piramidžių formos kalneliais, 
o šie iro, formuodami naujus. Tyla pasitraukė, užleisdama kelią 
automobiliui, ir. netrukus užsivėrė jam iš paskos. 

- Mes niekada jo nerasime, - bambėjo Kreigas. - Prakeikti keliai. 
Po tiek metų. Išgraužos, luitai - tikra prapultis. Jis kur kas prana- 
šesnis su savo vienviečių. Galai griebtų! 

Visureigis staiga šoktelėjo į šoną, išvengdamas duobės. Maši- 
ną, judėjusią tarsi gumine danga, sumėtė; žemių sluoksnis, slėpęs 
kelią, plyšo, atskleisdamas smaragdo ir aukso spalvų senovinę 
Marso mozaiką grindinyje. 

- Palauk! - šūktelėjo Bekas, stabdydamas automobilį. - Ten kaž- 
kas yra. 

- Kur? 

Jie grįžo kelis šimtus jardų atgal. 

- Ten, matai? Tai jis. 

Griovyje kelio pakrašty, susirietęs ant savo vienviečio, nejudė- 
damas gulėjo dručkis. Bekas žibintuvėliu nušvietė jo veidą. Plačiai 
atmerktos storulio akys niūriai sublizgėjo. 

- Kur buteliukas? - pasidomėjo Kreigas. 

Bekas dryktelėjo griovin ir pakėlė nepažįstamojo ginklą. 

- Nežinau, dingo. 

- Kas jį pribaigė? 

- Taip pat nežinau. 

- Ratai sveiki, vadinasi, negalėjo prisiploti važiuodamas. 

Bekas apvertė kūną. 

- Jokių žaizdų. Tarsi pats nusprendė ir numirė. 

- Širdies smūgis? - pakišo mintį Kreigas. - Susižavėjo buteliu- 
ku, pasislėpė čia. Manė pasigrožėsiąs, bet širdis neišlaikė. 

- Tai nepaaiškina, kur prapuolė Mėlynasis Buteliukas. 

< Kas nors ėjo prošal. Viešpatie, tu juk žinai, kad ieškotojų čia 
knibždėte knibžda... 

Jie nužvelgė visagaubiančią tamsą. Toli žvaigždėtoje juodumo- 
je, tarp melsvų kalvų, judėjo blankūs šešėliai. 

- Stai ten, - dūrė pirštu Bekas. - Trys pėstieji. 

- Tikriausiai jie... 

- Dieve mieliausias, žiūrėk! 

Apačioje, griovyje, storulio kūnas suspindo ir ėmė tirpti. Akys 
supanašėjo su sraunaus upelio skalaujamais mėnulio akmenimis. 
Veidas užsiliepsnojo. Plaukai, spragsėdami ir kibirkščiuodami lyg 
šaltosios ugnelės, susiraitė. Kūnas garavo jiems bežiūrint. Pirštai 
sutrūkinėjo ugnyje. Tuomet, tartum stiklo statula nuo gigantiš- 
ko kūjo smūgio, kūnas sutraškėjo ir, blykstelėjęs rausvų žiežirbų 
debesimi, virto nakties draikoma migla. 

- Kokiu pragaro išradimu jie šitaip? - samprotavo Kreigas. - Tu- 
rių minty tuos tris. Matyt, apsiginklavę pagal paskutinį technikos 
žodį. 

- Vis dėlto taip yra atsitikę ir anksčiau, - abejojo Bekas. - Žmo- 
nės, kuriuos aš žinojau radus Mėlynąjį Buteliuką, išnyko. Buteliu- 
kas pereidavo į kitų rankas, tačiau ir tie dingdavo. - Jis pakratė gal- 
vą. - Kai subyrėjo, atrodė, lyg milijonas jonvabalių pasklido į šalis... 

- Vysies juos? 

Bekas grįžo prie automobilio. Jis įvertino tylos apsuptas ko- 
pas, sudūlėjusių kaulų kauburius. 

- Teks paprakaituoti, bet, manau, visureigis persiropš per kal- 
vas. Dabar tiesiog privalau skubėti jiems iš paskos. - Pamiršęs Krei- 
gą, jis akimirką nutilo. - Esu tikras, jog žinau, ką slepia Mėlynasis 
Buteliukas... Pagaliau supratau, jog jame glūdi didžiausia mano 
svajonė. Ir laukia manęs. 

- Aš lieku čia, - pareiškė Kreigas, žingsniuodamas link maši- 
nos, kurioje, rankomis atsirėmęs į kelius, sėdėjo Bekas. - Neper- 
sekiosiu it pamišėlis trijų ginkluotų vyrų. Aš paprasčiausiai dar no- 
riu gyventi, Bekai. Butelėlis man nieko nevertas, dėl jo nerizikuo- 
siu savo kailiu. Bet linkiu tau sėkmės. 

- Ačiū, - padėkojo Bekas, jau riedėdamas kopų link. 

Naktis buvo gaivi, kaip ir vanduo, besiliejantis per stiklinį vi- 
sureigio gaubtą. 

Bekas spaudė kiek įmanydamas giliu tarpekliu per apkalkėju- 
sias uolų skeveldras ir smulkius akmenėlius. Dviejų mėnulių švie- 
sos kaspinai švelniais aukso potėpiais nuspalvino vertikaliose sie- 
nose iškaltus dievų ir gyvūnų atvaizdus. Mylios aukštumo kaukės, 
juodomis olų burnomis bei akimis, tik joms suprantama ženklų 
kalba bylojo apie Marso istorijos laikotarpius. 

Variklio ūžesys išjudino besiilsinčius akmenis. Nuolaužų kru- 
šos užklupti, auksaspalviai senoviniai veidai pasislėpė nuo mėnu- 
lių šviesos ir išnyko melsvoje šaltoje tamsoje. Gaubiamas triukš- 
mo, Bekas paskendo apmąstymuose. Jis mintimis nusikėlė dešimt 
metų į praeitį, kai kūrendavo raudonus laužus buvusios jūros 
dugne ir lėtai, susikaupęs ruošdavo vakarienę. Ir svajodavo. Gei- 
dulio, deja, pernelyg neapibrėžto, svajones. Jis prisiminė jaunystę, 

išbandymų kupiną, sunkų gyvenimą Žemėje, didžiąją 2130-ųjų 
paniką, badą, chaosą, maištus, nepriteklius. Po to - klajones iš vie- 
nos planetos į kitą, metų metais be moters, be meilės, vienas kaip 
pirštas. Išlindai iš tamsos į šviesą, palikai įsčias, išvydai pasaulį, 
tačiau ar žinai, ko išties nori? 

O kaip numirėlis griovyje? Argi ir jis neieškojo ko nors ypatin- 
go? Ko nors, ko neturėjo. Bet kas taip traukė panašius į jį? Ir vi- 
sus kitus? Ar buvo nors menkiausia galimybė, jog lūkesčiai pasi- 
tvirtins? 

Mėlynasis Buteliukas. 

Jis mikliai sustabdė mašiną, šastelėjo lauk, spausdamas paruoš- 
tą ginklą ir pasilenkęs nuskuodė į kopas. Priešais ant šalto smėlio 
tvarkingai gulėjo trys vyrai. Visi žemiečiai, įrudusiais veidais, pras- 
tais drabužiais ir sugrubusiomis rankomis. Tarp jų, maudydama- 
sis žvaigždžių šviesoje, gulėjo Mėlynasis Buteliukas. 

Beko akivaizdoje kūnai pradėjo tirpti. Jie išskydo į garų srove- 
les, rasos lašus bei ledo kristalėlius, ir po minutėlės jų neliko nė 
ženklo. 

Beką nupurtė šaltis išvydus, kaip snaigės krinta prieš akis, 
dilgčiodamos lūpas bei skruostus. 

Jis nejudėjo. 

Dručkis. Irstąs kūnas. Kreigo balsas: “...apsiginklavę pagal pas- 
kutinį technikos žodį." | 

Ne. Anaiptol ne ginklas. 

Mėlynasis Buteliukas. 

Jie atkimšo jį, norėdami patenkinti didžiausius troškimus. Vi- 
si nelaimingi, geidžiantys žmonės metų metais atkimšinėjo jį, vil- 
damiesi surasti tai, ko negavo nė vienoje iš Visatos planetų. Ir visi 
iki vieno rado, ko ieškoję, neišskiriant nė šitų trijų. Dabar Bekas 
suprato, kodėl butelėlis taip greitai ėjo iš rankų į rankas, o žmo- 
nės išnykdavo, tepalikdami pašaipų juoką klajoti mirusios jūros 
pakrantėmis, virsdami jonvabalių pulku bei ugnimi ir išplaukda- 
mi į rūką. 

Bekas pakėlė buteliuką ir ilgai ilgai laikė jį atstu nuo savęs. Jo 
akys žibėjo nenumaldoma aistra, rankos virpėjo. 

Tai štai ko aš ieškojau, mąstė jis, sukiodamas butelėlį. Šis mir- 
gėjo Žydra šviesa. 

Tai štai ko visi žmonės iš tiesų ilgisi! Slaptas troškimas, įspraus- 
tas taip, kad jo niekada nesuvokiame? Pasąmonės reikalavimas? Ar 
šito kiekvienas žmogus slapta siekia ir jaučiasi esąs kaltas? 

Mirtis. 

Visų abejonių, kančių, monotonijos, skurdo, vienatvės, baimės 
ir kitko pabaiga. 

Visi žmonės? 

Ne. Tik ne Kreigas. Kreigas tikriausiai gerokai laimingesnis. 
Saujelė žmonių Visatoje gyveno it gyvuliai: neklausinėjo, gėrė iš 
bendros balos, dauginosi ir augino palikuonis ir, nematydami to- 
liau savo nosies, tikėjo, kad gyvenimas geras. Toks buvo Kreigas. 

Ir dar keli. Laimingi gyvuliai milžiniškame rezervate, vedami Dievo 
rankos, o religija bei tikėjimas tarpo juose tarsi antra nervų siste- 
ma. Bejausmiai žmonės milijardus kartų gausesniame jausmingų- 
jų būryje. Šitie nori mirti kuo vėliau, natūraliai. Tik ne dabar. Vė- 
liau. 

Bekas kilstelėjo buteliuką. Kaip paprasta, galvojo jis, ir kaip tei- 
singa. Aš išties šito troškau. Nieko kito. 

Nieko. 

Atkimštas buteliukas žaižaravo blyškia melsva spalva. Bekas gi- 
liai į plaučius įkvėpė aromatą, sklindantį iš buteliuko. 

Pagaliau aš jį turiu, mąstė jis. 

Bekas atsipalaidavo. Kūnu nuvilnijo maloniai vėsi, o po to šilta 
banga. Ilgu žvaigždėtu tuneliu jis nuskriejo į gaivią it vynas tam- 
są. Jis maudėsi melsvo, balto ir raudono vyno upėje. Jo krūtinė- 
je sušvito žvakutės, ėmė suktis fejerverkai. Jis pajuto, kaip atsisky- 
rė rankos, kaip džiuginančiai atitrūko kojos. Jis nusijuokė. Užsi- 
merkė ir juokėsi. 

Pirmąkart gyvenime jis buvo laimingas. 

Mėlynasis Buteliukas nukrito į šaltą smėlį. 

Aušra užtiko Kreigą, žingsniuojantį ir švilpaujantį nesudėtingą 
melodiją. Jo dėmesį patraukė pirmųjų rausvų spindulių nutvieks- 
tas baltame smėlyje gulintis buteliukas. Kreigas pakėlė jį. Pasigir- 
do piktas šnypštimas. Būrelis gelsvų bei rožinių jonvabalių sumir- 
gėjo ore ir išgaravo. 

Nė gyvos dvasios. 

- Kad mane kur perkūnas. - Jis užmetė akį į negyvus šalimais 
stūksančio miesto langus. - Ei, Bekai! 

Grakštus bokštas sutrupėjo į miltelius. 

- Bekai, štai tavo lobis! Man jo nereikia. Eikš, pasiimk! 

- ..„pasiimk! - pakartojo aidas, nuversdamas paskutinį bokštą. 

Kreigas luktelėjo. 

- Pats kaltas, - padarė išvadą jis. - Buteliukas čia, o senio Beko, 
kuriam jo taip reikia, nė nematyti. - Jis krestelėjo indą. 

Buteliukas sukliuksėjo. 

- Taip, pone! Koks buvo, toks ir liko. Pilnas burbono, Dievas 
mato! - jis ištraukė kamštį, atsigėrė, nusišluostė lūpas. 

Kreigas nerūpestingai vartė buteliuką. 

- Tiek rūpesčių dėl lašo burbono. Palauksiu senio Beko čia ir 
atiduosiu šį prakeiktą buteliuką. O kol kas vaišinkitės dar, pone 
Kreigai, nekreipkite į mane dėmesio. 

Tylą sudrumstė skysčio, tekančio į perdžiūvusį skrandį, gurgė- 
jimas. Mėlynasis Buteliukas žybsėjo saulėje. 

Kreigas patenkintas nusišypsojo ir užsivertė vėl. 


Vertė 
Saulius MARTINENAS 

DALGIS 


Ir staiga kelias baigėsi. Pats paprasčiausias kelias, jis leidosi sau 
į slėnį, kaip jam ir priklausė - tarp plikų akmenuotų šlaitų ir ža- 
lių ąžuolų, o paskui palei bekraštį kviečių lauką, nusidriekusį po 
saule. Jis kilo link nedidelio balto namo, stovinčio lauko pakraš- 
ty, ir Čia paprasčiausiai baigėsi, tarsi jau atliko savo pareigą ir jo 
daugiau nebereikia. 

Visa tai, beje, buvo ne taip jau ir svarbu, kadangi kaip tik čia 
išseko paskutinis benzino lašas. Driu Eriksonas nuspaudė stab- 
džius, sustabdė seną automobilį ir liko jame sėdėti, be žodžių 
spoksodamas į savo didelės nudirbtas rankas - fermerio rankas. 

Molė, snaudusi jo pašonėje, nekeisdama padėties tyliai pratarė: 

- Tikriausiai ne ten pasukome ties kryžkele. 

Driu linktelėjo. 

Molės lūpos buvo tokios pat bespalvės, kaip ir veidas, tik šla- 
pioje nuo prakaito odoje išsiskyrė sausa juostele. Jos balsas skam- 
bėjo dusliai, neišraiškingai. 

- Driu, - vėl prakalbo ji, - ką gi mes dabar darysime? 

O) Driu vis spoksojo į savo rankas. Fermerio rankas, iš kurių 
sausas, amžinai alkanas vėjas, niekaip negalintis pasisotinti trąšia, 
derlinga žeme, išpūtė fermą. 

Vaikai, miegoję ant užpakalinės sėdynės, pabudo ir išsikapstė 
iš po dulkinos ryšulių, čiužinių, antklodžių, pagalvių šūsnies. Jų 
galvelės išniro virš sėdynės atkaltės. 

- Kodėl sustojome, tėte? Valgysim, taip? Tėte, mes labai nori- 
me valgyti. Galima mums dabar pavalgyti, ką, galima? 

Driu užsimerkė. Jam buvo bjauru žiūrėti į savo rankas. 

Molės pirštai palytėjo jo riešą. Švelniai palytėjo, lengvai. 

- Driu, gal tame name mums duos ko nors pavalgyti? 

Jo lūpos pabalo. 

- Vadinasi, prašyti išmaldos! - atrėžė jis. - Iki šiol nė vienas iš 
mūsų niekada neelgetavo. Ir neelgetaus. 

Molė suspaudė vyro ranką. Driu atsigręžė ir pažvelgė žmonai 
i akis. Jis pamatė, kaip žiūri į jį Siuzė ir mažasis Driu. Jo raume- 
nys pamažu atsileido, veidas įkrito, tapo kažkoks tuščias, beformis 
- kaip daiktas, kurį pernelyg ilgai ir pernelyg smarkiai daužė. Driu 
išlipo iš mašinos ir neryžtingai, lyg sunkiai sirgtų ar blogai maty- 
tų, patraukė takeliu link namo. 

Durys buvo neužrakintos. Driu triskart pabeldė. Viduje buvo 
tylu, balta lango užuolaida virpčiojo įkaitusiame ore. 

Jis suprato tai dar ant slenksčio - suprato, kad name viešpatau- 
ja mirtis. Tai buvo mirties tyla. 

Driu perėjo ankštą prieškambarį ir nedidelę švarutėlę svetai- 
nę. Jis apie nieką negalvojo: negalėjo galvoti. Jis ieškojo virtuvės 
uosle, kaip gyvūnas. 

Ir tada, žvilgtelėjęs pro praviras duris, pamatė kūną. 

Senis gulėjo švariame baltame patale. Jis mirė ne taip jau se- 
niai: veidas dar nebuvo praradęs šviesios amžinojo atilsio ramy- 
bės. Jis tikriausiai žinojo, jog miršta, nes buvo užsivilkęs išeiginį 
kostiumą - seną juodą eilutę, tvarkingą ir išlygintą, bei švarius bal- 
tus marškinius su juodu kaklaraiščiu. 

Prie lovos atremtas į sieną stovėjo dalgis. Sustingusios senio 
rankos gniaužė kviečio varpą. Brandžią varpą, auksinę ir sunkią. 

Driu pirštų galais įsliūkino į miegamąjį. Jį krėtė šiurpas. Jis nu- 
sitraukė nuo galvos dulkėtą suglamžytą skrybėlę ir sustojo prie Io0- 
vos, žvelgdamas į senį. 

Galvūgalyje, ant pagalvės, gulėjo raštelis. Tikriausiai, kad kas 
nors jį perskaitytų. Veikiausiai tai prašymas palaidoti arba iškviesti 
gimines. Driu ėmė skaityti, suraukęs kaktą, krutindamas baltas 
perdžiūvusias lūpas. | 

“Tam, kuris stovi prie mano mirties patalo. 

Būdamas blaivaus proto ir geros atminties ir neturėdamas, su- 
tinkamai su sąlygomis, jokių artimųjų visame pasaulyje, aš, Džo- 
nas Buras, perduodu ir palieku testamentu šią fermą su viskuo, 
kas jai priklauso, pirmam čionai atėjusiam žmogui, nepriklauso- 
mai nuo jo vardo ir kilmės. Nuo šiol ferma ir kviečių laukas - jo; 
taip pat dalgis ir su juo susijusios pareigos. Tegu jis ima visa tai 
su švaria sąžine - ir tegu žino, kad aš, Džonas Buras, tik perduo- 
du, bet ne sąlygoju. Patvirtinu šį dokumentą savo parašu ir ants- 
paudu. 1938 metų balandžio 3 diena. Pasirašyta: Džonas Buras. 
Kyrie eleison!" 

Driu grįžo atgal per visą namą ir sustojo ant lauko durų slenks- 
čio. 

- Mole! - pašaukė jis. - Ateik čionai! O jūs, vaikai, pasėdėkite 
mašinoje. 

Žmona įėjo vidun. Driu nusivedė ją į miegamąjį. Ji perskaitė 
testamentą, žvilgtelėjo į dalgį, į kviečių lauką už lango, vilnijantį 
karštame vėjyje. Išbalęs moters veidas apniuko. Ji prikando lūpą 
ir prisiglaudė prie vyro. 

- Visa tai per daug gerai, kad būtų tiesa. Tikriausiai čia kažkas 
ne taip. 

O Driu į tai atsakė: 

- Mums tiesiog pasisekė, štai ir viskas. Mes turėsime darbo, tu- 
rėsime maisto, turėsime stogą virš galvos - bus kur slėptis nuo 
darganų. 

Jis siektelėjo dalgio. Ašmenys žvilgėjo lyg pusmėnulis. Ant jų 
buvo iškalti žodžiai: “Mano šeimininkas - pasaulio šeimininkas". 
Tada tie žodžiai jam dar nieko nesakė. 

- Driu, kodėl, - paklausė Molė, negalėdama atplėšti žvilgsnio 
nuo mėšlungiškai sugniaužtų senio pirštų, - kodėl jis taip stipriai 
įsitvėrė tą kviečio varpą? 

Bet čia vaikai pakėlė prieangyje triukšmą, sutrikdydami sle- 
giančią tylą. Molė pajuto, kaip gerklę gniaužia ašarų kamuolys. 

Jie pasiliko tame name. Palaidojo senį ant kalvos, pasimeldė 
prie jo kapo, o paskui nusileido žemyn, aptvarkė kambarius, išsik- 
rovė daiktus iš mašinos ir pavalgė, nes virtuvėje maisto buvo ligi 
soties. Pirmas tris dienas jie nieko daugiau neveikė, tik tvarkėsi po 
namus, žiūrėjo į lauką ir miegojo minkštose patogiose lovose. Ir 
vis žvilgčiojo vienas į kitą, negalėdami suprasti, kas gi čia vyksta: 
jie dabar kasdien valgo, o Driu rado netgi cigarų ir dabar kas va- 
karą prieš miegą išrūko po vieną. 

Už namo buvo nedidelė karvidė, joje - jautis ir trys karvės. Jie 
rado dar ir šaltinį po vešliais ūksmingais medžiais; virš šaltinio bu- 
vo įrengtas podėliukas, kuriame buvo sukrautos jautienos, kiau- 
lienos ir avienos atsargos. Dvidešimties žmonių šeima galėjo mai- 
tintis ta mėsa metus, dvejus, o gal net ir trejus. Ten pat stovėjo 
sviesto muštuvė, skrynia su sūriais ir dideli metaliniai pieno bido- 
nai. 

Ketvirtąją dieną Driu Eriksonas pabudo auštant ir pažvelgė į 
dalgį. Jis žinojo, kad metas imtis darbo, nes kviečiai bekraščiame 
lauke jau seniai subrendo. Jis matė tai ir neketino vengti darbo. 
Gana, jau ir taip tris dienas pradykinėjo. Vos tik padvelkė gaivus 
ryto vėjelis, Driu atsikėlė, paėmė dalgį, užsimetė jį ant peties ir 
patraukė į lauką. Ten patogiau suėmė rankeną, nuleido dalgį, už- 
simojo... 

Laukas buvo labai didelis. Pernelyg didelis, kad su juo galėtų 
susidoroti vienas žmogus. Ir vis dėlto iki šiol su juo susidoroda- 
vo vienas žmogus. 

Po pirmosios darbo dienos Driu grįžo namo, ramiai nešdamas 
dalgį ant peties, bet jo veidas buvo rūškanas. Jis pirmąsyk gyveni- 
me matė tokį keistą kviečių lauką. Kviečiai brendo jame atskirais 
ploteliais. Kviečiams tai visai nebūdinga. Jis nieko nepasakė Mo- 
lei. Nepasakė nei apie lauką, nei apie visa kita. Pavyzdžiui, apie 
tai, kad varpos pradeda pūti, praėjus vos kelioms valandoms po 
nupjovimo. Tai taip pat nebūdinga kviečiams. Beje, tas jį mažai te- 
jaudino: maisto namuose ir taip buvo užtektinai. 

Ryte javai, kuriuos jis išvakarėse paliko pūti ant žemės, išsp- 
rogo, išleido mažytes šaknelės ir pasirodė maži žali daigeliai - 
kviečiai atgimė. 

Driu Eriksonas pagremžė nagais smakrą. Jam labai knietėjo iš- 
siaiškinti, kaip ir kodėl šitai vyksta ir kokia jam nauda iš tų kvie- 
čių, jei jis negalės parduoti derliaus. Dieną jis dusyk buvo užko- 
pęs į kalvą, prie senio kapo, slapčia vildamasis sužinoti ką nors 
apie lauką. Driu žvalgėsi iš aukštai ir matė, kiek daug žemės jam 
priklauso. Laukas tęsėsi geras tris mylias kalnų pusėn ir buvo maž- 
daug dviejų mylių pločio. Vienuose sklypeliuose kviečiai dygo, ki- 
tuose vilnijo auksu, trečiuose buvo dar nesubrendę, o ketvirtuo- 
se gulėjo ant žemės, ką tik jo nupjauti. Bet senis nieko jam ne- 

pasakė, juk jis gulėjo giliai po akmenų šūsnimi. Kapą supo švie- 
sa, vėjas ir tyla. Ir Driu Eriksonas grįžo atgal į lauką, kad, smalsu- 
mo genamas, galėtų vėl paimti į rankas dalgį. Darbas teikė jam 
malonumą: jis atrodė reikalingas. Driu negalėjo pasakyti, kodėl 
būtent, bet taip jam atrodė. Kad jo darbas labai reikalingas. 

Jis tiesiog negalėjo leisti javams likti nenupjautiems. Kiekvie- 
ną dieną subręsdavo naujas plotas. Kalbėdamas pats su savimi, 
Driu samprotavo: 

- Net jeigu kasdien dešimt metų iš eilės pjausiu kviečius, kai 
tik jie subręs, vis tiek tikriausiai neteks dusyk dirbti tame pačia- 
me sklype. Toks didelis laukas, kad jį kur. - Jis palingavo galva. - 
Ir bręsta šitie kviečiai kažkaip labai jau gudriai. Lygiai tiek, kad aš 
per dieną spėčiau susidoroti su vienu sklypeliu, palikdamas vien 
žalią lauką. O iš ryto, žiūrėk, jau subrendęs naujas plotas. 

Pjauti kviečius, tučtuojau virstančius puvėsiais, buvo apmau- 
du ir beprasmiška. Gale savaitės Driu nusprendė kelias dienas 
neiti į lauką. 

Jis prasivartė lovoje ilgiau nei paprastai, įsiklausydamas į tylą 
namuose, ir toji tyla anaiptol nebuvo panaši į mirties tylą. Tokia 
tyla galėjo tvyroti tik ten, kur žmonės gyvena gerai ir laimingai. 

Driu atsikėlė, apsirengė ir neskubėdamas papusryčiavo. Jis ne- 
ketino šiandien dirbti. Jis išėjo pamelžti karvių, surūkė prieangyje 
suktinę, paslampinėjo po kiemą, o paskui grįžo į namą ir paklausė 
Molės, ko gi jis buvo išėjęs. 

- Pamelžti karvių, - atsakė Molė. 

- Na, žinoma, - prisiminė Driu ir vėl išėjo į kiemą. Karvės jau 
laukė, kada jas pamelš, ir jis pamelžė, o bidonus pastatė į podėlį 
virš šaltinio, bet mintyse tuo metu sukosi visai kas kita. Kviečiai. 
Dalgis. 

Visą rytą jis prasėdėjo ant laiptelių prie galinių durų, sukda- 
mas cigariukus. Paskui išdrožė žaislinį laivelį mažyliui ir dar vie- 
ną Siuzei, sumušė truputį sviesto ir nupylė išrūgas, bet galvą kiau- 
rai gręžė viena vienintelė įkyri mintis. Atėjus priešpiečių metui, 
Driu nesinorėjo valgyti. Jis vis žiūrėjo į kviečius, kaip jie linksta, 
banguoja ir raibuliuoja vėjyje. Rankos savaime lenkėsi, pirštai 
gniaužė įsivaizduojamą dalgi ir gėlė, kai jis vėl atsisėdo ant laip- 
telių, pasidėjęs delnus ant kelių. Pirštų galiukai niežėjo ir kaito. 
Driu atsistojo, pasitrynė delnus į kelnės, vėl atsisėdo, pamėgino 
susukti dar vieną suktinę, bet nieko neišėjo, ir jis nusikeikęs nu- 
metė šalin tabaką ir popierių. Jautėsi taip, tarsi kas jam būtų nu- 
pjovęs trečiąją ranką arba patrumpinęs dvi tikrąsias. 

Jis girdėjo, kaip lauke varpos šnabždasi su vėju. 

Iki pirmos valandos dienos Driu slampinėjo po kiemą ir po na- 
mus, mąstė, ar neiškasus drėkinimo griovio, bet iš tiesų visą lai- 
ką galvojo apie kviečius - kokie jie subrendę ir kaip laukia, kad 
juos nupjautų. 

- Kad jie kur prasmegtų! 

Driu ryžtingai nužingsniavo į miegamąjį ir nukabino dalgį nuo 
sienos, kur jis kabėjo ant medinių kuoliukų. Pastovėjo, gniaužda- 
mas kotą rankose. Dabar jam buvo ramu. Delnus nustojo niežtėti, 
galvos nebeskaudėjo. Jam grąžino trečiąją ranką, ir jis vėl tapo pa- 
čiu savimi. 

Darbas lauke virto instinktu. Tokiu pat mįslingu kaip žaibas, 
kuris trenkia, bet nesukelia skausmo. Jis privalo kasdien pjauti 
kviečius. Kviečius būtina pjauti. Kodėl? Būtina, ir viskas. Driu nu- 
sijuokė, jausdamas dalgio kotą savo galingose rankose. O paskui 
švilpaudamas patraukė į lauką, kur jo laukė subrendę kviečiai, ir 
padarė tai, ką reikėjo padaryti. Jis pagalvojo, kad jam turbūt pro- 
telis šiek tiek pasimaišė. Juk, velniai rautų, šitame kviečių laukė 
nėra nieko keisto, teisingai? Beveik nieko. 

Dienos bėgo vienodai ir ritmingai kaip paklusnūs arkliukai. 

Darbas Driu Eriksonui tapo maudžiančiu skausmu, alkiu ir 
neišvengiama būtinybe. Jis jau pradėjo kai ką nujausti. 

Sykį Siuzė ir mažylis Driu linksmai kvatodami nusikabino dalgį 
ir ėmė su juo žaisti, kol tėvas pusryčiavo virtuvėje. Išgirdęs triukš- 
mą, Driu įėjo ir atėmė dalgį. Jis nešaukė ant vaikų, nebarė, tik at- 
rodė išsigandęs ir sunerimęs. Nuo tos dienos jis užrakindavo dalgį 
kas kartą, kai grįždavo iš lauko. 

Ir eidavo pjauti kviečių kas rytą, nepraleisdamas nė vienos die- 
nos. 

Aukštyn. Žemyn. Aukštyn, žemyn, į šalį. Ir vėl - aukštyn, že- 
myn, į šalį. Driu pjovė kviečius. Aukštyn. Žemyn. 

Aukštyn. 

Galvok apie senį ir kviečio varpą jo rankose. 

Žemyn. 

Galvok apie bevaisę žemę, kurioje auga šitie kviečiai. 

Aukštyn. 

Galvok apie tai, kaip jie auga, kaip nesuprantamai keičia vie- 
nas kitą subrende ir žali sklypeliai. 

Žemyn. 

Galvok apie... 

Pakirsti kviečiai krito jam prie kojų aukšta geltona banga. Dan- 
gus apsiniaukė. Driu Eriksonas išmetė iš rankų dalgį ir persilen- 
kė pusiau, susiėmęs už pilvo. Akyse patamsėjo, viskas aplinkui pa- 
šėlusiai sukosi. 

- Aš kažką nužudžiau! - iškvėpė jis, dusdamas ir griebdamasis 
už krūtinės, paskui suklupo ant kelių šalia dalgio ašmenų. - Kiek 
gi aš Žmonių papjoviau... 

Dangus sukosi kaip žydra karuselė žemės ūkio mugėje Kanza- 
se. Tačiau be muzikos. Tik ausyse gaudė. 

Kai jis įžengė į namą klupdamas, vilkdamas paskui save dalgį, 
Molė sėdėjo prie mėlyno virtuvės stalo ir skuto bulves. 

- Mole! 

Driu blogai ją matė: akys buvo pilnos ašarų. 

Molė, sudėjusi rankas ant skreito, tyliai laukė, kada jis susi- 
kaups ir ras savy jėgų papasakoti, kas gi nutiko. 

- Krauk daiktus, - galiausiai paliepė Driu, nepakeldamas akių 
nuo grindų. 

- Kam? 

- Mes išvažiuojame, - dusliai atsakė jis. 

- Išvažiuojame? - nustebo Molė. 

- Tas senis. Žinai, ką jis čia veikė? Tai vis tie kviečiai, Mole, ir 
dalgis. Kiekvieną kartą, kai pabrauki dalgiu per kviečius, miršta 
tūkstančiai žmonių. Tu juos pjauni ir... 

Molė atsistojo nuo kėdės, padėjo peilį, pastūmė bulves į šalį. 
Jos balse skambėjo šiluma ir užuojauta: 

- Mes ilgai važinėjome ir mažai valgėme, kol pagaliau praėju- 
sį mėnesį patekome čionai, o tu dar kasdien dirbai ir pervargai... 

- Aš girdžiu balsus, liūdnus balsus ten, lauke. Kviečiuose, - tarė 
Driu. - Jie šnabžda, kad aš liaučiausi. Maldauja, kad jų nežudyčiau. 

- Driu! 

Driu nesiklausė žmonos. 

- Kviečiai auga kažkaip keistai, kažkaip negerai, tarsi jie iš pro- 
to būtų išsikraustę. Aš tau anksčiau nesakiau. Bet su jais kažkas 
negerai. 

Molė įdėmiai pažvelgė į vyrą. Jo akys buvo tuščios, beprasmės 
lyg mėlyni stikliukai. 

- Manai, aš kvaištelėjau? - paklausė Driu. - Palauk, tai dar ne 
viskas. O, Viešpatie, Mole, padėk man: aš ką tik nužudžiau savo 
motiną! 

- Liaukis! - tvirtai pareiškė Molė. 

- Nukirtau kviečio varpą ir nužudžiau ją. Aš pajutau, kaip ji 
miršta. Stai kaip aš supratau... 

- Driu! - Molės balsas, piktas ir išgąstingas, smogė jam per vei- 
dą. - Nutilk! 

- Ak, Mole, - sudejavo jis. 

Jis atgniaužė pirštus, ir dalgis žvangėdamas nukrito ant grin- 
dų. Molė pakėlė dalgį ir piktai įgrūdo į kampą. 

- Dešimt metų aš gyvenu su tavimi, - pareiškė ji vyrui. - Dažno- 
kai mes pietums turėdavome tik dulkių su poteriais. Ir štai gavo- 
me tokią laimę, o tu negali su ja susidoroti! 

Molė atsinešė iš svetainės Bibliją ir ėmė sklaidyti lapus. Pusla- 
piai šnarėjo kaip kviečių varpos tyliame vėjyje. 

- Sėskis ir klausyk, - paliepė ji. 

Iš lauko atsklido juokas - vaikai žaidė už namo milžiniško 
ąžuolo pavėsyje. 

Molė skaitė, retsykiais vis pakeldama akis, sekdama vyro veido 
išraišką. 

Nuo to laiko ji kasdien skaitė jam iš Biblijos. O po savaitės, tre- 
čiadienį, Driu išvažiavo į miestą, į paštą - sužinoti, ar jam nėra ko 
nors langelyje “Iki pareikalavimo". Jo laukė laiškas. 

Namo Driu grįžo pasenęs dviem šimtais metų. 

Jis ištiesė Molei laišką ir trūkčiojančiu dusliu balsu papasako- 
jo jo turinį: 

- Motina mirė... antradienį, pirmą valandą dienos... širdies 
smugis... 

Jis nieko nepridūrė, tik paliepė: 

- Nuvesk vaikus į mašiną ir paimk maisto kelionei. Mes išva- 
žiuojame į Kaliforniją. 

- Driu... - pratarė Molė, neišleisdama laiško ir rankų. 

- Tu pati žinai, - tesė Driu, - kad šioje žemėje kviečiai turėtų 
blogai augti. O pažiūrėk, kaip jie išbujoja! Aš tau dar ne viską pa- 
pasakojau. Jie subręsta atskirais sklypais, kasdien po plotelį. Ne- 
gerai tai. Kada nupjaunu juos, tuoj pat pradeda pūti! O jau kitą 
rytą prasikala želmenys ir vėl pradeda augti. Aną savaitę, antradie- 
nį, pjaudamas javus tarsi pats sau per kūną čekštelėjau. Ir išgir- 
dau, kaip kažkas riktelėjo. Visai kaip... O šiandien štai laiškas. 

- Mes liekame čia, - pareiškė Molė. 

- Mole! 

- Mes liekame čia, kur turime duonos kąsnį ir pastogę, kur ga- 
lėsime gyventi kaip žmonės, gyventi ilgai ir laimingai. Aš neketi- 
nu daugiau marinti vaikų badu, girdi! Nė už ką! 

Už lango mėlynavo dangus. Saulė įspindo į kambarį. Viena Mo- 
lės veido pusė, tokia rami, liko šešėlyje, bet apšviestoji akis žŽyb- 
telėjo skaisčiu žydrumu. Ant virtuvės čiaupo galiuko spėjo susi- 
rinkti keturi ar penki lašai, susilieti į vieną, žaižaruodami saulėje, 
ir nutrūkti, kol Driu pagaliau atsiduso. Gilus jo atodūsis buvo ku- 
pinas nuovargio ir nevilties. Jis linktelėjo, nepakeldamas akių. 

- Gerai, - tarė, - mes liekame. 

Jis neryžtingai paėmė į rankas dalgį. Ant ašmenų netikėtai ryš- 
kiai blykstelėjo žodžiai: “Mano šeimininkas - pasaulio šeiminin- 
kas!" | 

- Mes liekame... 


+ 


Ryte Driu nuėjo aplankyti senio. Iš paties kapo kauburio vidu- 
rio stiebėsi vienišas kviečio želmenėlis - ta pati varpa, kurią senis 
laikė rankose prieš kelias savaitės, tik iš naujo atgimusi. 

Driu kalbėjosi su seniu, nors tas jam nieko negalėjo atsakyti. 

- Tu visą gyvenimą plušai šitame lauke, nes taip reikėjo, ir vie- 
ną kartą aptikai savo paties gyvenimo varpą. Tu ją nupjovei. Grį- 
žai namo, užsivilkai išeiginę eilutę, širdis sustojo, ir tu numirei. 
Taip viskas ir buvo, teisingai? Tu perdavei žemę man, ir aš mirda- 
mas taip pat turėsiu perduoti ją kažkam kitam. 

Driu balse pasigirdo baimė. 

- Kiek laiko visa tai tęsiasi? Ir niekas visame pasaulyje nežino 
apie šį lauką ir kokia jo paskirtis - tik tas, kieno rankose dalgis?... 

Jis staiga pasijuto labai senas. Ir slėnis pasirodė jam senas kaip 
mumija, slėpiningas, išdžiūvęs, pamėkliškas ir galingas. Kai pre- 
rijose šoko indėnai, šis laukas jau buvo čia. Tas pats dangus, tas 
pats vėjas, tie patys kviečiai. O iki indėnų? Koks nors priešistori- 
nis Žmogus, nuožmus ir gauruotas, vogčia išeidavo pjauti kviečių 
grubiu mediniu dalgių... 

Driu grįžo prie darbo. Aukštyn, žemyn. Aukštyn, žemyn. Pro- 
tą jam drumstė mintis, kad būtent jam dabar priklauso šitas dal- 
gis. Jam asmeniškai! Suvokimas užgriuvo jį pašėlusia, viską naiki- 
nančia banga - galia ir siaubas kartu. 

Aukštyn! Mano šeimininkas! Žemyn! Pasaulio šeimininkas! 

Ką gi, teks susitaikyti su savo darbu. Pažvelgti į jį filosofiškai. 
Jis juk tik atidirbinėja už maistą bei pastogę vaikams ir žmonai. Po 
šitiek metų jie turi teisę į žmonišką maistą ir būstą. 

Aukštyn, žemyn. Kiekviena varpa - gyvybė, kurią jis kruopščiai 
pakerta ties pačia pašakne. Viską tiksliai apskaičiavus - Driu apž- 
velgė kviečių lauką - Molė ir vaikai galėtų gyventi amžinai. 

Tereikia rasti, kur auga Molės, Siuzės bei mažojo Driu varpos, 
ir jis jų niekada nenupjaus. 

Ir staiga Driu pajuto, tarsi kažkas jam pakuždėjo: štai jos. 

Tiesiai priešais. 

Dar vienas mostas dalgiu - ir jis būtų nukirtęs tas varpas. 

Molė. Driu. Siuzė. Klaidos negali būti. Krūptelėjęs Driu nusi- 
leido ant kelių ir paglostė ranka tris kviečių varpas. Jos buvo šil- 
tos. 

Driu garsiai sudejavo iš palengvėjimo. Kas, jei jis būtų jas nu- 
pjovęs?! Jis giliai atsidūsėjo, atsistojo, pakėlė dalgį, atsitraukė į 
lauko pakraštį, per saugų nuotolį, ir ilgai stovėjo, nenuleisdamas 
akių nuo javų. 

Molė baisiausiai nustebo, kai grįžęs iš lauko anksčiau negu 
įprastai, vyras be jokios priežasties pabučiavo ją į skruostą. 


+ 


Per pietus Molė paklausė: 

- Tu šiandien anksčiau baigei? O kviečiai - ką, vis dar taip pat 
puva, vos tik juos nupjauni? 

Driu linktelėjo ir įsidėjo sau dar mėsos. 

Molė kalbėjo toliau: 

- Galėtum parašyti tiems, kurie užsiima žemės ūkiu, tegu atva- 
žiuoja ir pažiūri mūsų javus. 

- Ne, - atrėžė Driu. 

- Aš gi tik siūlau. 

Jo vyzdžiai išsiplėtė. 

- Man teks likti čia iki pat mirties. Niekas, išskyrus mane, ne- 
sugebės susidoroti su šitais kviečiais. Iš kur jiems žinoti, kur rei- 
kia pjauti, kur nereikia? Dar, ko gero, pradės pjauti ne tuose skly- 
puose. 

- Kokiuose dar “ne tuose sklypuose"? 

- Jokiuose, - atkirto Driu, lėtai kramtydamas mėsą. - Nesvarbu 
kokiuose. 

Ūmai jis įširdęs trinktelėjo šakute į stalą. 

- Kas žino, kokios nesąmonės gali šauti jiems į galvas! Tiems 
gudročiams iš vyriausybės departamento! Kas, jeigu jie sumanys 
suarti visą lauką! 

Molė linktelėjo. 

- Kaip tik to reikėtų, - pareiškė ji. - O paskui vėl užsėtume jį ge- 
ra sėkla. 

Driu net nebaigė valgyti. 

- Į jokį departamentą aš neketinu rašyti ir niekam neleisiu 
dirbti šitame lauke. Kaip pasakiau, taip ir bus! - sušuko jis ir iš- 
puolė iš kambario, garsiai trinktelėdamas durimis. 

Jis aplenkė tą vietą, kur po saulę siūravo jo žmonos ir vaikų gy- 
vybės, ir nuėjo pjauti į kitą lauko pakraštį, kur, kaip žinojo, galė- 
jo dirbti be baimės. 

Tačiau darbas ėmė jį slėgti. Po valandos jis suprato atnešęs 
mirtį trim savo seniems geriems draugams Misūryje. Driu 
perskaitė jų vardus ant nupjautų varpų ir daugiau nebegalėjo 
dirbti. 

Grįžęs namo, jis užrakino dalgį sandėliuke, o raktą paslėpė 
kuo toliau: gana, jis daugiau niekada neims to dalgio į rankas. 


+ 


Vakare Driu sėdėjo prieangyje ant laiptų, rūkė pypkę ir sekė 
vaikams pasakas, norėdamas išgirsti, kaip jie juokiasi. Bet jie be- 
veik nesijuokė. Abu atrodė pavargeė, kažkokie keisti, svetimi - tarsi 
ir ne jo vaikai. 

Molė vis skundėsi, kad jai skauda galvą, be darbo slampinėjo 
po namus, anksti atsigulė ir kietai užmigo. Jos elgesys taip pat bu- 
vo keistas. Paprastai Molė mėgdavo sėdėti iki vėlumos - ir malti 
liežuviu be paliovos. 

Mėnesienoje laukas buvo panašus į vilnijančią jūrą. 

Kviečiai prašyte prašėsi nupjaunami. Kai kuriuos sklypus rei- 
kėjo nedelsiant pjauti. Driu Eriksonas sėdėjo, rydamas gausias sei- 
les, ir stengėsi į juos nežiūrėti. 

Kas nutiks pasauliui, jeigu jis daugiau niekada nebeišeis į lau- 
ką? Kas bus su tais, kurie jau pribrendo mirčiai ir laukia dalgio pa- 
sirodymo? 

Pagyvensim - pamatysim. 

Molė tyliai alsavo, kai jis užpūtė lempą ir atsigulė į patalą. Bet 
miegas jo neėmė. Driu girdėjo vėjo šnaresį kviečiuose, rankos 
maudė, išsiilgusios darbo. 

Vidurnaktį jis atsitokėjo einąs per lauką su dalgiu rankose. Jis 
ėjo pusiau miegodamas, kaip nakviša, ėjo ir bijojo. Jis neatsimi- 
nė, kaip atrakino sandėliuką, kaip paėmė dalgį. Bet štai jis čia, 
mėnesienoje brenda per kviečius. 

Tarp kviečių pasitaikydavo daug senų, pavargusių, trokštančių 
miego. Ilgo, gilaus, mėnesienos netrikdomo miego. 

Dalgis užvaldė jį, priaugo prie delnų, stūmė į priekį. 

Tik vargais negalais Driu pavyko jo atsikratyti. Numetęs dalgį 
ant žemės, jis nubėgo toliau į kviečius ir parpuolė ant kelių. 

- Nebenoriu daugiau žudyti! - meldė jis. - Jeigu toliau pjausiu 
kviečius, man teks nužudyti Molę ir vaikus. Nereikalauk iš manęs 
šito! 

Vien tik žvaigždės spindėjo aukštai danguje. 

Už nugaros pasigirdo duslus griausmas. 

Kažkas panašus į gyvą padarą su raudonomis rankomis šokte- 
lėjo virš kalvos, lyžtelėjo žvaigždės. Vėjas tvokstelėjo Driu į veidą. 
Jis nešė kibirkštis ir troškų, tirštą gaisro kvapą. 

Namas! 

Driu lėtai, beviltiškai atsistojo nuo žemės, garsiai kūkčioda- 
mas, nenuleisdamas akių nuo didžiulio gaisro. 

Baltas namelis ir medžiai aplinkui skendėjo vientisame riau- 
mojančios liepsnos sukūryje. Įkaitusio oro bangos riedėjo per kal- 
vą, ir Driu, bėgdamas nuokalnėn, kepurnėjosi jose, plaukė, grimz- 
do su visa galva. 

Kai jis pagaliau atbėgo, name nebuvo likę nė vienos čerpės, nė 
vienos lentos, ant kurios neplazdėtų liepsna. Ugnis skambėjo, 
traškėjo, šnarėjo. 

Viduje nesigirdėjo veriančių klyksmų, niekas nebėgiojo ir ne- 
rėkė lauke. 

- Mole! Siuze! Driu! - subliuvo jis. 

Atsakymo nebuvo. Driu pribėgo taip arti ugnies, kad antakius 
apsvilo, o oda, atrodė, ėmė luptis nuo karščio kaip degantis po- 
pierius, virstantis traškančiomis garbanėlėmis. 

< Mole! Siuze! 

Tuo tarpu liepsna džiaugsmingai rijo savo auką. Driu gal de- 
šimtį kartų apibėgo aplink namą, mėgindamas patekti vidun. Pas- 
kui atsisėdo, leisdamas karščio bangoms svilinti jo kūną, ir taip 
laukė tol, kol sienos traškėdamos nuvirto, švystelėdamos į orą žie- 


66 


žirbų debesis, kol įgriuvo paskutinės sijos, palaidodamos grindis 
po aplydyto tinko ir apanglėjusių lentjuosčių sluoksnių, kol pati 
liepsna užduso pagaliau savo tirštuose dūmuose. Lėtai brėško 
naujos dienos rytas, ir nieko neliko, išskyrus išblėsusias žarijas ir 
aitriai rūkstančius nuodėgulius. 

Nejausdamas kaitros, tvoskiančios nuo griuvėsių, Driu žengė 
per degėsius. Buvo dar tamsu, ir jis negalėjo gerai įžiūrėti, kur 
kas. Ant šlapios nuo prakaito odos pakaklėje blykčiojo raudoni 
atšvaitai. Jis stovėjo kaip žmogus, patekęs į nežinomą jam vietą. 
Štai čia - virtuvė. Apanglėjusios kėdės, stalai, geležinė krosnelė, 
spintelės. Cia - prieškambaris. Cia - svetainė, o štai čia buvo jų 
miegamasis, kur... 

Kur tebebuvo gyva Molė! 

Ji miegojo tarp įgriuvusių sijų ant raudonai įkaitusių čiužinio 
spyruoklių bei geležinių strypų. 

Ji miegojo lyg niekur nieko. Mažos baltos rankos, ištiestos išil- 
gai kūno, buvo nusėtos žarijomis. Veidas alsavo sapno ramybe, 
nors ant vieno iš skruostų teberuseno nuodėgulis. 

Driu sustingo vietoje, netikėdamas savo akimis. Tarp rūkstan- 
čių miegamojo liekanų ji gulėjo ant blėstančių žarijų patalo - ant 
odos nė menkiausio įdrėskimo, krūtinė ritmingai kyla ir leidžiasi. 

- Mole! 

Ji buvo gyva, ji miegojo per gaisrą, kai viskas aplinkui skendėjo 
liepsnose, miegojo po to, kai nuvirto sienos, kai ant jos užgriuvo 
lubos. 

Odiniai Driu batai ėmė rūkti, kol jis bandė prasigauti pro ru- 
senančius degėsius. Jis galėjo nusvilti padus ir to nepastebėti... 

- Mole... 

Driu palinko virš žmonos. Ji nesukrutėjo, neišgirdo jo balso. 
Neatsiliepė. Ji nebuvo mirusi, bet ir nebuvo gyva. Ji tiesiog gulė- 
jo ten, kur gulėjo, ir ugnis supo ją, bet nepalietė, nepadarė jai jo- 
kios žalos. Drobiniai naktiniai marškiniai sveikutėliai, nors ir api- 
byrėję pelenais. Kaštoniniai plaukai išsidraikę ant įkaitusių anglių 
krūvos kaip ant pagalvės. 

Driu palytėjo žmonos skruostą. Skruostas buvo vėsus. Vėsus 
šitame pragariškame karštyje! Lūpų kampučiai, išlenkti nežymios 
šypsenos, virpčiojo nuo vos pastebimo kvėpavimo. 

Ir vaikai buvo čia. Po dūmų draiskanomis pelenuose gulėjo dvi 
mažos figūrėlės, išsikėtojusios per miegus. 

Driu pernešė visus tris į lauko pakraštį. 

- Mole, Mole, pabusk! Vaikai, vaikai, pabuskite! 

Jie kvėpavo, bet nejudėjo. Bet nepabudo. 

- Vaikai, pabuskite! Jūsų mama... 

Mirė? Ne, nemirė. Bet... 

Driu purtė vaikus, tarsi tai jie buvo dėl visko kalti. O jie nek- 
reipė dėmesio - jie sapnavo savo sapnus. Galiausiai Driu vėl pa- 
guldė juos ant žemės ir pats sustingo, palinkęs virš savo šeimos. 
Jo veidą vagojo gilios raukšlės. 

Jis žinojo, kodėl! jo žmona ir vaikai miegojo, siautėjant gaisrui, 
ir dabar tebemiega. Jis žinojo, kodėl Molė taip ir gulės priešais jį 
ir niekada daugiau nebenorės nusijuokti. 

Kviečių ir dalgio galia. 

Jų gyvenimas, kuris turėjo baigtis dar vakar, 1938 metų gegu- 
žės 30 dieną, prasitęsė dėl tos paprastos priežasties, kad jis, Driu 
Eriksonas, atsisakė pjauti kviečius. Jiems buvo skirta žūti gaisre. 
Būtent taip ir turėjo atsitikti. Bet jis nedirbo lauke, ir todėl ugnis 
negalėjo jiems pakenkti. Namas sudegė ir sugriuvo, o Molė ir vai- 
kai toliau egzistavo, sustabdyti pusiaukelėje, nei gyvi, nei mirę. 
Laukdami savo valandos. Ir visame pasaulyje tūkstančiai tokių pat 
kaip jie - nelaimingų atsitikimų, gaisrų, ligų, savižudybių aukos - 
miegojo laukdami savo valandos, taip pat kaip Molė ir vaikai. Ne- 
turėdami jėgų gyventi, neturėdami jėgų numirti. Tik todėl, kad 
kažkas pabūgo pjauti kviečius. Tik todėl, kad vienas vienintelis 
žmogus nusprendė niekada daugiau neiti į lauką, niekada dau- 
giau neimti į rankas dalgio. 

Driu pažvelgė į savo vaikus. Darbą reikia dirbti dorai, diena iš 
dienos, be paliovos, be pertraukų: jis privalo nuolat pjauti kvie- 
čius, nuolat pjauti, amžinai, amžinai, amžinai. 

Ką gi, pagalvojo Driu. Ką gi. Eisiu pjauti. 

Jis nė žodeliu neatsisveikino su saviškiais. Tik pasisuko, kas 
akimirką vis labiau kaisdamas iš įniršio, paėmė dalgį ir nuėjo į lau- 
ką. Iš pradžių greitu žingsniu, paskui bėgte, paskui ilgais šuoliais. 
Kviečių varpos plakė jam kojas, o jis bėgo, įsiutęs, pašėlęs, užval- 
dytas darbo aistros. Jis rėkdamas brovėsi pro tankius javus, kol 
staiga sustojo. 

- Mole! - riktelėjo jis ir mostelėjo dalgiu. 

- Siuze! - sušuko jis. - Driu! - Ir mostelėjo dar kartą. 

Pasigirdo kažkieno klyksmas. Driu netgi negrįžtelėjo gaisravie- 
tės pusėn. 

O paskui, springdamas ašaromis, jis vis mojavo ir mojavo dal- 
giu, kirto į dešinę ir į kairę, į dešinę ir į kairę, į dešinę ir į kairę. 
Ir dar, ir dar, ir dar. Plėšdamas didžiulius pleištus ir subrendu- 
siuose kviečiuose, ir dar žaliuose, nesirinkdamas, nesirūpindamas 
niekuo, plūsdamasis, dar ir dar, keikdamasis, krūpčiodamas iš 
juoko, ir aštrūs ašmenys skriejo į orą, žvilgėdami saulėje, ir smi- 
go Žemyn, šaižiai švilpdami! 

Žemyn! 

Bombų sprogimai sudrebino Maskvą, Londoną, Tokiją. 

Dalgis kilo ir leidosi kaip pašėlęs. 

Ir ėmė rūkti Belzeno ir Buchenvaldo krosnys. 

Dalgis dainavo, visas šlapias nuo ryto rasos. 

Ir dygo grybai, spjaudydami akinančias saules ant Nevados 
smėlių, ant Hirosimos miesto, ant Bikinio atolo, dygo grybai, vis 
aukštesni ir aukštesni. 

Kviečiai raudojo, liedamiesi ant žemės žaliu lietumi. 

Korėja, Indokinija, Egiptas. Sušurmuliavo Indija, krūptelėjo 
Azija, gilią naktį pabudo Afrika... 

O dalgis ir toliau skriejo oru ir smigo žemyn, kapojo, kirto, 
pjovė pamišęs lyg žmogus, iš kurio viską atėmė - atėmė tiek, kad 
jam dabar nusispjauti, kaip jis elgiasi su žmonija. 

Vos už kelių mylių nuo magistralės, nusileidus į slėnį akme- 
nuotu keliu, kuris niekur neveda, vos už kelių mylių nuo autost- 
rados, kuria nenutrūkstantis mašinų srautas lekia į Kaliforniją. 

Kartais - sykį per kelis metus - koks nors senas automobilis iš- 
suka iš autostrados; sustoja, visas dulkinas, aklagatvyje priešais 
apanglėjusius balto namelio griuvėsius, ir vairuotojas nueina pak- 
lausti kelio seno fermerio, kuris lyg pašėlęs, lyg apsėstas, be pa- 
liovos, dieną ir naktį dirba bekraščiame kviečių lauke. 

Bet vairuotojas nesulaukia nei pagalbos, nei atsakymo. Po vi- 
sų šitų ilgų metų fermeris lauke vis dar pernelyg pasinėręs į savo 
darbą, pernelyg užimtas tuo, kad kerta ir kapoja žalius kviečius 
vietoj brandžių. 

Driu Eriksonas vis pjauna, ir miegas taip nė sykio ir nesumer- 
kė jo vokų, ir jo akyse šėlsta balta beprotybės ugnis, o jis vis pjau- 
na ir pjauna. 


| Vertė 
Živilė SAMENAITĖ 


BALANDŽIO LAUMĖ 


Dangumi virš slėnių, po žvaigždėmis, virš upės, ežero, kelio 
skrido Cesė. Ji skriejo nematoma lyg naujo pavasario vėjai, gaivi 
lyg dobilų kvapas, kylantis nuo prieblandoje skendinčių laukų. 
Švelni lyg baltasis šermuonėlis, ji sklandė pilkšvose sutemose, tū- 
nojo medžiuose, gyveno žieduose ir lijo žiedlapiais, padvelkus vė- 
jui. Ji tupėjo skaisčiai žalioje varlėje, vėsioje lyg mėta prie Žaiža- 
ruojančio šaltinio. Ji risnojo drauge su benamiu šunimi ir skalijo, 
norėdama pasiklausyti aido, atsimušančio nuo tolimų daržinių šo- 
nų. Ji gyveno gležnuose balandžio žolynuose, saldžiuose, skaid- 
riuose jų syvuose, kurie kilo iš muskusinės žemės. 

Pavasaris, galvojo Cesė. Šiąnakt aš pabuvosiu kievienoje gyvoje 
šio pasaulio būtybėje. 

Akimirkai ji apsistojo vikriuose svirpliukuose palei dervos juo- 
dumo vieškelį, paskui sužvilgo rasa ant geležinių vartelių. Nema- 
toma Cesės sąmonė, greita ir laisva, skriejo su Ilinojaus vėjais šį 
ypatingą jos gyvenimo vakarą, kai jai suėjo septyniolika. 

- Aš noriu įsimylėti, - pasakė Cesė. 

Ji pareiškė tai per vakarienę. Ir Cesės tėvai sustingo savo kė- 
dėse, išpūtę akis. 

- Kantrybės, - toks buvo jų patarimas. - Atmink, tu esi ypatin- 
ga. Visa mūsų šeima nepaprasta, ypatinga. Mes negalime maišytis 
ar tuoktis su eiliniais žmonėmis. Juk tada netektume savo magiš- 
kosios galios. Tu juk nenori prarasti gebėjimo “keliauti" su magi- 
jos pagalba, ar ne? Todėl būk atsargi. Būk atsargi! 

Bet užlipusi į viršų, į savo miegamąjį, Cesė lengvai persibrau- 
kė kvepalais kaklą ir išsitiesė ant lovos po baldakimu, budri ir įsi- 
tempusi. Pieno spalvos mėnulis pakilo virš Ilinojaus slėnių, upes 
paversdamas grietinėle, o kelius - platina. 

- Taip, - atsiduso ji. - Aš gimiau ypatingoje šeimoje. Mes mie- 
game dienomis, o naktimis skraidome su vėju lyg juodi aitvarai. 
Jei norime, visą žiemą galime miegoti kurmiuose, šiltoje žemėje. 
Aš galiu apsigyventi bet kame - akmenėlyje, kroko žiede ar vaba- 
le maldininke. Aš bet kada galiu palikti savo negražų kaulėtą kū- 
ną ir išsiųsti sąmonę į tolimą kelionę ieškoti nuotykių. Taigi, pir- 
myn! 

Vėjas nulakdino ją virš laukų ir pievų. 

Cesė išvydo šiltas pavasarines vienkiemių bei fermų šviesas, Ži- 
bančias sutemų atspalviais. 

Jei negaliu įsimylėti pati, nės esu negraži ir ne tokia kaip visi 
žmonės, tarė sau ji, įsimylėsiu per ką nors kitą. 

Kieme priešais gyvenamąjį fermos namą tamsiaplaukė mergai- 
tė, ne daugiau kaip devyniolikos metų, pavasario vakarą sėmė 
vandenį iš akmeninio šulinio. Ji dainavo. 

Cesė žaliu lapu nusklendė žemyn į šulinį. Akimirkai ji apmirė 
švelniose samanose ant šulinio sienų, žvelgdama aukštyn pro tam- 
sią vėsą. Paskui skubiai persikraustė į virpančią nematomą ame- 
bą. Įšoko į vandens lašą. Ir galiausiai atsidūrė šaltame puodelyje, 
pakeltame prie šiltų merginos lūpų. Naktyje pasigirdo tylus gurkš- 
nių garsas. 

Cesė pažvelgė laukan merginos akimis. Įsisukusi į tamsiaplau- 
kę galvelę, ji žvelgė spindinčiomis akimis į rankas, traukiančias 
šiurkščią virvę. Ausų kriauklelėmis klausėsi kitos merginos pasau- 
lio garsų. Dailiomis šnervėmis uodė nepažįstamos vietos kvapus. 
Jautė, kaip plaka, plazda svetima širdis, kaip kruta liežuvis, mer- 
ginai dainuojant. 

Kažin ar ji jaučia, kad aš čia? pagalvojo Cesė. 

Mergina aiktelėjo ir įsmeigė akis į nakties pievas. 

- Kas čia? 

Jokio atsako. 

- Tik vėjas, - sukuždėjo Cesė. 

- Tik vėjas. - Mergina nusijuokė iš savo baimės, bet suvirpėjo. 

Šis naujas kūnas, merginos kūnas, buvo išties puikus. Grakš- 
čius kaulus, laibus ir baltus, slėpė dailūs apvalumai. Smegenys bu- 
vo lyg rausva arbatinė rožė, pakibusi tamsoje, o burnoje tvyrojo 
obuolių vyno skonis. Lūpos tvirtai gulė ant baltutėlių dantų, tai- 
syklingi antakių lankai stebėjosi pasauliu, švelnūs, purūs plaukai 
kuteno pieno baltumo kaklą. Glaudžiai spietėsi smulkutės veido 
poros. Noselė lengvai rietėsi į mėnulį, skruostai žėravo lyg du ma- 
ži laužai. Grakščiai lyg plunksna sklendė kūnas iš vieno judesio į 
kitą, tarytum nuolat kažką dainuodamas pats sau. Šiame kūne, 
šioje galvoje jauteisi taip, tarytum šildytumeisi židinio liepsnoje, 
tarytum glūdėtum miegančios katės murkime ar spurdėtum šil- 
tuose upelio vandenyse, per naktį srūvančiuose į jūrą. 

Man čia patinka, pagalvojo Cesė. 

- Ką? - paklausė mergina, tarsi išgirdusi kažkieno balsą. 

- Kuo tu vardu? - atsargiai pasidomėjo Cesė. 

- Ana Lieri. - Mergina krūptelėjo. - Ko gi aš čia balsu kalbu? 

- Ana, Ana, - sukuždėjo Cesė. - Ana, netrukus tu įsimylėsi. 

Tarsi atsiliepdamas į jos žodžius, nuo vieškelio pusės pasigir- 
do griausmingas dundesys, dardesys ir ratų žŽvangėjimas per Žvy- 
rą. Aukštas vyras sustabdė kinkinį, galinga ranka įtempęs vadeles, 
ir pasiuntė švytinčią šypseną per kiemą. 

- Ana! 

- Tai tu, Tomai? 

- Kas gi kitas? - Nušokęs žemėn, jis pririšo vadelės prie tvoros. 

- Aš nekalbu su tavimi! - Ana staigiai apsisuko, kibiras jos ran- 
kose pasviro. 

- Ne! -rikelėjo Cesė. 

Ana sustingo. Ji pažvelgė į kalvas ir į ankstyvąsias pavasarinės 
žvaigždės. Pažiūrėjo į vaikiną, vardu Tomas. Cesė privertė ją pa- 
leisti iš rankų kibirą. 

- Pažiūrėk, ką tu padarei! 

Tomas pribėgo prie Anos. 

- Pažiūrėk, ką tu verti mane daryti! - Juokdamasis jis ėmė šluos- 
tyti nosine merginos batelius. 

- Atstok! 

Ana spardėsi, neprileisdama jo rankų, bet Tomas tik juokėsi. 
Žvelgdama žemyn į vaikiną iš daugelio mylių nuotolio, Cesė ma- 
tė jo profilį, galvos šoną, vieną virpančią šnervę, žėrinčią akį, platų 
petį ir tvirtas, stiprias rankas, kurios taip kruopščiai darbavosi no- 
sine. Spoksodama žemyn iš slaptos palėpės mieloje galvutėje, Ce- 
sė trūktelėjo nematomą pilvakalbystės vielelę, ir dailios lūpytės 
plačiai prasivėrė: 

- Ačiū! 

- O, tu vis dėlto sugebi būti mandagi! 

Tomo rankos kvepėjo oda, drabužiai dvelkė arklio prakaitu. 
Šie kvapai smelkėsi į jautrias Anos šnervės, ir Cesė, toli toli už 
nakties pievų ir žydinčių laukų, neramiai sujudėjo lovoje, lyg ką 
susapnavusi. 

- Tik ne su tavimi! - atrėžė Ana. 

- Ša, būk švelnesnė, - sudraudė Cesė ir ištiesė Anos pirštus link 
Tomo galvos. Ana staigiai atitraukė ranką. 

- Aš išprotėjau! 

- Tikriausiai. - Tomas linktelėjo šypsodamasis, bet taip pat at- 
rodė sutrikęs. - Tu ką, norėjai mane paliesti? 

- Nežinau. O ne, eik šalin! - Merginos skruostai sutvisko raus- 
vomis žarijomis. 

- Tai ko pati nebėgi? Aš tavęs nelaikau. - Tomas atsistojo nuo 
žemės. - O gal tu apsigalvojai? Gal visgi eisi šįvakar su manimi į šo- 
kius? Tai bus ypatingas vakaras. Vėliau pasakysiu kodėl. 

- Ne, - atsakė Ana. 

- Taip! - sušuko Cesė. - Aš dar niekada gyvenime nešokau. Aš 
noriu šokti. Niekada nevilkėjau ilgos šiugždančios suknelės. No- 
riu tokios suknelės. Noriu šokti per naktį. Aš nežinau, ką reiškia 
būti šokančia moterimi. Tėtis ir mama niekada man to neleistų. 
Esu pažinusi šunis ir kates, skėrius ir lapus, viską pasaulyje, bet 
nežinau, ką reiškia būti moterimi pavasarį, tokią naktį kaip ši. O, 
maldauju - mes privalome eiti į šokius! 

Cesė bruko savo mintis merginos galvon lyg pirštus į naują 
pirštinę. 

- Gerai, - sutiko Ana Lieri, - aš esiu. Nežinau kodėl, bet aš ei- 
siu šįvakar į šokius su tavimi, Tomai. 

- O dabar vidun, greičiau! - riktelėjo Cesė. - Tau juk reikia nu- 
siprausti, pasakyti tėvams, išsilyginti suknelę. Čiupk laidynę ir 
bėgte i savo kambarį! 

- O mama, - sudejavo Ana, - aš apsigalvojau! 

Kinkinys šuoliavo vieškeliu tolyn, namo kabariai staiga atgijo, 
ant ugnies kunkuliavo vanduo voniai, ant krosnies kaito laidynė, 
mama puldinėjo šen ir ten, suspaudusi tarp lūpų plaukų segtu- 
kus. 

- Kas čia tau dabar šovė į galvą, Ana? Juk tau nepatinka Tomas! 

- Tas tiesa. - Ana staiga sustojo pačiame skubos įkarštyje. 

Bet juk pavasaris, pagalvojo Cesė. 

- Bet juk pavasaris, - tarė Ana. 

Ir puiki naktis pasišokti, mintyse pareiškė Cesė. 

- „.„pasišokti, - sumurmėjo Ana Lieri. 

Po akimirkos ji jau sėdėjo vonioje, muilas grietinėle žliaugė 
nuo glotnių baltojo ruonio pečių, putų lizdeliai pūpsojo pažasty- 
se ir šiltos krūtys krutėjo po delnais. O Cesė tempė jos lūpų kam- 
pučius, versdama šypsotis, palaikydama veiksmo tempą. Neturi 
būti jokios pauzės, nė lašo abejonės, antraip sužlugs visas spek- 
taklis! Reikia versti Aną Lieri judėti, veikti, skubėti. Pamuilink čia, 
nuplauk ten, šok iš vonios! Išsitrink rankšluosčiu! Dabar kvepalai 
ir pudra! 

- Tu! - Ana pagavo savo atspindį veidrodyje, baltą ir rausvą lyg 
lelijos ir gvazdikai. - Kas tave šiąnakt apsėdo? 

- Septyniolikmetė mergaitė. - Cesė žvelgė iš žibuoklių spalvos 
akių. - Tu negali manęs matyti. Bet ar jauti mane? 

Ana Lieri krestelėjo galva. 

- Tikriausiai į mane bus įsigavusi kokia balandžio laumė, ne ki- 
taip. 

- Karšta, karšta, beveik atspėjai! - nusijuokė Cesė. - Na, o da- 
bar rengtis! 

Koks malonumas jausti ploną, švelnią medžiagą, slystančią sta- 
mantriu kūnu! O paskui šūksnis lauke. 

- Ana, Tomas jau grįžo! 

- Pasakyk jam, kad palauktų. - Ana staiga atsisėdo. - Ne, pasa- 
kyk jam, kad aš neisiu į šokius. 

- Ką? - nustebo motina, sustingusi tarpduryje. 

Cesė žaibiškai perjungė dėmesį atgal į Aną. Ji tik akimirkai at- 
sipalaidavo, tik akimirkai paliko Anos kūną, ir še tau, kad nori! Iš- 
girdusi tolimą arklio kanopų kaukšėjimą ir ratų dardesį per mė- 
nesienos užlietą pavasarišką kraštą, Cesė staiga pagalvojo: “Susi- 
rasiu Tomą, įsitaisysiu jo galvoje ir pažiūrėsiu, ką reiškia būti dvi- 
dešimt dvejų metų vyru tokią naktį kaip ši". Ji jau lėkė per viržy- 
ną, bet dabar skubiai šmurkštelėjo atgal, lyg paukštis į narva, ir 
ėmė blaškytis, plazdėti Anos Lieri galvoje. 

- Ana! 

- Pasakyk jam, kad eitų sau! 

- Ana! - Cesė vėl įsitaisė merginos prote ir užmetė savo minčių 
tinklus. | 

Bet Ana jau nebesileido valdoma. 

- Ne, ne, aš jo nekenčiu! 

Nereikėjo man jos palikti nė akimirkai, graužėsi Cesė paleng- 
va, atsargiai liedama savo sąmonę į merginos rankas, širdį, galvą. 
Stokis, mintyse paliepė ji. 

Ana atsistojo. 

Užsivilk paltą! 

Ana užsivilko paltą. 

O dabar - pirmyn! 

Ne, pagalvojo Ana Lieri. 

Pirmyn! 

- Ana, - tarė merginos mama, - nebeversk Tomo laukti. Tuoj 
pat eik laukan, nekvailiok. Kas tau dabar pasidarė? 

- Nieko, mama. Labos nakties. Grįšime vėlai. 

Ana ir Cesė drauge išbėgo į pavasario naktį. 

Menė, pilna grakščiai šokančių balandžių, papūtusių lengvas 
ilgas plunksnas. Menė, pilna povų, pilna vaivorykštinių akių ir 
šviesų. O jos centre, vis ratu ir ratu, ir ratu sukosi Ana Lieri. 

- O, koks puikus vakaras, - tarė Cesė. 

- O, koks puikus vakaras, - tarė Ana. 

- Tu kažkokia keista, - atsakė Tomas. 

Muzika suko juos prieblandoje, nešė dainų srautais; jie plau- 
kė, jie šokčiojo, jie nardė žemyn ir vėl kilo, gaudydami orą, laikėsi 
vienas kito lyg skęstantys ir vis skriejo ratu pagal “Nuostabiojo 
Ohajo" melodiją, ritmingai lyg šnabždančios, dūsaujančios malū- 
no mentės. 

Cesė ėmė niūniuoti. Anos lūpos prasiskyrė, ir pasigirdo daina. 

- Taip, aš keista, - tarė Cesė. 

- Tu ne tokia kaip visada, - pridūrė Tomas. 

- Taip, šįvakar ne tokia. 

- Tu ne ta Ana Lieri, kurią aš pažinojau. 

- Ne, ne ta, visai ne ta, - sukuždėjo Cesė savo lovoje už dauge- 
lio mylių. 

- Ne, visai ne ta, - pratarė Anos lūpos. 

- Manęs vis nepalieka keistas jausmas, - prisipažino Tomas. 

- Koks jausmas? 

- Kad tu... - Tomas laikė merginą apkabines per juosmeni, vedė 
šokio žingsniu ir vis žvelgė į švytintį veidą, tarsi ko ieškodamas. - 
Tavo akys... Net nežinau, kaip pasakyti. 

- Tu matai m2ame7 - paklausė Cesė. 

- Tu tarsi esi čia, Ana, ir kartu tarsi tavęs nėra. - Tomas tvirta 
ranka suko merginą, bet veidas išdavė jo nerimą. 

- Taip. 

- Kodėl atvažiavai čia su manimi? 

- Nenorėjau važiuoti, - prisipažino Ana. 

- Tai kodėl važiavai? 

- Kažkas mane privertė. 

- Kas? 

- Nežinau. - Anos balse pasigirdo vos juntama isterijos gaidelė. 

- Ša, ša, nurimk, - sukuždėjo Cesė. - Nagi, nurimk. Štai taip. 
Apsisuk, dar kartą. 

Jie šnabždėjo, šnarėjo, kilo ir krito tamsioje menėje, leisdami 
muzikai vesti ir sukti juos. 

- Bet vis dėlto tu šoki su manimi, - tarė Tomas. 

- Aš šoku, - atsakė Cesė. 

- Čionai. - Jis grakščiai išsuko Aną pro praviras duris ir tyliai 
nusivedė tolyn nuo menės, muzikos ir žmonių. 

Jiedu sulipo į vežimaitį ir susėdo greta ant sėdynės. 

- Ana, - prabilo Tomas, virpančiais delnais suimdamas mergi- 
nos rankas. - Ana. - Bet jis tarė jos vardą taip, tarsi tai buvo ne jos 
vardas. Jis vis žvilgčiojo į blyškų Anos veidą. Jos akys vėl buvo pla- 
čiai atmerktos. - Aš mylėjau tave, tu tai žinai, - tarė Tomas. 

- Žinau. 

- Bet tu visada buvai tokia nepastovi, įnoringa, ir aš nenorėjau, 
kad skaudintum mane. 

- Na, taip jau yra, mes dar labai jauni, - atsiliepė Ana. 

- Ne, aš norėjau pasakyti, kad labai gailiuosi, - pareiškė Cesė. 

- Ką tu /w0 nori pasakyti? - Tomas paleido merginos rankas ir 
sustingo. 

Naktis buvo šilta, žemės kvapas kunkuliavo aplink juos, sėdin- 
čius vežime, atsinaujinę medžiai alsavo, virpindami ir šnarindami 
lapus vieną į kitą. 

- Nežinau, - atsakė Ana. 

- Užtat aš žinau, - atsiliepė Cesė. - Tu stiprus, aukštas, tu pat- 
raukliausias vaikinas pasaulyje. Šis vakaras puikus. Aš amžinai pri- 
siminsiu šį vakarą, praleistą su tavimi. - Cesė ištiesė šaltą svetimą 
delną, surado nenorią Tomo ranką, stipriai suėmė ją ir sušildė. 

- Bet, - pratarė Tomas, tankiai mirkčiodamas, - šįvakar tu tai 
čia, tai ten. Vieną akimirką šneki vienaip, kitą jau kitaip. Norėjau 
nusivesti tave į šokius tik vardan senų laikų. Nieko kito neturėjau 
mintyse, kai pirmąsyk tave pakviečiau. Bet paskui, kai stovėjome 
prie šulinio, supratau, kad kažkas tavyje pasikeitė, tikrai pasikei- 
tė. Tu buvai kitokia. Kažkokia nauja, miela, kažkokia... - Jis užsi- 
kirto, nerasdamas žodžių. - Nežinau, nemoku pasakyti. Kažkas 
nauja atsirado tavo žvilgsnyje. Tavo balse. Ir jaučiu, kad aš vėl tave 
įsimylėjau. 

- Ne ją, - pataisė Cesė. - Mane, mane. 

- Bijau, kad aš vėl tave myliu, - pakartojo Tomas. - Ir tu vėl ma- 
ne įskaudinsi. 

- Gali būti, - atsakė Ana. 

Ne, ne, aš mylėsiu tave visa širdimi! - mintyse sušuko Cesė. 
Ana, pasakyk jam tai, pasakyk už mane. Pasakyk, kad mylėsi ji vi- 
sa širdimi. | 

Ana tylėjo. 

Tomas tyliai prisislinko arčiau ir lengvai suėmė pirštais jos 
smakrą. 

- Aš išvykstu. Gavau darbą už šimto mylių nuo čia. Ar ilgėsies 
manęs? . 

- Taip, - atsakė Ana ir Cesė. 

- Ar galiu atsisveikindamas tave pabučiuoti? 

- Taip, - atsakė Cesė, kol niekas nieko nespėjo pasakyti. 

Tomas prigludo lūpomis prie nepažįstamų lūpų. Pabučiavo 
nepažįstamas lūpas. Jis visas virpėjo. 

Ana sėdėjo suakmenėjusi lyg balta statula. 

- Ana! - šūktelėjo Cesė. - Ištiesk rankas, apkabink jį! 

Ana sėdėjo lyg medinė lėlė mėnesienoje. 

Tomas dar kartą ją pabučiavo. 

- Aš myliu tave, - sukuždėjo Cesė. - Tai aš, tai mane tu matei 
jos akyse, tai aš, ir aš myliu tave, net jeigu ji ir nemyli. 

Tomas atšlijo nuo Anos, panašus į bėgiką, sukorusį ilgą distan- 
ciją. Kurį laiką jis nejudėdamas sėdėjo šalia. 

- Nesuprantu, kas čia vyksta. Akimirkai man pasirodė... 

- Taip? - paklausė Cesė. 

- Akimirką pagalvojau... - Jis užsidengė akis rankomis. - Nesvar- 
bu. Gal jau nuvežti tave namo? 

- Prašyčiau, - atsakė Ana Lieri. 

Tomas pliaukštelėjo liežuviu, suragindamas arklį, timptelėjo 
vadeles, ir kinkinys pajudėjo iš vietos. Mėnesienos užlietas veži- 
maitis šnarėjo ir dardėjo per ankstyvą - buvo dar tik vienuolika - 
pavasario naktį, pro žvilgančias pievas ir kvapias dobilienas, plau- 
kiančias abipus kelio. 

O Cesė galvojo, žvelgdama į tuos laukus ir pievas: jis vertas to, 
jis vertas, kad nuo šios nakties likčiau su juo. Ji vėl išgirdo tylius, 
tolimus tėvų balsus: “Būk atsargi. Juk tu nenori prarasti savo ma- 
giškosios galios, ištekėjusi už paprasto mirtingojo? Būk atsargi. Tu 
juk šito nenori." 

Taip, taip, galvojo Cesė, netgi savo galią sutikčiau paaukoti, čia 
ir dabar, kad tik galėčiau priklausyti jam. Nes tada aš nebenorė- 
siu klaidžioti pavasario naktimis, nebenorėsiu gyventi paukščiuo- 
se, šunyse, katėse ir lapėse, norėsiu tik būti kartu su juo. Tik su 
juo. Tik su juo. 

Kelias šnabždėdamas slinko po vežimu. 

- Tomai, - pagaliau prabilo Ana. 

- Ką? - Jis atšiauriai spoksojo į kelią, į arklį, į medžius, į dangų, 
į žvaigždes. 

- Jei kada nors ateityje, bet kuriuo metu, būsi Gryntaunė, Ili- 
nojuje, už kelių mylių nuo čia, ar padarysi man paslaugą? 

- Galbūt. 

- Ar negalėtum stabtelėti ten ir aplankyti mano draugę? - pak- 
lausė Ana mikčiodama ir užsikirsdama. 

- Kam? 

- Ji mano gera draugė. Pasakojau jai apie tave. Tuoj, palauk, 
duosiu jos adresą. - Vežimaičiui sustojus prie jos namų, Ana išsit- 
raukė iš rankinuko pieštuką bei popieriaus lapelį ir ėmė skubiai 
rašyti mėnesienoje, lapelį prisispaudusi prie kelio. - Štai. Ar įskai- 
tysi? 

Tomas dirstelėjo į popierėlį ir suglumęs linktelėjo. 

- Cesė Eliot, Gluosnių 12, Gryntaunas, Ilinojus, - perskaitė jis 
balsu. 

- Ar kada nors aplankysi ją? - paklausė Ana. 

- Kada nors, - burbtelėjo Tomas. 

- Prižadi? 

- Ką tai turi bendra su mumis? - piktai sušuko Tomas. - Kam 
man visokiausi vardai ir popiergaliai? - Jis sumaigė raštelį ir įsigrū- 
do į švarko kišenę. 

- O), prašau tavęs, prižadėk! - maldavo Cesė. 

- „„prižadėk... - pakartojo Ana. 

- Gerai jau, gerai, tik palik mane ramybėje! - riktelėjo Tomas. 

Aš pavargau, pagalvojo Cesė. Nebegaliu daugiau pasilikti. Tu- 
riu grižti namo. Aš silpstu. Galios man užtenka tik kelioms nakties 
klajonių valandoms. Bet prieš išeidama... 

-... prieš išeidama, - sumurmėjo Ana. 

Ir pabučiavo Tomą į lūpas. 

- Tai aš tave bučiuoju, - tarė Cesė. 

Tomas atitraukė Aną Lieri nuo savęs ir pažvelgė į jos akis, į pa- 
čią jos gelmę. Jis nieko nepasakė, bet įtampa pamažu atslūgo iš jo 
veido, raukšlės išsilygino, kietai sučiauptos lūpos suminkštėjo, ir 
jis dar sykį pažvelgė gilyn į mėnesienos apšviestą veidą, kurį lai- 
kė priešais save. 

Paskui iškėlė merginą iš vežimaičio ir greitai nuvažiavo keliu, 
net labos nakties nepalinkėjęs. 

Cesė paliko Aną. 

Tarytum paleista iš nelaisvės, Ana Lieri balsu pravirko, tekina 
nubėgo namo mėnulio apšviestu taku ir užtrenkė duris paskui sa- 
ve. 

Cesė dar truputį užtruko, bet tik truputį. Prisiglaudusi svirp- 
lio akyse, ji regėjo pavasario nakties pasaulį. Varlės akyse akimirką 
patupėjo vieniša prie tvenkinio. Nakties paukščio akyse žvelgė že- 
myn nuo aukštos mėnesienos apgaubtos guobos ir matė, kaip už- 
geso šviesos dviejuose namuose, čia ir už mylios. Ji galvojo apie 
save ir savo šeimą, ir savo nepaprastą galią, ir tai, kad niekas iš jos 
šeimos negali tuoktis su žmonėmis, gyvenančiais šiame plačiame 
krašte už kalvų. 

- Tomai? - Silpstanti Cesės sąmonė skriejo nakties paukštyje po 
medžių šakomis ir virš gilių laukinės garstyčios laukų. - Ar dar te- 
beturi raštelį, Tomai? Ar kada nors, kurią nors dieną, kuriais nors 
metais, ateisi pas mane? Ar atpažinsi mane tada? Ar pažvelgsi man 

į veidą ir prisiminsi, kur mane matei, ar suprasi, kad myli mane 
taip, kaip aš myliu tave, visa širdimi, visiemš laikams? 

Ji stabtelėjo vėsiame nakties ore, už milijonų mylių nuo mies- 
tų ir žmonių, virš fermų, žemių, upių ir kalvų. 

- Tomai? - švelniai pašaukė. 

Tomas miegojo. Buvo gili naktis. Jo drabužiai kabėjo ant kė- 
džių ar gulėjo tvarkingai sulankstyti lovos kojūgalyje. O vienoje 
bežadėje rankoje, atmestoje už galvos ant baltos pagalvės, bolavo 
mažas prirašytas popierėlis. Lėtai, labai lėtai, kas kartą pajudėdami 
vos per dalelę colio, Tomo pirštai susigniaužė, tvirtai suspausda- 
mi delne raštelį. Tačiau jis net nekrustelėjo, nepastebėjo, kaip 
juodasis strazdas lengvai, grakščiai atsimušė į skaidrius mėnesie- 
nos kristalus lange, tyliai suplazdėjo sparneliais, apsisuko ir nusk- 
rido į rytų pusę, virš miegančios žemės. 


| Vertė 
Zivilė SAMENAITE 


STEPĖ 


- Džordžai, ar galėtum žvilgtelėti į vaikų kambarį? 

- Kas nors atsitiko? 

- Nežinau... 

- Tai kas tuomet? 

- Tiesiog žvilgtelėk, ir viskas, arba pakviesk psichologą. 

- Kurių galų psichologas turėtų apžiūrinėti vaikų kambarį? 

- Pats puikiai žinai, - moteriškė stabtelėjo virtuvės vidury, žiū- 
rėdama į dūzgiančią viryklę, verdančią vakarienę keturiems žmo- 
nėms. 

- Paprasčiausiai vaikų kambarys nebe toks, koks buvo anksčiau. 

- Gal tu ir teisi. Eime kartu. 

Jie perėjo savo Laimės Namo prieškambarį. Jų netrikdė jokie 
pašaliniai garsai - sienos nepraleido triukšmo. Pastato įrengimas 
atsiėjo trisdešimt tūkstančių dolerių, bet dabar namas rengė, mai- 
tino, grojo, dainavo, migdė ir kitaip rūpinosi šeima. 

Automatiniai jungikliai pajuto besiartinančius Žmones ir įžie- 
bė šviesą vaikų kambary jiems vos tik įžengus, o prieškambaris 
taip pat tyliai ir švelniai paskendo prieblandoje. 

- Na, - atsiduso Džordžas. 

Po jų kojomis čežėjo sausa žolė, dengianti kambario grindis. 
Trisdešimties pėdų aukščio, keturiasdešimties pėdų ilgio ir tiek 
pat pločio patalpa kainavo beveik kiek likusi namo dalis, tačiau ta- 
da Džordžas pareiškė: “Man nieko negaila vaikams". 

Kambaryje viešpatavo tyla. Aplinkui nesimatė nė gyvos dvasios, 
keturios sienos plikos ir plokščios. Džordžas ir Lidija Hadliai sus- 
tojo aikštelės viduryje. Sienos dūgzdamos tartum ėmė trauktis 
krištolinėn tolumon; per kelias minutes jose iškilo trimatė Afrikos 
stepė. Net smulkiausi šapeliai ir akmenėliai, nekalbant jau apie 
stambesnius gyvūnus ar augalus, atrodė nuostabiai tikri. Lubos 
pavirto vaiskiu dangumi su negailestingai kepinančia saule. Pra- 
kaito lašelis nusirito Džordžo Hadlio antakiu. 

- Pasitraukime į pavėsį, - pasiūlė jis. - Tai pernelyg tikra, tačiau 
aš nematau nieko įtartino. 

- Luktelėk minutėlę, - paprašė žmona. 

Stepės vidury stovintys du žmonės pajuto vėjelio dvelkimą. O 
kartu užuodė ir kvapus, sukurtus už sienų paslėptos aparatūros: 
įkaitusios sausos žolės kvapą, gaivų vandens kvapą, sklindantį nuo 
žvėrių girdyklos, žvėrių prakaito ir papriką primenantį dulkių kva- 
pą karštame ore. Kambarys prisipildė garsų: stepe šuoliuojančių 
antilopių kanopos dunksėjo į velėną, aukštai danguje lyg popie- 
rius šlamėjo grifų sparnai. Džordžas pakėlė galvą. Slapiu nuo pra- 
kaito jo veidu nuslinko šešėlis. 

- Šlykštūs padarai, - apibūdino paukščius Lidija. 

- Mm... Grifai... 

- Žiūrėk, ten liūtai, štai ten, matai? Dabar traukia prie girdyk- 
los. Jie neseniai ėdė, tik nežinau ką. 

- Eilinę auką, - Džordžas Hadlis ranka prisidengė akis nuo sau- 
lės. - Gal zebrą, gal jaunutę žirafaitę. 

- Tu tuo įsitikinęs? - Jos balsas nuskambėjo kažkaip keistai. 

- Ne, jau truputį per vėlu būti įsitikinusiam, - šyptelėjo jis. - Iš 
vargšo gyvūno liko vieni kaulai, o grifai pabaigs kruviną puotą. 

- O ar girdėjai riksmą? - nelauktai paklausė ji. 

- Ne. 

- Maždaug prieš minutę. 

- Deja, ne. 

Liūtai patraukė link jų. Džordžo mintis vėl užvaldė pagarba ge- 
nijui, sukūrusiam šį kambarį. Stebuklas, išpildantis visas svajones, 
už absurdiškai mažą kainą. Jis turėtų būti kiekvienuose namuose. 
Na, kartais neįtikėtinas kruopštumas ir tikslumas gąsdindavo, kai 
kada net įvarydamas dieglį pašonėn, bet kiek visa tai suteikdavo 
džiaugsmo! Ir ne tik sūnui ar dukrai - tėvai žavėdavosi ne mažiau 
už vaikus. Paprasčiausiai puiku nors trumpai pakeisti nusibodu- 
sią aplinką, tartum surengti nedidelę išvyką į egzotišką šalį - štai 
ką sugebėjo kambarys! 

Liūtai žingsniavo jau tik per penkiolika pėdų nuo jų. Atrodė, 
užtektų ištiesti ranką, kad pajustum pirštus kutenančius kailio še- 
rius. Nuo neįsivaizduojamo realumo Džordžo ir Lidijos nugaromis 
perbėgo šiurpulys. Jie duso nuo dulkėmis persunkto žvėrių kva- 
po. Siaudų spalvos plėšrūnų kailis, primenantis rafinuotą prancū- 
zišką gobeleną, geltona vasaros saulės išdeginta žolė ir liūtai, aiš- 
kiai girdimas jų kvėpavimas bei mėsos smarvė, sklindanti iš dvė- 
suojančių, varvančių nasrų. Liūtai žvelgė tiesiai į Džordžą su Lidija 
siaubingomis žalsvai gelsvomis akimis. Lidija neišlaikė. 

- Atsargiai! - suspigo ji. 

Liūtai šuoliais pasileido artyn. 

Lidija puolė bėgti. Instinkto pastūmėtas, Džordžas šoko jai iš 
paskos. 

Prieškambaryje, jau už užtrenktų durų, jis juokėsi, O ji verkė. 
Abu stovėjo išsigandę vienas kito reakcijos. 

- Džordžai! 

- Lidija, vargšelė, mano mažyte Lidija! 

- Jie vos mūsų... 

- Sienos, Lidija, nepamiršk. Kristalinės sienos, ir nieko dau- 
giau. Sutinku, Afrika labai tikroviška, bet tai ne kas kita kaip ypač 
jautrus ir realus trimatis spalvotas filmas, valdomas dirbtinių sme- 
genų. Tik garsai, vaizdai ir kvapai, Lidija. Štai, imk nosinę. 

- Aš bijau, - ji prisiglaudė prie vyro vis dar tebeverkdama. - Ar 
matei? Ar pajutai? Tai per realu. 

- Na, Lidija... 

- Tu privalai nebeleisti Peteriui ir Vendei daugiau skaityti apie 
Afriką. 

- Žinoma, žinoma, - nuramino jis žmoną. 

- Pažadi? 

- Taip. 

- Ir užrakink kambarį kelioms dienoms. Mano nervai reikalauja 
poilsio. 

- Juk pameni, kaip Peteris į tai reaguoja. Kai prieš mėnesį nu- 
baudžiau jį, užrakindamas kambarį vos keletui valandų, mūsų sū- 
nų ištiko įniršio priepuolis. Vendę taip pat. Tas kambarys - jų gy- 
vybės duona ir vanduo. 

- Bet jį reikia užrakinti, kitaip nieko nebus. 

- Gerai, - Džordžas nenoriai pasuko raktą didžiulių durų spy- 
noje. - Tu per sunkiai dirbi, pervargsti. Atsipūsk. 

- Nežinau, nežinau, - Lidija išsišnypštė nosį ir atsisėdo ant kė- 
dės. Ši tučtuojau ėmė supti ir linguoti ją. - Galbūt aš kaip tik per 
mažai dirbu. Gal per daug mąstau. Kodėl gi mums neišjungus viso 
namo ir neišvykus atostogų? 

- Ar tai reiškia, kad nori pati kepti kiaušinienę? 

- Taip, - linktelėjo ji. 

- Skalbti drabužius? 

- Taip, - energingas linktelėjimas ir švelnus užverktų akių 
žvilgsnis. 

- Ir tvarkyti namus? 

- Taip, taip, taip! 

- Bet aš maniau, jog nusipirkom šį namą būtent todėl, kad ne- 
reikėtų nieko daryti? 

- Kaip pirštu į dangų! Aš jaučiausi čia lyg svetima. Tas namas 
- ir žmona, ir mama, o dabar dar ir auklė. Argi aš galiu prilygti Af- 
rikos stepei? Ar galiu nuprausti, išmaudyti vaikus kaip automati- 
nė prausyklė? Ne. Ir ne tik aš. Tu taip pat šiomis dienomis pasi- 
darei baisiai nervingas. 

- Tikriausiai per daug rūkau. 

- Atrodai taip, lyg nerastum sau vietos. Vis ilgiau rūkai rytais, 
daugiau išgeri popiet, vis didini migdomųjų dozę vakarais. Tu taip 
pat jautiesi čia esąs pašalinis. 

- Nejaugi? - Jis užsikirto ir pabandė suvokti, kaip yra iš tikrųjų. 

- Ak, Džordžai! - Lidijos žvilgsnis pro jį nukrypo į kambario du- 
ris. - Liūtai neišsigaus iš ten, tiesa? 

Džordžas atsigręžė. 

Durys suvirpėjo, lyg kas būtų jas užgriuvęs iš anapus. 

- Žinoma ne, - patikino jis. 


+ 


Jie pietavo dviese - Vendė ir Peteris linksminosi šventėje kita- 
me miesto gale. Vaikai videofonu perspėjo grįšią vėlai, tad nebuvo 
prasmės laukti. Džordžas sėdėjo susimąstęs ir sekė akimis valgo- 
mojo stalą, gaminanti patiekalus iš maisto produktų, slypinčių 
mechanizmo gilumoje. 

- O kur pomidorų padažas? - burbtelėjo jis. 

- Atsiprašau, - plonu balseliu atsiliepė stalas. 

Padažas atsirado akimirksniu. 

Ką gi, svarstė Džordžas Hadlis, nepakenks uždaryti kambarį. 
Bent trumpam. Kas per daug, tas nesveika. Akivaizdu, kad vaikai 
pernelyg susižavėjo Afrika. Ta kaitri saulė... Sprandą iki šiol peršti. 
O liūtai... Ir kraujo kvapas. Stebėtina, kaip kambarys fiksuoja te- 
lepatiškai sklindančias vaikų mintis ir sukuria visus jų troškimus 
išpildantį pasaulį. Vaikai išgalvojo liūtus - štai liūtai. Vaikai išgal- 
vojo zebrus - štai zebrai. Saulę - saulė. Žirafas - žirafos. Mirtį - ir 
štai mirtis. 

Pastaroji mintis nedavė Džordžui ramybės. Nejausdamas sko- 
nio jis gromuliavo stalo supjaustytą mėsą. Mirtį nešančios mintys. 
Vendė ir Peteris dar juk per jauni, kad jų galvelėse suktųsi tokie 
vaizdai. Vis dėlto ne. Žmogus nuo pat gimimo susiduria su mir- 
timi. Dar gerokai prieš suvokdamas, kas tai yra, jis trokšta ją pa- 
žinti. Dvimečiai berniūkščiai šaudo į žmones iš žaislinių pistoletų. 

Bet ši didžiulė, karšta Afrikos stepė ir klaiki mirtis liūto ryklė- 
je. Ir nuolat pasikartojanti... 

Džordžas pašoko. 

- Kur Ieki it įgeltas? 

Lidijos klausimas liko be atsako. Susirūpinęs Džordžas skubėjo 
vaikų kambario link. Priešaky švelniai sužibo šviesos, už nugaros 
jos taip pat tykiai išblėso. Jis įsiklausė. Kažkur toli, už durų, riau- 
mojo liūtas. 

Jis pasuko raktą ir plačiai atlapojo duris. Dar neįžengęs vidun, 
Džordžas vėl išgirdo riksmą ir liūto urzgimą. Netrukus viskas nu- 
rimo. 

Jis atsidūrė Afrikoj. Kiek kartų atidaręs duris rasdavo Stebuk- 
lų Šalį, Alisą, Juokingąjį Vėžlį, Aladiną su Magiškuoju Žibintu, Iš- 
mintingąjį Kaliausią, Ozo valdovą, Daktarą Dolitlį arba ant labai 
tikroviško mėnulio strakaliojančią karvę - juokingus fantazijos pa- 
saulio sutvėrimus. Begalę sykių Pegasas skraidydavo žydrose lubo- 
se - danguje, sproginėdavo įvairiaspalviai fejerverkai, dainuodavo 
angliški balsai. Bet šita... šita kepinanti Afrika, ši pragariška kros- 
nis su joje tūnančiais žudikais. Tikriausiai Lidija teisi. Reikia atit- 
rūkti nuo tų fantazijų - dešimtmečiai vaikai peržengė ribą. Šiaip 
gana sveika pamankštinti smegenis, tačiau kai vaiko vaizduotė ne- 
pajėgia atitrūkti nuo vieno vienintelio paveikslėlio?.. Džordžui 
toptelėjo, kad liūtus riaumojant jis girdi jau ištisą mėnesį, o ašt- 
rus jų tvaikas prasiskverbė net iki studijos durų, tačiau, būdamas 
užsiėmęs, neatkreipė dėmesio. 

Džordžas Hadlis stovėjo ant sauso Afrikos žolynų kilimo. Liū- 
tai pakėlė akis nuo grobio ir įsmeigė žvilgsnius į žmogų. Atviros 
durys, pro kurias Džordžas lyg paveikslėlį regėjo žmoną, sėdinčią 
prieškambario prieblandoje ir be didelio noro knaisiojančią pie- 
tais, buvo vienintelis iliuzijos trūkumas. 

- Nešdinkitės! - riktelėjo jis liūtams. Šie nė nepasijudino. 

Jis kuo puikiausiai žinojo kambario veikimo principą. Kiekvie- 
ną žmogaus mintį sienos kaipmat paversdavo tikrove. 

- Tepasirodo Aladinas su savo Zibintu! 

Stepė ir liūtai nė nemanė išnykti. 

- Nagi, bjaurus kambary! Aš noriu Aladino! - karštligiškai ko- 
mandavo Džordžo smegenys. 

Viskas liko, kaip buvę. 

- Aladino!!! 

Jis grįžo prie pietų stalo. 

- Tas idiotiškas kambarys sugedo, - sumurmėjo Džordžas. - Jis 
visiškai nereaguoja. 

- O jei... 

- O jei kas? 

- Jeigu jis negali reaguoti? - baugščiai pratarė Lidija. - Gal ten 
kas nors užstrigo - juk vaikai ištisas dienas tegalvojo apie Afriką, 
liūtus ir medžioklę? 

- Ką gi, panašu į tiesą. 

- Arba gal Peteris prikišo nagus? 

- Peteris? 

- Jis tikriausiai prilindo prie aparatūros ir ją pareguliavo. 

- Peteris nieko neišmano apie techniką. 

- Kaip dešimtmetis, jis labai protingas. Tas jo IK*. 

- Šiaip ar taip... 

- Sveika, mama. Sveikas, tėti. 

Hadliai atsisuko. Vendė ir Peteris, rausvais skruostukais, mels- 
vomis blizgančiomis lyg agatai akutėmis ir ozonu kvepiančiais 
megztukais po kelionės sraigtasparniu, įbėgo pro priekines duris. 

- Pačiu laiku. Vakarieniausim kartu, - apsidžiaugė tėvai. 

- Mes sotūs nuo avietinių ledų ir bandelių su dešrelėmis, - pa- 
reiškė vaikai, susikabinę rankutėmis, - bet pasėdėsim kartu prie 
stalo. 

- Gerai. Eikšekit, papasakosit apie vaikų kambarį, - paragino 
Džordžas. 

Brolis su seserim mirksėdami pažvelgė į tėvą, po to vienas į 
kitą. 

- Vaikų kambarį? 

- Apie Afriką ir visa kita, - Džordžas mėgino apsimesti esąs 
linksmas. 

- Nesuprantu, - tarė Peteris. 

- Mes su mama ką tik iškylavome Afrikoj, - paaiškino tėvas. 

- Vaikų kambary nėra jokios Afrikos, - nekaltu veidu papriešta- 
ravo Peteris. 

- Baik išsisukinėti, Peteri. Mes juk žinom. 

- Aš neprisimenu jokios Afrikos, o tu? - Peteris kreipėsi į 
Vendę. 


* Intelekto Koeficientas. 

- Ne. 

- Bėk, pažiūrėsi, o grįžusi pasakysi. 

Ji padarė, kaip brolio liepta. 

- Vende, tuojau pat grįžk! - šūktelėjo Džordžas mergaitei pavy- 
mui, bet ši jau buvo toli. Kartu su ja lyg jonvabalių pulkas palu- 
be plaukė šviesos. Džordžas per vėlai prisiminė pamiršęs užrakinti 
vaikų kambario duris, kai paskutinįkart iš ten išėjo. 

- Vendė pažiūrės ir grįžusi papasakos, ką matė, - Peteris buvo 
ramut ramutėlis. 

- Man nereikia pasakoti. Aš pats mačiau. 

- Aš įsitikinęs, kad tu, tėti, neteisus. 

- Ir dar kaip teisus, Peteri. Eime su manim. 

Vendė juos aplenkė - ji jau buvo čia. 

- Ten visiškai ne Afrika, - uždususi pareiškė mergaitė. 

- Tuojau pamatysim, - rimtai supyko Džordžas Hadlis. Visa šei- 
ma per prieškambarį patraukė durų link. 

Rožinio kalno papėdėje kiek akys užmato žaliavo pasakiškas 
miškas. Netoliese čiurleno linksmas upeliukas, tolumoje kažko- 
kios būtybės skambiais balsais dainavo. Medžio lapijoje slėpėsi ža- 
vioji Rima, o jos plaukuose besisupantys margaspalviai drugeliai 
panėšėjo į didžiules gėlių puokštės. 

Afrikos ir liūtų neliko nė pėdsako, tiktai iš nuostabiosios Rimos 
lūpų plaukė dar nuostabesnė melodija. 

Džordžas priblokštas žiūrėjo į pakeistą peizažą. 

- Marš į lovą, - liepė jis vaikams. 

Šie prasižiojo norėdami prieštarauti. 

- Aš pasakiau marš! 

Vaikai nupėdino į liftą. Oro srovė vertikaliu koridoriumi juos 
tarsi rudeninius lapus užnešė iki pat miegamųjų. 

Džordžas perėjo laukymę ir kažką pakėlė nuo žemės ten, kur 
prieš keletą minučių dar ėdė liūtai. Pamažėle jis grįžo pas žmoną. 

- Kas ten? - pasidomėjo ji. 

- Mano sena piniginė, - jis parodė ją Lidijai. Piniginė tebekve- 
pėjo perdžiūvusia žole ir liūtais. Iš seilių ir kraujo dėmių abiejo- 
se pusėse buvo akivaizdžiai matyti, kad liūtai ją žiaumojo savo bai- 
siomis iltimis. Džordžas užvėrė ir užrakino duris, keliskart apsuk- 
damas raktą. 


< 


Gerokai po vidurnakčio jis dar nebuvo sudėjęs bluosto, be to, 
jautė, kad žmona taip pat nemiega. 

- Tu manai, kad Vendė viską pakeitė? - pagaliau ryžosi paklaus- 
ti ji. 

- Žinoma. 

- Stepę pavertė mišku, o liūtus - Rima? 

- Taip. 

- Bet kodėl? 

- Iš kurgi aš galiu žinoti. Tačiau kambarys liks užrakintas, kol 
sužinosiu. 

- O kaip ten atsidūrė tavo piniginė? 

- Neįsivaizduoju, - atkirto jis. - Aš jau imu gailėtis, kad įrengėm 
vaikams tą kambarį. Jei vaikai iš prigimimo nervingi, tai kamba- 
Trys... 

- Turėtų padėti jiems atsikratyti neurozės pačiu nekenksmin- 
giausiu būdu. 

- Pradedu tuo abejoti, - bereikšmis jo žvilgsnis klaidžiojo po lu- 
bas. 

- Suteikėm vaikams viską, ko jie troško. O kuo atsilygina? Sla- 
pukauja, neklauso. 

- Kažkas yra pasakęs, kad vaikai - tarsi papuošalai, su jais rei- 
kia elgtis švelniai ir atsargiai. Mes niekada nepakėlėm rankos juos 
nubausti. Dabar jie nepakenčiami - tebūnie. Pareina ir išeina, ka- 
da nori, visa savo povyza byloja, kad vaikai ne jie, o mes. Jie labai 
pagedę, bet, deja, ir mes ne geresni. 

- Jie keistai elgiasi nuo tada, kai tu uždraudei keliauti raketa į 
Niujorką. 

- Aš juk paaiškinau, kad jie dar per maži. 

- Vis dėlto nuo tos dienos jie beveik nebekreipia į mus dėme- 
S1O. 

- Manau, geriausia bus paprašyti Deividą Makliną atvažiuoti ry- 
toj ryte ir paklausti jo nuomonės apie Afriką. 

- Bet ten juk nebe Afrika, o Žaliųjų Rūmų šalis su Rima. 

- Jaučiu, kad iki rytdienos vėl bus Afrika. - Pokalbis nutrūko, 
nes tą akimirką pasigirdo riksmas. Po jo sekė dar vienas. Du žmo- 
nės šaukė kažkur apačioje. Suriaumojo liūtas. 

- Vendės ir Peterio nėra miegamuosiuose, - išblyško Lidija. 

Džordžas gulėjo susijaudinęs ir išsigandęs. 

- Ne, - atsiliepė jis, - jie įlindo į vaikų kambarį. 

- Riksmai man pasirodė pažįstami, lyg kažkur girdėti. 

- Tikrai? 

- Taip, netgi labai pažįstami. 

Nepaisant visų juos migdančios lovos pastangų, Džordžas ir Li- 
dija dar ištisą valandą nesumerkė akių. Ore tvyrojo specifinis ka- 
čių kvapas. 


+ 


- Tėti... 

- Ką? 

Peteris stovėjo nuleidęs galvą. Jis niekada nežiūrėjo tėvams į 
akis. 

- Tu juk neketini užrakinti kambario? 

- Tai priklausys nuo aplinkybių. 

- Kokių? 

- Tavo ir sesers elgesio. Jei Afrikos vietą užims, na, tarkim, Šve- 
dija... ar Danija, arba Kinija... 

- Aš maniau, kad galime žaisti, kaip norime. 

- Žinoma, bet privalote jausti ribas. 

- Kuo tau neįtiko Afrika, tėti? 

- A, tai dabar prisipažįsti, kad Afrika - tavo vaizduotės vaisius? 

- Aš noriu, kad neužrakintum kambario, - šaltai atrėmė Peteris. 
- Niekada. 

- Tiesą pasakius, mės ruošiamės kokį mėnesį visiškai išjungti 
namą ir apsieiti be jo. Patys rūpinsimės savimi ir vienas kitu. 

- Šlykščiai skamba! Kodėl turėčiau rištis batus pats, užuot lei- 
dęs tai padaryti batų rištuvui? Pats valytis dantis, šukuotis ir mau- 
dytis? 

- Būtų linksma kurį laiką taip pagyventi, ar ne? 

- Ne, būtų bjauru. Man nepatiko, kad tu praeitą mėnesį atėmei 
iš manęs įrenginį paveikslams piešti. 

- Aš norėjau, kad išmoktum piešti pats, sūnau. 

- Man pakanka matyti, girdėti ir uosti. Ką gi dar veikti? 

- Gerai... gali žaisti Afrikoj. 

- Ar išjungsi namą greitu laikų? 

- Nuspręsim. 

- Nepatarčiau spręsti, tėti. 

- Nedrįsk grasinti tėvui! 

- Šaunu, - Peteris nuskuodė į vaikų kambarį. 


+ 


- Ar laiku atvykau? - pasidomėjo Deividas Maklinas. 

- Pusryčiausi kartu? - pakvietė Džordžas. 

- Ne, dėkui, aš jau pavalgiau. Kokia bėda ištiko? 

- Deividai, tu esi psichologas. 

- Na, aš taip manau. 

- Puiku. Tokiu atveju gal teiktumeis apžiūrėti vaikų kambarį? 
Kai prieš metus užmetei į jį akį, ar nepastebėjai nieko įtartino? 

- Nepasakyčiau. Šiek tiek prievartos, polinkis į paranoją, būdin- 
gas vaikams, - jie dažniausiai būna įsitikinę, kad tėvai kišasi į jų as- 
meninį gyvenimą, - bet daugiau niekas nepatraukė mano dėme- 
sio. 

- Aš užrakinau vaikų kambarį, - pasakojo Džordžas, eidamas 
prieškambariu, - bet naktį vaikai vis tiek į jį įlindo. Aš neišvariau 
jų, nes norėjau, kad pamatytum, kas ten vyksta... 

Iš vaikų kambario atsklido kraupus klyksmas. 

- Štai, vėl, - tarė Džordžas. - Ką tu pasakysi? 

Jie žengė į kambarį ir vos nesusidūrė kaktomuša su vaikais. 

Riksmų nebesigirdėjo. Liūtai pradėjo savo kruvinąją puotą. 

- Vaikai, bėkit iš čia, - paliepė Džordžas. - Ne, ne, nekeiskit pa- 
veikslo mintyse. Tegul sienos lieka, kokios yra dabar. Bėkit! 

Vaikams išėjus vyrai sužiuro į liūtus. Žvėrys, sustoję būreliu, su 
neapsakomu pasigardžiavimu ėdė. 

- Kad aš žinočiau, ką jie ryja, - balsu mąstė Džordžas. - Kartais 
lyg matau kažką, bet labai neaiškiai. Kaip manai, jeigu atsineščiau 
galingus žiūronus?.. 

- Kažin, - sausai nusijuokė Deividas Maklinas. Jis pasisuko, ty- 
rinėdamas visas keturias sienas. - Ar seniai taip? 

- Mėnesį, gal truputį ilgiau. 

- Aš tiesiog jaučiu, kad čia kažkas negerai. 

- Velniop pojūčius, man reikia faktų. 

- Klausyk, Džordžai, psichologija neturi nieko bendro su fak- 
tais. Mano profesijos žmonės susiduria tik su jausmais, ir dar la- 
bai miglotais. O tai, kas vyksta čia, atrodo, patikėk manim, keistai. 
Aš paprastai užuodžiu nelaimę, ir šis instinktas manęs niekad 
neapgavo, o dabar tikiu juo labiau negu bet kada. Leisk tau patar- 
ti: išmontuok tą prakeiktą kambarį, o vaikus bent metus kasdien 
vedžiok pas mane. 

- Nejau iš tiesų taip blogai? 

: Deja, aš beveik įsitikinęs. Be kita ko, tokie kambariai skirti ir 
suaugusiems, kad šie galėtų tyrinėti vaikų vaizduotės ant sienų pa- 
liktus pėdsakus, o šiuo atveju kambarys tapo destruktyvių minčių 
stimuliatoriumi, užuot slopinęs jas. 

- O anksčiau šito nepastebėjai? 

- Aš tik pastebėjau, kad išpaikinai vaikus labiau, nei galima, ir 
jie tampa vis piktesni ir agresyvesni, tačiau nesuprantu kodėl. 

- Neleidau jiems vykti į Niujorką. 

- Kas dar? 

- Atsikračiau kelių automatų namuose, o prieš mėnesį užrakin- 
damas kambarį priverčiau juos daryti namų darbus. Neįleidau jų 
ten keletą dienų, kad įsitikintų, jog kalbėjau rimtai. 

- Šit kaip! 

- Ką tai turėtų reikšti? 

- Daug ką. Vietoj mylimo Kalėdų Senelio vaikams brukami vi- 
sokie kitokie herojai. Bet mūsų atžalos trokšta Kalėdų Senelio, o 
kambarys leidžia įgyvendinti norus ir svajones. Namas užkariavo 
jūsų vaikų širdis, išstūmė meilę tau ir tavo Žmonai. Kambarys 
jiems - ir tėvas, ir motina, ir dar kur kas svarbesnis nei tikrieji gim- 
dytojai. Tad visiškai nenuostabu, kad jums panorėjus užrakinti 
kambarį, vaikai pratrūko pykčiu. Nejaugi jūs šito nejaučiate!? Nea- 
pykanta alsuoja dangus, saulė spinduliuoja ją! Džordžai, keisk gy- 
venimą iš pagrindų. Deja, tu ne pirmas ir ne paskutinis, prikim- 
šęs savo kasdienybę pražūtingos technikos. Pripažink, jei kas nors 
staiga nutiktų virtuvei, tu jau nesugebėtum pasigaminti valgio. 
Nebežinotum net, kaip išsivirti kiaušinį. Atsitokėk, kol dar nevė- 
lu - išjunk viską, pradėk gyvenimą iš naujo. Žinoma, reikės laiko, 
bet jau po metų ar pusantrų vaikai neatpažįstamai pasikeis į ge- 
rąją pusę. 

- Ar nepagalvojai, kad, norėdami jiems gero, galime pakenkti? 
Ar nebus tai per staigu ir netikėta? 

- Jie jau dabar iki ausų įklimpę į šitą mėšlą. Nenorėčiau, kad ir 
toliau šitai tęstųsi. 

Kruvina liūtų puota artėjo prie pabaigos. 

Zvėrys stovėjo proskynos pakrašty, sekdami akimis du vyrus. 

- Jaučiuosi, lyg jie medžiotų mane, - tarė Maklinas. - Nešdina- 
mės. Sie prakeikti kambariai niekuomet manes nežavėjo, o tik 
nervino. 

- O liūtai atrodo tarsi gyvi, - krūptelėjo Hadlis. - Tikiuosi, kad 
jie... 
- Ką? 

- Kad jie negali tapti iš tikrųjų gyvi? 

- Dar ką išsigalvosi? 

- Aparatūros defektas, gedimas? 

- Ne. 

Jie pasuko link durų. 

- Įsivaizduoju, kad kambariui nepatiks būti išjungtam, - vėl pra- 
bilo Džordžas. 

- Kam gi patinka mirti? 

- Įdomu, ar jis manes už tai nekenčia? 

- Na, šiandien virš tavo namo kybo paranojos debesis, - paste- 
bėjo Deividas Maklinas. - Ją beveik galima pačiupinėti. O!.. - Jis pa- 
kėlė nuo žemės kruviną šaliką. - Tavo? 

- Ne, - Džordžo veidas atrodė iškaltas iš pilko akmens. - Lidi- 
jos. 

Jie kartu nuėjo prie pulto ir pasuko jungiklį. Kambarys pavir- 
to negyvos technikos krūva. 

Vaikus pagavo isterija - jie rėkė, bėgiojo, keikėsi, daužė baldus 
ir mėtė žemėn, kas pakliuvo po ranka. 

- Jūs neturit teisės taip elgtis su mūsų kambariu, neturit teisės! 

- Nurimkit, vaikai. 

Liedami ašaras Vendė ir Peteris sugriuvo ant sofos. 

- Džordžai, - užtarė vaikus Lidija, - įjunk kambarį dar minutė- 
lei. Juk viskas taip staiga... 

- Jokiu būdu. 

- Tai žiauru. 

- Lidija, kambarys išjungtas, ir aš nesiruošiu persigalvoti. Be to, 
neilgai trukus kojas užvers ir visas prakeiktas namas. Kuo aiškiau 
matau netvarką, vyraujančią mūsų gyvenime, tuo labiau man nuo 
jos darosi bloga. Mes per ilgai taikstėmės su mechanikos ir elekt- 
ronikos viešpatavimu. Suprask, mums būtinas gaivaus oro gurkš- 
nis! 

Jis vaikštinėjo po namus, išjunginėdamas kalbančius laikro- 
džius, viryklės, šildytuvus, batų blizgintuvus ir varstytuvus, prau- 
syklas ir valyklas, masažuoklius ir kitas mašinas, pasipainiojusias 
šalia. 

Namas tapo panašus į lavoninę. Joks laukiančios įsakymo ma- 
šinos virptelėjimas nesudrumstė tvyrančios tylos - visur viešpatavo 
elektroninė mirtis. 

- Neleiskit jam taip elgtis! - Klykė Peteris, užvertęs galvą į lubas, 
lyg tikėdamasis, kad namas, vaikų kambarys jį išgirs. - Neleiskit tė- 
čiui žudyti! - Jis atsisuko į tėvą. - O, kaip aš tavęs nekenčiu! 

- Įžeidinėjimais nieko nepasieksi. 

- Kad tu kur nudvėstum! 

- Taip, iki šiol buvom mirę, o dabar pradėsim gyventi. Masa- 
žuoklius ir valyklas iškeisim į tikrą gyvenimą. 

Peteris, matyt, nusprendė, kad ašaros - veiksmingiausia prie- 
monė, ir vėl prisijungė prie teberaudančios Vendės. 

- Nors minutėlę, tik vieną minutėlę leiskit mus į vaikų kambarį! 
- maldavo vaikai. 

- Na, Džordžai, - nedrąsiai pritarė jiems žmona. - Kas gi čia to- 
kio? 

- Gerai, gerai, tik užsikimškit, nevarykit manęs iš proto! Lygiai 
minutę, 0 po to išjungsiu visiems laikams. 

- Tėveli, tėveli, tėveli! - pašoko iš džiaugsmo vaikai, šypsoda- 
miesi paburkusiais, šlapiais veidais. 

- Ir važiuosim atostogauti, - tęsė tėvas. - Deividas Maklinas at- 
važiuos po pusvalandžio ir padės mums išsikraustyti bei nuvykti 
iki aerouosto. Einu persirengsiu, o tu, Lidija, įjunk kambarį, bet 
tik vieną minutę, ne ilgiau. 

Žmona su linksmai čiauškančiais vaikais nuėjo. Nešamas oro 
srovės, Džordžas užkilo į antrą aukštą ir ėmė rinktis drabužius. 
Tarpdury pasirodė Lidija. 

- Ir aš noriu kuo greičiau išvažiuoti, - atsiduso ji. 

- Tu palikai vaikus kambary? 

- Juk ne tau vienam reikia persirengti. Kokia gi šlykšti ta Afri- 
ka. Ką jie ten randa įdomaus? 

- Šiaip ar taip, netrukus būsime pakeliui į Ajovą. Kaip mes iš 
viso čia apsigyvenom? Viešpatie, kas paskatino mus nusipirkti koš- 
marą? 

- Išdidumas, kvailumas, pinigai. 

- Manau, pats laikas leistis žemyn - vaikai ir taip per daug ža- 
visi pabaisomis... 

- Tėveli, mamyte, greičiau, greičiau! - staiga iš apačios atsklido 
išgąsčio kupinas vaikų šauksmas. 

Tėvai puolė žemyn. Prieangy vaikų nesimatė. 

- Vende! Peteri! 

Jie paknopstom įbėgo į vaikų kambarį. Stepė atrodė lyg išmi- 
rusi, tik liūtai lyg kažko lūkuriavo, žiūrėdami į juos. 

- Peteri, Vende. 

Durys su triukšmu užsitrenkė. 

- Vende! Peteri! 

Džordžas su Lidija apsisuko ir metėsi prie durų. 

- Atidarykit! - rėkė Džordžas, iš visų jėgų plėšdamas rankeną. 
- Velnias! Jie užrakino jas iš kitos pusės! Peteri! - jis kumščiais plie- 
kė duris. - Atidarykit! 

- Neleisim išjungti kambario ir namo, - pasiekė Džordžo ausis 
Peterio balsas iš anapus. 

Džordžas su žmona tebedaužė duris. 

- Užteks kvailai juokauti, vaikai! Metas keliauti. Bet kurią aki- 
mirką gali ateiti ponas Maklinas... 

Jų žodžius nutraukė šiugždesys. 

Iš trijų pusių, žingsniuodami per sausą pageltusią stepės žolę, 
urgzdami artinosi liūtai. Retkarčiais jie praverdavo nasrus ir nus- 
kardėdavo duslus riaumojimas. 

Liūtai. 

Džordžas metė žvilgsnį į žmoną. Hadliai atsigręžė į sėlinančius 
puolimui pasirengusius liūtus. Iš Džordžo ir Lidijos lūpų išsprū- 
do nevalingas riksmas. Staiga abu suprato, kodėl anksčiau girdė- 
tas klyksmas atrodė toks pažįstamas. 

- Štai ir aš, - ant vaikų kambario slenksčio stovėjo Deividas 
Maklinas. - A, sveiki. 

Jis spoksojo į laukymės vidury sėdinčius vaikus, valgančius 
lengvus priešpiečius. Už jų saulės spinduliuose raibuliavo žvėrių 
girdykla, karštas oras mirgėjo virš įkaitusios stepės. Deividą išpylė 
prakaitas. 

- Kur tėvai? 

Vaikai pakėlė akis ir nusišypsojo. 

- Jie tuoj ateis. 

- Gerai, laikas vykti. 

Deivido žvilgsnis užkliuvo už tolumoje besipešančių liūtų. Žvė- 
rys greit nurimo ir patraukė ėsti į medžio pavėsį. Maklinas prisi- 
merkė ir ranka užsidengė akis nuo saulės. Liūtai pasisotino ir pa- 
suko prie girdyklos. 

Šešėlis uždengė Deivido veidą. Po to dar vienas. Ir dar. Grifai 
suko ratus, leisdamiesi žemyn. 

- Ar nenorėtumėt arbatos? - tyloje paklausė Vendė. 


Vertė 
Saulius MARTINENAS 

VĖLINIŲ MEDIS 


Su meile 

madam MAN'HA GARREAU-DOMBASLĘ, 

su kuria susipažinau prieš dvidešimt septynerius 
metus Meksikoje, Cbanitsio salos, esančios 
Patskuaro ežere, kapinėse, vidurnaktį, ir 

kasmet prisimenu Mirusiųjų dieną. 


1 skyRius 


Tai buvo mažas miestelis tarp mažos upelės ir mažo ežerėlio 
šiaurinėje Vidurio Vakarų dalyje. Aplinkui nebuvo tiek daug miš- 
kų, kad pro juos nesimatytų miestelio. Antra vertus, ir paties 
miestelio buvo ne tiek jau daug, kad jame nematytum, nejaustum, 
nelytėtum, neužuostum miško. Miestelyje buvo daugybė medžių. 
Ir daugybė sausos žolės bei nuvytusių gėlių, kadangi buvo jau ru- 
duo. Ir daugybė tvorų, tinkamų vaikščioti, ir šaligatvių, tinkamų 
važinėti riedučiais, ir plati dauba, tinkama kūliais nuriedėti žemyn 
ar susiūkčioti iš priešingų krantų. Ir dar miestelyje buvo daugy- 
IDE4 

Berniūkščių. 

Ir buvo Helouvino popietė. 

Ir visi namai užsidarė, saugodamiesi žvarbaus vėjo. 

Ir miestelis skendėjo šaltoje popietės saulės šviesoje. 

Bet staiga diena baigėsi. 

Naktis išslinko iš po kiekvieno medžio ir pasklido aplinkui. 

Visuose namuose sukrebždėjo pelių nageliai, suošė prislopinti 
šūksniai, sumirgėjo švieselės. 

Viename iš tų namų trylikametis Tomas Skeltonas stabtelėjo už 
laukujų durų ir įsiklausė. 

Ten, lauke, vėjas sukosi gūžtas kiekviename medyje, vėjas 
slampinėjo šaligatviais nematomų kačių nematomais žingsniais. 

Tomas Skeltonas krūptelėjo. Kiekvienam buvo aišku, kad vė- 
jas šįvakar ypatingas, ir tamsa taip pat ypatinga, nes šįvakar - Vi- 
sų Šventų išvakarės. Miestelis atrodė tarytum iškirptas iš švelnaus 
juodo aksomo, auksinio aksomo, oranžinio aksomo. Dūmai puš- 
kavo iš tūkstančio kaminų lyg laidotuvių eisenos pliumažai. Pro 
virtuvių langus smelkėsi dvejopi moliūginiai kvapai: skobiamų 
moliūgų ir kepamų pyragėlių. 

Šūksniai anapus uždarytų namų durų skambėjo vis garsiau ir 
džiugiau, languose ėmė šmėkščioti berniukų šešėliai. Pusplikiai 
berniūkščiai, išsitepę veidus grimu - vienur kuprius, kitur viduti- 
nio ūgio milžinas - vis dar naršė po palėpes, laužė senas spynas, 
rausėsi senelių skryniose, ieškodamiesi kostiumų. 

Tomas Skeltonas ėmė vilktis savuosius griaučius. 

Jis šyptelėjo, nužvelgdamas stuburo slankstelius, šonkaulius ir 
kelių girneles, baltais siūlais išsiuvinėtus ant juodos medvilnės. 

Kaip tau pasisekė, tarė jis sau, kad gimei su tokia pavarde! To- 
mas Skeltonas. Tinkamiausia pavardė Helouvinui ir Vėlinėms! Visi 
vadina tave Skeletu! Ir ką gi tu vilki? 

Griaučius. 

Pokšt. Trinktelėjo aštuonerios laukujės durys. 

Aštuoni berniūkščiai, atlikę įmantriausias šuolių kaskadas per 
gėlių vazonus, turėklus, nudžiūvusius paparčius ir krūmus, nutū- 
pė ant sausų rudų vejų priešais savo pačių namus. O tada nudū- 
mė nušuoliavo gatvėmis, pakeliui baigdami siaustis į paklodes, tai- 
sytis kaukės, maukšlintis ant galvų keisčiausias nulėpusias kepu- 
res ar perukus. Vėjas skriejo drauge su berniukais, padėdamas 
jiems bėgti. Berniūkščiai šūkčiojo, patenkinti vėju, ar berniokiš- 
kai keikėsi, kai kaukės krito nuo veidų, sukosi į šonus ar smuko, 
užgniauždamos jiems nosis muslino kvapu, panašiu į šiltą šuns 
alsavimą. Arba tiesiog leido iš plaučių nesuvaldomą džiaugsmą, 
kad jie gyvi ir laisvi šįvakar, ir džiaugsmas veržėsi lauk pro jų gerk- 
les klyksmu, klyksmu... klyyyyyksmuuu! 

Aštuoni berniūkščiai susidūrė vienoje sankryžoje. 

- Štai ir aš, Ragana! 

- Beždžionžmogis! 

- Skeletas! - šūktelėjo Tomas, netverdamas iš susijaudinimo sa- 
vo griaučiuose. 

- Chimera!* 

- Elgeta! 

- Pati ponia Mirtis! 

Bum! Berniukai susidūrė - laimei, nukentėjusiųjų nebuvo - ir 
atšoko vienas nuo kito, smagūs, patenkinti, susispietę po žibinto 
šviesa gatvės kampe. Elektros lemputė siūbavo vėjyje lyg katedros 
varpas. Grindinio plytelės virto girto laivo deniu, kuris tai kilo ant 
bangos, tai smigo Žemyn šviesos ir tamsos kaitoje. 

Už kiekvienos kaukės slėpėsi berniukas. 

- Kas tu? - dūrė pirštu Tomas Skeltonas. 

- Nesakysiu, paslaptis! - spygtelėjo Ragana, pakeitęs balsą. 

Visi nusijuokė. 

- O tu kas? 

- Mumija! - riktelėjo berniukas, nuo galvos iki kojų apsivynio- 
jęs senais pageltusiais tvarsčiais, panašus į didžiulį cigarą, vaikš- 
tinėjantį nakties gatvėmis. 

- O tu...? 

- Nėra kada! - šūktelėjo Kažkas Už Dar Vienos Muslino ir Da- 
žų Paslapties. - Pokštai arba vaišės! 

* Turima omeny dekoratyvi akmeninė architektūrinė detalė, paprastai 
žvėries ar fantastinio siaubūno galvos pavidalo, pro kurią nuteka 
vanduo nuo pastato stogo. 

- Jėga! 

Ir jie nubėgo - viskuo, išskyrus šaligatvius, klykdami, spiegda- 
mi, kupini banšės, mirties pranašės, linksmumo, tai išlėkdami į 
orą virš krūmų, tai garmėdami žemėn vos ne ant skalijančių šunų. 

Bet pačiame bėgimo, juoko, lojimo siautulyje berniukai staiga 
sustojo, tarsi sulaikyti milžiniškos nakties rankos ar vėjo, ar blo- 
gos nuojautos. 

- Šeši, septyni, aštuoni. 

- Negali būti! Perskaičiuok. 

- Keturi, penki, šeši... 

- Mūsų turi būti Zevyni/ Vieno trūksta! 

Berniukai apuostė vienas kitą lyg baikštūs žvėrys. 

- Nėra Pipkino! 

Iš ko jie suprato? Juk visi slėpėsi po kaukėmis. Ir vis dėlto, vis 
dėlto... 

Jie jautė, kad jo nėra. 

- Pipkinas! Jis gyvenime nepraleido nė vieno Helouvino. Koks 
siaubas! Bėgam! 

Būrys sklandžiai apsisuko vienoda šuniška risčia, koja kojon, 
petys petin, ir nulėkė akmenimis grįstos gatvelės viduriu lyg vė- 
jo nešami lapai. 

- Stai jo namai! 

Berniukai sustojo, virsdami vienas ant kito. Jie tikrai stovėjo 
priešais Pipkino namą, tačiau jo languose buvo per mažai moliū- 
gų, priebutyje per mažai kukurūzų pėdų, per mažai šmėklų, spok- 
sančių pro tamsų langelį viršutiniame aukšte, bokštelyje. 

- Velniava, - burbtelėjo kažkuris. - O kas, jei Pipkinas susirgo? 

- Be Pipkino nebus Vėlinių. 

- Nebus, - suaimanavo berniūkščiai. 

lr kažkuris paleido rūgštų laukinį obuoliuką į Pipkino namo 
duris. Obuoliukas tyliai bumbtelėjo - lyg triušis būtų įspyręs į me- 
dį. 

Berniūkščiai laukė, staiga kažkodėl nuliūdę, kažkodėl sutrikę. 
Jie galvojo apie Pipkiną ir Vėlines, kurios bus supuvęs moliūgas 
su užgesusia žvake, jeigu, jeigu, jeigu... Pipkinas nepasirodys. 

Išeik, Pipkinai! Išeik ir išge/bėk Naktį! 


2 skyRius 


Kodėl jie taip nekantriai laukė, kodėl taip būgštavo dėl vieno 
mažo berniūkščio? 

Todėl, kad... 

Džo Pipkinas buvo kiečiausias berniūkštis iš visų, kada nors gy- 
venusių šiame pasaulyje. Linksmiausias berniūkštis, kuris kvato- 
davo, jei iškrisdavo iš medžio. Šauniausias berniūkštis, kuris pir- 
mas lėkdavo bėgimo takeliu, bet pamatęs, kad draugai atsilieka 
maždaug per mylią, suklupdavo, nukrisdavo, palaukdavo, kol jie 

pasivys, o tada kartu su jais, krūtinė krūtinėn, perkirsdavo laimė- 
tojo juostelę ties finišo linija. Drąsiausias berniūkštis, kuris išnar- 
šė visus miestelio namus su vaiduokliais - o kaip sunku tokius ras- 
ti! - o grįžęs papasakojo, ką matė; tai jo vadovaujami padaužos 
landžiojo po rūsius ir laipiojo gebenėmis apaugusiais mūrais, ūk- 
čiojo į kaminus, liejo vandenį nuo stogų, baubė lyg šimpanzės, 
strakaliojo lyg beždžionės. Per Džo Pipkino gimtadienius šnypš- 
čiančiais fontanais išsiliedavo visi “Orange Crush" ir “Nehi" ga- 
zuoto vandens buteliai; ir linksmos bitės lekiodavo miestelio pak- 
raščiais, grasindamos sugelti senmerges. Per jo gimtadienius eže- 
riukas išsiliedavo iš krantų - patį vidurvasarį - ir subėgdavo at- 
gal šokinėjančių žemyn galva berniukų kūnais, nesulaikomo kva- 
tojimo kriokliais. 

Švintant tysodamas lovoje išgirsti kaip paukščio kaptelėjimą į 
langą. Pipkinas. 

Iškiši galvą į ledinio-vandens-tyrumo-vasaros-ryto orą. 

O rasotoje vejoje - pėdsakai, rodantys, kad po ją vos prieš aki- 
mirką straksėjo, sakytum, tuzinas, bet iš tiesų vienas vienintelis 
triušelis, kupinas gyvenimo džiaugsmo ir pakilaus jaudulio - šoki- 
nėjo skersai išilgai po žolę, suko ratus aplinkui, liuoksėjo per gy- 
vatvorės, karpė paparčius, trypė dobilus. Veja, aiškus daiktas, pri- 
mena geležinkelio manevrinius kelius miestelio pakraštyje. Mili- 
jonai pėdsakų, bet niekur nematyti... 

Pipkino. 

Ir staiga jis iškyla lyg laukinė saulėgrąža vidury daržo. Apvalus 
veidas švyti, įraudęs ryto saulėje, o akys blyksniais siunčia Morzės 
signalus: 

- Greičiau! Jau beveik baigėsi! 

- Kas? 

- Ši diena! Šis rytas! Šešta valanda! Šok žemyn! Nerk į ją! 

Arba: 

- Ši vasara! Nespėsi apsižiūrėti - bam! - ir ji praėjo! Paskubėk! 

Ir jis pranyksta saulėgrąžose, užgožusiose svogūnus. 

Pipkinai, o brangusis Pipkinai, šauniausias ir mieliausias iš visų 
berniukų. 

Niekas nežinojo, kaip jis sugeba taip greitai bėgioti. Jo teniso 
bateliai buvo senutėliai. Žali nuo išnaršytų miškų, rudi nuo išbrai- 
dytų ražienų pernai rugsėjy, juodi nuo lenktynių išilgai dokų ir 
prieplaukų, kur iškraudavo baržas su anglimi, geltoni nuo bena- 
mių šunų, prismaigstyti rakščių nuo karstymosi medinėmis tvoro- 
mis. Jo drabužiai buvo žvirblių baidyklės drapanos, su dantų žy- 
mėmis ant rankogalių ir kritimo žymėmis ant sėdynės - tikriausiai 
naktimis juos dėvėdavo Pipkino šunys, bastydamiesi po miestelį. 

Pipkino plaukai? Tai buvo ne plaukai, bet nutįsę ežio dygliai, 
rusvai gelsvi durklai, styrantys į visas puses. Ausys - tikriausias per- 
siko pūkas. Rankos nuolat apmautos dulkių pirštinėmis, kvepian- 
čios erdelterjerais, pipirmėte ir vogtomis kriaušėmis iš tolimų kai- 
mų sodų. 

Pipkinas. Greičių, kvapų, tekstūrų rinkinys; tipiškas atstovas 
tos rūšies berniukų, kurie bėga, krenta, atsistoja ir bėga toliau. 

Per visus tuos metus niekas niekada nematė jo sėdinčio ra- 
miai. Sunku prisiminti, ar jis bent sykį per pamokas išsėdėjo vie- 
name suole ilgiau kaip valandą. Jis paskutinis ateidavo į mokyk- 
lą ir pirmas išgriūdavo laukan, skambučiui pranešus dienos pabai- 
84. 

Pipkinas, mielasis Pipkinas. 

Kuris mokėjo dainuoti pasiūkčiodamas, tirolietiškai, mokėjo 
groti kazu ir niekino mergaites labiau už visus miestelio berniu- 
kus kartu paėmus. 

Pipkinas, kurio ranka ant tavo peties ir paslaptingas šnabžde- 
sys apie numatytus šios dienos žygius saugojo tave nuo viso pa- 
saulio. 

Pipkinas. 

Dievas keldavosi auštant, kad pamatytų Pipkiną, išeinantį iš sa- 
vo namų - lyg žmogeliuką barometre. Ir oras visuomet būdavo ge- 
ras ten, kur budavo Pipkinas. 

Pipkinas. 

Berniukai stovėjo priešais jo namą. 

Tuoj durys su trenksmu atsilapos. 

Pipkinas išpuls laukan ugnies ir dūmų kamuolyje. 

Ir prasidės TIKROS Vėlinės! 

Nagi, Džo, nagi, Pipkinai, mintyse maldavo berniukai, nagi! 


3 skyRius 


Priekinės durys atsidarė. 

Pipkinas išėjo laukan. 

Ne išlėkė. Ne išpuolė. Ne išrūko. 

Išėjo. 

Nulipo laipteliais ir nupėdino takeliu link draugų. 

Jis nebėgo. Ir buvo be kaukės! Be kaukės! 

Ir ėjo kaip senis, beveik kaip senis. 

- Pipkinai! - suriko berniukai, norėdami pabaidyti savo pačių 
nerimą. 

- Sveiki, šutve, - tarė Pipkinas. 

Jo buvo išblyškęs. Mėgino šypsotis, bet akys žvelgė kažkaip 
keistai. Dešinį delną laikė prispaudęs už šono, tarsi jam ten skau- 
dėtų. 

“Visi pažvelgė į jo ranką. Pipkinas atitraukė delną nuo šono. 

- Na, - tarė jis su labai jau menku entuziazmu, - mes pasiruošę? 

- Aha, bet fu neatrodai pasiruošęs, - atsakė Tomas. - Sergi? 

- Per Helouviną? - atšovė Pipkinas. - Tu juokauji? 

- Tai kur tavo kaukė...? 

- Jūs eikite, aš tuoj pasivysiu. 

- Ne, Pipkinai, mes tavęs palauksime... 

- Eikite, - lėtai pratarė Pipkinas, ir jo veidas mirtinai išblyško. 
Ranka vėl buvo ant dešinio šono. 

- Tau skauda pilvą? - paklausė Tomas. - Sakei savo seniams? 

- Ne, ne, negaliu! Jie neišleistų... - Ašaros trykštelėjo Pipkinui 
iš akių. - Nieko tokio, sakau jums. Klausykite. Bėkite link daubos. 
Tiesiai link Namo, gerai? Vaiduoklių Namo, gerai? Ten ir susitik- 
sime. 

- Prižadi? 

- Prižadu. Palaukite, jūs dar pamatysite mano kostiumą! 

Berniukai ėmė trauktis. Nueidami jie tapšnojo Pipkinui per 
pečius, nesmarkiai kumščiavo į krūtinę ar juokais baksnojo 
krumpliais į smakrą. 

- Gerai, Pipkinai. Jei tik tu prižadi... 

- Prižadu. - Jis atitraukė ranką nuo šono. Veidas akimirkai at- 
gavo spalvą, tarsi skausmas būtų praėjęs. - Pasiruošti, dėmesio, 
startas! Bėkite! 

Kai Džo Pipkinas sakydavo: “Bėkite", - jie bėgdavo. 

Berniukai nubėgo. 

Atbuli nurisnojo šaligatviu, kad matytų Pipkiną, stovintį ant ta- 
ko ir mojuojantį jiems. 

- Paskubėk, Pipkinai! 

- Aš jus pasivysiu! - atsiliepė jis iš tolo. 

Ir paskui jį prarijo naktis. 

Berniūkščiai nubėgo. O kai vėl atsigręžė, Pipkino jau nebesi- 
matė. 

Jie beldėsi į duris, šaukė: “Vaišės arba pokštai!" - ir jų rudi po- 
pieriniai maišeliai pamažu prisipildė nuostabiausių gardumynų. 
Jie skuodė gatvėmis, šuoliavo nuo namo prie namo, prašiepę 
skaisčiai raudonas lipnias lūpas, rodydami rausva guma suklijuo- 
tus dantis. 

Bet visi žmonės, kurie pasitikdavo juos duryse, atrodė kaip 
štampuotos cukrinės jų pačių mamyčių ir tėvelių kopijos. Tarsi nė 
nebūtum iš namų išėjęs. Pernelyg daug gerumo liejosi iš kiekvie- 
no lango, kiekvieno priebučio. O berniūkščiai norėjo išgirsti, kaip 
riaumoja drakonai rūsiuose ir trinksi pilių vartai. 

Štai taip, vis žvilgčiodami atgal, ar neatsiveja Pipkinas, jie pa- 
siekė miestelio pakraštį, ribą, už kurios baigėsi civilizacija. 

Ten žiojėjo Dauba. 

Dauba, pilna gūdžios nakties garsų įvairovės, seklaus rašalo 
juodumo vandens ir lapų, kuriuos paliko čia rudenys, prieš tūks- 
tančius metų nusiritę per Žemę ugnimi bei bronza ir nunykę. Iš 
jos gelmės galėjo iššokti grybas ar šungrybis, šalta kaip akmuo var- 
lė ar voras. Ten, žinojo berniukai, po žeme eina ilgas tunelis, ku- 
riuo srovena nuodingi vandenys ir kur aidas niekuomet nesiliau- 
na šaukęs Ateik, Ateik, Ateik, o jeigu jam paklusi, liksi požemyje 
amžinai, amžinai, lašėsi amžinai, šnarėsi, kuždėsi, teškėsi ir nie- 
kada neišeisi, niekada neišeisi eisi eisi... 

Berniūkščiai išsirikiavo tamsos pakraštyje, žvelgdami žemyn. 

Tomas Skeltonas, pašiurpęs savo griaučiuose, įtraukė orą pro 
dantis, švilpdamas lyg nakties vėjas pro miegamojo langines. Jis 
ištiesė ranką į priekį. 

- Ei, žiūrėkite - štai /e2 Pipkinas sakė mums eiti! 

Ir Tomas išnyko. 

Berniukai visi kaip vienas pažvelgė žemyn. Tolstanti Tomo fi- 
gūrėlė nėrė šlaite ištryptu taku link šimto milijonų nakties atspal- 
vių, susigrūdusių milžiniškoje tamsioje duobėje, drėgname rūsy- 
je, žavingai klaikioje dauboje. 

Šaukdami jie būriu nudūmė iš paskos. 

Ten, kur jie ką tik buvo, liko tuščia vieta. 

Miestelis paliko vienas kentėti savo saldumą. 


A skynius 


Berniukai perbėgo daubą visu greičiu, kvatodami, stumdyda- 
miesi, kumščiuodamiesi, pūškuodami, susipynę į blauzdų bei al- 
kūnių kamuolį, ir iš netikėtumo vos nesuvirto vienas ant kito, kai 
Tomas Skeltonas staiga sustojo ir parodė aukštyn, ten, kur baigėsi 
takas. 

- Štai, - sušnibždėjo jis. - Štai vienintelis namas miestelyje, kurį 
verta aplankyti per Vėlines. Štai jis! 

- O, taip! - atsiliepė visi. 

Nes tai buvo tiesa. Tas namas buvo ypatingas - puikus, aukš- 
tas, tamsus. Jo šonuose buvo tikriausiai tūkstantis langų, ir visi jie 
žvilgėjo, atspindėdami šaltas žvaigždes. Jis atrodė veikiau iškaltas 
iš juodo marmuro, negu pastatytas iš medžio. O jo viduje... kas 
galėtų atspėti, kiek jo viduje buvo kambarių, prieškambarių, ko- 
ridorių, palėpių. Žemutinių palėpių ir viršutinių palėpių, po aukš- 
čiausiais stogeliais, kur buvo dar daugiau dulkių, voratinklių, per- 
džiūvusių nuo senumo lapų ar aukso, paslėpto čia, tarp Žemės ir 
dangaus, taip aukštai, kad visame miestelyje neatsirastų kopėčių, 
kuriomis galėtum jį pasiekti. 

Namo bokšteliai mojo užeiti, kvietė vidun lyg guma užlipdytos 
durys. Piratų laivai - šaunu. Senoviniai fortai - smagumėlis. Bet na- 
mas, kuriame vaidenasi, ir dar Visų Šventų išvakarėse? Aštuonios 
mažos širdys audringai išmušė absoliučią pagarbą ir pritarimą. 

- Eime! 

Tačiau berniūkščiai ir neraginami jau ropštėsi taku aukštyn. 
Pagaliau jie sustojo prie trupančios sienos ir užvertė galvas, kel- 
dami akis vis aukščiau, aukščiau, dar aukščiau į senojo namo sto- 
gą-kapinyną. Nes taip jis iš tiesų atrodė. Stačios namo viršukalnės 
buvo nusėtos lyg ir kokiais pajuodusiais kaulais ar geležiniais stry- 
pais, o sprendžiant iš kaminų kaminėlių gausybės, tamsioje šios 
pamėklių pilies gelmėje turėjo slypėti mažiausiai trys tuzinai kros- 

nių bei židinių, spjaudančių dūmais ir suodžiais. Stogas su tokia 
daugybe kaminų tikrai buvo panašus į didžiulės kapines, kur kiek- 
vienas kaminas žymėjo kokio nors senų laikų dievo kriptą ar ga- 
rų, dūmų bei žiežirbų kerėtojos kapą. Berniukų akivaizdoje kokie 
keturi tuzinai dūmtraukių iškvėpė suodiną garą, dar labiau pajuo- 
dindami dangų, užgesindami dar kelias žvaigždes. 

- Jėga, - pratarė Tomas Skeltonas. - Pipkinas tikrai žino, ką kal- 
ba. 

- Jėga, - vienu balsu patvirtino visi. 

Ir jie nusėlino piktžolėmis užžėlusiu taku link apgriuvusio pa- 
radinio prieangio. 

Tomas Skeltonas pirmas užkėlė liesą koją ant apatiniojo laip- 
telio. Likusieji aiktelėjo, žavėdamiesi jo drąsa. Po ilgos pauzės ir 
kiti berniukai pajudėjo laipteliais aukštyn, susispietę glaudžion 
drebančion krūvon, išpilti prakaito, lydimi šaižaus lentų cypimo. 
Tą minutėlę visi jie troško tik vieno: apsisukti ir mauti šalin; bet 
nė vienas negalėjo to padaryti - neleido kūnų siena priekyje, už- 
pakalyje ar šonuose. Tokiu būdu didžiulė ameba su rankų bei ko- 
jų iškyšuliais, prakaituojanti berniukų masė, norom nenorom pa- 
sidavė į priekį, užlėkė laiptais ir sustojo priešais paradinės namo 
duris, kurios buvo ilgos kaip karstas, tik dusyk siauresnės. 

Kelias ilgas minutes jie tik trypčiojo prieangyje. Rankos neryž- 
tingai tįsčiojo lyg didžiulio voro letenos, siekdamos pasukti šaltą 
rankeną ar trinktelėti belstuku, kabančiu ant durų. Tuo tarpu me- 
dinės prieangio grindys siūbavo ir linko nuo jų svorio, su kiekvie- 
nu berniukų judesiu grasindamos įlūžti ir švystelėti juos į tarako- 
nišką bedugnę apačioje. Lentos, trypiamos sunkių batų, girgždė- 
jo savo nesudėtingą melodiją iš trijų natų, la, fa ir do. Jei tik bū- 
tų turėję daugiau laiko ir, aišku, jei būtų dienos metas, berniukai, 
be abejo, būtų sušokę čia lavonų polką ar skeletų valsą - nes kas 
galėtų atsilaikyti nepašokęs ant senovinio prieangio, kuris skam- 
ba lyg milžiniškas ksilofonas nuo menkiausio treptelėjimo? 

Tačiau dabar jiems ne tai rūpėjo. 

Ilgšis Henris Smitas - nes būtent jis slėpėsi po juodais Raga- 
nos skarmalais - staiga šūktelėjo: 

- Žiūrėkite! 

Ir visi pažiūrėjo į belstuką prie durų. Tomas kilstelėjo virpan- 
čią ranką. 

- Juk tai Marlis! 

- Kas? 

- Na, žinai, Skrudžas ir Marlis iš Dikenso “Kalėdinės giesmės"! 
- pusbalsiu paaiškino Tomas. 

Ir iš tiesų belstukas buvo Žmogaus galvos pavidalo - žmogaus, 
kuriam siaubingai skauda dantį: skruostas aprištas, plaukai susi- 
vėlę, akys stulpu, kai kurių dantų vietoje žioji kiaurymės. Neabe- 
jotinai miręs Marlis, Skrudžo bičiulis, anapusinio pasaulio gyven- 
tojas, pasmerktas klajoti po šį pasaulį, kol... 

- Belsk, - paliepė Ilgšis Henris. 

Tomas Skeltonas dviem pirštais suėmė šaltą, atgrasų senojo 
Marlio smakrą, pakėlė ir paleido. 

Smūgis buvo toks, kad visi pašoko! 

Namas sudrebėjo, subraškėjo senais kaulais. Šešėliai žaibiškai 
susivijo, langai mirktelėjo vaiduokliškomis akimis. 

Tomas Skeltonas lyg katė liuoktelėjo ant turėklų ir užvertė gal- 
vą aukštyn. 

Ant stogo kraigo sujudo neregėti vėjarodžiai. Dvigalviai gai- 
džiai vilkeliu sukosi vėjo šuore. Chimera, puošianti lietaus lataką 
ties vakarine namo briauna, nusičiaudėjo dviem dulkių čiurkšlė- 
mis. O kai ji pagaliau baigė čiaudėti ir vėjarodžiai liovėsi sukęsi, 
gyvatišku lietvamzdžių serpentinu plūstelėjo žemyn į juodą žolę 
rudens lapų kuokštai ir voratinklių draiskanos. 

Tomas pažvelgė į vos vos virpančius langus. Mėnesienos ats- 
pindžiai tirtėjo stikle lyg išgąsdintų sidabrinių žuvelių tuntai. Tik 
staiga priekinės durys krestelėjo, rankena pasisuko, belstukas 
Marlis išsišiepė ir durys plačiai atsilapojo. 

Vėjo gūsis, sukeltas staigaus durų judesio, vos nenubloškė ber- 
niukų nuo priebučio laiptų. Klykdami jie įsikibo vienas kitam į al- 
kūnes. 

Bet paskui tamsa namo viduje įkvėpė orą atgal pro praviras 
duris, su oru traukdama į save ir berniukus. Jiems teko smarkiai 
atsilošti, kad jų neįsiurbtų vidun į šiurpią priemenę. Jie priešino- 
si, šaukė, kabinosi į turėklus. Bet staiga vėjo alsavimas nuščiuvo. 

Tamsoje sujudėjo tamsa. 

Iš namo gilumos link durų artėjo kažkas. Tas kažkas tikriausiai 
buvo apsirengęs juodai nuo galvos iki kojų, nes berniukai nematė 
nieko, išskyrus blyškų baltą veidą, plaukiantį ore. 

Bloga lemianti šypsena priartėjo ir pakibo tarpduryje priešais 
juos. 

Už tos šypsenos šešėlyje slėpėsi aukštas vyras. Dabar matėsi ir 
jo akys, žalios ugnies taškeliai išdegusiose akiduobėse, įsmeigti į 
berniukus. 

- Tai... a-aaa, - nutęsė Tomas, - vaišės ar pokštai? 

- Pokštai? - tarė šypsena tamsoje. - Vaišės? 

- Taip, sere. 

Kažkur kamine vėjas užgrojo fleita seną dainą apie laiką, tamsą 
ir tolimus kraštus. Aukštasis žmogus ūmai nuleido lūpų kampu- 
čius - sakytum, užlenkė žvilgantį kišeninį peiliuką. 

- Jokių vaišių, - pareiškė jis. - Tik pokštai! 

Ir durys trinkt užsitrenkė! 

Namo sienomis nudundėjo dulkių lavinos. 

Dulkės tumulais pūkštelėjo iš lietvamzdžių lyg pūkuotos katės. 

Dulkės tvokstelėjo pro atvirus langus. Dulkėmis suprunkščiojo 
prieangio lentos berniūkščiams po kojomis. 

Jie liko spoksoti į užtrenktas duris. Belstukas Marlis dabar ne- 
besiraukė, bet piktdžiugiškai šypsojosi. 

- Ką jis turėjo omeny? - paklausė Tomas. - Jokių vaišių, tik 
pokštai? 

Berniūkščiai ėmė atatupsti trauktis už namo kampo, pabūgę 
garsų, kuriuos skleidė tas keistas pastatas. Tai buvo tikra šnabžde- 
sių, murmesių, girgždesių, cypimų, spiegimų ir dejonių kakofoni- 
ja, o vėjas, aišku, pasistengė, kad vaikai visa tai išgirstų. Su kiek- 
vienu jų žingsniu didžiulis namas sviro į juos, lenkėsi iš paskos, 
tyliai vaitodamas. 

Apsukę dar vieną kampą, berniukai atsidūrė kitoje namo pu- 
sėje ir ten staiga sustojo. 

Nes ten augo Medis. 

Tokį medį berniukai regėjo pirmą kartą per visą savo gyveni- 
mą. 

Jis augo vidury erdvaus kiemo kitapus to šiurpiai keisto namo. 
Iškilęs į šimto pėdų aukštį, jis buvo aukštesnis už aukščiausių sto- 
gelių smaigalius, storas ir šakotas, pasišiaušęs ryškiais raudonų, 
rudų, geltonų lapų lopais. 

- Bet... - sušnibždėjo Tomas, - jūs tik pažiūrėkit! Kas ten kabo 
tame medyje! 

Mat Medis buvo apkibęs galybe visokiausių moliūgų, įvairių 
dydžių ir formų, skirtingų spalvų ir atspalvių - nuo blausiai gels- 
vos iki skaisčiai oranžinės. 

- Moliūgų medis, - pratarė kažkas. 

- Ne, - paprieštaravo Tomas. 

Vėjas suūžė viršutinėse šakose ir švelniai nukrėtė žemėn dalį 
spalvingos lapų naštos. 

- Vėlinių Medis, - pasakė Tomas. 

Ir jis buvo teisus. 


> skyRius 


Moliūgai ant Medžio buvo ne paprasti moliūgai. Kiekviename 
buvo išpjautas veidas. Kiekvienas veidas buvo skirtingas. Kiekvie- 
na akis - kitokia. Kiekviena nosis - nepakartojama. Kiekviena bur- 
na grėsmingai vypsojo, bet vis kitaip. 

Iš viso ant Medžio, ant kiekvienos šakos ir pačioje viršūnėje, 
buvo koks tūkstantis moliūgų. Tūkstantis šypsnių. Tūkstantis gri- 
masų. Ir dusyk po tūkstantį šviežiai išpjautų akių dilbsnių, mirks- 
nių, tiesių ir skersų žvilgsnių. 

Berniukams bežiūrint, įvyko dar vienas stebuklas. 

Moliūgai atgijo. 

Viena paskui kitą, pradedant nuo Medžio kamieno ir apatinių 
šakų, įsižiebė žvakelės išskobtų moliūgų viduje. Šitas ir tas, ir 
anas, paskui viršuje ir aplinkui, trys moliūgai čia pat, septyni aukš- 
tėliau, visa kekė kiek giliau, šimtas, penki šimtai, tūkstantis mo- 
liūgų uždegė savo žvakelės. Ugnis, sužibusi kvadratinėse, apvalio- 

se ar įkypose akyse, nušvietė groteskiškus veidus. Plykstelėjo 
liepsnos pro dantingas burnas. Pasipylė žiežirbos pro kietoje žie- 
vėje išpjautas ausis. 

O paskui iš kažkur atsklido du balsai, o gal trys ar keturi bal- 
sai. Jie kuždėjo, murmėjo, niūniavo, deklamavo monotonišką 
giesmę, o gal senovinę jūreivių darbo dainą, o gal lopšinę dangui, 
žemei ir laikui. Lietvamzdžiai iškvėpė smulkiausių dulkelių šuorą: 


Jis galingas... jis platus... 
Kitas balsas išrūko iš kamino stogo viršūnėje: 


Jis toks galingas, toks platus... 
Jis dangų temdo per Visus Sventus... 


Pro pravirą langą išsklendė voratinklis: 


Stebuklo tokio dar nieks nematė - 
Moliūgų Medis Vėlinių naktį. 


Žvakių liepsnelės sumirkčiojo, suplazdėjo. Vėjas, įsisukęs mo- 
liūgų vidun, veržėsi pro jų burnas, tęsdamas dainą: 


Raudonu auksu blykčioja lapai, 

Vysta žolynai, merdėja metai, 

Bet tik pažvelki, kad jį kur skradžiai! 
Uynių žvaigždynai ant Vėlinių Medžio! 


Ragana vaiposi, Katinas vypso, 
Šiepiasi Vilkas, Šikšnosparnis šypso, 
Juokias pro ūsą Pjovėjas bežadis - 
Švyti ir šypsosi Vėlinių Medis... 


Iš Tomo burnos tarsi garas prasisunkė: 

- Vėlinių Medis... 

Ir visi berniukai atkartojo: 

- Vėlinių... Medis... 

O paskui stojo tyla. 

Kol tęsėsi tyla, įsižiebė paskutiniosios trišakės ir keturšakės 
žvakidės ir Visų Šventų Medį nušvietė gigantiški žvaigždynai, įausti 
į juodų šakų, laibų stiebelių ir traškių lapų audinį. 

Ir Medis virto viena didžiulė gyva šypsena. 

Dabar visuose moliūguose mirgėjo švieselės. Oras aplink Me- 
dį buvo šiltas kaip bobų vasaros alsavimas. Medis tvoskė dūmų ir 
šviežių moliūgų kvapu. 

- Jėga! - pareiškė Tomas Skeltonas. 

- Klausykit, kas tai per vieta? - atgavo žadą Ilgšis Henris, kitaip 
sakant, Ragana. - Iš pradžių namas, tas žmogėnas ir “jokių vaišių, 

tik pokštai", o dabar?... Niekada gyvenime nesu matęs tokio me- 
džio. Panašus į Kalėdų eglę, tik didesnis, ir dar visos šitos žvakės, 
moliūgai. Ką tai reiškia? Kokia čia šventė? 

- Šventė! - atplaukė iš kažkur galingas atodūsis, tikriausiai iš 
tamsių kurio nors kamino gelmių, o namo langai staiga visi vienu 
metu plačiai prasižiojo lyg burnos ir vėl užsičiaupė, tamsos guūsiais 
iškvėpę: - Šventė! 

- Taip... - patvirtino atodūsis, suvirpindamas žvakių liepsnelės 
moliūguose, - ...šventė... 

Berniukai pašoko lyg įgelti ir atsisuko į namą. 

Bet namas stovėjo ramus. Uždaryti langai buvo iki rėmų kraš- 
tų sklidini mėnesienos. 

- Kas pakutinis, tas sena merga! - ūmai riktelėjo Tomas. 

Mat tiesiai priešais berniukus lyg blėstantis laužas ar senas, 
blizgesio netekęs auksas, pūpsojo didžiulė lapų šūsnis. 

Berniukai pasileido tekini rungtyniaudami, kuris pirmas panirs 
į tą prašmatnų rudens lobių kalną. 

Bet tą akimirką, kai jie jau ketino nerti žemyn galva ir pras- 
megti lapų traškesy ir šiugždesy, klyksmuose, riksmuose, galvų, 
kojų ir rankų raizgalynėje, kažkas lapuose garsiai aiktelėjo, tarsi 
traukdamas į save orą. Berniuūkščiai išgąstingai suklykė ir atšoko 
atatupsti, lyg perlieti nematomu rimbu. 

Nes iš lapų šūsnies kilo balta kaulėta ranka, vien ranka. 

O iš paskos plačiai šypsodamasi pasirodė baltutėlė kaukolė. 

Ir viliojantis tuopų, guobų bei ąžuolo lapų ežerėlis bematant 
virto pačia klaikiausia vieta pasaulyje. Nes ten ore sklandė balta 
kaulėta ranka. O virš jos kabėjo balta kaukolė. 

Berniūkščiai atbuli metėsi atgal, stumdydamiesi ir čiaudėdami 
iš baimės, kol galiausiai susipynė į pašėlusį kamuolį, nuvirto ant 
žemės ir ėmė raičiotis po žolę, kabindamiesi į sausus stagarus, vel- 
tui mėgindami ištrūkti, atsistoti ant kojų ir pabėgti. 

- Gelbėkite! - suriko jie. 

- O, taip, gelbėkite, - atsiliepė Kaukolė. 

Ir staiga skambiai nusikvatojo. Berniūkščiai apmirė vietoje. 
Ranka, balta griaučių ranka, kilstelėjo aukščiau, įsikabino į baltą 
kaukolės veidą ir - nutraukė jį! 

Berniūkščiai sumirkčiojo po savo kaukėmis ir išsižiojo, nors ši- 
to ir nesimatė. 

Didžiulė žmogysta juodais drabužiais išniro iš lapų krūvos ir 
ėmė augti, augti, augti. Ji augo kaip medis. Ji tiesė šakas, kurios 
iš tiesų buvo rankos. Galiausiai juodas siluetas sustingo paties Vė- 
linių Medžių fone, ištiesęs rankas į šalis, išskėtęs ilgus, baltus, 
kaulėtus pirštus, apmaustytus oranžinės liepsnos kamuoliukais ir 
degančiomis šypsenomis. Milžinas net prisimerkė, griausmingai 
kvatodamas. Iš plačiai pražiotos burnos tvoskė rudens vėjo gūsiai. 

- Jokių vaišių, berniukai, jokių vaišių! Pokštai, berniukai, pokš- 
tai! Pokštai! 

O berniukai tysojo pasliki laukdami, kada žemė ims drebėti. Ir 
ji sudrebėjo. Milžino juokas įsismelkė į žemę ir smarkiai ją papur- 
tė. Dirvos virpesys, perbėgęs berniukų kaulais, išsiveržė lauk pro 
burnas. Ir išsiveržė ne kaip kitaip, bet juoku! 

Iš nuostabos jie net atsisėdo. Aplinkui pūpsojo išblaškytų 1a- 
pų kupsteliai. Prisidėję rankas prie kaukių, berniukai juto savo 
pačių karštą kvapą, kuris veržėsi iš jų plaučių mažučiukais skam- 
baus džiugesio pliūpsniais. 

Jie sutartinai pasisuko į aukštąjį žmogų, tarsi ieškodami savo 
nuostabos paaiškinimo. 

- Taip, vyručiai, taip, tai buvo Pokštas! Jūs ką, užmiršote? Ne, 
jūs net nesupratote! 

Aukštaūgis atsirėmė į Medžio kamieną ir vėl nusikvatojo, išleis- 
damas iš savęs linksmumo likučius. Medis sudrebėjo, tūkstantis 
moliūgų susiūbavo, ir liepsnelės jų viduje ėmė plazdėti bei rūkti. 

Sušildyti savo pačių juoko, berniukai atsistojo nuo žemės ir 
apsičiupinėjo kaulus tikrindami, ar kas nelūžo. Niekas nelūžo. Ta- 
da jie vėl susispietė į krūvą po Vėlinių Medžiu. Jie laukė, kas bus 
toliau, nes jautė, kad tai, kas buvo iki šiol - dar tik pradžia, kažko- 
kio naujo, ypatingo, stulbinančio, neįtikėtino nuotykio pradžia. 

- Taigi, - pratarė Tomas. 

- Taigi, Tomai, - atsiliepė aukštaūgis. 

- Tomai? - sušuko visi. - Ar tai +? 

Tomas net apmirė po savąja Skeleto kauke. 

- O gal Bobas ar Fredas, o ne, tikriausiai Ralfas, - skubiai pasi- 
taisė nepažįstamasis. 

- Visi kartu, - lengviau atsiduso Tomas ir ryžtingai pasitaisė 
kaukę ant veido. 

- Aha, visi kartu! - choru pritarė likusieji. 

Aukštaūgis vyriškis šypsodamasis linktelėjo. 

- Ką gi! Dabar jūs apie Vėlines žinote šiek tiek daugiau, negu 
iki šiol žinojote. Kaip jums patiko mano Pokštas? 

- O, taip, geras pokštas! - Berniūkščiai net užkaito, pagaliau 
supratę pokštininko mintį. Padorumo syvai tuoj pat ėmė sunktis 
lauk iš jų sąnarių, ir į kraują prasismelkė truputis nuodėmės dul- 
kių. Pritrenkianti mintis jau kurį laiką krutėjo ir bruzdėjo aplin- 
kui, o dabar staiga išsiplėtė ir nušvietė jiems akis, ištempė lūpų 
kampučius į laimingų šunelių šypsenas. - O taip, tikrai! 

- Ar tai šitaip jžs kadaise linksmindavotės Visų Šventų išvaka- 
rėse? - pasidomėjo berniukas Ragana. 

- Taip ir ne tik taip, - atsakė aukštaūgis. - Bet leiskite man pri- 
sistatyti. Aš vadinuosi misteris Kapininis-Įkapinis. Kiautas Rakti- 
kaulis Kapininis-Įkapinis. Gražus vardas, tiesa, berniukai? Gerai 
skamba, ar ne? 

Ir dar kaip, pagalvojo berniukai. Nieko sau vardelis...! 

Kapininis-Įkapinis. 

- Šaunus vardas, - pats patvirtino misteris Kapininis-Įkapinis, 
suteikdamas savo balsui gūdžiausią kapinių skambesį. - Ir šauni 

naktis. Tik pamanykit, visa ilga, gili, tamsi, kraupi Helouvino nak- 
ties istorija laukia nesulaukia, kada galės mus praryti! 

- Mus praryti? 

- Taip! - šūktelėjo misteris Kapininis-Įkapinis. - Jūs tik pažvel- 
kite į save, vyručiai. Štai tu, berniuk, kodėl užsidėjai Kaukolės kau- 
kę? O tu, berniuk, kam nešiojies dalgį? O tu kodėl persirengei Ra- 
gana? O tu, tu, tu? - Jis dūrė kaulėtu pirštu į kiekvieną kaukę. - Jūs 
nežinote, tiesa? Jūs tiesiog apsikarstėte šiais senais kandžių suka- 
potais skarmalais, užsidėjote kaukes ir išlėkėte į gatvę, bet iš tik- 
rųjų nežinote, kodėl taip padarėte, juk taip? 

- Na... - atsiliepė Tomas, staiga nejaukiai pasijutęs savajame 
kaulais išsiūtame muslino apdare. - Ė-ė... ne. 

- Tikrai, - pritarė berniukas Velnias. - Kai pagalvoji, kurių galų 
aš užsivilkau būtent šitą? - Jis pasičiupinėjo savo raudoną apsiaus- 
tą, aštrius guminius ragus ir dailų trišakėlį. 

- O aš-- šitą, - sumurmėjo Vaiduoklis, timptelėdamas baltos įka- 
pių drobulės kraštą, nutįsusį žeme. 

Ir visi berniukai stebėdamiesi ėmė čiupinėtis savo kostiumus, 
taisytis kaukes. 

- Tokiu atveju argi jums nebūtų smagu tai sužinoti? - paklau- 
sė misteris Kapininis-Įkapinis. - Norite, aš jums papasakosiu? Ne, 
verčiau parodysiu! O, kad turėtume daugiau laiko... 

- Bet dar tik pusė septynių. Helouvino naktis dar net neprasi- 
dėjo! - pareiškė Tomas Šaltieji Kaulai. 

- Tikra tiesa! - sutiko misteris Kapininis-Įkapinis. - Gerai, ber- 
niukai, eime/ 

Ir jis nužingsniavo taku. Berniukai nukurnėjo iš paskos. 

Sustojęs gilios ir tamsios it naktis daubos pakraštyje, Kapininis- 
-Įkapinis parodė į kalvų grandinės keterą, kurią apšvietė tik neįp- 
rastai blausios žvaigždės, nes mėnesiena nesiekė taip toli. Vėjas 
plaikstė juodą aukštojo žmogaus apsiaustą ir gobtuvą, tai atideng- 
damas, tai vėl paslėpdamas kaulėtą veidą. 

- Štai ten - ar matote, vyručiai? 

- Kas? 

- Neatrastoji Šalis. Ten, tolumoje. Žiūrėkite atidžiai, žiūrėkite 
įdėmiai. Žiūrėkite ir gėrėkitės. Praeitis, berniukai, Praeitis. O, ji 
tamsi, tas tiesa, ir pilna siaubų. Viskas, iš ko kadaise atsirado Vė- 
linės, palaidota ten. Taigi ar norite pasirausti kapuose, berniukai? 
Ar suprantate, apie ką kalbu? 

Skvarbus žvilgsnis svilino klausytojus. 

- Kas yra Vėlinės? Nuo ko jos prasidėjo? Kur? Kodėl? Kam? Ra- 
ganos, katės, mumijų dulkės, šmėklos. Visa tai gyva ten, toje ša- 
lyje, iš kur niekas negrįžta. Tai ar nersite su manimi į juodąjį van- 
denyną, berniukai? Ar skrisite į juodą dangų? 

Berniukai sunkiai nurijo seilės. 

Kažkuris nedrąsiai pralemeno: 

- Mes nieko prieš, bet... Pipkinas. Turime palaukti Pipkino. 

- Taip, Pipkinas mus čionai atsiuntė. Negalime iškeliauti be jo. 

Tą akimirką jie netikėtai išgirdo riksmą iš priešingo daubos 
kranto. 

- Ei! Štai ir aš/ - šaukė silpnas balselis. 

Mažytė Pipkino figūrėlė stovėjo ant griovio kranto, laikydama 
rankoje moliūgėlį su viduje degančia žvake. 

- Čionai! - sušuko berniūkščiai. - Greičiau, Pipkinai! 

- Ateinu! - nuaidėjo atsakymas. - Man truputį negera, bet... tu- 
riu eiti... palaukite manęs! 

Jie matė, kaip mažytė figūrėlė nubėgo žemyn taku, kertančiu 
daubą skersai. 

- O, palaukite, prašau, palaukite... - Balsas ėmė silpti. - Aš ne- 
kaip jaučiuosi. Negaliu bėgti. Negaliu... negaliu... 

- Pipkinai! - šaukė berniukai, mojuodami jam nuo skardžio 
krašto. 

Pipkino figūrėlė buvo tokia maža, maža, maža. O aplinkui tvy- 
rojo gūdūs šešėliai. Lakiojo šikšnosparniai. Ukavo pelėdos. Me- 
džiuose lyg juodi lapai spietėsi juodi varnai. 

Mažas berniukas, bėgantis taku su šviečiančiu moliūgu ranko- 
je, nukrito. 

- Oi! - aiktelėjo misteris Kapininis-Įkapinis. 

Šviesa moliūge užgeso. 

- Oi! - aiktelėjo visi. 

- Užsidek žvakę, Pipai, užsidek! - suklykė Tomas. 

Jam pasirodė, kad mato mažą berniuko figūrėlę, krutančią ant 
žolės daubos dugne, mėginančią įžiebti ugnį. Bet per tą trumpą 
tamsos akimirką staiga nusileido naktis. Milžiniški juodi sparnai 
išsiskleidė virš prarajos. Suūkė šimtai pelėdų. Šimtai pelių spru- 
ko slėptis į šešėlius. Kažkur įvyko šimtai mažų žudynių. 

- Uždek žvakę moliūge, Pipai! 

- Padėkite... - atsklido iš apačios liūdna dejonė. 

Tūkstantis sparnų nuplasnojo šalin. Kažkur didžiulis žvėris 
plakė orą lyg mušdamas būgną. 

Debesys prasiskyrė tarsi dūminė uždanga, atidengdami gied- 
rą dangų. Mėnuo baltavo ten lyg didžiulė akis. 

Jis žvelgė žemyn į... 

Tuščią taką. 

Pipkino niekur nesimatė. 

Tolumoje, jau beveik ties horizontu, kažkas juodas sklendė, 
skriejo, slydo tolyn į šaltą žvaigždėtą erdvę. 

- Padėkite, padėkite... - maldavo silpstantis balsas. 

O paskui visai nutilo. 

- O-o, - liūdnai nutęsė misteris Kapininis-Įkapinis. - Negerai, 
negerai. Bijau, kad jį nusinešė Kažkas. 

- Kur, kur nusinešė? - pašiurpę nuo šalčio, pramikčiojo berniu- 
kai. 

- Į Neatrastąją Šalį. Į tą Vietą, kurią norėjau jums parodyti. Bet 
dabar... 

- Jūs juk nenorite pasakyti, kad tas Juodulys dauboje, jis ar ji, 
žodžiu, tas Kažkas, buvo... Mirtis? Kad tai ji... pagrobė Pipą?! 

- Veikiau pasiskolino, sakyčiau, - pataisė Kapininis-Įkapinis. - 
Galbūt tam, kad gautų už jį išpirką. 

- Argi Mirtis gali taip padaryti? 

- Kartais gali. 

- O, kad tave šunys... - Tomas pajuto, kaip drėksta jo akys. - Pi- 
pai, šįvakar... taip lėtai bėgai... toks išblyškęs... Pipai, nereikėjo tau 
eiti iš namų! - ūmai sušuko jis, užvertęs veidą į dangų, bet ten bu- 
vo tik vėjas - skysti balti debesys, panašūs į senas šmėklas, ir skaid- 
ri vėjo upė. 

Berniukai stovėjo, drebėdami iš šalčio. Jie žvelgė ten, kur Bai- 
susis Kažkas nusinešė jų draugą. 

- Taigi, - pratarė Kapininis-Įkapinis. - Štai jums dar viena prie- 
žastis keliauti su manimi, vyručiai. Jei paskubėsime, galbūt įsteng- 
sime pavyti Pipkiną. Išplėšime iš Mirties nagų jo mielą cukrinę Vė- 
linių sielą. Pargabensime jį namo, paguldysime į lovą, šiltai ap- 
kamšysime, išsaugosime jo gyvybę. Na, ką pasakysite, vyručiai? Ar 
norite atskleisti dvi paslaptis vienoje? Surasti dingusį Pipkiną ir 
tuo pačiu sužinoti, kas iš tiesų yra Vėlinės? 

Berniukai susimąstė. Jie pagalvojo apie Visų Šventų naktį ir 
milijardus šmėklų, klaidžiojančių po atkampius slėnius, apie žvar- 
bius vėjus ir paslaptingus dūmus. 

Jie pagalvojo apie Pipkiną, tokį mažą, menką, nereikšmingą 
berniuką, tyrą vasaros žavesi, kurį staiga išplėšė iš jų tarpo ir nu- 
sinešė juoda voratinklių, ragų ir suodžių lavina. 

Ir jie atsakė - beveik vienu balsu: 

- Taip! 

Kapininis-Įkapinis pašoko lyg įgeltas. Ir pasileido bėgte, ragin- 
damas berniukus, kumščiuodamas juos ir stumdamas priešais 
savė. 

- Pirmyn! Greičiau! Štai tuo taku, o dabar į kalvą! Bėgte į ap- 
leistąją fermą! Per tvorą! Oplia! 

Berniukai įsibėgėję peršoko tvorą ir sustojo priešais daržinę, 
lyg šerkšnu apaugusią nudriskusiomis cirko afišomis, trisdešim- 
ties, keturiasdešimties, penkiasdešimties metų senumo. Cirkai, 
keliaudami pro šalį, per pusę amžiaus paliko čia dešimties colių 
storio popieriaus sluoksni. 

- Aitvarą, berniukai! Darykime aitvarą! Greičiau! 

Sulig tais žodžiais misteris Kapininis-Įkapinis nuplėšė platų 
lakštą nuo daržinės šono! Popierius suplazdėjo jo rankose: tigro 
akis! Dar vienas drykstelėjimas nuo kitos senos afišos: liūto nas- 
rai! 

Berniukai išgirdo vėjyje Afrikos garsus. 

Jie sumirkčiojo iš nuostabos. Jie pripuolė prie daržinės. Jie ka- 
binosi nagais. Draskė rankomis. Plėšė nuo sienos laukinių gyvū- 
nų kūnus - juostomis, lopais ir didžiuliais rietimais: kas iltį, kas Žė- 
rinčią akį, sužeistą šoną, kraujo raudonumo nasrus, uodegą, šuolį, 
posūkį, riksmą. Per visą daržinės šoną žygiavo sustingę senoviniai 
žvėrys. Berniukai draskė juos į skutus. Su kiekvienu drykstelėjimu 
nuplėšdavo tai uodegą, tai liežuvį ar plėšrią laukinės katės akį. O 
apačioje sluoksnis po sluoksnio vėrėsi džiunglių baisybės, kvapą 
gniaužė vis nauji susidūrimai su baltosiomis meškomis, paklaiku- 
siais zebrais, išdidžiai sukančiais ratus liūtais, puolančiais ragano- 
siais ir vikriomis gorilomis, kurios, įsikabinusios į vidurnakčio šo- 
ną, skriejo per visą afišą link aušros. Tūkstančiai žvėrių sutartinai 
riaumojo ir žviegė, reikalaudami laisvės. Berniukai nevaržomi dar- 
bavosi rankomis, pirštais ir kumščiais, o paskui švilpaudami su ru- 
dens vėju lėkė per pievą pas misterį Kapininį-Įkapinį, nešini 
margo popieriaus glėbiais. 

Kapininis-Įkapinis tuo tarpu nuvertė seną užtvarą ir iš jos il- 
gujų sijų sumeistravo kryžių aitvaro pagrindui, skersinius sutvir- 
tinęs viela. Baigęs šį darbą, juodasis žmogus atsisuko į berniu- 
kus ir ėmė priiminėti jų dovanas. 

Atneštąjį popierių jis metė ant aitvaro pagrindo, atskirus lakš- 
tus lydydamas vieną prie kito kibirkščiuojančiomis, žaižaruojan- 
čiomis rankomis. 

- Oho! - susižavėję šaukė berniukai. - Tik pažiūrėkite! 

Jie niekada gyvenime nematė, kad kas taip darytų aitvarą. Nie- 
kada nepažinojo tokių žmonių, kurie, kaip štai misteris Kapininis- 
-Įkapinis, vienu pirštų spūstelėjimu, gnybtelėjimu, žnybtelėjimu 
galėtų prilipdyti akį prie danties, dantį prie nasrų, nasrus prie švy- 
tuojančios katės uodegos. Viskas, viskas kuo gražiausiai gulė į vie- 
tas, formavosi į vieningą visumą, į laukinių džiunglių mozaiką, į 
beprotišką zoologijos sodą. Aitvaras, suraišiotas, supančiotas, suk- 
lijuotas iš įvairiausių gabalėlių, pamažu augo, augo, augo, įgavo 
spalvą, formą, garsą. 

Štai dar viena kanibališka akis žybtelėjo kylančio mėnulio švie- 
soje. Dar vieni alkani nasrai. Paklaikusi šimpanzė. Pats pasiučiau- 
sias mandrilas. Klykianti medšarkė. Štai pribėgo paskutinieji ber- 
niukai, nešini paskutiniaisiais siaubūnais, ir aitvaras buvo baigtas 
- seni popieriniai kūnai gulėjo sulydyti teberūkstančių kaulėtų 
rankų. Misteris Kapininis-Įkapinis prisidegė cigarą paskutine ki- 
birkštėle, iššokusia iš nykščio, ir nusišypsojo. Jo šypsenos šviesa 
nušvietė Aitvarą, atskleisdama pačią jo esmę: tai buvo naikinimo 

aitvaras, sukurtas iš tokių nuožmių ir klaikių žvėrių, kad jų riau- 
mojimas stingdė vėją ir stabdė širdies plakimą. 

Kapininis-Įkapinis buvo patenkintas. Ir berniukai buvo paten- 
kinti. 

Nes Aitvaras atrodė keistai panašus į... 

- Juk tai pterodaktilis! - nustėręs šūktelėjo Tomas. 

- Kas? 

- Pterodaktilis, skraidančioji reptilija, išnykusi prieš kelis mili- 
jardus metų ir niekada daugiau nebepasirodžiusi šioje žemėje, - 
paaiškino misteris Kapininis-Įkapinis. Gerai sakai, berniuk. Mūsų 
Aitvaras tikrai panašus į pterodaktilį. Nes jis ir yra pterodaktilis. Jis 
nuskraidins mus su vėju tiesiai į Pražūtį ar į Pasaulio Galą, ar į ku- 
rią kitą vietą viliojančiu pavadinimu. Bet dabar - virvę, lyną, bet 
ką! Greičiau! Nudžiaukite iš kur nors ir atneškite! 

Berniukai skubiai nurišo seną skalbinių virvę, įtemptą tarp 
daržinės ir apleisto gyvenamojo namo. Jie atnešė Kapininiui-Įka- 
piniui geras devynias dešimtis pėdų virvės, gal net ir daugiau, o 
tas perleido ją visą per savo kumštį. Kai virvė ėmė ruūkti pačiais 
pragariškiausiais dūmais, Kapininis-Įkapinis pririšo vieną jos ga- 
14 prie milžiniško Aitvaro vidurio. Aitvaras, paguldytas ant žolės, 
spurdėjo lyg žuvis raja, ištraukta į svetimą jai krantą, vieniša ir iš- 
sigandusi. Jis kovojo su vėju už savo gyvybę. Jis plazdėjo ir virpėjo 
oro srovėse. 

Kapininis-Įkapinis atsitraukė per porą žingsnių, atsilošė, smar- 
kiai trūktelėjo, ir - oplia! - Aitvaras pakilo! 

Jis pakibo nedideliame aukštyje skalbinių virvės gale ir ėmė 
blaškytis pažeme šliaužiojančiame vėjyje, vis iššokdamas priešais 
žiūrovus lyg kokia akių siena, dantimis apsismaigstęs padaras ar 
laukinių riksmų uraganas. 

- Jis nepakils aukščiau, nelėks pavėjui! Tam reikia uodegos, 
uodegos! 

Tarsi paklusdamas kažkokiam instinktui, Tomas pasišokėjo, įsi- 
kibo į Aitvaro galą ir pakibo ore. Aitvaras nustojo blaškytis. Ir ėmė 
palengva kilti. : 

- Puiku! - sušuko juodasis žmogus. - Šaunuolis, berniuk! Šviesi 
galvelė. Tu būsi uodega! Kas dar, kas dar? 

Aitvarui pamažu kylant šalto, veržlaus oro upe, berniūkščiai, 
pasidavę kažkokiam vidiniam impulsui, paeiliui kabinosi vienas į 
kitą, sudarydami vis ilgesnę uodegą. Iš pradžių Ilgšis Henris, per- 
sirengęs Ragana, čiupo Tomui už kulkšnių, ir taip neregėtoje Ait- 
varo uodegoje atsirado du berniukai! 

Tada Ralfas Bengstramas, apsimuturiavęs Mumijos tvarsčiais, 
pabėgėjo į priekį, painiodamasis vėjo plaikstomose drobulėse, su- 
varžytas savųjų įkapių, stryktelėjo aukštyn ir įsikibo Ilgšiui Henriui 
į kojas. 

Dabar jau trys berniukai kybojo uodegoje! 

- Palaukite! Aš tuoj! - sušuko Elgeta, o tiksliau, po purvo ir 
skarmalų sluoksniu pasislėpęs Fredas Frajeris. 

Jis atsispyrė nuo žemės. Jis įsikibo. 

Aitvaras vis kilo. Keturi berniukai, dabar sudarantys jo uode- 
gą, vienu balsu sušuko, reikalaudami dar ilgio. 

Ir jie gavo, ko norėjo. Penktasis jų draugas, persirengęs Bež- 
džionžmogiu, aukštai pasišokėjęs įsikibo Elgetai į kulkšnis. Jo pa- 
vyzdžiu pasekė šeštasis, Mirtis su ilgiausiu dalgiu rankoje. 

- Ei, atsargiau su tuo dalgiu! 

Dalgis nukrito žemėn ir liko gulėti sausoje žolėje lyg pames- 
ta šypsena. 

Jau šeši berniukai pakibo virš žemės nepraustų kulkšnių virti- 
nėje, ir Aitvaras kilstelėjo dar aukščiau, o paskui dar ir dar aukš- 
čiau, kai paskutinieji du berniukai vienas paskui kitą prisijungė 
prie savo draugų. Ir dabar aštuoni berniūkščiai spiegdami ir klyk- 
dami tabalavo didingoje siūbuojančioje uodegoje. Pačiame jos ga- 
le kabėjo Vaiduoklis, kuris iš tiesų buvo Džordžas Smitas, ir Vo- 
lis Bebas, kuris, pagautas įkvėpimo, pasivertė kažkuo panašiu į 
Chimerą, nukritusią nuo katedros stogo. 

Berniukai pergalingai suriko. Aitvaras nėrė žemyn - ir staiga 
šastelėjo aukštyn į dangų! 

- Ei! 

Uuurrrr! Sumurkė Aitvaras tūkstančių žvėrių balsais. 

Bammm! Sugaudė vėjyje įtempta virvė. 

Šš ša! Sušnypštė drauge virvė ir Aitvaras. 

Ir vėjas, pasigavęs jį, ėmė neštis tolyn per žvaigždėtą erdvę. 

() Kapininis-Įkapinis liko apačioje spoksoti į savo neregėtą- 
jį kūrinį, į savo Aitvarą, savo berniukus. 

- Ei, palaukite! - suriko jis. 

- Vykitės mus! - atsiliepė berniukai. 

Kapininis-Įkapinis nurisnojo per pievą paimti pamestojo dal- 
gio. Jo apsiaustas išsipūtė vėjyje, virsdamas plačiais sparnais, ir 
juodasis žmogus taip pat be jokio vargo atsiplėšė nuo žemės ir 
nusklendė oru. 

Aitvaras skriejo. 

Berniukai švytavo po juo it mitri driežo uodega. Jų ilga virti- 
nė tai bangavo, tai kilpavo, tai čaižė orą, tai ramiai sklendė pade- 
besiais. 

Jie klykė iš pasitenkinimo. Jie spiegė iš siaubo, iškvėpdami visą 
orą iš plaučių. Jie kybojo lyg didžiulis šauktukas mėnulio fone. 
Sklendė virš kalvų, pievų ir ūkių. Matė savo dukslius atspindžius 
mėnesienos sklidinuose šaltiniuose, upokšniuose ir upėse. Suka- 
vo šimtamečių medžių viršūnes. Vėjas, jų sukeltas, purtė nuo me- 
džių spalvingus lapus, ir tie žiro ant juoda žole apžėlusios žemės 
lyg visos monetų atsargos iš valstybinių pinigų kalyklų. Berniukai 
skriejo virš miestelio ir galvojo... 

Ei! Pažvelkite aukštyn! Štai kur mes, jūsų sūnūs! 

Jie galvojo: 

Ten, apačioje, mūsų mamos, tėčiai, broliai, seserys, mokytojai! 
Ei, ei, štai kur mes! Ei, kas nors, pamatykite mus! Antraip jūs nie- 
kada nepatikėsite! 

Paskutinį kartą pikiruodamas žemyn, Aitvaras švilpė, ūžė, gau- 
dė drauge su vėjais. Ten, žemai, stovėjo senasis namas ir augo Vė- 
linių Medis, po kuriuo berniukai susipažino su Kapininiu-Įkapi- 
niu! 

Nerk, plasnok, sklęsk, lėk, švilpk! 

Aštuoni siūbuojantys berniūkščiai sukėlė tokį vėją, kad visas 
tūkstantis žvakių liepsnelių suvirpėjo, suplazdėjo, sumirkčiojo, 
sušnypštė išsigandusios, kad gali visai užgesti, ir moliūgų grima- 
sos, žvilgsniai bei vypsniai priblėso, virtę nelaimingais šešėliais. 
Medis apmirė. Bet po akimirkos Aitvaras ūžtelėjo aukštyn - ir Me- 
dis sutvisko tūkstančiu naujų moliūginių žvilgsnių, vypsnių bei 
grimasų! 

Namo langai, juodi veidrodžiai, stebėjo nutolstantį Aitvarą, kol 
berniukai, misteris Kapininis-Įkapinis ir pats Aitvaras virto mažy- 
čiais taškeliais ties horizontu. 

O tada Aitvaras ir jo uodega palengva nusklendė žemyn, gilyn, 
tolyn į Neatrastąją šalį, į Šiurpiąją Mirties ir Užmirštų Metų Praci- 
ti... 

- Kur mes skrendame? - neištvėręs šūktelėjo Tomas, tabaluo- 
damas tiesiai po Aitvaru. 

- Taip, kur, kur? - paeiliui atsišaukė berniukai, nuo viršutinio 
iki apatinio. 

- Ne kur, o kada! - atrėžė Kapininis-Įkapinis, aplenkdamas 
juos. Jo platus apsiaustas buvo pilnas mėnulio vėjo ir laiko. - Į du- 
tūkstantuosius, įsidėmėkite, metus prieš Kristų! Būtent ten, man 
rodos, Pipkinas laukia mūsų! Pirmyn! 

Staiga mėnulis ėmė mirkčioti. Kai jis užmerkdavo savo akį, ap- 
linkui stodavo tamsa. Nakties šviesulys mirčiojo vis greičiau ir 
greičiau, tai pradingdamas, tai atsirasdamas, tai pradingdamas, tai 
atsirasdamas. Šitaip jis sublykčiojo tūkstantį kartų, ir per tą laiką 
Žemė apačioje pastebimai pasikeitė. O paskui dar penkiasdešimt 
tūkstančių kartų, taip greitai, kad berniukai nebespėjo sekti, ka- 
da šviesa užgęsta, kada vėl įsižiebia. 

Pagaliau mėnulis liovėsi mirkčiojęs ir dabar švietė lygiai, ra- 
miai. 

Žemė apačioje buvo visai kita. 

- Žiūrėkite! - šūktelėjo misteris Kapininis-Įkapinis, pakibės ore 
tiesiai priešais berniukus. 

Ir milijonai rudens Aitvaro akių, tigrų-liūtų-leopardų-panterų 
akių, įsmigo Žemyn drauge su berniūkščių žvilgsniais. 

Pirmieji tekančios saulės spinduliai nušvietė... 

Egiptą. Nilą. Sfinksą. Piramidės. 

- Gerai įsižiūrėkite, - paliepė Kapininis-Įkapinis. - Ar pastebite... 
skirtumą? 

- Tikrai, - aiktelėjo Tomas. - Viskas nauja. Ką tik pastatyta. Tai 
reiškia, kad mes iš tiesų persikėlėme Laike atgal per keturis tūks- 
tančius metų. 

Ir tikrai, Egipto smėlis, plytintis visur apačioje, buvo senas kaip 
pasaulis, bet akmeninės piramidžių plokštės ir figūros buvo nau- 
jutėlaitės. Sfinksas su galingomis liūto letenomis, ištiestomis ant 
auksinio dykumos kilimo, buvo ką tik iškaltas, ką tik gimęs iš ak- 
mens klodų įsčių. Milžiniškas jauniklis sfinksas skaisčiame bevai- 
siame vidudienio švytėjime. Jei saulė staiga būtų nukritusi ir įst- 
rigusi jam tarp letenų, būtų atrodžiusi kaip jo žaislinis ugnies ka- 
muolys. 

O piramidės? Kodėl jos stūksojo čia lyg keistos formos kalvos? 
Dar viena mįslė, laukianti įminimo, žaidimas, kurį žaidė su žmo- 
nėmis moteris-liūtas Sfinksas. 

Aitvaras nusklendė žemyn, pralėkė tarp smėlio kopų ir apsu- 
ko ratą apie vieną iš piramidžių. Atvira kapo anga, žiojinti neaukš- 
toje uoloje, ėmė siurbti jį į save. 

- Ei, presto! - šūktelėjo Kapininis-Įkapinis. 

Ir pasisukęs ore taip spyrė į Aitvarą, kad berniukai jo uodegoje 
sutilindžiavo lyg skambūs varpeliai. 

- Ne, ne! - suriko jie. 

Aitvaras sudrebėjo, nėrė žemyn, pakibo dešimties pėdų aukš- 
tyje virš kopų ir staiga pasipurtė lyg benamis šuva, mėginantis nu- 
sikratyti įkyrias blusas. 

Berniūkščiai minkštai šleptelėjo į auksinį smėlį. 

O) Aitvaras subyrėjo į tūkstančius akių, ilčių, klyksmų, riaumo- 
jimų, dramblių trimitavimų. Egiptietiško kapo anga įsiurbė jo 
skiautės į save, o kartu su jomis ir kvatojantį Kapininį-Įkapinį. 

- Misteri Kapinini-Įkapini, palaukite! 

Pašokę ant kojų, berniukai spiegdami subėgo į tamsią kapo an- 
gą. Ir tik tada pakėlė akis ir pamatė, kur atsidūrė. 

Jie buvo Karalių Slėnyje. Visur aplinkui stūksojo milžiniški ak- 
meniniai dievai. Dulkės sroveno jiems iš akių - smėlio ir akmenų 
ašaros. 

Berniukai skubiai nėrė į šešėlius. Koridoriai, primenantys iš- 
džiūvusių upių vagas, vedė į gilius požemius, kur ilsėjosi į drobu- 
les suvystyti mirusieji. Apačioje, maždaug mylios gylyje, nemato- 
muose kiemuose čiurleno dulkių fontanai. Berniukai įsiklausė, iki 
skausmo įtempę visas juslės. Kapas alsavo šleikščiu kvapų mišiniu 
- paprika, cinamonu ir sutrintu į miltelius kupranugarių mėšlu. 
Kažkur gilumoje snaudžianti mumija užsikosėjo per miegus, 
pasimuistė drobiniuose tvarsčiuose, kyštelėjo dulkėtą liežuvį ir ap- 
sivertė ant kito šono dar tūkstančiui metų... 

- Misteri Kapinini-Įkapini? - pašaukė Tomas Skeltonas. 

Ir duslus balsas, pasiklydęs kažkur giliai sausoje žemėje, pa- 
kuždomis atsiliepė: 

. „Kapinini- -Įkapini... 

Ūmai iš tamsos kažkas iššoko, išsivyniojo, išplazdėjo. 

Ilga mumijos tvarsliavos juosta iššovė į saulės šviesą ir sustin- 
go prie berniukų kojų. 

Sakytum, kapas iškišo savo seną sausą liežuvį. 

Berniukai susižvalgė. Drobės juosta tikriausiai buvo šimtų jar- 
dų ilgio ir galėjo nuvesti juos į slėpiningą gelmę po Egipto.žeme. 

Tomas Skeltonas bato galu baikščiai bakstelėjo gelsvą tvarstį. 

Iš kapo gelmės padvelkė vėjelis: 

- Taaaiiip... 

- Aš einu, - pareiškė Tomas. 

Išskėtęs į šalis rankas, kad neprarastų pusiausvyros, jis nupė- 
dino standžiai suausta juosta žemyn ir netrukus išnyko tamsoje 
po laidojimo kameromis. 

- Gerai...! - sušnibždėjo vėjas, plūstelėjęs iš gilumos. - Ateiki- 
te čionai. Greičiau. Visi. Tu. Ir tu. Ir tu, ir tu. Greičiau. 

Berniukai vienas paskui kitą nurisnojo drobiniu taku per tam- 
są. 

- Atidžiai žiūrėkite, berniukai, tuoj prasidės žudynės! Žudynės! 

Abipus bėgančios berniukų voros sušvito kolonos. Suvirpėjo, 
sujudo šešėliai. 

Ant kiekvienos kolonos žėrėjo po auksinę saulę. 

Bet ta saulė buvo su rankomis ir su kojomis, standžiai apmu- 
turiuota mumijos tvarsčiais. 

- Žudynės! 

Kažkoks tamsus padaras smogė saulei vieną mirtiną smūgį. 

Saulė mirė. Jos atšvaitai užgeso. 

Berniukai toliau skuodė aklinoje tamsoje. 

Taip, bėgdamas pagalvojo Tomas, taip ir būna. Tiksliau, aš taip 
galvoju. Kiekvieną naktį galvoju, kad saulė numirė. Eidamas gul- 
ti spėlioju, ar ji grįš rytoj? Ar atgis rytoj ryte? 

Berniukai bėgo toliau. Toli priekyje ant kolonos viršaus vėl pa- 
sirodė saulė, palengva didėdama, kaip būna po užtemimo. 

Ji plečiasi! mintyse sušuko Tomas. Ji teka! 

Tačiau beveik tuoj pat kažkas ir vėl nužudė saulę. Ant kiekvie- 
nos kolonos, pro kurią prabėgdavo berniukai, saulė nyko rudenį 
ir merdėjo šaltą žiemą. 

Gruodžio vidury, mintyse samprotavo Tomas, aš dažnai pagal- 
voju: saulė niekuomet daugiau nebegrįš! Žiema tęsis amžinai! Šį- 
kart saulė tikrai mirė! 

Bet kai ilgojo koridoriaus gale berniukai kiek sulėtino žingsnį, 
saulė atgimė. Pavasaris atkeliavo su aukso trimitais. Saulės šviesa 
užliejo koridorius gryna ugnimi. 

Ant kiekvienos sienos sušvito neregėto Dievo figūra: jo galvą 
puošė aukso kaspinai, veidas žėravo pergalės liepsna. 

- Ei, klausykit, aš žinau, kas jis! - bėgdamas prašvokštė Ilgšis 
Henris. - Kartą mačiau jį filme apie kraupiąsias Egipto mumijas! 

- Oziris! - prisiminė Tomas. 

- Taip, jisss, - atsklido iš požemių Kapininio-Įkapinio šnabžde- 
sys. Pirmoji pamoka apie Vėlines. Ozirį, Žemės ir Dangaus Sūnų, 
kas naktį nužudo jo brolis Tamsa. Ozirį užmuša Ruduo, nudobia 
jo paties naktinis kraujas. 

Ir taip visuose pasaulio kraštuose. Kiekvienoje šalyje švenčia- 
mos mirties šventės, susijusios su metų laikų kaita. Kaukolės ir 
kaulai, berniukai, griaučiai ir šmėklos. Egipte, kaip patys matote, 
pažymima Ozirio, Mirusiųjų Valdovo, Žūtis. Žiūrėkite toliau. 

Ir berniukai žiūrėjo. 

Mat jie pribėgo platų įtrūkį požeminės olos sienoje, ir pro tą 
skylę galėjo matyti Egipto kaimą: sutemoms tirštėjant, žmonės 
krovė maistą į molinius bei varinius indus ir dėliojo juos ant 
prieangių ir slenksčių. 

- Namo grįžtančioms šmėklomsssss, - iš tamsos sušnibždėjo Ka- 
pininis-Įkapinis. 

Palei priekines namų sienas degė eilės vinimis prikaltų alieji- 
nių lempelių, ir lengvi dūmai, kylantys iš jų, draikėsi sutemose, 
panašūs į klajojančias vėles. 

Jau beveik galėjai matyti dvasias, atsliūkinančias grįstomis gat- 
vėmis. 

Šešėliai atsiskyrė nuo saulės, išnykusios vakaruose, ir pamėgi- 
no patekti į namus. 

Bet šiltas maistas, garuojantis ant slenksčių, vertė dvasias sukti 
ratus aplink. 

Silpnas prieskonių ir mumijų dulkių kvapas kuteno berniu- 
kams nosis. Jie lyg užkerėti stebėjo senovines Vėlines, “vaišes", da- 
lijamas ne padaužoms berniūkščiams, o benamėms vėlėms. 

- Oho, - stebėjosi Žiūrovai. 

- Tik neišklyskite iš kelio tamsoje, - giedojo balsai namų viduje, 
skambant arfoms bei liutnioms. - O mielieji, brangieji mirusieji, 
grįžkite namo, jūs čia laukiami. Paklydę tamsoje, bet visuomet my- 
limi. Nebeklajokite, ne... Brangieji, grįžkite namo. 

Dūmai vinguriavo iš blausių lempelių. 

Šešėliai užlipo ant prieangių ir vos vos palytėjo jiems skirtą 
maistą. 

Ir dar berniukai matė, kaip vieno namo gyventojai išėmė iš po- 
dėlio senelio mumiją, pasodino ją galustalėje, garbingiausioje vie- 
toje, pastatė priešais ją lėkštę su maistu. Paskui visi šeimos nariai 
susėdo aplink stalą vakarieniauti, pakėlė puodelius ir išgėrė už 
greta sėdintį mirusį protėvį, iš kurio buvo likusios tik dulkės ir 
sausa tyla... 

- O dabar visi čionai, greičiau, suraskite mane!. 

Kapininio-Įkapinio balsas kikeno tamsoje ir šaukė juos. 

- Čionai! Ne, ne ten pasukote! Čionai! 

Berniukai turseno siauru mumijos įkapių kaspinu, leisdamiesi 
vis giliau į požemį. 

- Puiku! Štai ir aš! 

Berniukai pasuko už kampo ir staiga sustojo: ilgas drobinis 
kaspinas rangėsi laidojimo kameros grindimis, o paskui siena 
aukštyn, kur vyniojosi apie senutėlę rudą mumiją, atremtą į sie- 
ną žvakės apšviestoje nišoje. 

- Ar tai... - pralemeno Ralfas Bengstramas, pasidabinęs Mumi- 
jos kostiumu, - tai... tai tikra mumija? 

- Taip. - Iš po auksinės kaukės ant mumijos veido pasipylė dul- 
kės. - Tikra. 

- Misteri Kapinini-Įkapini! Tai jūs! 

Auksinė kaukė skambiai žvangėdama nukrito ant olos grindų. 

Berniukai išvydo tamsų mumijos veidą, purvo gumulą, suskel- 
dėjusį nuo saulės smūgių. Viena akis buvo užtraukta voratinkliu. 
Iš kitos tryško dulkių ašaros, o pro jas žvilgėjo žydras stiklas. 

- Ar yra čččia berniukasss, apsitaisęs Mumija? - pasiteiravo dus- 
lus balsas iš po veido tvarsčių. 

- Aš, sere! - baikščiai atsiliepė Ralfas, rodydamas savo “mumi- 
fikuotas" rankas, kojas ir krūtinę. Jis visą popietę sugaišo, kol ap- 
sivyniojo medicininiais tvarsčiais. 

- Gerai, - atsiduso Kapininis-Įkapinis. - Čiupk už juostos galo 
ir trauk į save. 

Ralfas pasilenkė, paėmė už pageltusio mumijos tvarsčio galo ir 
- trūktelėjo! 

Juosta ėmė greitai vyniotis, ir netrukus pasirodė kumpa nosis, 
panaši į priešistorinės reptilijos nosį-snapą, raukšlėtas smakras, iš- 
sišiepusi dulkėta burna ir galiausiai sukryžiuotos ant krūtinės ran- 
kos. Kapininis-Įkapinis nuleido jas prie šonų. 

- Ačiū, berniuk! Pagaliau aš vėl laisvas! Menki juokai būti suvy- 
niotam lyg laidotuvių dovana Mirusiųjų Žemei. Bet... ša! Greičiau 
šokite į nišas ir nė krust! Kažkas ateina. Apsimeskite mumijomis, 
berniukai, apsimeskite mirusiais! 

Berniukai bematant sulipo į nišas sienose ir sustingo, sukryžia- 
vę ant krūtinės rankas, užmerkę akis, sulaikę kvapą - tikras mažy- 
čių mumijų frizas, iškaltas akmens sienoje. 

- Galite nebijoti, - po kurio laiko vėl sukuždėjo Kapininis-]kapi- 
nis. - Tai tik... 

Laidotuvių procesija. 

Visa armija laidotuvininkų, apsitaisiusių šilkais bei auksu, ne- 
šinų mažyčiais žaisliniais burlaiviais ir variniais dubenėliais su 
maistu. 

Procesijos viduryje šeši vyrai ant pečių nešė mumijos karstą. O 
iš paskos, taip pat ant nešikų pečių, keliavo pati mumija, nauju- 
tėlaitė mumija; jos baltas drobinis apdaras buvo išpaišytas ryškiais 
šviežiais dažais, O veidą dengė mažytė auksinė kaukė. 

- Matote maistą, berniukai, matote žaislus? - kuždėjo Kapininis- 
-Įkapinis. - Jie deda žaislus į kapus. Susirinkę dievai žais, dūks, 
siaus, o paskui išsives savo vaikus į Mirusiųjų Žemę. Matote - lai- 
veliai, aitvarai, šokdynės, žaisliniai peiliai... 

- Bet ar matote, kokia ji maža, ta mumija? - nusistebėjo Ralfas, 
šlapias nuo prakaito po savaisias tvarsčiais. - Juk tai kokių dvyli- 
kos metų berniukas! Toks, kaip aš! O ta auksinė kaukė ant berniu- 
ko mumijos veido - ar ji neatrodo jums pažįstama? 

- Pipkinas! - dusliai suriko visi. 

- Ša! - sušnypštė Kapininis-Įkapinis. 

Mat laidotuvių eisena sustojo, ir vyriausieji žyniai ėmė dairy- 
tis aplinkui, skvarbiais žvilgsniais tyrinėdami šešėlius mirgančio- 
je deglų šviesoje. 

Berniukai sustingo savo aukštose nišose, stipriai sumerkė akis, 
užgniaužė kvapą. 

- Nė garso, - tyliau už uodą cyptelėjo Kapininis-Įkapinis. - Nė 
garselio. 

Vėl užgrojo arfos. 

Procesija lėtai patraukė toliau. 

O pačiame jos viduryje, tarp gausybės brangenybių, žaislų ir 
aitvarų, kuriuos turės laidyti mirusieji, keliavo mažytė naujutėlaitė 
dvylikamečio berniuko mumija su auksine kauke, be galo panaši 
i 

Pipkiną. 

Ne, ne, ne, ne! - mintyse sušuko Tomas. 

- Taip! - atsakydamas į jo mintis, cyptelėjo pelytės balselis, toks 
laibas, vos girdimas, prislopintas, užgniaužtas, užkimštas, persi- 
gandęs. - Tai aš! Aš čia! Po kauke. Po tvarsčiais. Negaliu pajudėti! 
Neyaliu nė riktelėti! Negaliu ištrūkti! 

Pipkinai! - mintyse suriko Tomas. Palauk! 

- Nieko negaliu padaryti! Aš bejėgis! - iš po išpaišytų drobulių 
atsiliepė tylus laibas balselis. - Sekite paskui mane! Suraskite 
uane... 

Balselis vis labiau tilo ir galiausiai visai nuščiuvo, nes laidotu- 
vių eisena pasuko už koridoriaus kampo ir dingo tamsiame labi- 
rinte. 

- Kur sekti, Pikinai? - Tomas Skeltonas nušoko žemėn ir suri- 
ko į tamsą: - Kur tavęs ieškoti? 

Kapininis-Įkapinis lyg pakirstas medis išvirto iš savo nišos - 
bum! - ir išsitiesė ant grindų. 

- Palauk! - sulaikė jis Tomą, iš apačios spoksodamas į berniu- 
ką vienintele akimi, panašia į vorą, įsipainiojusį savo paties tink- 
le. - Mes dar spėsime išvaduoti brangiausiąjį Pipkiną. Bet turime 

elgtis labai atsargiai. Pirmyn, berniukai, šliaužkite, sėlinkite jiems 
iš paskos, tik tyliai. 

Berniukai padėjo Kapininiui-Įkapiniui atsistoti, nuvyniojo nuo 
kojų įkapių tvarsčius, o tada ant pirštų galų nutipeno ilgu korido- 
riumi iki posūkio. 

- Kad tu surūgtum! - aiktelėjo Tomas. - Tik pažiūrėkite! Jie de- 
da mumiją į karstą, o karstą į... į... 

- Sarkofagą, - priminė Kapininis-Įkapinis sunkų žodį. - Karstas 
karste, o tas taip pat karste. Trys skirtingo dydžio karstai. Visi iš- 
rašinėti hieroglifais, pasakojančiais mirusiojo gyvenimo istoriją... 

- Pipkino gyvenimo? - vienu balsu paklausė berniukai. 

- Gal Pipkino, gal to berniuko, kuriuo Egipte buvo Pipkinas 
šiais metais, tai yra prieš keturis tūkstantmečius iki jūsų gimimo. 

- Tikrai, - sušnibždėjo Ralfas. - Matote paveikslėlius ant kars- 
to šonų? Pipkinas vienerių metų amžiaus. Pipkinas penkerių. De- 
šimtmetis Pipkinas, greitai bėga. Pipkinas obelyje. Pipkinas ežere, 
apsimeta, kad nuskendo. Pipkinas šveičia kriaušės svetimame so- 
de. Ei, kas gi čia dabar? 

Kapininis-Įkapinis taip pat stebėjo laidotuvių apeigas. 

- Egiptiečiai deda į kapą baldus, kad vėlė galėtų jais naudotis 
Mirusiųjų Žemėje. Laivelius. Aitvarus. Vilkelius. Šviežius vaisius, 
jei Pipkinas po šimto metų pabus alkanas. 

- Jis tikrai bus alkanas. O... žiūrėkite, jie išeina! Jie užmūrija ka- 
pą! 

Kapininiui-Įkapiniui teko sugriebti Tomą ir tvirtai laikyti, nes 
tas pašėlusiai trūkčiojo ir blaškėsi. 

- Jie palaidojo ten Pipkiną! Kada gi mes jį išvaduosime? 

- Kiek vėliau. Ilgoji Naktis dar tik prasidėjo. Mes dar susitiksi- 
me su Pipkinu, nebijok. Ir tada... 

Akmeninė plokštė, atstojanti laidojimo kameros duris, bildėda- 
ma atsistojo į savo vietą. 

Berniukai krūptelėjo ir suspiegė iš išgąsčio. Tamsoje girdėjo- 
si šlepsėjimas ir bildesys. Tai mūrininkai užpylė skiediniu pasku- 
tinius plyšius kapo angoje, sudėjo paskutinius akmenis. 

Laidotuvininkai nuėjo sau, nešini bežadėmis arkomis. 

Ralfas, apsitaisęs Mumijos kostiumu, apstulbęs nulydėjo žvilgs- 
niu nueinančiųjų šešėlius. 

- Ar tai todėl aš apsirengęs Mumija? - Jis pasičiupinėjo tvars- 
čius, palytėjo moliu ištepliotą veidą. - Ar tai toks mano vaidmuo 
Mirusiųjų šventėje? 

- Toks, berniuk, toks, - pusbalsiu atsakė Kapininis-Įkapinis. - 
Suprantate, egiptiečiai statė amžiams. Jie viską planavo dešimčiai 
tūkstančių metų į priekį. Aplinkui vien kapai, berniukai, vien ka- 
pai. Mumijos. Kaulai. Mirtis, visur mirtis. Mirtis buvo jų gyvenimo 
esmė, šviesa, siela, širdis, bamba! Kapai, o po jais dar kapai, su 
slaptais įėjimais, kad niekas jų nerastų, kad godūs plėšikai nepa- 
grobtų sielų, žaislų ir aukso. Tu vaidini Mumiją, berniuk, todėl, 
kad šitaip egiptiečiai rengėsi Amžinybei. Įsisupę į nedūlančius ko- 

konus, žmonės tikėjosi kada nors ištrūkti iš jų kaip nuostabios 
plaštakės kokiame nors kitame puikiame pasaulyje. Stai ką reiškia 
tavasis kokonas, berniuk. 

- Nieko sau, - sumurmėjo Ralfas Mumija, žvelgdamas pro dū- 
mus į akmens sienas ir išblukusius hieroglifus. - Vadinasi, egiptie- 
čiams kiekviena diena buvo Vėlinės! 

- Kiekviena diena! - susižavėję pakartojo visi. 

- Ir jiems kiekviena diena buvo Vėlinės, - parodė Kapininis-Įka- 
pinis. 

Berniukai grįžtelėjo ton pusėn. 

Juodoje kapo tamsoje kibirkščiavo žalsvos elektros iškrovos. 
Umai grindys suvirpėjo, lyg supurtytos žemės drebėjimo. Kažkoks 
tolimas nerimstantis ugnikalnis apsivertė per miegus, vienu lieps- 
ningu pečiu apšviesdamas požemio sienas. 

O ant tų sienų buvo paveikslai, nupiešti priešistorinių urvinių 
žmonių, gyvenusių čia gerokai anksčiau už egiptiečius. 

- Žiūrėkit, - tarstelėjo Kapininis-Įkapinis. 

Žybtelėjo žaibas. 

Kardadančiai tigrai vijosi klykiančius urvinius žmones. Nelai- 
mingieji beždžionžmogiai vaitodami skendo plačių nasrų akiva- 
ruose. 

- Minutėle. Galėtume išgelbėti kelis ugnimi. 

Kapininis-Įkapinis pamerkė vieną akį. Žaibo tvyksnis padegė 
mišką. Vienas beždžionžmogis, sprukdamas nuo persekiojančio 
žvėries, stvėrė liepsnojančią šaką ir sugrūdo ją kardadančiui į nas- 
rus. Plėšrūnas inkšdamas metėsi šalin. Beždžionžmogis, pergalin- 
gai urgzdamas, nusviedė degančią šaką ant sausų lapų krūvos sa- 
vo urve. Kiti žmonės susibūrė aplink laužą, šildydamiesi rankas 
virš ugnies, šaipydamiesi iš tamsos lauke, kur žibėjo geltonos iš- 
sigandusio žvėries akys. 

- Matote, berniukai? - Kapininio-Įkapinio veide mirguliavo ug- 
nies atšvaitai. - Baigėsi Ilgojo Šalčio epocha. Vieno narsaus, nuo- 
vokaus žmogaus dėka vasara apsigyveno šaltame urve. 

- Bet, - įsiterpė Tomas, - ką tai turi bendra su Vėlinėmis? 

- Ką bendra? Še tau, kad nori! Ogi viską. Kai aplink tave kas- 
ciien kas nors miršta, nėra /aiko galvoti apie Mirtį, supranti? Lai- 
ko užtenka tik bėgti nuo jos. Bet kai pagaliau nustoji bėgęs... - Jis 
palietė sieną. Beždžionžmogis sustingo, pakėlęs vieną koją. -... at- 
siranda laiko pamąstyti apie tai, iš kur tu atsiradai ir kur išeini. O 
ugnis apšviečia kelią, berniukai. Ugnis ir žaibas. Žvaigždės dangu- 
je. Laužas tavo urve, apsaugantis tave nuo pavojų. Tik saugiai ry- 
modamas naktimis prie laužo, urvinis žmogus, beždžionžmogis, 
pagaliau galėjo surikiuoti savo mintis, pamauti kaip mėsą ant ieš- 
mo ir pavartyti virš smalsumo ugnies. Saulė danguje numirė. Atė- 
jo žiema, palaidodama urvą po sniegu, lyg didžiulis pūkuotas žvė- 
ris, drabstantis visur savo baltus pūkus. Ar begrįš kada pavasaris? 
Ar atgims kitamet saulė? O gal ji mirė visiems laikams? Šitas klau- 
simas nedavė ramybės egiptiečiams. To paties klausė ir urviniai 

žmonės, tik milijonu metų anksčiau. Ar rytoj ryte saulė tikrai pa- 
kils? 

- Tai štai kada atsirado Vėlinės? 

- Taip, berniukai, būtent tomis ilgomis apmąstymų naktimis. Ir 
todėl svarbiausias Vėlinių simbolis - ugnis. Saulė. Saulė, amžiams 
mirštanti šaltame danguje. Įsivaizduojate, kaip tuomet turėjo būti 
baisu pirmykščiam žmogui? Jiems tai buvo Didžioji Mirtis. Jeigu 
saulė užgestų visiems laikams - kas tada ištiktų pasaulį? 

Todėl! rudens vidury, merdėjant gamtai, beždžionžmogiai ne- 
ramiai vartydavosi per miegus, prisimindami saviškius, mirusius 
pastaraisiais metais. Šmėklos ūkčiojo jų galvose. Šmėklos - tai mū- 
sų prisiminimai, bet beždžionžmogiai šito nežinojo. Giliomis nak- 
timis anapus jų sumerktų vokų šaukė, šoko, dainavo šmėklos, ir 
nubudę urviniai žmonės krūpčiodami iš siaubo kurstė savuosius 
laužus ir verkė. Jie mokėjo nuvyti šalin vilkus, bet ne prisimini- 
mus, ne šmėklas. Todėl jie tiesiog sėdėdavo, apsiglėbę rankomis 
pečius, stebėdavo ugnį, dėkodavo nematomiems dievams už vai- 
sių bei riešutų derlių ir melsdavosi, kad greičiau ateitų pavasaris. 

Na, kuo ne Vėlinės? Prieš milijoną metų vėlų rudenį šaltame 
urve, kai saulės nebėra, o galva pilna šmėklų! 

Kapininio-Įkapinio balsas pamažu nuščiuvo. 

Jis nusivyniojo nuo savęs dar porą jardų mumijos tvarsčių, 
grakščiai persimetė juos per ranką ir pasisuko į berniukus: 

- Bet jūs dar ne viską pamatėte, vyručiai. Eime. 

Jie išėjo iš katakombų į Senovės Egipto sutėmas. 

Priešais stūksojo milžiniška piramidė, tarsi ko-lūkuriuodama. 

- Paskutinis, pasiekęs viršūnę - beždžionės dėdė! - šūktelėjo 
Kapininis-Įkapinis. 

Beždžionės dėdė šįkart buvo Tomas. 


11 skyRius 


Dūsdami ir švokšdami, berniukai pagaliau užsiropštė į pirami- 
dės viršūnę, kur ant auksinio trikojo vėjyje lėtai sukiojosi didžiulis 
žiūronas su kristaliniais lęšiais, gigantiška akis, priartinanti tai, kas 
yra labai toli. 

Blėstanti saulė grimzdo į debesis ties vakariniu horizontu. Ka- 
pininis-Įkapinis šūktelėjo patenkintas: 

- Štai ji, berniukai! Vėlinių širdis, siela ir kūnas. Saulė! Štai 
miršta Oziris. Štai g gęsta Mitra, persų šventoji ugnis. Štai leidžias 
Apolonas Febas, visos Graikijos šviesa. Saulė ir liepsna, berniukai. 
Žiūrėkite į ją, markstykitės, bet žiūrėkite. Pasukite žiūroną. Nuk- 
reipkite jį truputį žemiau. Matote Viduržemio jūros pakrantę - ten 
toli, už kokio tūkstančio mylių? Matote Graikų salas? 

- Matome, - patvirtino Džordžas Smitas, blyški maskaradinė 
Šmėkla. - Miestai, miesteliai, gatvės, namai. Žmonės prieangiuo- 
se rikiuoja indus su maistu. 

- Teisingai. - Kapininis-Įkapinis net švytėjo iš pasitenkinimo. - 
Taip graikai švenčia Mirusiųjų Dieną. Puodų Šventė. Senoviškas 
Vaišių-ar-Pokštų variantas. Bet pokštauja čia mirusieji, jei jų dera- 
mai nepavaišini. Todėl žmonės ir kelia jiems puotas ant savo na- 
mų slenksčių! 

Toli toli, už tūkstančio mylių, švelnioje prieblandoje garavo 
kvapnūs patiekalai, skirti mirusiųjų dvasioms, sklandančioms virš 
gyvųjų žemės. Graikų moterys ir vaikai šmirinėjo pirmyn atgal pro 
duris, nešiodami laukan galybes aromatingais prieskoniais pagar- 
dintų valgių, gausybės įmantriausių skanėstų. 

O) paskui visoje Graikijoje sutartinai trinktelėjo uždaromos du- 
rys. Sutemų vėjas atnešė galingą trinktelėjimo aidą. 

- Žyniai uždaro šventyklas, - paaiškino Kapininis-Įkapinis. - Šią- 
nakt Graikijoje kiekviena šventa vieta bus užrakinta devyniais už- 
raktais. 

- Žiūrėkite! - Ralfas-kuris-buvo-Mumija truputį pakreipė krista- 
lini žiūroną į šalį. Berniukų kaukes nušvietė nuo skaidrių lęšių at- 
simušę šviesos atspindžiai. - Kodėl tie žmonės teplioja savo namų 
duris juoda melasa? 

- Tai degutas, - pataisė Kapininis-Įkapinis. - Juoda derva, prie 
kurios prilips šmėklos, jei mėgins brautis į namus. 

- Atsimenate, - džiaugsmingai šūktelėjo Tomas, - 7211ms juk irgi 
buvo kilusi tokia mintis!? 

Tamsa nuslinko Viduržemio pakrantėmis. Iš kapų lyg rūko 
draiskanos pakilo mirusiųjų dvasios, suodinų dūmų pliumažais 
nuvinguriavo gatvėmis ir prilipo prie dervos, kuria buvo ištepti 
namų slenksčiai. Vėjas gedulingai vaitojo, tarsi perteikdamas į 
spąstus įkliuvusių vėlių sielvartą. 

- O dabar Italija, Roma. - Kapininis-Įkapinis pasuko žiūroną, ir 
berniukai išvydo romėnų kapines, kur žmonės, palikę maistą ant 
kapų, skubėjo namo. 

Vėjas čaižė Kapininio-Įkapinio apsiaustą. Vėjas gaudė, įsisukęs 
į jo burną: 


O) vėjai rudens, liepsninga lemtis, 

Tai jūsų sparnais atkeliauja naktis. 
Pakilkit, pastverkit, baverskit mane... 
Rudens Medžio lapais svaigiam lėkime! 


Umai Kapininis-Įkapinis pasišokėjo ir stryktelėjo aukštai į orą. 
Berniūkščiai ėmė klykti iš susižavėjimo stebėdami, kaip jo drabu- 
žiai, apsiaustas su gobtuvu, plaukai, oda, kūnas, cukraus baltumo 
kaulai skaidosi į smulkiausius gabalėlius: 


„lapai... dekit... 
„sukit... lėkit...! 

Vėjas sudraskė Kapininį-Įkapinį į konfeti; tamsėjančiame dan- 
guje dabar sūkuriavo milijonas rudens lapų, auksinių, rudų, krau- 
jo raudonumo, gniūžtės ąžuolo ir klevo lapų, kriokliai riešutme- 
džio lapų, mirguliuojančios kuždesių, murmesių, šnaresių kaska- 
dos. Ne vienu aitvaru, bet dešimčia tūkstančių tūkstančių mažu- 
čiukų, trapių lyg mumijos aitvariukų - štai kuo dabar virto Kapi- 
ninis-Įkapinis: 


Žeme, sukis! Žolės, džiūkit! 
Lapai, dekit! Medžiai... lėkit! 


Ir iš visų pasaulio šalių, kur tais metais jau apsilankė ruduo, 
sulėkė šnarančių lapų pulkai, ir prisijungė prie šėlstančio margų 
skiautelių verpeto, iš kurio tebegriaudėjo Kapininio-Įkapinio bal- 
sas: 

- Matote laužus palei Viduržemio jūros pakrantes, berniukai? 
O šiauriau? Matote laužus, liepsnojančius visoje Europoje? Tai bai- 
mės ugnys. Šventės liepsnos. Ar nenorite žvilgtelėti iš arčiau, ber- 
niukai? Nagi, oplia! 

Lapų lavinos užgriuvo berniukus lyg pamėkliškų naktinių dru- 
gių spiečiai, pagriebė ir nusinešė su vėju. Aštuoni berniūkščiai 
dainavo, kvatojo ir kikeno, lėkdami virš Egipto smėlynų, spygavo 
ir klykė, sklęsdami virš baugios neramios jūros. 

- Laimingų Naujų metų! - atsklido tolimas balsas jiems pavy- 
mui. 

- Laimingų A0?7 - nustebo Tomas. 

- Laimingų Naujų metų! - sušlamėjo Kapininis-Įkapinis, sausų 
lapų sūkurys. - Senovėje lapkričio pirmąją prasidėdavo Nauji me- 
tai. Tikroji vasaros pabaiga, šaltos žiemos pradžia. Gal ir ne itin 
laimingas metas, bet vis tiek - laimingų Naujų metų! 

Jie perkirto Europą ir vėl išvydo po savimi jūrą. 

- Priešakyje - Britų salos, - sukuždėjo Kapininis-Įkapinis. - Ar 
nenorėtumėte akies krašteliu žvilgtelėti į gyvą Anglijos druidų Mir- 
ties Dievą? 

- Aišku, norėtume! 

- Jei taip, tyliau už pienės pūką, minkščiau už sniegą - nuleisk 
juos, vėjau, visus ir kiekvieną! 

Berniukai nugarmėjo žemyn. 

Lyg paberti riešutai sutapsėjo į žemę jų pėdos. 


12 skynius 


Berniukai krito į žemę ryškiaspalviu rudens lietumi, išsirikia- 
vę šia tvarka: 

Tomas Skeltonas, įsispraudęs į žavingus Griaučius; 

Ilgšis Henris, daugiau ar mažiau Ragana; 

Ralfas Bengstramas, Mumija, kas minutę netenkanti vis dau- 
giau tvarsčių; 

Vaiduoklis, vardų Džordžas Smitas; 

Dž. Dž. (kito vardo ir nereikėjo), labai mielas beždžionžmogis; 

Volis Bebas, kuris tvirtino esąs Chimera, bet visi sakė, kad jis 
labiau panašus į Kvazimodą; 

Fredas Frajeris, tikrų tikriausias Elgeta, ką tik išsiropštęs iš pa- 
kelės griovio; 

Ir paskiausias, bet ne mažiau svarbus, Pasiutėlis Niblis, kuris 
susigalvojo kostiumą paskutinę akimirką, paprasčiausiai užsidėjęs 
baltą kaukę ir nusikabinęs nuo garažo sienos senelio dalgį. 


+ 


Kai pagaliau visi berniukai saugiai nusileido ant Anglijos že- 
mės, margų rudens lapų pulkai nukrito nuo jų ir nuskriejo sau. 

Jie stovėjo vidury bekraščio kviečių lauko. 

- Štai, ponaiti Nibli, tavo dalgis. Pasiimk! - Kapininis-Įkapinis 
atidavė berniukui dalgį. - Visi ant žemės! - staiga perspėjamai šūk- 
telėjo jis. - Druidų Mirties Dievas! Samheinas! Gulkite! 

Berniukai sukrito kniūbsti. 

Nes iš dangaus tiesiai į juos skriejo milžiniškas dalgis. Aštrūs 
lyg skustuvo ašmenys raižė vėją, švilpdami skrodė debesis. Nuka- 
pojo medžių viršūnes. Žaibiškai nuskuto kalvos skruostą. Išpjovė 
kviečiuose lygutėlę pradalgę. Ant berniukų galvų pabiro grūdų 
kruša. 

Ir su kiekvienu dalgio mostelėjimu, rėžtelėjimu, čekštelėjimu 
dangus skardėjo klyksmais, riksmais bei gailiomis aimanomis. 

Dalgis švilpdamas nuskriejo aukštyn. 

Berniukai dar labiau susigūžė. 

- Hm! - grėsmingai krenkštelėjo galingas balsas. 

- Tai jūs, misteri Kapinini-Įkapini! - baikščiai šūktelėjo Tomas. 

Nes priešais stūksojo milžiniška apsiaustu apsigobusi figūra, iš- 
kilusi į dangų per keturiasdešimt pėdų; rankose ji laikė didžiulį 
dalgį, o jos veidą slėpė vidurnakčio ūkai. 

Dalgio ašmenys nėrė žemyn: šššššš! 

- Misteri Kapinini-Įkapini, nebegąsdinkite mūsų! 

- Užsičiaupk! - Kažkas kaukštelėjo Tomui per alkūnę. Misteris 
Kapininis-Įkapinis gulėjo ant žemės šalia jo. - Tai ne aš. Tai... 

- Samheinas! - suriko balsas rūke. - Mirusiųjų Dievas! Šitaip aš 
nuimu savąjį derlių! 

Sssss-ūūūššššš! 

- Šiąnakt čia susirinko visi, kas mirė šiais metais! Ir už jų nuo- 
dėmes aš paversiu juos žvėrimis! 

Sssss-ūūūmmmmmmmm! 

- O, prašau, - suinkštė Ralfas-Mumija. 

Ssssssstttttt! Dalgis čirkštelėjo per nugarą Pasiutėliui Nibliui, 
perrėždamas jo kostiumą, išplėšdamas iš rankų jo paties nediduką 
dalgelį. 

- Žvėrimis! 

Ir nupjautos kviečių varpos lėkė į orą, kur vėjas jas kūlė, o ant 
žemės krito sielų lietus - visi, kurie mirė per pastaruosius dvylika 
mėnesių. Varpos, vos palietusios žemę, akimirksniu virsdavo asi- 
lais, vištomis, gyvatėmis, šunimis, katėmis, karvėmis, ir visi tie pa- 
darai stumdydamiesi skubėjo vienas per kitą kudakuodami, bliau- 
dami, lodami, kniaukdami, mūkdami. Bet visi jie buvo miniatiū- 
riniai, mažulyčiai, ne didesni už kirminus, už kojų pirštus, už nu- 
kirstą nosies galiuką. Tūkstančiai kviečių varpų glėbiais lėkė į orą 
ir biro žemėn bebalsiais vorais, kurie negalėjo net verkti, net šauk- 
ti, net maldauti pasigailėjimo, tik bėgo be garso per žolę, ropštėsi 
per gulinčius berniukus. Šimtas šimtakojų ropojo Ralfo nugara. 
Du šimtai dėlių kabinosi į Pasiutėlio Niblio dalgį, kol berniukas 
nupurtė jas žemėn, persikreipęs iš pasišlykštėjimo. Visur aplink 
krutėjo juodosios našlės ir mažulyčiai smaugliai. 

- Tai jums bausmė už jūsų nuodėmes! Už nuodėmes! - riau- 
mojo balsas gaudžiančiame danguje. 

Dalgis blyksėjo ašmenimis. Milijonai nukirstų kviečių varpų 
krito žemėn. Nusidėjėliai smigo iš dangaus kaip akmenys. O atsit- 
renkę į žemę virsdavo varlėmis, rupūžėmis, kirbančiomis karpo- 
mis bei šviesoje dvokiančiomis medūzomis. 

- Aš būsiu geras, - tvirtino Tomas Skeltonas. 

- Palik mane gyvą, - antrino Ilgšis Henris. 

Šaukti reikėjo labai garsiai, nes dalgis, skrosdamas orą, kėlė 
kurtinantį triukšmą. Tarsi kokia audros banga liejosi iš padebesių, 
plaudama krantą, o paskui skubėjo atgal į padangę kapoti pačių 
debesų. Atrodė, kad netgi debesys karštligiškai kužda maldas, mė- 
gindami permaldauti lemtį: tik ne mane! ne mane! 

- Už visus jūsų blogus darbus! - šaukė Samheinas. 

Ir dalgis pjovė, ir pakirstos sielos krito aklų tritonų, šlykščių 
blakių ir bjaurių tarakonų lietumi. Nesuskaičiuojamos gyvių galy- 
bės kirbėjo, šmirinėjo, ropinėjo po žolę. 

- O Dangau, jis tikras blusdarys! 

- Utėlių traiškytojas! 

- Gyvačių malėjas! 

- Tarakonų gamintojas! 

- Musių veisėjas! 

- Ne! Samheinas! Rudens Dievas. Mirusiųjų Dievas! 

Samheinas treptelėjo milžiniška koja, sutraiškydamas tūkstantį 
vabalų, sumaišydamas su dulkėmis dešimt tūkstančių mažyčių 
žvėrimis paverstų Žmonių sielų. 

- Manyčiau, - pratarė Tomas, - mums pats laikas... 

- Sprukti? - ceremoningai pasiūlė Ralfas. 

- Gal balsuokime? 

Vėl sušnypštė dalgis. Subliuvo Samheinas. 

- Greičiau balsuokite, po galais! - paragino Kapininis-Įkapinis. 

Visi pašoko nuo žemės. 

- Ei, jūs! - nugriaudėjo balsas virš jų galvų. - Tučtuojau grįžkite! 

- Ne, sere, ačiū, - choru atsiliepė berniūkščiai. 

Ir dėjo į kojas. 

- Mano manymu, - bėgdamas prašvokštė Ralfas, visas apsiaša- 
rojęs, uždusęs, - aš didžiąją dalį gyvenimo buvau netgi labai ge- 
ras. Aš nenusipelniau mirties. 

- Ahaaaa! - suriko Samheinas. 

Dalgis lėkė į juos lyg skraidanti giljotina, pakeliui nukirsdamas 
ąžuolo viršūnę ir nuversdamas žemėn klevą. Kažkur visas rudens 
obuolių sodas pabiro į aidžią bedugnę. Garsas buvo toks, lyg pil- 
nas namas berniukų būtų nudardėjės nuo laiptų. 

- Atrodo, jis tavęs neišgirdo, Ralfai, - skuosdamas, kiek kojos 
neša, iškvėpė Tomas. | 

Berniukai nėrė tarp akmenų bei krūmokšnių. 

Dalgis atsimušė į akmenis. 

Įsiutęs Samheinas taip užriaumojo, kad gretimos kalvos viršū- 
nė nuskilo ir nuslinko žemyn. 

- O jergutėliau, - sumurmėjo Ralfas, stipriai užsimerkęs ir taip 
susisukęs, kad pėdos siekė krūtinę. - Anglija - ne ta šalis, kur ga- 
lima daryti nuodėmes. 

Staiga lyg paskutinis lietaus šuoras ant berniukų pasipylė dar 
vienas srautas persigandusių sielų, paverstų blusomis, blakėmis, 
vorais šienpjoviais. 

- Ei, žiūrėkite. Šuva! 

Benamis šuva, paklaikęs iš siaubo, ropštėsi į akmenuotą kalvą. 

O jo snukyje, jo akyse, ypač akyse, buvo kažkas... 

- Ar tai kartais ne...? 

- Pipkinas? - sušuko visi. 

- Pipai! - suriko Tomas. - Ar tai tu? Mes ir vėl susitikome... 

Bet tą akimirką ūūūūmmmm! atlėkė dalgis. 

Šunelis, inkšdamas iš baimės, persivertė per galvą ir nusirito 
žolė į pakalnę. 

- Laikykis, Pipkinai! Mes tave pažinome, mes tave matome! Ne- 
bijok! Ne... - Tomas šaižiai švilptelėjo. 

Tačiau šunelis, skalydamas tokiu pažįstamu, tokiu mielu Pip- 
kino balsu, jau dingo berniukams iš akių. 

Pala, ar tai ne jo balso aidas grįžo, atsimušęs nuo kalvų? 

- Dar susitiksime, susitiksime, susitiksime... 

Kur? - mintyse suvaitojo Tomas. Dėl Dievo meilės, kur? 

Samheinas, įrėmęs dalgį kotu į žemę, patenkintas dairėsi ap- 
linkui. 

Paskui smagiai sukikeno, pasispjaudė ugninėmis seilėmis pūs- 
lėtas rankas, patogiau suėmė dalgį, užsimojo - ir staiga sustingo... 

Nes kažkur kažkas dainavo. 

Beveik pačioje kalvos viršūnėje, nedidelėje ąžuolų giraitėje, 
blykčiojo lauželis. 

Žmonių šešėliai stovėjo aplink laužą, iškėlę rankas virš galvų, 
ir progiesmiu traukė: 


O Sambeinai, Mirusiųjų Dieve! 
Išklausyk mus! 

Mes, Šventieji Druidų Žyniai, 
Šventų Ąžuolų Giraitėje 
Meldžiamės už Mirusiųjų Sielas! 


Tolumoje, prie kaitraus laužo, keistieji žmonės iškėlė virš gal- 
vų peilius, iškėlė katės ir ožkas, giedodami toliau: 


Mes meldžiamės už sielas tų, 

Kuriuos tu bavertei Žvėrimis. 

O Mirusiųjų Dieve, mes aukojame tau 
Kitus žvėris, 

Kad paleistum laisvėn 

Sielas mūsų mylimųjų, 

Mirusių šįmet! 


Žybtelėjo peiliai. 

Samheinas dar plačiau nusišypsojo. Subliuvo, sužviegė auko- 
jami gyvuliai. 

O aplink berniukus - ant žemės, ant žolės, ant akmenų - be 
garso žioptelėjo, krūptelėjo, virptelėjo nelaimingosios sielos, įka- 
lintos vorų, tarakonų, blusų, blakių ir šimtakojų kūnuose. 

Tomas skausmingai susiraukė. Jam atrodė, kad girdi visur ap- 
linkui milijonus laibučių, silpnučių, beveik mikroskopinių dejo- 
nių ir atodūsių. Tai dejavo iš skausmo ir dūsavo iš palengvėjimo 
vorai bei šimtakojai, šoko trypė iš džiaugsmo vabalai. 

- Paleisk juos! Paleisk! - maldavo druidai kalvos viršūnėje. 

Dar skaisčiau įsiliepsnojo ugnis. 

Jūros vėjas praūžė virš pievų ir uolų, nušlavė vorus, nubrau- 
kė blakes, apvertė ant nugarų tarakonus. Mažulyčiai vabzdžiai, mi- 
niatiūriniai šunys ir karvės pakilo nuo žemės lyg milijonas snaigių. 
Gyvulių ir vabzdžių kūnai, kuriuose buvo įkalintos mirusiųjų sie- 
los, pakibo ore. 

Sušvilpė, sušlamėjo oras - tai išlaisvintos sielos sutartinai šovė 
aukštyn į padebesius. 

- Į Dangų! - šaukė druidų žyniai. - Keliaukite sau laisvos į Dan- 
gų! 

Po minutėlės sielų pulkai dingo iš akių, paskutinį kartą garsiai 
atsidūsėję, ir tas atodūsis buvo kupinas begalinio dėkingumo. 

Samheinas, Mirusiųjų Dievas, tik gūžtelėjo pečiais, nė nemė- 
gindamas jų sulaikyti. O paskui staiga sustingo. 

Aštuoni berniukščiai ir misteris Kapininis-Įkapinis, pasislėpę 
tarp stambių riedulių, taip pat suakmenėjo. 

Nes per slėnį link kalvos skubėjo gausus Romos kareivių bū- 
rys. Kareiviai bėgo, išsirikiavę vora po du, o vadas, skutantis visų 
priešakyje, šaukė: 

- Romos kariai! Zudykite pagonis! Padarykite galą jų netikram 
tikėjimui! Taip įsakė Svetonijus! 

- Už Svetonijų! 

Samheinas savo aukštybėse užsimojo dalgiu, bet per vėlai! 

Romėnai pripuolę ėmė kardais ir kirviais kapoti šventuosius 
druidų ąžuolus. 

Samheinas suklykė iš skausmo, tarytum kareivių kirviai smigo 
jam į kelius. Sventieji medžiai dejavo, ūžė ir galiausiai dundėda- 
mi nuvirto. 

Samheinas suvirpėjo aukštai danguje. 

Druidų žyniai, sprunkantys nuo persekiotojų, sustojo ir taip 
pat sudrebėjo. 

Medžiai krito. 

Žyniai, pakirsti per kelius, per kulkšnis, krito. Virto lyg viesu- 
lo raunami ąžuolai. 

- Ne! - suriaumojo Samheinas aukštai danguje. 

- Taip! - atsiliepė romėnai. - Pirmyn! 

Kareiviai paskutinį kartą užsimojo kardais ir kirto iš visų jėgų. 

Ir Samheinas, Mirusiųjų Dievas, pakirstas per kulkšnis, iš pa- 
šaknų, ėmė virsti žemėn. 

Berniukai, kurie stebėjo jį, užvertę galvas, strimgalviais metė- 
si šalin. Nes Samheinas krito tarsi milžiniška giria. Zemę užden- 
gė juodas kaip naktis šešėlis. Dundėjo ir griaudėjo artėjanti Die- 
vo mirtis. Juk jis buvo galingiausias medis iš visų, kada nors au- 
gusių pasaulyje, aukščiausias ąžuolas iš visų, kada nors nukirstų 
ir nužudytų. Klykdamas, pašėlusiai plakdamas rankomis orą, lyg 
dar mėgintų į kažką kabintis, krito Samheinas. 

Ir pagaliau trenkėsi į žemę. 

Smūgio garsas sudrebino kalvų kaulus ir užpūtė šventuosius 
laužus. 

Kai pakirstas Samheinas negyvas nugriuvo ant žemės, kartu su 
juo nuvirto ir paskutinieji druidų ąžuolai tarsi kviečiai, nupjauti 
paskutiniu dalgio kirčiu. Jo paties didžiulis dalgis, milžiniška šyp- 
sena, pasimetusi kažkur laukuose, virto sidabro balute ir susigė- 
rė į dirvą. 

Stojo tyla. Tik laužai smilko. Ir šnarėjo vėjo gainiojami lapai. 

Saulė iškart pasislėpė už horizonto. 

Berniukų akyse merdėjo druidų žyniai, kraujas plūdo iš jų 
žaizdų į žolę. O romėnų kapitonas žirgliojo po užgesusius laužus, 
blaškydamas šventus pelenus. 

- Čia mes pastatysime šventyklas mūsų dievams! 

Kareiviai sukūrė naujus laužus, pastatė auksinius stabus ir ėmė 
smilkyti prieš juos smilkalus. 

Bet nespėjus jų laužams nė įsidegti, rytuose patekėjo Žvaigž- 
dė. Per tolimos dykumos smėlynus keliavo Trys Karaliai, lydimi 
kupranugarių varpelių tilindžiavimo. 

Romėnų kariai prisidengė bronziniais skydais, bandydami pa- 
sislėpti nuo Žvaigždės švytėjimo. Bet jų skydai ištirpo. Romėnų 
stabai taip pat išsilydė ir virto Marijos bei jos Sūnaus statulėlėmis. 

Kareivių šarvai tirpo, varvėjo žemėn, keitėsi. Netrukus, apsitai- 
sę kunigų apdarais, jie jau giedojo lotyniškai prieš dar naujesnius 
altorius. Kapininis-Įkapinis, kuris įdėmiai stebėjo besikeičiančias 
scenas susigūžęs už akmens, pagaliau atsigręžė į savo mažuosius 
kaukėtuosius bičiulius. 

- Matote, berniukai? Vieni dievai keičia kitus. Romėnai sunai- 
kino druidus, jų ąžuolus, jų Mirties Dievą - viską iškapojo, išvar- 
tė. Ir pastatė jų vieton savuosius dievus. O dabar krikščionys iš- 
kapojo romėnus! Nauji altoriai, berniukai, nauji smilkalai, nauji 
vardai... 

Netikėtai pakilęs vėjas užpūtė žvakes ant altorių. 

Žemė sudrebėjo, sukrūpčiojo. Pliūptelėjo kiaurai merkianti 
liūtis. 

- Kas atsitiko, misteri Kapinini-Įkapini? - tamsoje sušuko To- 
mas. - Kur mes atsidūrėme? 

Kapininis-Įkapinis įžiebė savo titnaginį nykštį ir iškėlė virš gal- 
vos, kad būtų šviesiau. 

- Kad aš kur prasmegčiau, berniukai, jei tai ne Tamsieji Amžiai. 
Ilgiausia ir gūdžiausia naktis žmonijos istorijoje. Kristus jau seniai 
išėjo, ir pasaulis... 

- O kurgi Pipkinas? 

- Aš čia! - atsiliepė balsas juodame danguje. - Atrodo, aš sėdžiu 
ant šluotos! Ir ji... mane neša! 

- Mane taip pat! - staiga subruzdo Ralfas, paskui Dž.Dž., Pasiu- 
tėlis Niblis, Volis Bebas ir visi kiti. 

Aplinkui ūžė, šlamėjo, šnarėjo, tarytum milžiniška katė laižė- 
si ūsus tamsoje. 

- Šluotos, - sumurmėjo Kapininis-Įkapinis. - Šluotos renkasi. 
Rudeninė Šluotų Šventė. Kasmetinis sąskrydis. 

- O kur jos skrenda? - paklausė Tomas. Jam teko rėkti visu bal- 
su, nes dabar visi O aiulo cypdami ir spiegdami stumdėsi Ore. 

- Į Šluotų Dirbtuves, be abejo! 

- Padėkite! Aš skrendu! - suriko Ilgšis Henris. 

Ūžt. Šluota švilpdama nusinešė jį. 

Kažkokia didžiulė dygliuota katė brūkštelėjo uodega Tomui 
per skruostą. Jis pajuto, kaip jam tarp kojų įsispraudė medinis ko- 
tas. 

- Laikykis! - patarė Kapininis-Įkapinis. - Kai užpuola šluota, nie- 
ko kito ir nebelieka, tik tvirtai laikytis! 

- Laikausi! - atsiliepė Tomas ir nuskriejo. 

14 skyRius 


Dangus knibždėte knibždėjo šluotų. 

Dangus skambėjo nuo klyksmų - tai spygavo berniukai, sėdin- 
tys ant mažiausiai aštuonių iš tų šluotų. 

Jaunieji raiteliai taip entuziastingai spygavo - iš pradžių iš bai- 
mės, paskui iš susižavėjimo, - kad beveik užmiršo Pipkiną, ku- 
ris taip pat sukinėjosi tarp debesų, dangaus salynų. 

- Cionai! - šūktelėjo Pipkinas. 

- Skubame, kaip tik galime! - atsiliepė Tomas Skeltonas. - Bet, 
Pipai, turiu pasakyti, jodinėti ant šluotos menkas malonumas! 

- Šiuo klausimu aš visiškai sutinku su tavimi, - patvirtino Ilgšis 
Henris. 

Visi kiti taip pat sutiko - mat kas minutę slysčiojo nuo savo 
šluotražių, kabinosi į kotus, ropštėsi atgal ir vėl krito. 

Tuo tarpu danguje prisigrūdo tiek šluotų, kad nebeliko vietos 
nei debesims, nei rūkams, nei tuo labiau berniūkščiams. Netrukus 
susidarė tikrų tikriausias šluotų transporto kamštis. Sakytum, vi- 
so pasaulio medžių šakos vienu sykiu atitrūko nuo kamienų, per- 
lėkė per javų laukus, nupjovė, surišo, iškūlė kiekviena sau po pė- 
dą ir kartu su juo pakilo į padebesius. 

Čia susirinko viso pasaulio kotai, mietai ir skalbinių virvių bas- 
liai. Kartu su jais sulėkė visi šiaudų kuokštai, žolės glėbiai, vyte- 
lių ir sausų stagarų pundai. Jie gainiojo avis-debesis, šveitė Žvaigž- 
des ir jodino berniūkščius. 

Berniukai, apsižergę kaulėtuosius ristūnus, pateko į tikrą laz- 
dų krušą. Iš visų pusių juos plakė, daužė, kumščiavo ir tvatino - 
matyt, už tai, kad išdrįso pakilti į dangų. Kiekvienas iš aštuonių 
užsidirbo po šimtą mėlynių, po tuziną įdrėskimų ir lygiai po ke- 
turiasdešimt devynis gumbus ant minkštų galvelių. 

- Ei, man sugurino nosį! - laimingas aiktelėjo Tomas, žiūrinė- 
damas krauju išteptus savo pirštus. 

- Pamanyk tik! - atsiliepė Pipkinas, nerdamas į debesį sausas, 
išnerdamas šlapias. - Tai niekis. O man štai viena akis užtinusi, 
viena ausis užgulusi, vienas dantis išmuštas! 

- Pipkinai! - šūktelėjo Tomas. - Tu vis sakai mums, kad ieško- 
tume tavęs, bet nepasakai kur! Kur? 

- Ore! - atsakė Pipkinas. 

- Nieko sau, - burbtelėjo Ilgšis Henris. - Pasaulis įvyniotas į du 
zilijardus šimtą milijardų devyniasdešimt devynis milijonus akrų 
oro! Kurį pusakrį tu turi omeny, Pipai? 

- Aš turiu omeny... - pradėjo Pipkinas. 

Bet priešais jį staiga išdygo visa rikiuotė išsiskėteriojusių šluot- 
kočių, sakytum, kokia pamišusi kukurūzų stiebų gyvatvorė ar įsiu- 
tusi mietų tvora. 

Debesis su piktadario fizionomija plačiai prasižiojo, prarijo 
Pipkiną su visa šluota, užčiaupė dūminius nasrus ir nudundėjo 
sau su išsipūtusiu pilvu. 

- Spirk jam, Pipkinai! Duok jam į pilvą! - pasiūlė kažkuris iš 
berniukų. 

Bet Pipkinas kažkodėl nesispardė, ir debesis patenkintas nup- 
laukė Begaline Įlanka link Amžinybės Aušros, virškindamas gar- 
džius pietus. 

- Ieškoti jo ore? - pasipiktino Tomas. - Po galais, tai juk tas pats, 
kas niekur. Argi ne siaubinga? 

- Būna ir siaubingiau! - atsiliepė Kapininis-Įkapinis, skrisdamas 
pro šalį ant šluotos, panašios į piktą šlapią katę, patupdytą ant 
mieto galo. - Norite pamatyti raganas, berniukai? Žiežulas, žiniuo- 
nes, kerėtojas, burtininkus, juoduosius magus, demonus, velnius? 
Štai jie traukia - ištisais pulkais! Tik plačiau išplėskite akis, berniu- 
kai. 

Ir iš tiesų, apačioje, per visą Europą, per Prancūziją, Vokieti- 
ją, Ispaniją, iš pietų į šiaurę nakties keliais plūdo minios, būriai, 
gaujos neregėtų nusidėjėlių. 

- Pirmyn! Bėgte marš! Visi į tamsą, visi į naktį! - Kapininis-Įka- 
pinis sukiojosi virš bėgančių pulkų ir šūkavo kaip generolas, va- 
dovaujantis šauniai nelabųjų kariaunai. - Slėpkitės! Greičiau! Tū- 
nokite savo lindynėse ir nesirodykite! Palaukite porą šimtmečių! 

- Nuo ko jie: turi slėptis? - nusistebėjo Tomas. 

- Krikščionys ateina! - suklykė balsai apačioje, keliuose. 

Tai ir buvo atsakymas. 

Tomas atidžiai žiūrėjo žemyn, sklęsdamas ore. 

Pulkai bematant išsilakstė į šalikeles, išsiskirstė po vieną į vien- 
kiemius, kryžkelės, laukus ir miestelius. Seniai. Senės. Įsiutusios 
bedantės žmogystos, kažką vapančios dangui, sausakimšam šluo- 
tų. 

- Betgi tai raganos ir raganiai! - nustėręs sušuko Ilgšis Henris. 

- Galite išskalbti, išgręžti ir padžiauti ant tvoros mano sielą, jei- 
gu tu neteisus, berniuk, - sutiko Kapininis-Įkapinis. 

- Raganos, šokinėjančios per laužus! - nusistebėjo Dž.Dž. 

- Raganos, maišančios viralą katiluose! - aiktelėjo Tomas. 

- Raganiai, rašinėjantys magiškus simbolius kiemų dulkėse! - 
šūktelėjo Ralfas. - Ar visi jie fikri? Tai yra aš visada maniau... 

- Tikri? - Kapininis-Įkapinis taip įsižeidė, kad vos nenukrito 
nuo savo šluotos, panašios į pasišiaušusią katę. - Po perkūnais, vy- 
ruti, kiekvienas miestelis turi savo raganą ar raganių. Kiekviena- 
me miestelyje slepiasi koks nors senas graikų stabmeldžių žynys, 
koks nors romėnas, garbinantis savo mažus dievukus. Bėgdami 
nuo krikščionių, jie klaidžioja vieškeliais, slepiasi grioviuose, lindi 
urvuose! Net mažiausiuose kaimuose, berniukai, skurdžiausioseė 
fermose tūno užsislėpusios senos religijos. Matėte, kaip romėnai 
kapojo druidus, ką? Tąsyk druidai turėjo slapstytis. O dabar romė- 
nai, krikščionimis šėrę liūtus, patys bėga slėptis. Visi tikėjimai, net 
patys menkiausi, visokiausių rūšių ir pakraipų kultai iš paskutinių- 
jų stengiasi išlikti. Žiūrėkite, kaip jie sprunka, berniukai! 

Ir tai buvo tiesa. 

Visoje Europoje liepsnojo laužai. Kiekvienoje kryžkelėje, ties 
kiekviena šieno stirta juodi siluetai liuoksėjo per laužus lyg katės. 
Burbuliavo viralai katiluose. Senos žiežulos svaidėsi prakeiksmais. 
Šunys lakstė po smilkstančias žarijas. 

- Raganos, visur raganos, - nepaliovė stebėtis Tomas. - Aš ir ne- 
žinojau, kad jų buvo tiek daug! 

- Galybių galybės, Tomai. Europa buvo sausakimša visokiausio 
plauko kerėtojų. Raganos po slenksčiais, po lovomis, rūsiuose ir 
palėpėse. 

- Nieko sau! - Ilgšis Henris, persirengęs Ragana, užrietė nosį. 
- Tikros raganos! Ar jos galėjo šnekėtis su mirusiųjų vėlėmis? 

- Ne, - atsakė Kapininis-Įkapinis. 

- O šokdinti velnius? 

- Ne. 

- Įsprausti demonus tarp durų vyrių ir girgždinti juos vidur- 
naktį? 

- Ne. 

- Jodinėti ant šluotų? 

- Ne. 

- Apkrėsti Žmones čiauduliu? 

- Deja, ne. 

- Užmušti žmogų, smaigstant adatomis lėlę? 

- Ne. 

- Tai ką, po galais, jos galėjo? 

- Nieko. 

- Nieko! - apstulbę sušuko visi. 

- Bet jos manė, kad gali, berniukai! 

Būrys, vadovaujamas Kapininio-Įkapinio, nukreipė savo šluot- 
ražius žemyn ir nuskriejo virš ūkių bei vienkiemių, kur visokiausi 
kerėtojai maišė miglas katiluose, grūdo rupūžės, uostė mumijų 
dulkės ir kikendami strakaliojo. 

- Stabtelėkite ir pamąstykite. Ką iš tiesų reiškia žodis “ragana", 
"raganius"? 

- Na... - pradėjo Tomas ir nutilo nežinodamas, ką pasakyti. 

- Tas, kuris regi, - atsakė pats Kapininis-Įkapinis. - Kas turi įŽ- 
valgos. Proto. Išminties. Taigi tie, kurie turėjo bent kiek daugiau 
smegenų ir žingeidumo, žinojo ir suprato daugiau negu kiti. To- 
kius štai neatsargius gudročius, kurie išdrisdavo parodyti savo iš- 
mintį, žmonės ir vadino... 

- Raganiais! - vienu balsu sušuko berniukai. 

- Kai kurie iš tų gudročių apsimesdavo moką kerėti, įsivaizduo- 
davo kalbą su šmėklomis, seniai į kapus atgulusiais sukčiais ir ne- 
rimstančiomis mumijomis. Ir jei kartais koks priešas atsitiktinai 
numirdavo, jie laikydavo tai savo nuopelnu. Jiems patiko galvoti, 
kad jie turi kažkokią ypatingą galią, nors iš tiesų neturėjo jokios 
galios, berniukai, jokios. Kad ir kaip būtų gaila ir apmaudu, deja, 
tokia yra tiesa. Bet įsiklausykite! Girdite, ten, už kalvos? Ten riša- 
mos raganų šluotos. Ten jos dabar ir lekia. 

Berniukai įsiklausė ir išgirdo: 


Mes čia, pakalnėj, plušam, 

Rišam Šluotas, 

Kurios lyg kumelaitės uodeguotos 
Skraidina raganas badangėm debesuotom 
Drauge su vėju - 

Tik atsidūsėji ar švilpteli, 

Ar rikteli į tylą, ir šluotražis 

Suragintas pakyla...! 


Apačioje, tiesiai po jais, ūžė gaudė raganų šluotų fabrikėlis: 
vos tik išdrožti kotai būdavo aprišamas vytelėmis, šluotos šauda- 
vo aukštyn pro kaminus, lydymos žiežirbų spiečių. O ant stogo jų 
jau laukė raganos, kurios tučtuojau apsižergdavo savo naujuosius 
žirgelius ir šuoliuodavo per žvaigždėtą skliautą. 

Ar bent jau taip atrodė berniukams, kurie žiūrėjo akis išpūtę 
ir klausėsi negirdėtos dainos: 


Ar raganos raitom ant šluotų vėjais jojo, 
Ar su velniais per naktį šoko ir kvailiojo? 
Ne! 

Bet jos taip tvirtino, taip gyrės ir kartojo, 
Kol pagaliau pasaulis įbaugintas 
Skaistuoles, raganomis" išvadintas, 
Mergaites, moteris ir senutes, 

Užkėlė ant sausų beržų 

Ir uždusino dūmuose laužų. 


Minios įtūžusių žmonių, nešinų deglais, siautėjo po kaimus ir 
atokius ūkius. Laužai plieskė nuo Lamanšo sąsiaurio iki Vidurže- 
mio jūros. 


Prancūzų žemėj, vokiečių tėvynėj 
Šimtų šimtai, taip sakant, nelabųjų 
Pakartos šoka šokį paskutinį. 

Sukilo miestai, bersigando sodžiai, 
"Ant laužo raganas!" Ir dvi kaimynės 
Įpykusios viena į kitą pirštais rodo. 


Laukinės kiaulės jodino stogais raganas, derva prilipdydas 
joms ant nugarų, skeldamos kibirkštis iš čerpių, šniokšdamos ga- 
rais. 


Europa dūsta dūmuose laužų. 

Žiūrėk, jau pleška liepsnose ir tie, 
kas pirma teisė. 

Už ką? Et, šiaip sau! Kaip gražu! 

Kol vienas šūkteli: v i s i kalti! 
Kiekvienas esam nusidėję! 
Vaje, vaje, tai ką dabar daryti? 
Visus reikėtų išžudyti! 


Dangus aprūko nuo dūmų. Kiekvienoje kryžkelėje kabaliavo 
pakartos raganos, varnos būriavosi plunksnuotoje tamsoje. 

Berniukai, pakibę ant savųjų šluotų, žiūrėjo akis išpūtę, pra- 
sižioję. 

- Ar dar kuris nors nori būti ragana? - pagaliau paklausė Kapi- 
ninis-Įkapinis. 

- Ne-e, - atsiliepė Ilgšis Henris, visas virpėdamas po savaisiais 
Raganos skarmalais, - tik ne aš! 

- Rimtai? 

- Rimtai. 

Šluotos nuskraidino juos per dūmus ir degėsius. 

Berniukai nusileido Paryžiuje, tuščioje gatvėje, tiksliau, aikšte- 
lėje. 

Jų šluotos negyvos nukrito ant grindinio. 


15 skyRius 


- Na, berniukai, kaip mums išgąsdinti gąsdintojus, įbauginti 
baugintojus, pašiurpinti šiurpintojus? - iš debesies sušuko Kapi- 
ninis-Įkapinis. - Kas, jūsų manymu, galingesnis už demonus ir ra- 
ganas? 

- Galingesni dievai? 

- Gudresnės raganos? 

- Didesnės šventyklos? - spėjo Tomas Skeltonas. 

- Teisingai, Tomai, dievaži! Jau pagaunate mintį? Tikėjimas au- 
ga! Kaip? Ogi pastatais, tokiais dideliais, kad jų šešėlis krenta ant 
visos šalies. Tereikia pastatyti bažnyčią, tokią aukštą, kad matytųsi 
iš už šimto mylių. Bažnyčią, kuri garsėtų dydžiu ir kupriumi, 
skambinančiu varpais. Taigi, berniukai, padėkite man pastatyti ją 
- plyta po plytos, perdanga po perdangos. Visi drauge statykime... 

- Dievo Motinos Katedrą! - sušuko aštuoni berniūkščiai. 

- Yra ir dar viena priežastis ją pastatyti... - paslaptingai nutęsė 
Kapininis-Įkapinis. - Įsiklausykite... 

Bam! 

Danguje skambėjo varpas. 

Bam! 

- „„padėkite...! - vos girdimai cyptelėjo balsas, nutilus varpo 
gaudesiui. 

Bam! 

Berniukai užvertė galvas ir išvydo tarsi kokius pastolius, kylan- 
čius iki pusės varpinės, kuri stūksojo sau viena mėnulio fone. Pa- 

čioje jos viršūnėje kabėjo didžiulis bronzinis varpas. Jis dabar ir 
skambėjo. 

O po kiekvieno trenksmo, dūžio, gausmo iš varpo vidaus šau- 
kė laibas balselis: 

- Padėkite! 

Berniukai atsigręžė į Kapininį-Įkapinį. 

Jų akyse liepsnojo vienas klausimas: 

Pipkinas? 

Ieškokite manęs ore! suprato Tomas. Ten jis ir yra! 

Žemyn galva pakibęs virš Paryžiaus, varpo viduje vietoje šer- 
dies tabalavo Pipkinas. Ar bent jau Pipkino dvasia, šmėkla, praras- 
ta siela. 

Tai reiškia, kad kai varpas mušdavo valandas, garsą išgaudavo 
gyva šerdis iš kraujo ir kaulų, atsimušdama į metalinį kraštą. Tai 
Pipkino galva mušė varpą. Bam! Ir vėl: Bam! 

- Jis gi išsitaškys smegenis! - aiktelėjo Ilgšis Henris. 

- Padėkite! - šaukė Pipkinas, šešėlis varpe, šmėkla, pakabinta 
galva žemyn, kad muštų valandas ir jų ketvirčius. 

- Skriskite! - suskato raginti berniukai savo šluotas, bet tos gu- 
lėjo negyvos ant Paryžiaus grindinio. 

- Jose nebeliko gyvybės, - liūdnai paaiškino Kapininis-Įkapinis. 
- Viskas išseko - syvai, jėga, ugnis. Štai taip. - Jis pasitrynė smak- 
rą, išskeldamas keletą kibirkščių. - Kaipgi mes dabar pakilsime į 
viršų pas Pipkiną be šluotų pagalbos? 

- Jūs nuskriskite, misteri Kapinini-Įkapini! 

- Ė, ne, neišdegs. Tai jūs privalote jį gelbėti, nuolat ir amžinai, 
kas kartą, visą šią naktį, kol išvaduosite galutinai. Palaukite. Atro- 
do, sugalvojau. Juk mes ketinome statyti Dievo Motinos Katedrą, 
teisingai? Tai ir pastatykime ją - dabar, čia pat! Taip galėsime 
pasiekti mūsų kietakaktį varpaskambį valandamušį Pipkiną! Šokite 
čionai, berniukai! Ant šitų laiptų! 

- Ant kokių laiptų? 

- Ant šitų! Štai čia! Ir čia! Ir čia! 

Kapininiui-Įkapiniui kalbant, iš kažkur krito plytos, tvarkingai 
guldamos viena šalia kitos. Berniukai pašoko. Užteko jiems tik 
kilstelėti kojas, ir po jomis atsirasdavo akmeninės pakopos. 

Bam! mušė varpas. 

Padėkite! - šaukė Pipkinas. 

Aštuonios poros pėdų šuoliavo aukštyn per tuščią orą, trepsė- 
damos, taukšėdamos į... 

Laiptus. 

Akmeninės pakopos kilo viena po kitos į tuščią erdvę. 

Padėkite! - šaukė Pipkinas. 

Bam! gaudė varpas. 

Berniūkščiai paknopstomis kopė į tuštumą, o Kapininis-Įkapi- 
nis lipo iš paskos, ragindamas juos. Jie bėgo per skaidrią vėjuo- 
tą erdve, bet ten, kur nusileisdavo jų kojos, akimirksniu atsirasda- 

vo plytos, cementas, akmens plokštės, gulančios viena ant kitos 
lyg maišomos kortos. 

Tai buvo panašu į kopimą tortu, kurio sluoksniai augo beko- 
piant. O varpas skambėjo be paliovos, ir Pipkinas nenutildamas 
šaukė, maldavo padėti. 

- Žiūrėkite, mūsų šešėlis! - šūktelėjo Tomas. 

Ir tikrai, mėnesiena metė jų katedros, puikiosios Paryžiaus 
Dievo Motinos katedros, šešėlį ant visos Prancūzijos ir dar ant pu- 
sės Europos. 

- Aukštyn, berniukai, aukštyn! Jokio poilsio, jokio stabčiojimo! 
Bėkite, bėkite! 

Bam! 

Padėkite! 

Berniukai bėgo iš paskutiniųjų. Jie jau klupčiojo su kiekvienu 
žingsniu, bet vėl ir vėl ir vėl po jų kojomis atsirasdavo pakopos, 
kurios neleido nukristi, kurios vedė vis aukščiau ir aukščiau. Ka- 
tedros bokštų šešėlis pakibo virš upių ir laukų, gesindamas pas- 
kutinius raganų laužus kryžkelėse. Per tūkstantį mylių aplinkui ra- 
ganos, kerėtojos, demonų sugulovės, žiniuoniai, rūkstantys lyg 
užpūstos žvakės, vaitodami spruko slėptis nuo bažnyčios šešėlio, 
nutįsusio skersai dangų. 

- Kaip romėnai kadaise iškirto šventuosius druidų medžius ir 
sukapojo jų Mirties Dievą, taip ir mes su jumis, berniukai, pasta- 
tėme bažnyčią, kurios šešėlis nuvertė raganas nuo jų puikybės ko- 
jūkų, privertė sprukti pajuodėlius žiniuonius. Niekur daugiau ne- 
beliko raganų laužų. Liepsnoja tik viena didinga žvakė, Paryžiaus 
Dievo Motinos katedra. Presto! 

Berniukai džiugiai nusikvatojo. 

Nes paskutinė pakopa atsistojo į savo vietą. 

Pūtuodami, dusdami, jie pagaliau pasiekė viršūnę. 

Dievo Motinos katedra buvo pastatyta. 

Bam! 

Išmušė tyli paskutinioji valanda. 

Didžiulis bronzinis varpas susiūbavo. 

Ir vėl sustingo - tuščias. 

Berniukai pasilenkę sužiuro į jo gilius nasrus. 

Varpo viduje nebuvo jokios šerdies, panašios į Pipkiną. 

- Pipkinai? - sukuždėjo berniukai. 

- „kinai... - atsiliepė tylus aidas varpo viduje. 

- Jis kažkur čia, aukštai, - užtikrino berniūkščius Kapininis-Įka- 
pinis. - Laukia jūsų ore, kaip ir žadėjo. Juk Pipkinas visada tęsi pa- 
žadus. Apsidairykite aplinkui, berniukai. Gražus darbas, tiesa? 
Šimtmečių triūsas atliktas vienu įsibėgėjimu, ką? Bet... trūksta dar 
kažko, ne tik Pipkino. Ko? Žvilgtelėkite aukštyn. Apsižiūrėkite ap- 
linkui. Na? 

Berniūkščiai dairėsi aplinkui, išpūtę akis. Visi atrodė sutrikę. 

- A-4... 

- Ar mūsų pastatas jums neatrodo bjauriai plikas, ką, berniu- 
kai? Niekuo nepadailintas, nepagyvintas? 

- Chimeros! 

Visi kaip vienas atsigręžė į... 

Volį Bebą, kuris Vėlinių vakarui pasivertė Chimera. Volio vei- 
das tiesiog nušvito iš palengvėjimo. 

- Chimeros. Čia trūksta chimerų. 

- Chimeros. - Kapininis-Įkapinis žaismingai išvingiavo įmantrų 
žodį, manevruodamas vikriu liežuviu. - Chimeros. Gal mes ir 
pritaisykime jas, berniukai? 

- Kaip? 

- Na, manau, mums užteks tik pašvilpti, ir jos pačios subėgs į 
vietas. Švilpkite, berniukai, švilpkite kuo garsiau, iš visų plaučių. 
Kvieskite čionai demonus, išgamas, šiurpius žvėris ir nuožmias 
dantingas tamsybių baidyklės. 

- Aš pirmas! - pasišovė Volis Bebas. 

Jis giliai įkvėpė. 

Ir sušvilpė. 

Visi sušvilpė. 

O chimeros? 

Jos sulėkė galvotrūkčiais. 


16 skynius 


Visos vidurnakčio Europos bedarbiai siaubai krūptelėjo savo 
akmeniniuose sapnuose ir nubudo. 

O tai reiškia, kad visi senoviniai Žvėrys, visos senoviškos pasa- 
kos, visi seni košmarai ir nusenę, niekam nebereikalingi demonai, 
visos raganos, sulindusios į slėptuvės, kilstelėjo galvas, išgirdę 
kvietimą, pašoko, atsiliepdami į švilpimą, suvirpėjo, paklusdami 
komandai, nusipurtė dulkės ir nuskuodė vieškeliais, nuplasnojo 
dangumi, nurūko siūbuojančiomis medžių viršūnėmis, nubrido 
per upelius, nuplaukė upėmis, nudundėjo debesimis - visi į vie- 
ną tikslą. 

Tai reiškia, kad visi Europos stabai ir negyvos statulos, dievu- 
kai ir pusdieviai, kurie užmiršti kėpsojo griuvėsiuose lyg pamėk- 
liškos sniego pusnys, staiga krūptelėjo, sumirkčiojo ir išlėkė lyg 
salamandros į kelius, šikšnosparniai į dangų, laukiniai šunys į krū- 
mus. Jie skrido, jie šuoliavo, jie ropojo. 

Berniukai, o kartu su jais ir Kapininis-Įkapinis, išsirikiavę bokš- 
to viršuje lyg koks skulptūrinis pagražinimas, šūkčiojo ir ūkčiojo, 
netverdami iš susijaudinimo, iš susižavėjimo, ir net persilenkę per 
parapetą žiūrėjo, kaip neregėtų žvėrių pulkai plūsta iš šiaurės, 
pietų, rytų, vakarų ir būriuojasi prie vartų, laukdami tolesnių įsa- 
kymų. 

- Gal šliūkštelėkime jiems ant galvų verdančio švino? - šypso- 
damasis pasiūlė Kapininis-Įkapinis. 

- Nereikia, - paprieštaravo Tomas. - Kuprius kadaise jau šliūkš- 
telėjo! 

- Gerai, apsieisime be tekančios lavos. Tai gal tada švi/ptelėki- 
me jiems, kad liptų aukštyn? 

Berniukai švilptelėjo. 

Ir apačioje susirinkę pulkai, būriai, tuntai, ordos, spūstys, 
grūstys, šėlstantis Žvėrių ir pabaisų srautas, padūkusios ydos, 
prašvinkusios dorybės, puolę šventieji, paklydusios didybės, tuš- 
čios puikybės ėmė klusniai rangytis, sliuogti, kabarotis, liuoksėti, 
bėgti aukštyn Dievo Motinos katedros sienomis. Keisčiausi pada- 
rai užliejo pastatą audringu srautu, karinga potvynio banga, lyg 
puta aptraukdami kiekvieną iškyšulėlį, kiekvieną išsišovusį ak- 
menį. 

Viena paskui kitą risnojo kiaulės, straksėjo Šėtono Ožiai ir ki- 
tokie nematyti neregėti nelabieji, kurie pakeliui keitė išvaizdą, nu- 
simesdami senus ragus ir užsiaugindami naujus, nusiskusdami 
barzdas ir užsiželdindami nukarusius kirmėliškus ūsus. 

Kartais vien tik veidų ir kaukių paradai ritosi sienomis aukštyn, 
sruvo bokštais ir atramomis, nešami visos armijos įnoringų vėžių 
ir klipatų omarų. Išdidžiai jojo gorilų galvos, pilnos dantų ir gaš- 
lumo. Straksėjo vyrų galvos su dešromis burnose. Iš paskos dryk- 
čiojo Kvailio kaukė, prilaikoma voro, šokančio baletą. 

Aplinkui dėjosi tokia velniava, kad Tomas neištvėręs šūktelė- 
jo: 

- O dangau, kas čia per velniava! 

- Tai dar ne viskas, - atsiliepė Kapininis-Įkapinis. - Žiūrėkite! 

Ir tikrai, nors katedra jau skendo keisčiausių žvėrių, nuož- 
miausių žvilgsnių ir šiurpiausių grimasų jūroje, iš apačios dar plū- 
do drakonai, gaudantys vaikus, banginiai, ryjantys Jonas, vežėčios, 
su kaupu prikrautos kaukolių ir sukryžiuotų kaulų. Akrobatai ir 
gimnastai, kuriems pripuolę kipšai išsukinėjo kojas, sukniubo ant 
stogo keisčiausiomis pozomis ir taip suakmenėjo. 

Tuo tarpu paršai skambino arfomis, kiaulės grojo fleitomis, šu- 
nys pūtė dūdmaišius. Pati toji muzika kerėjo ir viliojo aukštyn vis 
naujus baidyklių būrius; jie lipo, ropštėsi katedros sienomis, kol 
galiausiai įstrigdavo akmens spąstuose ir pasilikdavo ten amžiams. 

Čia beždžionė timpčiojo lyros stygas; ten spurdėjo moteris su 
žuvies uodega. Iš nakties tamsybių atplasnojo sfinksas, suglaudė 
sparnus ir, virtęs moterimi-liūtu, įsitaisė snausti per amžius šešė- 
lyje, aidžiame varpų skambesyje. 

- O kas čia tokie? - riktelėjo Tomas. 

Kapininis-Įkapinis pasilenkęs dirstelėjo ir pašaipiai prunkšte- 
lėjo. 

- Tai Nuodėmės, berniukai! Ir visokie kitokie nenusakomi sut- 
vėrimai. Žiūrėkite, štai atšliaužia Sąžinės Kirminas! 

Berniukai pažiūrėjo, kaip jis šliaužia. Jis šliaužė labai mikliai. 

- O dabar, - tyliai sukuždėjo Kapininis-Įkapinis, kreipdamasis 
į pabaisas, - įsitaisykite patogiau. Nurimkite. Užmikite. 

Keistieji padarai triskart apsisuko aplink save kaip pasiutę šu- 
nys ir sugulė. Visos baidyklės priaugo prie akmenų. Visos grima- 
sos sustingo. Visi garsai nuščiuvo. 

Mėnuo metė šešėlius ir šviesą ant Paryžiaus katedros chimerų. 

- Ar supranti, ką tai reiškia, Tomai? 

- Zinoma. Visi seni dievai, visi seni sapnai, visos senos klejo- 
nės, visos senos idėjos, kurios trainiojosi po pasaulį, neturėdamos 
ką veikti, subėgo čionai, atsiliepusios į mūsų kvietimą. Ir mės 
davėme joms darbo! 

- Ir čia jos pasiliks amžiams, teisingai? 

- Teisingai! 

Berniukai pažvelgė žemyn, persilenkę per parapetą. 

Rytinė siena buvo nusėta pulkais Žvėrių. 

Vakarinė siena buvo apkibusi nuodėmių tuntais. 

Pietinę sieną nutūpė nakties košmarai. 

Šiaurinę sieną užėmė bevardės ydos ir ištvirkusios dorybės. 

- Man, - tarė Tomas, didžiuodamasis jų bendru kūriniu, - visai 
patiktų čia gyventi. 

Vėjas suūžė baisūnų nasruose, sušvilpė, sušnypštė pro iltis: 

- Didžiai dėkingi... 


17 skynius 


- Dievaži, - pareiškė Tomas Skeltonas, stovėdamas ant parape- 
to. - Mes sušaukėme čionai viso pasaulio akmeninius grifonus ir 
demonus. Bet vėl pametėme Pipkiną. Štai aš ir galvoju, gal galė- 
tume ir jam pašvilpti? 

Kapininis-Įkapinis taip nusikvatojo, kad jo apsiaustas sugaudė 
nakties vėjyje, o sausi kaulai sutarškėjo po oda. 

- Apsidairykite aplinkui, berniukai! Pipkinas vis dar čia/ 

- Kur? 

- Čia, - suvaitojo tolimas laibas balselis. 

Berniukai lenkėsi per parapetą, kol stuburkauliai ėmė traškėti, 
spoksojo aukštyn, kol ėmė braškėti sprandai. 

- Ziūrėkite ir pamatysite, berniukai, ieškokite ir rasite! 

Net ir dairydamiesi savo draugo, jie negalėjo dar sykį nepasi- 
džiaugti maištingais katedros šlaitais, apjuostais siaubų eilėmis, 
papuoštais įkalintų žvėrių snukiais. 

Kaip surasti Pipkiną tarp šių tamsių vandenų gyventojų, pra- 
žiojusių žiaunas amžinam įkvėpimui, amžinam atodūsiui? Tarp šių 
nakties pamėklių, dailiai išskaptuotų iš tulžies akmenų, tarp šių 
siaubūnų, išdrebintų senų žemės drebėjimų, išspjautų pamišusių 
ugnikalnių, kurie nusprendė atsivėsinti, paleisdami į pasaulį savo 
košmarus ir kliedesius? 

- Aš čia, - vėl suvaitojo tolimas, silpnas, pažįstamas balsas. 

Ir berniukai, smarkiai prisimerkę, įžiūrėjo maždaug pusiauke- 
lėje tarp stogo ir pamatų, pačiame karnizo pakraštyje, profiliu į 

juos pakibusį veidą, mažą, apvalų, dailų angelo-velnio veidelį: pa- 
žįstama akis, pažįstama nosis, pažįstamos draugiškos lūpos. 

- Pipkinai! 

Šaukdami jie nudundėjo laiptais žemyn, nubėgo tamsiais ko- 
ridoriais, kol pasiekė karnizą. Pačiame jo gale, virš tikrai labai siau- 
ro takelio, vėjų pagairėje kyšojo mažas veidelis, toks mielas vidury 
bjaurasties jūros. 

Tomas nuėjo pirmas - išskėtęs rankas į šalis, nežiūrėdamas že- 
myn. Ralfas žengė iš paskos. Likusieji vorele nuslinko jiems pavy- 
mui. 

- Būk atsargus, Tomai, nenukrisk! 

- Nenukrisiu. Štai ir Pipas. 

Ir tikrai ten buvo jis. 

Išsirikiave viena eile tiesiai po išsišovusia akmenine kauke, po 
chimeros galva ir biustu, berniukai žvelgė aukštyn į puikų tvirtą 
profilį, šaunią riestą nosį, bebarzdį smakrą, gauruotą marmurinių 
plaukų kepurę. 

Pipkinas. 

- Pipai, kad tave kur šunys, ką tu čia veiki? - pašaukė Tomas. 

Pipas nieko neatsakė. 

Jo lūpos buvo iškaltos iš akmens. 

- Ne, tai tik akmens luitas, - nusivylė Ralfas. - Paprasčiausia chi- 
mera, kyšanti čia jau daug metų, tik panaši į Pipkiną. 

- Ne, aš girdėjau, kaip jis šaukė. 

- Bet kaip... 

Ir staiga vėjas atnešė jiems atsakymą. 

Vėjas apskriejo aukštas Dievo Motinos katedros sienas. Vėjas 
sušvilpė chimerų ausyse, uždūdavo pražiotose burnose. 

- Aaaa... - pasigirdo Pipkino balsas. 

Berniukams plaukeliai ant sprandų pasišiaušė. 

- 00000... - atsiduso marmurinė burna. 

- Girdite? Tai jis! - baisiausiai susijaudinęs aiktelėjo Ralfas. 

- Užsičiaupk! - nutildė jį Tomas. - Pipai? Kai kitą kartą papūs vė- 
jas, pasakyk mums, kuo galime tau padėti? Kas čia tave užkėlė? Ir 
kaip mums tave nukelti? 

Tyla. Berniukai laukė, įsikabinę į didžiosios katedros akmeninį 
fasadą. 

Dar vienas vėjo gūsis pralėkė pro šalį, užgniauždamas jiems 
kvapą, ir sušvilpė pro akmenyje iškalto berniuko dantis. 

- Prašyčiau... - pratarė Pipkino balsas. 

- „po, - sukuždėjo po pauzės Pipo balsas. 

Tyla. Vėl padvelkė vėjas. 

- Vieną... 

Berniukai laukė. 

- „klausimą. 

- Prašyčiau po vieną klausimą! - išvertė Tomas. 

Berniukai patenkinti sukikeno. Taip, tai tikrai Pipkinas! 

- Gerai. - Tomas apsilaižė lūpas. - Ką tu čia veiki? 

Padvelkė liūdnas vėjas, ir balsas prakalbo tarsi iš seno šulinio 
gelmės: 

- Daug kur... buvau... per kelias... valandas. 

Berniukai laukė, grieždami dantimis. 

- Kalbėk, Pipkinai! 

Vėjas vėl įsisuko į pravirą akmeninę burną ir jau turėjo ištrūkti 
lauk... 

Bet ūmai visai nuščiuvo. 

Pradėjo lyti. 

Geriau ir negalėjo būti. Mat šalti lietaus lašai smelkėsi į akme- 
nines Pipkino ausis, lašėjo iš jo šnervių ir fontanu tryško iš mar- 
murinės burnos. Jis galėjo burbuliuoti skiemenis, dėliodamas iš 
jų aiškius šaltus lietaus vandens žodžius: 

- Ei - taip kur kas geriau! 

Jis spjaudėsi dulksna, tryško greitu lietumi: 

- Gaila, kad jums neteko pabuvoti ten, kur aš buvau! Jėga! Bu- 
vau palaidotas sarkofage! Buvau paverstas šunimi! 

- Mes taip ir manėme, kad ten buvai tu, Pipkinai! 

- O dabar aš čia, - kalbėjo lietus akmeninėse ausyse, lietus ak- 
meninėje nosyje, lietus, srovenantis iš marmurinės burnos. - Po 
galais, kaip smagu, kaip šiurpu ir keista tūnoti šitame akmenyje 
kipšų ir demonų draugijoje! Bet kas gali žinoti, kur aš būsiu po 
dešimties minučių? Dar aukščiau? O gal palaidotas giliai po žeme? 

- Kur, kur, Pipkinai? 

Sunerimę berniukai subruzdo sukruto. Lietus taip plakė ir čai- 
žė juos, kad jie vos laikėsi ant karnizo. 

- Tu numirei, Pipkinai? 

- Ne, dar ne, - atsakė šaltas lietus Pipkino burnoje. - Dalis ma- 
nęs dabar ligoninėje, toli nuo čia, namuose, dalis sename Egipto 
kape. Dalis Anglijos laukuose. Dalis čia. Dalis dar baisesnėje vie- 
toje... 

- Kur? 

- Nežinau, oi, nežinau, dievaži, aš tai kvatoju, tai tirtu iš bai- 
mės. Dabar, šią akimirką, man atrodo, ne, aš tiksliai žinau, kad 
man baisu. Padėkite man, bičiuliai. Padėkite, prašau! 

Lietus plūstelėjo iš jo akių lyg ašaros. 

Berniukai ištiesė rankas, norėdami bent palytėti Pipkino smak- 
rą - nieko kito jie negalėjo padaryti. Bet nespėjo nė to... 

Umai žaibas perskrodė dangų. 

Blykstelėjo žydrai baltas zigzagas. 

Katedra sudrebėjo. Berniukams teko įsitverti į velnių ragus ir 
angelų sparnus, kad jų nenutrenktų žemėn. 

Griausmas ir dūmai. Ir kurtinantis skylančių, krentančių akme- 
nų bildėjimas. 

Pipkino veidas dingo. Nuskeltas žaibo, jis nugarmėjo į tamsą 
ir sudužo į žemę. 

- Pipkinai! 

Bet apačioje ant akmeninių katedros laiptų beliko vien kelios 
smūgio įskeltos žiežirbos ir sauja smulkučių marmuro dulkių. 
Chimeros nosį, smakrą, kietas lūpas, tvirtus skruostus, skaisčias 
akis, dailiai iškaltas ausis - viską viską nusinešė vėjas, nušlavęs 
nuo laiptų saujelę pelų, žiupsnelį dulkių. Berniūkščiai įžiūrėjo tik 
kažką panašaus į balzganą dvasią, dūmelį, parako dabesėlį, kuris 
greitai nuplaukė pietvakarių kryptimi. 

- Meksika... - sumurmėjo Kapininis-Įkapinis, vienas iš nedau- 
gelio žmonių pasaulyje, mokančių taisyklingai murmėti. 

- Meksika? - paklausė Tomas. 

- Mūsų laukia dar viena, paskutinė šios nakties kelionė, - pa- 
aiškino Kapininis-Įkapinis, vos krutindamas lūpas - taip, kad žo- 
džių skiemenys pynėsi vienas su kitu. - Švilpkite, berniukai, riau- 
mokite kaip tigrai, rėkite kaip panteros, kaukite kaip plėšrūs Žvė- 
rys! 

- Riaumoti, rėkti, kaukti? 

- Reikia vėl surinkti Aitvarą, berniukai, Rudens Aitvarą. Reikia 
vėl sulipinti iltis, degančias akis ir kruvinus nagus. Pašaukite vė- 
ją, kad susiūtų mūsų Aitvarą ir pakeltų mus į orą. Bliaukite, vyru- 
čiai, inkškite, trimituokite, šaukite! 

Tačiau berniukai dvejojo. Tada Kapininis-Įkapinis perbėgo kar- 
nizu lyg išdykėlis, lazda braukiantis per kuolų tvorą, ir kumštelėjo 
kiekvienam berniukui alkūne, įspyrė keliu. Berniukai atitrūko nuo 
karnizo ir krisdami suriko, suklykė, suinkštė - kiekvienas savaip, 
kiekvienas ypatingai. 

Stačia galva lėkdami žemyn per šaltą erdvę, jie išvydo, kaip 
suspurdo apačioje nuožmaus povo uodega, sudėta iš krauju pa- 
sruvusių akių. Dešimt tūkstančių ugninių akių šoktelėjo į viršų. 

Atgimęs Rudens Aitvaras staiga pakibo ties vėjuotu chimerų 
saugomu katedros kampu, pagaudamas krentančius berniukus. 

Jie įsitvėrė už Aitvaro kraštų, įsikabino už skersinių, už braš- 
kančio, įtempto lyg būgno oda popieriaus, už plazdančių atplai- 
šų, atraižų, gabalėlių, už mėsa tvoskiančių liūto nasrų, už kruvi- 
nų plieninių tigro ilčių. 0 

Kapininis-Įkapinis stryktelėjo berniukams iš paskos. Sįkart jis 
buvo uodega. 

Rudens Aitvaras pakibo vietoje lūkuriuodamas, aštuoni berniu- 
kai apmirė ant banguojančio dantų ir akių kilimo. 

Kapininis-Įkapinis pakreipė vieną ausį. 

Už šimtų mylių Airijos keliais bėgo alkani elgetos, puldinėda- 
mi nuo durų prie durų, prašinėdami maisto. Jų klyksmai sklaidėsi 
naktyje. 

Fredas Erajeris, apsikarstęs Elgetos skarmalais, išgirdo triukš- 
mą. 

- Tenai! Skriskime tenai! 

- Ne. Nėra kada. Įsiklausykite! 

Už tūkstančių mylių naktyje kažkas tyliai caksėjo tarytum vabz- 
džių plaktukėliai. 

- Tai Meksikos karstadirbiai darbuojasi, - šyptelėjo Kapininis- 
-Įkapinis. - Sėdi gatvėse su savo ilgomis dėžėmis, vinimis bei ma- 
žais plaktukais ir kaukši, kaukši. 

- O Pipkinas? - sukuždėjo berniukai. 

- Mes girdime, - atsakė Kapininis-Įkapinis. - Ir skrendame - į 
Meksiką! 

Rudens Aitvaras ūždamas nulakdino juos tūkstančio pėdų ilgio 
vėjo banga. 

Chimeros, išpūtusios akmeninės šnerves, pražiojusios marmu- 
rines lūpas, tuo pačiu vėju suošė jiems “sudie". 


18 skynius 


Jie kabėjo virš Meksiko. 

Jie kabėjo virš ežero salos Meksiko mieste. 

Jie girdėjo šunų lojimą toli apačioje, nakties tamsoje. Matė ke- 
lias valtis, slystančias mėnesienos nubalintu ežeru lyg vandens va- 
balai. Girdėjo skambant gitarą ir vyrą dainuojant aukštu liūdnu 
balsu. 

Toli toli už tamsių žemių, kitapus sienos, Jungtinėse Valstijo- 
se, būriai vaikų, lydimi lojančių šunų, bėgiojo nuo namo prie na- 
mo kvatodami, belsdamiesi į duris, nešini maišeliais su saldžiais 
lobiais, džiaugdamiesi Helouvino naktimi. 

- O čia... - pašnibždomis pratarė Tomas. 

- Kas čia? - sukluso Kapininis-Įkapinis, pakibęs ties jo alkūne. 

- Na, čia... 

- Ir visoje Pietų Amerikoje... 

- Taip, Pietų. Čia ir Pietų Amerikoje. Visos kapinės... 

„Žėri žvakių ugnelėmis, pats sau tarė Tomas. Tūkstantis žva- 
kių šiose kapinėse, šimtas žvakių anose kapinaitėse, dešimt tūks- 
tančių mirgančių žiburėlių už šimto mylių ir už penkių tūkstan- 
čių mylių, pačiame Argentinos smaigalyje. 

- Ar tai šitaip jie švenčia... 

- El Dia de los Muertos. Kaip tau sekasi ispanų kalba mokyk- 
loje, Tomai? 

- Mirusiųjų Diena? 

- Caramba, si*! Aitvare, išsiskaidyk! 

Nerdamas žemyn, Aitvaras paskutinį kartą subyrėjo į daleles. 

Berniukai kūliais nusirito akmenuota tykaus ežero pakrante. 

Virš vandens kabėjo rūkas. 

Tolumoje, kitoje ežero pusėje, matėsi tamsios kapinaitės. Jo- 
se dar nedegė nė viena žvakelė. 

Iš rūko be garso išniro kanoja, išskaptuota iš rąsto. Ji judėjo be 
irklų, nešama vien potvynio. 

Valties gale stūksojo aukšta figūra, susisupusi į pilką drobulę. 


— ——————— ——— ————————— —  ————  ——————— ———————..——-—-- 

Valtis švelniai bakstelėjo nosimi į pakrantės žolę. 

Berniukai aiktelėjo iš nuostabos. Nes kad ir kaip įdėmiai jie 
žiūrėjo, matė vien tik tamsą gobtuvo, dengiančio figūros galvą, vi- 
duje. 

- Misteri... misteri Kapinini-Įkapini? 

Kas gi kitas tai galėjo būti? 

Bet Kapininis-Įkapinis nieko neatsakė. Tik blausi šypsena jon- 
vabaliu žybtelėjo gobtuvo gelmėje. Kaulėta ranka lengvai pamojo. 

Berniukai suvirto į valtį. 

- Sa! - sušnypštė balsas iš tuščio gobtuvo. 

Aukštoji ŽmMogysta vėl mostelėjo ranka, ir valtis, genama vėjo, 
nunešė berniukus per tamsius vandenis po nakties dangumi, nu- 
sėtu milijardais nematytų žvaigždžių. 

Tolumoje, tamsos apgaubtoje saloje, kažkas timptelėjo gitaros 
stygą. 

Viena žvakelė sužibo kapinėse. 

Kažkur kažkas išpūtė vieną fleitos garsą. 

Dar viena žvakelė užsidegė tarp akmeninių antkapių. 

Kažkas išdainavo vieną dainos žodį. 

Liepsnojantis degtukas palytėjo ir uždegė trečią žvakutę. 

Kuo greičiau plaukė valtis, tuo skambiau virpėjo gitaros stygos, 
tuo daugiau žvakių žiebėsi tarp kapų kauburių akmenuotose kal- 
vose. Dešimt, šimtas, tūkstantis žvakių nušvito tamsoje, kol galiau- 
siai ėmė atrodyti, jog tai Didysis Andromedos ūkas nukrito iš dan- 
gaus ir pasklido čia, vidury vidurnaktin artėjančio Meksiko. 

Valtis bumbtelėjo į krantą. Berniukai, to nesitikėję, išvirto 
lauk. O kai pakilo nuo žemės ir atsigręžė, Kapininio-Įkapinio ne- 
berado. Tik jo drobulė gulėjo tuščioje valtyje. 

Gitara juos kvietė. Balsas dainavo jiems. 

Kelias, primenantis baltų akmenų akmenėlių upę, vinguriavo 
pro miestelį, panašų į kapines, ir vedė į kapinės, panašias į - 
miestelį! 

Nes miestelyje nebuvo žmonių. 

Berniukai priėjo neaukštą kapinių sieną, o paskui masyvius 
kalstytos geležies vartus. Pasilypėję metaliniais skersiniais, jie dirs- 
telėjo vidun. 

- Nieko sau! - nusistebėjo Tomas. - Gyvenime nemačiau nieko 
panašaus! 

Dabar jie suprato, kodėl miestelis buvo tuščias. 

Todėl, kad kapinės buvo pilnos. 

Prie kiekvieno kapo klūpojo moteris, sodindama ant kauburio 
gardenijas, azalijas, serenčius. 

Prie kiekvieno kapo klūpojo duktė, degdama naują žvakelę ar 
ką tik vėjo užpūstą žvakelę. 

Prie kiekvieno kapo klūpojo berniukas skaisčiomis rudomis 
akimis, vienoje rankoje laikydamas laidotuvių ceremoniją iš papjė 
mašė, priklijuotą prie pagalėlio, kitoje - kaukolę iš papjė mašė, ku- 
rios viduje barškėjo ryžiai bei riešutai. 

- Čia tai bent, - sukuždėjo Tomas. . 

Kapinėse buvo šimtai kapų. Šimtai moterų. Šimtai dukterų. 
Šimtai sūnų. Ir šimtų šimtai tūkstančių žvakelių. Visos kapinės 
skendėjo liepsnelių jūroje: sakytum, visi pasaulio jonvabaliai, iš- 
girdę apie Didįjį Sąskrydį, sulėkė čionai, sutūpė ant akmenų ir 
įžiebė savo žiburėlius, nušviesdami tamsaus gymio veidus, rudas 
akis ir juodus plaukus. 

- Čia tai bent, - murmėjo panosėje Tomas. - Namuose mes 
niekada nevaikštome į kapines, nebent Atminties dieną, kartą per 
metus, ir tik patį vidurdienį, saulės šviesoje - jokio įdomumo. O 
čia - jėga! 

- Tikrai! - atsiliepė likusieji šaižiu kuždesiu. 

- Meksikiečių Vėlinės smagesnės už mūsiškes! 

Nes ant kiekvieno kapo stovėjo po lėkštę su meduolinėmis fi- 
gūrėlėmis, vaizduojančiomis laidotuvių šventikus, griaučius ar 
šmėklas. Traškūs sausainėliai tarytum prašėsi sukramtomi - gyvų- 
jų? Oo gal mirusiųjų, kurių vėlės pasirodys prieš aušrą, alkanos ir 
liūdnos? Niekas to nežinojo. Niekas negalėjo pasakyti. 

Visi berniūkščiai kapinėse, klūpantys greta savo motinų ir se- 
serų, padėjo ant kapų savo žaislines laidotuvių scenas. Ir ber- 
niūkščiai, žiūrintys pro vartus, įžiūrėjo mažyčius cukrinius žmo- 
giukus mažyčiuose mediniuose karsteliuose, pastatytuose priešais 
mažyčius altorėlius, ant kurių degė mažytės žvakelės. O aplink 
mažyčius karstelius stovėjo mažyčiai berniukai patarnautojai, ku- 
rių galvos buvo padarytos iš žemės riešutų, o akys nupaišytos ant 
riešutų kevalų. O priešais altorius stovėjo kunigai su lazdyno rie- 
šutais vietoje galvų ir graikiškais riešutais vietoje pilvų. Ir dar ant 
altorių stovėjo nuotraukos žmogaus, gulinčio karste, kadaise tikrai 
gyvenusio, dabar gyvo tik kitų atmintyje. 

- Įdomiau, tikrai įdomiau, - pakuždomis dar sykį patvirtino Ral- 
fas. 

- Cuevos! - uždainavo tolimas balsas kalvos viršūnėje. 

Balsai kapinėse atsiliepė, pritardami tolimai dainai. 

Atsirėmę į kapinių sieną, stovėjo kaimo vyrai su gitaromis ar 
buteliais rankose. 

- Cuevos de los Muertos... - dainavo tolimas balsas. 

- Cuevos de los Muertos, - antrino vyrai kapinių tvoros šešėly- 
je, anapus vartų. 

- Kaukolės, - išvertė Tomas. - Mirusiųjų kaukolės. 

- Kaukolės, saldžios cukrinės kaukolės, saldžios karamelinės 
kaukolės, mirusiųjų kaukolės, - dainavo pamažu artėjantis balsas. 

Be garso žengdamas patamsyje, nuo kalvos leidosi kuprotas 
Kaukolių Pardavėjas. 

- Ne, ne kuprotas... - pusbalsiu pratarė Tomas. 

- Tai kaukolės ant jo nugaros! - šūktelėjo Ralfas. 

- Saldžios kaukolės, gardžios baltos cukrinės karamelinės kau- 
kolės, - dainavo Pardavėjas. Jo veidą slėpė platus sombrero. Bet 
mielas kiek sniaukrojantis balsas išdavė Kapininį-Įkapinį. 

O ant ilgos bambukinės lazdos, kurią jis nešėsi ant peties, ant 
juodų siūlelių kabaliavo visa kirbinė cukrinių kaukolių, dydžiu su- 
lig pačių berniukų galvomis. Ir ant kiekvienos kaukolės buvo už-. 
rašas. 

- Vardą! Vardą! - dainavo senasis Pardavėjas. - Pasakyk man sa- 
vo vardą, aš tau duosiu tavo kaukolę! 

- Tomas, - prisistatė Tomas. 

Senis nutraukė nuo lazdos vieną kaukolę. Ant jos kaktos di- 
džiulėmis raidėmis buvo užrašyta: 

TOMAS. 

Tomas abiejomis rankomis paėmė savo paties vardą, savo pa- 
ties saldžią valgomą kaukole. 

- Ralfas. 

Ir senis pametėjo vardo savininkui kaukolę su užrašu RALFAS. 
Ralfas juokdamasis ją pagavo. 

Ir prasidėjo žaidimas. Pardavėjas kaulėta ranka traukiojo ir mė- 
tė berniukams saldžias baltas kaukoles vieną po kitos, dainuoda- 
mas žvarbiame ore: 

- ILGŠIS HENRIS! FREDAS! DŽORDŽAS! PASIUTĖLIS! Dž.Dž.! 
VOLIS! 

Bombarduojami berniukai spygavo ir strakinėjo, puldinėjo tai 
šen, tai ten, gaudydami savo kaukoles, ant kurių baltų kaktų bu- 
vo cukrumi inkrustuoti jų pačių vardai. Kiekvienas iš paskutiniųjų 
stengėsi pagauti, neišmesti iš rankų šių įstabiųjų bombų. 

Plačiai išsižioję, jie įsistebeilijo į cukrinius mirties saldainius sa- 
vo lipniose rankose. 

O už tvoros, kapinėse, aukšti vyriški balsai giedojo: 


Roberto... Marija... Končita... Tomasas. 
Calavera, calavera*, kaulelių saldumas! 
Tavo vardas ant kaukolytės cukrinės. 
Skubėkit, kas norit saldainio vardinio! 

Ten, aikštės vidury, kalnas sniego baltumo 
Iškilęs. Paskubėk! Pirk ir valgyk! 

Kramtyk savo vardą! Šitoks gardumas! 


Berniukai kilstelėjo saldžias kaukoles, limpančias prie pirštų. 


Kąsk T ir O, ir M, ir A, ir S. Tomas! 

Lyžtelk H, krimstelk E, graužk N, kramtyk R, ryk I, 
sprink S. 

Henris! 


Jiems net seilės nutįso. Bet gal tai Nuodai? 


-——————————————————————————————————— 


* Kaukolė (isp.). 

Tai bent šventė! Berniukai triumfuoja: 
Kranto tamsą ir naktį žiaumoja. 

Tai saldu, tai gardu! Dar kąsnelį! 
Krimski savo cukrinę galvelę! 


Berniukai prisidėjo saldžius cukrinius vardus prie lūpų ir jau 
norėjo kąsti, kai staiga... 

-Ole!* 

Gatve atrūko būrys meksikiečių berniukų. Pripuolę prie Parda- 
vėjo, jie šūkčiojo savo vardus ir stvarstė iš jo rankų savo kaukoles. 

- Tomasas! 

Ir Tomas pamatė, kaip meksikietis Tomasas nubėgo sau su jo 
vardu pavadinta kaukole. 

- Ei, - šūktelėjo Tomas. - Jis, sakyčiau, labai panašus į... mane! 

- Tikrai? - nustebo Kaukolių Pardavėjas. 

- Enrikė! - šūktelėjo mažas indėniukas, stverdamas Ilgšio Hen- 
rio kaukolę. 

Enrikė taip pat nuskuodė į pakalnę. 

- Jis atrodo visai kaip aš/ - aiktelėjo Ilgšis Henris. 

- Tikrai, - pritarė Kapininis-Įkapinis. - Greičiau, berniukai, pa- 
žiūrėkite, kur jie nubėgo. Dumkite paskui juos, tik nepameskite 
savo saldžiųjų galvelių! 

Berniukai pašoko. 

Nes kaip tik tą akimirką sprogimas sudrebino miestelio gatvės 
žemai pakalnėje. Paskui driokstelėjo dar vienas sprogimas ir dar 
vienas. Fejerverkai. 

Berniukai paskutinį kartą žvilgtelėjo į gėles, į kapus, į meduo- 
lius, sausainius ir kaukoles, išdėliotas ant kapų, į miniatiūrinės lai- 
dotuvės su miniatiūriniais žmogeliukais ir karstais, į žvakes, į pa- 
kumpusias moteris, į vienišus berniukus, mergaites, vyrus, paskui 
apsisuko ir nugužėjo į pakalnę, ton pusėn, kur pokšėjo petardos. 

Tomas, Ralfas ir visi kiti pūtuodami išlėkė į miestelio aikštę. O 
ten staiga sustojo ir ėmė strakalioti lyg pašėlę, nes visur aplinkui 
sproginėjo tūkstančiai miniatiūrinių petardų. Aplinkiniuose na- 
muose įsižiebė šviesos. Staiga atsidarė visos parduotuvės. 

O Tomasas, Enrikė, Chosė Chuanas degiojo ir svaidė jiems po 
kojomis petardas, linksmai klykaudami. 

- Ei, Tomai, čia tau nuo manęs! - šūktelėjo Tomasas. Pokšt! 

Tomas išvydo savo paties akis, žybsinčias padaužos veide. 

- Ei, Henri, čia tau nuo Enrikės! - Pokšt! 

- Dž. Dž.! - Pokšt! - Čia nuo Chosė Chuano! 

- O, tai puikiausios Vėlinės iš visų, kurias matėme! - pareiškė 
Tomas. 

Taip iš tiesų ir buvo. 

Nes nė vienoje iš ankstesnių stebuklingų kelionių neįvyko tiek 
daug šaunių dalykų, vertų pamatyti, paliesti, pauostyti. 


* Bravo! (isp.). 

Čia gi kiekvienoje tarpuvartėje, kiekviename tarpduryje, kiek- 
viename lange pūpsojo kalnai cukrinių kaukolių su gražiais var- 
dais. 

Čia iš kiekvieno skersgatvio sklido vabzdžių caksėjimą prime- 
nantys garsai: tai karstadirbiai vėlų vakarą kalė, kaukšėjo, taukšėjo 
į karstų dangčius, savo medinius būgnus. 

Ties kiekvienu kampu buvo pardavinėjami laikraščiai, mirgan- 
tys karikatūromis: Ministro Pirmininko galva, pamauta ant griau- 
čių, Prezidento skeletas, daili mergina su ksilofonu vietoje drabu- 
žių, o šalia Mirtis, skambinanti jos grojančiais šonkauliais. 

- Calavera, calavera, calavera... - plaukė nuo kalno daina. - Štai 
politikai, palaidoti po naujienų kalnais. Ir užrašai po jų vardais: 
ILSĖKITĖS RAMYBĖJE. Tokia šlovės kaina! 


Žiūrėkit, griaučiai mikliai žongliruoja, 
Skeletui ant pečių pasilypėję! 

Imtynių eina, kunigus vaizduoja 

Mažyčiai akrobatai ir šokėjai. 

Taip vikriai straksi, taip juokingai griūna - 
Ar tu kada galvojai, kad mirtis 

Tokia mažytė būna? 


Ir daina nemelavo. Kur tik pažvelgdavo berniukai, visur matė 
miniatiūrinius akrobatus, oro gimnastus ant trapecijų, krepšinio 
žaidėjus, pamokslininkus, žonglierius, klounus, bet visi jie buvo 
skeletai, susikibę rankomis, susiglaudę kaulėtais pečiais, ir visi to- 
kie maži, kad galėjai pakelti, suėmęs dviem pirštais. 

O štai viename lange puikavosi visas mikroskopinis džiazben- 
das su skeletu trimitininku, skeletu būgnininku, skeletu, pučian- 
čiu šaukšto dydžio tūbą, skeletu dirigentu su ryškia kepure ant 
galvos ir lazdele rankoje. Iš mažyčių pūčiamųjų liejosi tylutėlė 
muzika. 

Dar niekada gyvenime berniukai neregėjo tiek daug... kaulų! 

- Kaulai! - kvatojo jie. - O, dailučiai kauleliai! 

Tuo tarpu daina ėmė tilti: 


Tamsybių šventę saujoj laikyk, 
Krimisk ją, ryk ją - ir čia pasilik. 
El Dia de Muertebaigias 
naktį vėlyvą. 
Džiaukis, o džiaukis, kad esi... gyvas! 
Calavera..Calavera... 


Laikraščiai juodai įrėmintomis antraštėmis nuskriejo su gedu- 
linga vėjo procesija. 

Meksikiečiai berniukai nubėgo į kalvos viršūnę, kur jų laukė 
šeimos. 

- O, kaip keista, kaip stebėtinai keista, - sumurmėjo Tomas. 

- Kas? - paklausė Ralfas jam prie šono. 

- Namie, Ilinojuje, mes seniai užmiršome, ką visa tai reiškia. 
Turiu omeny mirusiuosius. Mūsų miestelyje jie, aiškus daiktas, šį- 
vakar liko užmiršti. Niekas jų neprisimena. Niekam jie nerūpi. 
Niekas nenueina pasėdėti ir paplepėti su jais. Tik pagalvok, kokie 
vieniši jie jaučiasi. Įsivaizduok, kaip jiems liūdna. O čia - čia visai 
kitas reikalas. Čia kartu ir smagu, ir liūdna. Visos šitos petardos, 
žaisliniai skeletai čia, aikštėje, o viršuje, kapinėse, visi Meksikos 
mirusieji kartu su savo šeimomis, gėlės, žvakės, dainos, saldumy- 
nai. Sakyčiau, panašu į Padėkos dieną, ką? Visi susėda kartu pie- 
tauti, bet tik pusė pietaujančių gali valgyti. Tačiau tai visai nesvar- 
bu, svarbu, kad visi kartu. Lyg laikytumeisi už rankų su draugais 
spiritistiniame seanse, tik kai kurių iš tų draugų jau nebėra. O, 
velnias, Ralfai. 

- Tikrai, - atsiliepė Ralfas, linktelėdamas po savąja kauke. - O, 
velnias. 

- Žiūrėkite, žiūrėkite! - sušuko Dž.Dž. 

Visi pakėlė akis. 

Pačiame baltų cukrinių kaukolių kalno viršuje gulėjo kaukolė, 
ant kurios buvo užrašyta: PIPKINAS. 

Tai buvo salžiausioji Pipkino kaukolė, bet - niekur visame ši- 
tame sprogimų, šokančių kaulų ir skraidančių kaukolių šėlsmeė 
nebuvo nė dulkelės, nė garselio, nė šešėlio paties Pipkino. 

Berniukai jau spėjo įprasti prie fantastiškų, stulbinančių Pipo 
pasirodymų - tai ant Paryžiaus katedros sienos, tai auksiniame sar- 
kofage, - todėl ir dabar tikėjosi, kad jis lyg žaisliukas-šokliukas tuoj 
iššoks iš po cukrinių kaukolių krūvos, suplasnos įkapėmis tiesiai 
jiems prieš nosis, užtrauks graudžią laidotuvių giesmę. 

Bet nieko neįvyko. Pipas kažkodėl nepasirodė. Visai nepasi- 
rodė. 

Ir galbūt niekada daugiau nebepasirodys. 

Berniūkščius nukrėtė šiurpas. Šaltas vėjas nešė rūką nuo 
ežero. 


19 skynius 


Tamsia nakties gatve link jų artėjo moteris, netikėtai išnirusi 
iš už gatvės kampo. Ji nešėsi ant pečių naščius - du kaušus, kupi- 
nus degančių anglių. Nuo šių dviejų rausvų kauburėlių lyg jonva- 
baliai žiro kibirkštys, o vėjas barstė jas aplinkui. Ten, kur praėjo 
jos basos kojos, liko gestančių žarijų pėdsakas. Netarusi nė žo- 
džio, moteris nušlubčiojo į gretimą skersgatvį ir dingo už kampo. 

Po jos pasirodė vyras, kuris lengvai nešėsi ant galvos nedide- 
lį karstą. 

Tai buvo dėžė, sukalta iš paprasčiausių baltų lentų, aklinai už- 
daryta. Dėžės šonus ir dangtį puošė pigios sidabrinės roželės, ran- 
kų darbo gėlės, padarytos iš popieriaus ir šilko skiaučių. 

O dėžėje gulėjo... 

Berniukai nulydėjo akimis laidotuvių eiseną, kurią sudarė du 
asmenys. Du, mintyse patvirtino Tomas. Vyras ir dėžė, taip, ir tas, 
kas buvo dėžėje. 

Vyriškis, balansuodamas karstu ant viršugalvio, iškilmingai 
įžengė į netolimais esančią bažnyčią. 

- Ar ten... - pramikčiojo Tomas. - Ar ten, toje dėžėje, buvo Pip- 
kinas? 

- O kaip tu pats manai, berniuk? - paklausė Kapininis-Įkapinis. 

- Nežinau! - riktelėjo Tomas. - Aš žinau tik tiek, kad man jau 
gana. Naktis pernelyg užsitęsė. Aš jau visko prisižiūrėjau. Ir jau 
viską žinau, dievaži, viską! 

- Taip, tikrai! - pritarė likusieji berniukai, drebėdami ir spies- 
damiesi į krūvą. 

- Mums jau metas namo, teisingai? - tęsė Tomas. - O kaipgi Pip- 
kinas? Kur jis? Gyvas jis ar miręs? Ar mes galime jį išgelbėti? O gal 
jis jau amžiams dingęs? Gal mes pavėlavome? Ką mums daryti? 

- Ką? - sušuko visi. Tas pats klausimas veržėsi jiems iš lūpų, 
tryško iš akių. Berniukai įsikibo į Kapininį-Įkapinį, ėmė trūkčioti 
jį už alkūnių, tarsi mėgindami išplėšti iš jo atsakymą. 

- Ką mums daryti? 

- Norite išgelbėti Pipkiną? Jums beliko paskutinė užduotis. Paž- 
velkite į šį medį! 

Ant medžio šakų kabaliavo visas tuzinas Vėlinių pinatų, pilnų 
saldumynų puodų: velniai, vaiduokliai, skeletai, raganos. Jos leng- 
vai siūbavo vėjyje. 

- Perskelkite savo pinatas, berniukai! 

Berniukų rankose atsirado lazdos. 

- Trenkite! 

Jie šaukdami užsimojo ir smogė. Pinatos susprogo. 

Iš Skeleto pinatos plūstelėjo tūkstantis mažyčių skeleto pavi- 
dalo lapelių - tiesiai ant Tomo. Pakilęs vėjas nusinešė su savimi 
skeletus, lapus ir Tomą. 

Iš Mumijos pinatos pabiro šimtai trapių Egipto mumijų. Jos 
taip pat nuskriejo į dangų, nusinešdamos su savimi Ralfą. 

Ir taip visi berniukai daužė, skaldė savo pinatas, išleisdami į 
laisvę mažyčius savo pačių atvaizdus, kurie zujo aplinkui lyg čiul- 
kinį grūdantys uodai. O paskui visi tie velniai, vaiduokliai, raganos 
klykdami pasičiupo berniukus bei lapus ir nuūžė dangumi. Kapi- 
ninis-Įkapinis kvatodamas nuskriejo iš paskos. 

Jie pasišokinėdami nulėkė kraštinėmis miestelio gatvelėmis. 
Nustryksėjo ežero vandenimis lyg plokšti akmenėliai... 

„..ir galiausiai suvirto į susipynusių kelių ir alkūnių krūvą ant 
tolimos kalvos. Berniukai atsisėdo ir apsidairė. 

Ir pamatė, jog atsidūrė vidury apleistų kapinių, kur nebuvo 
nei žmonių, nei žvakių švieselių. Tik akmenys, panašūs į didžiu- 
lius vestuvių tortus, aptraukti senos mėnesienos šerkšnu. 

Berniukams bežiūrint, Kapininis-Įkapinis grakščiai, lengvai nu- 
sileido už kelių žingsnių, greitai pasilenkė ir įsikibo į geležinę ran- 
keną, kyšančią iš žemės. O tada smarkiai trūktelėjo. Saižiai girgž- 
dėdamas, plačiai prasivėrė liukas žemėje. 

Berniukai priėję apstojo plačią ertmę. 

- Kata... - pralemeno Tomas. - Katakombos? 

- Katakombos. - Kapininis-Įkapinis dūrė pirštu žemyn. 

Siauri laipteliai leidosi į sausą dulkančią žemę. 

Berniukai sunkiai nurijo seiles. 

- Ar Pipas ten, apačioje? 

- Eikite ir išsiveskite jį, vyručiai. 

- Jis ten vienas? 

- Ne. Su juo dar kai kas. Kai kas. 

- Kas lips pirmas? 

- Tik ne aš! 

Tyla. 

- Aš, - galiausiai ryžosi Tomas. 

Jis nuleido koją ant pirmojo laiptelio, grimzdamas į žemę. 
Žengė dar žingsnį. Ir staiga išnyko. 

Likusieji nusekė iš paskos. 

Berniūkščiai lipo laipteliais žemyn, ir sulig kiekviena pakopa 
tamsa vis labiau tamsėjo, su kiekviena pakopa tyla vis labiau slė- 
gė, su kiekviena pakopa naktis vis labiau gilėjo, kol tapo juoda 


wos 


niai tikriausiai kabėjo kekėmis tiesiai virš berniukų, cypčiodami 
tokiais aukštais balsais, kad jų visai nesigirdėjo. Tik šunys juos iš- 
girstų, o išgirdę paklaiktų ir spruktų, pabrukę uodegas. Su kiek- 
vienu žingsniu miestelis vis tolo, tolo žemės paviršius ir visi geri 
žmonės, gyvenantys žemės paviršiuje. Netgi kapinės, esančios virš 
berniukų galvų, dabar atrodė labai toli. Jie jautėsi tokie vieniši, 
kad vos neapsiverkė. 

Mat su kiekvienu žingsniu žemyn kiekvienas berniūkštis per 
milijardą mylių nutoldavo nuo gyvenimo, nuo šiltos lovos, jaukios 
žvakių šviesos, nuo savo mamos balso, tėvo pypkės dūmų ir 
krenkščiojimų naktyje, kurie duoda suprasti, jog tėvas yra kažkur 
čia pat tamsoje, gyvas, vartosi per miegus ir gali bet kam užvožti 
kumščiu, jei reikės užvožti. 

Su kiekvienu žingsniu berniukai leidosi vis žemiau, kol paga- 
liau pasiekė laiptų galą ir sustojo, žvelgdami priešais save į ilgą ur- 
vą, ilgą koridorių. 

Ten tylėdami laukė žmonės. 

Jie tylėjo jau labai seniai. 

Kai kurie jų tylėjo trisdešimt metų. 

Kai kurie keturiasdešimt. 

Kai kurie išbuvo visiškai nebylūs daugiau kaip septyniasdešimt 
metų. 

- Stai ir jie, - tarė Tomas. 

- Mumijos? - pakuždomis paklausė kažkuris iš berniūkščių. 

- Mumijos. 

Ilgos mumijų eilės, išsirikiavusios palei sienas. Penkiasdešimt 
mumijų palei dešiniąją tunelio sieną. Penkiasdešimt mumijų pa- 
lei kairiąją sieną. Ir keturios tolimajame gale, gūdžioje tamsoje. 
Šimtas keturios mumijos, dar vienišesnės už juos pačius, vienišes- 
nės kur kas labiau, negu jie kada gyvenime jautėsi, paliktos čia, 
užmirštos čia, toli nuo šunų amsėjimo, jonvabalių žiburėlių, vyrų 
dainų ir ilgesingo gitarų skambėjimo naktyje. 

- Nieko sau, - nusistebėjo Tomas. - Vargšai žmogeliai. Esu 
girdėjęs apie juos. 

- Ką? 

- Jų artimieji neišgalėjo sumokėti nuomos už kapų žemę, to- 
dėl duobkasiai iškasė šiuos nelaiminguosius ir perkėlė čionai. O 
žemė čia tokia sausa, kad jie virto mumijomis. Tik pažiūrėkite, 
kaip jie apsirengę. 

Berniukai, įdėmiau įsižiūrėje, išvydo, kad kai kurie iš senovės 
žmonių buvo apsirengę kaip fermeriai, kiti kaip valstietės samdi- 
nės, dar kiti, tikriausiai verslininkai, buvo apsitaisę senomis juo- 
domis eilutėmis, o vienas, matyt, toreadoras, vilkėjo dulkėtą spin- 
dintį kostiumą. Tačiau drabužių viduje buvo tik susitraukę kaulai, 
perdžiūvusi oda, voratinkliai ir dulkės, kurios byrėjo pro mumi- 
jų šonkaulius, tereikėjo kam nors šalia nusičiaudėti ir sujudinti 
orą. 

- Kas čia? 

- Kas, kas? 

- Ša! 

Berniukai įsiklausė. 

Berniukai įsižiūrėjo į ilgą požemį. 

Visos mumijos sužiuro į juos tuščiomis akimis. Visos mumi- 
jos laukė tuščiomis rankomis. 

Pačiame ilgo tamsaus koridoriaus gale kažkas verkė. 

- Aaaa... - pasigirdo tyli dejonė. 

- Ojojoj... - atsklido aimana. 

- Uhuhu... - rypavo laibas balselis. 

- Tai... juk tai Pipas! Tik sykį gyvenime girdėjau jį verkiantį, bet 
galvą dedu, tai jis. Pipkinas. Jis uždarytas čia, katakombose. 

Berniukai dar atidžiau įsižiūrėjo. 

Ir pamatė už kokio šimto pėdų, tolimiausiame tunelio kampe, 
susigūžusią figūrėlę, kuri... krutėjo. Pečiai krūpčiojo. Nulenkta 
galva virpėjo ant drebančių rankų. O lūpos, uždengtos delnais, 
vaitojo iš baimės. 

- Pipkinai...? 

Dejonės nuščiuvo. 

- Ar tai £47 - sukuždėjo Tomas. 

Ilga pauzė, virpantis atodūsis ir galiausiai: 

- aš. 

- Pipai, kad tave šunys, ką tu ten veiki? 

- Nežinau! 

- Lisk iš ten. 

- Ne...negaliu. Aš bijau! 

- Bet, Pipai, jei pasiliksi ten... 

Tomas nutilo. 

Pipai, pagalvojo jis, jei pasiliksi ten, pasiliksi amžiams. Pasiliksi 
šitoje tyloje, tarp šių vienišųjų. Stovėsi ilgos rikiuotės gale, ir tu- 
ristai spoksos į tave, pirks bilietus, kad galėtų ilgiau paspoksoti į 
tave. Tu... 

- Pipai! - pareiškė Ralfas iš po savosios kaukės. - Tu privalai iš 
ten išeiti. 

- Negaliu, - sukūkčiojo Pipas. - /ie manęs neišleis. 

- Jie? 

Tačiau berniukai ir patys suprato, kad jis turi omeny ilgas mu- 
mijų eiles. Norėdamas išeiti, Pipas turėjo perbėgti per bausmės ri- 
kiuotę lyg koks senų laikų pasmerktasis, tarp dviejų eilių košma- 
rų, paslapčių, siaubų ir šmėklų. 

- Jie negali tavęs sulaikyti, Pipai. 

- O, dar ir kaip gali, - atsakė Pipas. 

- „gali... - atkartojo aidai katakombos gilumoje. 

- Aš bijau išeiti. 

- O mes... - nutęsė Ralfas. 

„bijome įeiti, pagalvojo visi. 

- Galbūt jei tarp mūsų atsirastų vienas drąsuolis... - pradėjo To- 
mas ir užsikirto. 

Nes Pipkinas vėl verkė, o mumijos laukė, o naktis ilgame ka- 
po koridoriuje buvo tokia gili, kad atrodė, žengsi bent žingsnį šal- 
tomis grindimis ir prasmegsi jose, ir niekada daugiau nebepaju- 
dėsi. Grindys sučiups tave už kulkšnių kaulėtu marmuru ir laikys, 
kol stingdantis šaltis amžiams pavers tave išdžiūvusia mumija. 

- Gal eikime būriu, visi kartu... - pasiūlė Ralfas. 

Ir jie pamėgino. 

Lyg didžiulis voras su daugybe kojų berniukai bandė prasisp- 
rausti pro duris. Du žingsniai pirmyn, vienas atgal. Vienas žingsnis 
pirmyn, du atgal. 

- Uhuhuhu! - pravirko Pipkinas. 

Krūptelėję iš netikėtumo, berniūkščiai suvirto vienas ant kito 
ir klykdami kas stačias, kas keturiomis puolė atgal pro duris. Krū- 
tinėse skausmingai dundėjo širdžių smūgių griūtys. 

- O, kad tu prasmegtum, ką gi mums daryti? Jis bijo išeiti, mes 
bijome įeiti, tai ką daryti, ką, ką? - suaimanavo Tomas. 

Už berniukų nugarų atsirėmęs į sieną stovėjo užmirštas Kapi- 
ninis-Įkapinis. Blanki šypsenėlė suvirpėjo jo lūpose lyg žvakės 
liepsnelė ir dingo tarp dantų. 

- Štai, berniukai, imkite. Išpirkite savo draugą štai šituo. 

Kapininis-Įkapinis kyštelėjo ranką tarp savo juodo apsiausto 
klosčių ir ištraukė pažįstamą baltą cukrinę kaukolę, ant kurios 
kaktos buvo užrašyta: 

PIPKINAS! 

- Išvaduokite Pipkiną, berniukai. Sudarykite sandėrį. 

- Su kuo? 

- Su manimi ir kitais, kurių vardų čia neminėsime. Štai. Sulau- 
Žykime šią kaukolytę į aštuonis gardžius gabalėlius. Imkite, imkite. 
P tegu bus tau, Tomai, I - tau, Ralfai, kita P - tau, Ilgši, K atiduo- 
sime Dž. Dž., antroji I bus tau, berniuk, N - tau, o tau - A, ir ga- 
liausiai S. Laikykite šiuos saldžius gabalėlius, berniukai. O dabar 
paklausykite. Reikalas, tiesą pasakius, nelabai švarus. Ar tikrai no- 
rite, kad Pipkinas liktų gyvas? 

Išgirdę tokį klausimą, berniukai taip audringai pasipiktino, kad 
Kapininiui-Įkapiniui teko atsitraukti per porą žingsnių. Berniukai 
šūkavo ir tūžo lyg įnirtę šunys - argi reikia klausti tokių akivaiz- 
džių dalykų?! Kaip jie gali nenorėti, kad Pipkinas liktų gyvas?! 

- Gerai, gerai, - suskubo tildyti juos Kapininis-Įkapinis. - Matau, 
kad jūs nuoširdžiai trokštate Pipkinui gero. Taigi, tokiu atveju, ar 
sutiksite atiduoti už jo gyvybę po vienerius metus iš savo gyveni- 
mo galo, ką, berniukai? 

- Ką atiduoti? - nusistebėjo Tomas. 

- Tą, ką pasakiau, berniukai. Vienerius metus, vienerius bran- 
giausius metelius iš tolimo gestančio jūsų gyvenimo galo. Mainy- 
kime. Jūs man - kiekvienas po vienerius metus, aš jums - gyvą Pip- 
kiną! 

- Metus! - sumurmėjo, sušnibždėjo, sušurmuliavo apstulbę 
berniukai. Jiems buvo sunku suprasti tokį laiko vienetą. Metai to- 
limoje ateityje buvo išvis ne metai. Vienuolikamečiai, dvylikame- 
čiai berniukai negali mąstyti į priekį kaip septyniasdešimtmečiai 
seniai. - Vienerius metus? Tik metus? Kodėl gi ne, tikrai, kodėl gi 
nė... 

- Pagalvokite, vyručiai, gerai pagalvokite! Tai ne tuščias sandė- 
ris, sudarytas su Nieku. Aš nejuokauju. Tai labai rimta sąlyga, 1a- 
bai rimtas sandėris. 

- Kiekvienas iš jūsų turi prižadėti man, kad atiduos vienerius 
metus. Be abejo, dabar jums šitų metų nereikia, juk jūs dar labai 
jauni. Kaip matau, jūs dar netgi negalite įsivaizduoti, kas yra gy- 
venimo galas. Tik gerokai vėliau, praėjus penkiasdešimčiai metų 
nuo šios nakties, prabėgus šešiasdešimčiai metų nuo šios aušros, 
kai jūsų laikas jau eis į pabaigą ir jūs karštai trokšite prailginti jį 
car bent keletu dienelių, bent viena diena gražaus oro ir džiaugs- 
mo, štai tada pasirodys misteris L., kitaip sakant, Likimas, arba mi- 
sis G., kitaip sakant, Giltinė, ir pateiks jums savo sąskaitą. O gal- 
būt ir aš pats ateisiu, jūsų vaikystės bičiulis Kapininis-Įkapinis, ir 
pasakysiu: “Mokėkite". Ir jūs privalėsite vykdyti savo pažadą. Aš 
pasakysiu: "Atiduokite!" - ir turėsite atiduoti. 

- Ir ką tai mums reikš? 

- Tai reikš, kad tie iš jūsų, kurie galėjo išgyventi iki septynias- 
clešimt vienerių, mirs, būdami septyniasdešimties. Tie, kurie tu- 
rėjo gyventi aštuoniasdešimt šešerius metus, atsisveikins su šiuo 

pasauliu aštuoniasdešimt penkerių. Tai ilgas amžius. Atrodo, ne- 
didelis skirtumas, metais daugiau ar mažiau. Bet galbūt atėjus lai- 
kui, berniukai, jūs imsite gailėtis dėl šio savo sprendimo. Tačiau 
jūs galėsite sau pasakyti: šiuos metus aš ne veltui iššvaisčiau, aš 
atidaviau juos už Pipo gyvybę, aš iškeičiau juos į brangiausiąjį Pi- 
pą, gražiausią obuolį, kuris vos nenukrito nuo obels, dar neprino- 
kęs. Kai kurie iš jūsų, kuriems lemta gyventi keturiasdešimt devy- 
nerius metus, iškeliausite į kapus keturiasdešimt aštuonerių. Tie, 
kurie turėtų išgyventi penkiasdešimt penkerius metus, atgulsite 
Amžinam Poilsiui penkiasdešimt ketverių. Ar dabar suvokiate, apie 
ką aš kalbu, berniukai? Ar mokate sudėti ir atimti skaičius? Ar aiški 
jums manoji aritmetika? Vieneri metai! Kas atims iš savęs paties 
tris šimtus šešiasdešimt penkias dienas, kad sugrąžintų į pasaulį 
šaunųjį Pipkiną? Pagalvokite, berniukai. Tyliai pagalvokite. O pas- 
kui pasakykite. 

Stojo ilga slegianti tyla. Berniukai mintyse skaičiavo. 

O suskaičiuoti buvo labai nesunku. Jie neabejojo savo pasirin- 
kimu, nors ir žinojo, kad kada nors, po daugelio metų, galbūt pra- 
keiks save už skubotą sprendimą. Tačiau kaip kitaip jie galėjo pa- 
sielgti? Tik šokti nuo kranto ir ištraukti skęstantį berniuką, kol jis 
paskutinį kartą nepaniro į bauginančias dulkes. 

- Aš, - pratarė Tomas, - aš atiduodu vienerius metus. 

- Ir aš, - pritarė Ralfas. 

- Ir aš, - atsiliepė Ilgšis Henris. 

“Aš!", “"Aš!", “Aš!" - pakartojo visi likusieji. 

- Ar suprantate, kaip jūs įsipareigojate, berniukai? O, jūs tur- 
būt tikrai mylite Pipkiną? 

- Taip, taip! 

- Tada tebūnie taip, berniukai. Krimskite ir kramtykite, vyru- 
čiai, kramtykite ir krimskite. 

Berniukai susikišo į burnas cukrinės kaukolės gabalėlius. 

Jie krimto. Jie kramtė. 

- Nurykite tamsą, berniukai, atiduokite vienerius savo gyveni- 
mo metus. 

Ir jie nurijo, taip sunkiai nurijo, kad akyse ėmė suktis žiburiai, 
ausyse ėmė gausti, o širdys pašėlo dundėti. 

Ūmai berniukai pajuto, kaip jų krūtinės, jų kūnai atsivėrė lyg 
narveliai, ir nematomi paukščiai purptelėjo lauk. Jie regėjo, bet 
nematė, kaip metai, kuriuos jie paaukojo, plasnoja aplink pasaulį 
ieškodami, kur čia patogiau nutūpti - jų didžiulė skola, jų nesup- 
rantamas įsipareigojimas. 

Ir tada jie išgirdo šaukiant: 

- Aš! 

Paskui: 

- Jau! 

Ir galiausiai: 

- Einu! 

Dun, dun, dun, trys žodžiai ir trys dunkstelėjimai į akmenines 
grindis. 

Ilgu koridoriumi pro dvi eiles mumijų, kurios linko į priekį, 
norėdamos sulaikyti, bet bejėgės sulaikyti, pro begarsių klyksmų 
ir riksmų rikiuotę galvotrūkčiais, paknopstomis, be atodairos, kil- 
nodamas kojas, švytuodamas alkūnėmis, papūtęs žandus, išplėtęs 
šnerves, užmerkęs akis, dun dun dundėdamas į grindis aukštyn 
žemyn aukštyn žemyn švysčiojančiomis pėdomis artėjo... 

Pipkinas. 

O, kaip jis bėgo!!! 

- Žiūrėkite, štai jis. Pirmyn, Pipai! 

- Jau pusė kelio, Pipai! 

- Žiūrėkite, kaip jis bėga! - kartojo berniukai su pilnomis bur- 
nomis cukrinės masės, lipniais dantimis sukandę šlovingąjį Pipki- 
no vardą, surakinę tarp žandikaulių jo išgelbėjimą, liežuviais jaus- 
dami ant gomurių pačią jo esmę: - Pipai, Pipai, Pipkinai! 

- Tik nesustok, Pipai. Nežiūrėk atgal! 

- Atsargiai, nenukrisk! 

- Jau trys ketvirtadaliai kelio! 

Pipas bėgo pro bausmės rikiuotę. Bėgo puikiai, vikriai, greitai, 
teisingai. Jis pranėrė pro šimtą tykojančių mumijų, nė prie vienos 
neprisilietęs, nė sykio nežvilgtelėjęs atgal, ir - laimėjo distanciją. 

- Pipai, tu išbėgai! 

- Tu išgelbėtas! 

Bet Pipas bėgo toliau. Įveikęs mirusiųjų rikiuotę, jis nelėtinda- 
mas greičio praskuodė pro įkaitusių, suprakaitavusių, šūkalojan- 
čių berniukų rikiuotę. 

() paskui šovė laiptais aukštyn ir dingo iš akių. 

- Pipai, viskas gerai, sugrįžk! 

Berniukai nusivijo bėglį laiptais. 

- Kur jis bėga, misteri Kapinini-Įkapini? 

- Na, - atsakė tas, - galiu įsivaizduoti, kad, patyręs tiek baimės, 
jis tikriausiai dumia... namo. 

- Ar Pipkinas išgelbėtas? 

- Netrukus patys pamatysite, berniukai. Nagi, oplia! 

Kapininis-Įkapinis ėmė suktis vietoje lyg vijurkas. Jo rankos ka- 
pojo, čaižė, graibė orą. Jis taip greitai sukosi, kad sukūrė aplink 
save vakuumą, audros sūkurį. Įsuktas oras, galingas ciklonas, stvė- 
rė berniukus už ausų, nosių, alkūnių, kojų pirštų. 

Lyg lapai, nuplėšti nuo medžio, berniukai klykdami pakilo į 
dangų. Kapininis-Įkapinis šovė aukštyn. Ir jie, jei galima taip pa- 
sakyti, nėrė aukštyn iš paskos. Jie pramušė debesis lyg iššautos 
kulkos. Jie lėkė paskui savo vadovą lyg paukščių pulkas, anksčiau 
laiko skubantis šiaurėn, namo, namo, namo. 

Žemės rutulys tarytum pasisuko iš šiaurės į pietus. Kartu su 
juo ratu nuskriejo tūkstančiai kaimelių ir miestelių. Meksikoje 
juos apšvietė mirgančios kapinių žvakelės, šiauriau, kitapus sie- 
nos - mirgančios moliūgų žvakelės. Iš pradžių apačioje šmėkšte- 

lėjo Teksasas, paskui Oklahoma, Kanzasas, Ajova ir galiausiai Ili- 
nojus, galiausiai... 

- Namai! - sušuko Tomas. - Štai teismo rūmai, štai man0 na- 
mas, štai Vėlinių Medis! 

Berniukai apsuko vieną ratą apie teismo rūmus, du ratus apie 
Tūkstančio Šviečiančių Moliūgų Medį ir galiausiai apskriejo aplink 
senojo Kapininio-Įkapinio namą, aukštąjį namą su daugybe krai- 
gų, daugybe kambarių, daugybe žiojinčių langų, aukštų žaibolai- 
džių, palėpių, turėklų, raižytinių papuošimų. Namas siūbavo ir de- 
javo vėjyje, sukeltame berniukų skrydžio. Dulkių tumulai virto pro 
langus, sveikindami juos. Kituose languose plazdėjo šešėliai - ta- 
rytum kažkokių priešistorinių padarų liežuviai, iškišti pažiūrėti 
mažyčiams paslaptingiems daktarams, atneštiems vėjo. Šmėklos 
rangėsi lyg baltos vijoklinės gėlės, tai išstypdamos, tai susivyda- 
mos, lyg senos suplėkusios vėliavos, niekaip negalinčios išsi- 
skleisti. 

Tas namas tarytum įkūnijo pačią Vėlinių dvasią. Kapininis-Įka- 
pinis, plasnodamas senomis kaulėtomis rankomis, juodais ap- 
siausto šilkais bei voratinkliais, nutūpė ant stogo ir pamojo ber- 
niukams leistis greta. Čia buvo didžiulis stoglangis, pro kurį ma- 
tėsi visi namo aukštai. 

Berniukai susispietė aplink skaidrų apvalų stoglangį ir pažvel- 
gė Žemyn į sraigtinius laiptus, kuriais galėjai patekti į įvairius aukš- 
tus, tiksliau, į skirtingas epochas, skirtingus istorinius laikotarpius 
su savais žmonėmis, savais skeletais ir šiurpia kaulinių fleitų mu- 
zika. 

- Pažvelkite čionai, berniukai. Ar matote? Čia visa mūsų kelio- 
nė per dešimtį tūkstančių metų, mūsų skrydis nuo urvinių žmo- 
nių iki egiptiečių, paskui iki graikų namų prieangių, Anglijos ja- 
vų laukų ir galiausiai iki Meksikos kapinių. 

Kapininis-Įkapinis atlapojo didžiulį langą. 

- Štai laiptų turėklai, berniukai. Sėskite ant jų ir čiuožkite že- 
myn! Kiekvienas į savo aukštą, savo amžių, savo laikotarpį. Nušo- 
kite ten, kur yra kiekvieno iš jūsų vieta - tose epochose, kurioms, 
jūsų manymu, priklauso jūsų kostiumai, jūsų kaukės. Nagi, oplia! 

Berniukai vikriai nusileido pro stoglangį ant viršutinės laiptų 
aikštelės. O tada vienas paskui kitą užšoko ant laiptų turėklų ir 
spygaudami pasileido čiuožti žemyn pro visus aukštus, visus isto- 
rijos laikotarpius, saugomus stebuklingame Kapininio-Įkapinio 
name. 

Jie skriejo, sukosi, slydo spirale žemyn slidžiais išvaškuotais tu- 
rėklais. 

Rrrūūūžt-bum! Dž. Dž., persirengęs Beždžionžmogiu, nusilei- 
do rūsyje. Jis apsidairė aplinkui. Ir išvydo piešinius ant sienų, dū- 
mus, blausias laužų ugnis, pakumpusių urvinių žmonių šešėlius. 
Suodžių juodumo tamsoje spingsojo kardadančių akys. 

Ralfas, Mumifikuotas Egipto Berniukas, amžiams sutvarstytas 
drobiniais tvarsčiais, nučiuožė spirale žemyn ir nusileido pirma- 

jame aukšte, per kurį išdidžiai žygiavo egiptietiškų hieroglifų ar- 
mijos, dangumi plasnojo senoviškų paukščių eskadronai, bėgo 
pulkai dievų-žvėrių ir auksiniai vabalai rideno mėšlo gurvuolius 
istorijos keliais. 

Tarkšt! Pasiutėlis Niblis, kažkokiu būdu sugebėjęs visą naktį iš- 
laikyti rankoje dalgį, nukrito, vos pats savęs nesukapojęs į gaba- 
lus, antrajame aukšte, kur ant galinės kambario sienos dunksojo 
Samheino, Mirusiųjų Dievo, šešėlis, užsimojęs milžinišku dalgiu. 

Šlept! Džordžas Smitas, graikiškoji šmėkla? romėniškas vai- 
duoklis? nutūpė trečiame aukšte šalia derva ištepliotų prieangių, 
kur rypavo prilipusios vėlės! 

Plumpt! Ilgšis Henris, Ragana, plumptelėjo tarp raganų, šoki- 
nėjančių per aukštus laužus Anglijos, Prancūzijos, Vokietijos miš- 
kuose ir laukuose. 

O Fredas Frajeris? Penktasis aukštas įtraukė jį, Elgetą, į šūka- 
lojimų, vapaliojimų, raudų cha0są: tai badaujantys elgetos sliūki- 
no Airijos keliais, prašinėdami išmaldos. 

Volis Bebas, Chimera, kiek pačiuožęs žnektelėjo šeštajame 
aukšte, kur iš visų sienų styrojo alkūnės, letenos, galvos, šypsojosi 
ir raukėsi žaviosios chimeros. 

Galiausiai ir Tomas Skeletas nulėkė nuo turėklų viršutiniame 
aukšte, stačia galva įsirėžė į baltas cukrines kaukolės - lyg kamuo- 
lys į kėglius - ir išsitiesė tarp palinkusių ties kapais moterų šešė- 
lių klausydamasis, kaip vos girdimai zyzia kažkur prie ausies mi- 
niatiūrinis skeletų orkestras. 

Kapininis-Įkapinis, pasilikęs aukštai ant stogo, šūktelėjo į laip- 
tų šulinį: 

- Na, berniukai, ar matote? Visur tas pats, teisingai? 

- Taip... - patvirtino kažkuris. 

- Visur panašiai, bet kartu ir skirtingai, ar ne? Visose šalyse, vi- 
sais laikais. Diena baigiasi. Artėja naktis. O tu taip bijai, ar ne, Bež- 
džionžmogi, ir tu, Mumija, kad saulė daugiau niekada nebepate- 
kės? 

- Taip, - pakuždomis atsiliepė keli balsai. 

Berniukai pažvelgė aukštyn, kiaurai visus didžiulio namo aukš- 
tus, ir išvydo visus Žmonijos istorijos amžius, visus Žmones, ste- 
binčius tekančią ir besileidžiančią saulę. Beždžionžmogiai drebė- 
jo. Egiptiečiai giedojo gedulo giesmes. Graikai ir romėnai de- 
monstravo savo mirusiuosius. Vasara numirė. Žiema ją palaidojo. 
Milijardai balsų pravirko. Laiko vėjas sudrebino didžiulį namą. 
Langai sutirtėjo rėmuose ir lyg Žmogaus akys pasruvo kristalinė- 
mis ašaromis. O paskui staiga nuaidėjo džiaugsmingi šūksniai: de- 
šimt tūkstančių milijonų žmonių sveikino grįžtančią skaisčią vasa- 
ros saulę, kuri kildama įžiebė ugnį kiekviename lange! 

- Ar matote, vyručiai? Jūs tik pagalvokite! Žmonės juk išeidavo 
amžiams. Jie numirdavo, dievaži, numirdavo! Bet grįždavo sap- 
nuose. Šie sapnai, vadinamosios šmėklos, gąsdino visų epochų gy- 
vuosius... 

- O! - išgąstingai aiktelėjo balsai palėpėse ir rūsiuose. 

Šešėliai lipo sienomis lyg senų filmų peržiūrose senoviniuose 
kinoteatruose. Dūmų tumulai kybojo tarpduriuose, vartydami 
akis ir kažką neaiškiai murmėdami. 

- Diena ir naktis. Vasara ir žiema, berniukai. Sėja ir pjūtis. Gy- 
venimas ir mirtis. Stai kas iš esmės yra Vėlinės. Viskas viename. Vi- 
durdienis ir vidurnaktis. Gimimas, berniukai. Tarsi išsitiesi pasli- 
kas, apsimesdamas negyvu kaip šuo. O paskui vėl pašoki ir skaly- 
damas bėgi per mirties tūkstantmečius. Kiekviena diena yra Vėli- 
nės, berniukai, kiekviena naktis. Kiekviena tamsi naktis baugina, 
kol pagaliau apsipranti su ja, pasislepi nuo jos kokiame nors mies- 
telyje ar nedideliame mieste, kur gali pailsėti, atgauti kvapą. 

Ir pradedi gyventi ilgiau, turi daugiau laisvo laiko, ir tada išs- 
tumi mirusiuosius, įveiki baimę ir galiausiai pasilieki tik vieną die- 
ną metuose pagalvoti apie naktį ir aušrą, pavasarį ir rudenį, gimi- 
mą ir mirtį. 

Ir visa tai veda į viena. Prieš keturis tūkstančius metų, prieš 
šimtą metų, šįmet, visuose pasaulio kraštuose švenčiama ta pati 
šventė... 

- Samheino atlaidai. 

- Mirusiųjų Metas. 

- Vėlinės. 

- Mirusiųjų Diena. 

- El Dia de Muerte. 

- Visi Šventi. 

- Helouvinas. 

Berniukai vardijo skirtingus tos pačios šventės pavadinimus, ir 
jų laibi balseliai veržėsi pro laiko sluoksnius, smelkėsi iš visų ša- 
lių, iš visų amžių. 

- Saunuoliai, berniukai. 

Tolumoje miestelio laikrodis išmušė be ketvirčio dvylika. 

- Jau beveik vidurnaktis, vyručiai. Šventė artėja į pabaigą. 

- Še tau kad nori! - šūktelėjo Tomas. - O kaipgi Pipkinas? Mes 
sekėme paskui jį per visą istoriją, laidojome jį, lydėjome jį į kapus, 
traukėme jį iš kapo, žadinome jį. Tai vis dėlto gyvas jis ar ne7 

- Taip, taip! - pritarė visi. - Ar tikrai mes jį išgelbėjome? 

- Iš tiesų, ar tikrai? - paklausė pats Kapininis-Įkapinis. 

Jis pasisuko daubos pusėn. Berniukai pasekė akimis jo žvilgs- 
nį. Dideliame pastate anapus daubos viena paskui kitą geso švie- 
sos. 

- Pipkinas ten, ligoninėje, berniukai. Bet užsukite į jo namus 
ir paklauskite. Paskutinį kartą šią naktį pabelskite į duris. Pasku- 
tinį kartą pareikalaukite pokštų ar vaišių. Užduokite paskutinį 
klausimą. Misteri Marli, iš/ydėk svečius! 

Priekinės namo durys plačiai atsilapojo - pokšt! 

Belstukas Marlis ant durų pražiojo aprištą žandikaulį, atsisvei- 
kindamas su berniukais, kurie jau sliuogė žemyn laiptų turėklais, 
bėgo prie durų. 

Bet Kapininis-Įkapinis dar akimirkai sulaikė juos, šūktelėda- 
mas pavymui: 

- Berniukai! Tai kaipgi jums patiko kelionė su manimi? Kas 
pagaliau tai buvo - vaišės ar pokštai? 

Berniūkščiai giliai giliai įkvėpė, minutėlei sulaikė kvapą plau- 
čiuose ir visi kartu triukšmingai iškvėpė: 

- Aiškus daiktas, misteri Kapinini-Įkapini - ir viena, ir kita! 

Kaukšt! kaukštelėjo belstukas Marlis. 

Trinkt! užsitrenkė laukujės durys. 

O berniukai jau bėgo, bėgo per daubą ir gatve tolyn, gaudyda- 
mi burnomis karštą orą, pakeliui išmėtę savąsias kaukes, kol pa- 
galiau atsidūrė ant šaligatvio priešais Pipkino namą. Cia jie neryž- 
tingai sustojo, žvilgčiodami tai į namo duris, tai į ligoninę tolu- 
moje. 

- Tu eik, Tomai, - pasiūlė Ralfas. 

Tomas lėtai nusliūkino prie namo, pastatė vieną koją ant pir- 
mojo laiptelio, užkėlė kitą koją ant antrojo laiptelio ir pagaliau 
prisiartino prie durų. Jis bijojo belstis, bijojo užduoti paskutinįjį 
klausimą apie brangųjį Pipkiną ir išgirsti atsakymą. Pipkinas mi- 
ręs? Pipkinas jau pašarvotas? Pipkinas, Pipkinas išėjęs ir niekada 
daugiau nebegrįš? Ne! 

Tomas pabarbeno į duris. 

Berniukai laukė ant šaligatvio. 

Durys atsidarė. Tomas įėjo vidun. Stojo ilga tylos akimirka. 
Berniukai, likę laukti ant šaligatvio, stovėjo šaltyje, leisdami vėjui 
stingdyti jų baisiausias mintis. 

Na? be garso šaukė jie namui, uždarytoms durims, tamsiems 
langams, na? Na? Ką? 

Pagaliau durys vėl atsidarė, Tomas išėjo į prieangį ir sustojo 
nesuvokdamas, kur atsidūrė. 

Paskui jis pakėlė akis ir išvydo savo draugus, laukiančius atsa- 
kymo ant šaligatvio, už milijono mylių. 

Tomas liuoktelėjo nuo prieangio šaukdamas: 

- O velnias, o velnias, O Velnias! 

Jis iššoko į šaligatvį, springdamas riksmu: 

- Jam viskas gerai, viskas gerai, Pipui viskas gerai! Dabar ligo- 
ninėje! šįvakar devintą išpjovė apendiksą! spėjo kaip tik laiku! 
daktaras sako, jis puikiai jaučiasi! 

- Pipkinas...? 

- Ligoninėje...? 

- Puikiai jaučiasi...? 

Berniukai žiopčiojo, žagsėjo, tarytum kas kumščiu būtų dau- 
žęs jiems į pilvus. Paskui visi sutartinai įkvėpė ir vieningai iškvė- 
pė, išleisdami gaivalingą, pašėlusį triumfo šūksnį: 

- Pipkinai, o, Pipkinai, o Pipai! 

Berniukai stovėjo ant vejos priešais Pipkino namą, ant šaligat- 
vio krašto, apstulbę žiūrėjo vienas į kitą, ir jų šypsenos nutįso iki 

ausų, akys sudrėko ir džiaugsmo ašaros pasipylė skruostais kartu 
su pergalingais šūksniais. 

- O velnias, o velnias, o velnias, o velnias velnias, - murmėjo 
Tomas, staiga netekęs jėgų, ašarodamas iš laimės. 

- Gali dar sykį pakartoti, - pasiūlė kažkuris, ir jie visi kartu dar 
sykį tai pakartojo. 

Aštuoni berniūkščiai stovėjo gatvėje ir žliumbė iš laimės. 

O kai jau visa naktis permirko rūke nuo jų ašarų, Tomas apsi- 
dairė aplinkui ir perjungė bėgį: 

- Tik pažiūrėkite į Pipkino namą. Siaubingai atrodo, ką? Pada- 
rykime štai kaip...! 

Berniūkščiai staiga išsibėgiojo į visas puses, bet po minutėlės 
sugrįžo. Kiekvienas nešėsi po moliūgą su viduje degančia žvake- 
le. Moliūgus išrikiavo ant Pipkino prieangio turėklų, kur jie pa- 
daužiškai šypsojosi laukdami, kada Pipkinas grįš namo. 

O berniukai dar kurį laiką stovėjo ant vejos, žiūrėjo į tas mie- 
las šypsenas, jų suplyšę, persisukę kostiumai tabalavo ant pečių, 
ant kojų, grimas tekėjo skruostais, nežmoniškas nuostabus 
džiaugsmingas nuovargis kaupėsi jų akių vokuose, kojose ir ran- 
kose, bet nė vienas dar nenorėjo eiti namo. 

Ūmai miestelio laikrodis išmušė vidurnaktį - BAMMM! 

Ir taip visus dvylika kartų. 

Helouvinas baigėsi. 

Visame miestelyje supokšėjo uždaromos durys, ėmė gesti švie- 
sOS. 

Berniukai ėmė skirstytis, linkėdami vienas kitam Nakties, Nak- 
ties, Nakties, kai kurie sakė Labos Nakties, bet daugiausia Nakties, 
taip, Nakties. Veja netrukus ištuštėjo, tačiau Pipkino namų priean- 
gis liko pilnas žvakių šviesos, šilumos ir keptų moliūgų kvapo. 

Vaiduoklis, Mumija, Skeletas, Ragana ir visi kiti išsibėgiojo po 
savo namus. Užbėgę prieangių laipteliais, jie sustojo, atsigręžė ir 
kurį laiką dar žiūrėjo į miestelį, prisimindami šią ypatingą naktį, 
kurios jie neužmirš iki pat gyvenimo galo, žiūrėjo į miestelį ir į 
vienas kito prieangius, bet labiausiai jų žvilgsniai krypo kitapus 
daubos, į didįjį Namą, kur ant aukščiausiojo stogo, apjuosto ašt- 
riadante baliustrada, stovėjo misteris Kapininis-Įkapinis. 

Berniukai pamojavo jam nuo savo prieangių. 

Dūmas, rūkstantis iš aukšto gotiško Kapininio-Įkapinio kami- 
no, suplazdėjo, suvirpėjo ir taip pat pamojo jiems atsisveikinda- 
mas. 

Dabar jau paskutinės dar neuždarytos miestelio durys užsit- 
renkė nakčiai. 

Su kiekvienu durų trinktelėjimu ant milžiniškojo Vėlinių Me- 
džio geso po moliūgą. Štai pokštelėjo dešimt, šimtas, tūkstantis 
durų. Moliūgai geso, užpūstos žvakelės smilko aromatingais dū- 
mais. 

Ragana padvejojo, įėjo vidun, užtrenkė duris. 

Medyje užgeso moliūgas raganos veidu. 

Mumija šmurkštelėjo į namą ir uždarė duris. 

Užgeso švieselė moliūge su mumijos veidu. 

Galiausiai visame miestelyje beliko tik vienas berniukas, tebe- 
lūkuriuojantis savo verandoje. Tomas Skeltonas, įsispraudęs į šal- 
tus griaučius, vis dar nėjo vidun, pasiryžęs išspausti paskutinį lašą 
iš mėgstamiausios metų šventės. Jo mintys nuplaukė nakties oru 
link paslaptingojo namo anapus daubos: 

O misteri Kapinini-Įkapini, kas JŪS? 

Ir Kapininis-Įkapinis, tebestovintis ant savo namo stogo, atsakė 
jam, taip pat mintimis: 

Manau, tu jau žinai, berniuk, jau žinai. 

Ar mes dar kada susitiksime, misteri Kapinini-Įkapini? 

Taip, po daugelio metų aš ateisiu pas tave. 

Ir tada Tomas pasiuntė paskutinę mintį: 

0 misteri Kapinini-Įkapini, ar mes KADA NOKS nustosime 
bijoję tamsos ir mirties? 

Ir mintis sugrįžo: 

Kai pasieksite žvaigždes, berniuk, o taip, ir amžiams apsigyven- 
site ten, tada visos baimės išnyks ir pati Mirtis numirs. 

Tomas išgirdo ir be žodžių pamojavo. 

Misteris Kapininis-Įkapinis tolumoje kilstelėjo ranką. 

Spragt. Tomo namų durys tyliai užsidarė. 

Kaukolės pavidalo moliūgas ant milžiniškojo Medžio nusičiau- 
dėjo ir užgeso. | 

Vėjas siūbavo didįjį Vėlinių Medį, ant kurio dabar švietė tik vie- 
nas moliūgas, pačioje viršūnėje. 

Moliūgas su misterio Kapininio-Įkapinio akimis ir veidu. 

Kapininis-Įkapinis ant namo stogo palinko į priekį, įkvėpė ir 
pūstelėjo. 

Jo švieselė moliūginėje galvoje ant Medžio viršūnės suvirpėjo 
ir išblėso. 

Ir tada dūmai ėmė rūkti iš jo paties burnos, nosies, ausų, akių, 
tarytum tą akimirką, kai kvapnusis moliūgas išleido paskutinį kva- 
pą, užgeso ir Kapininio-Įkapinio siela, gyvenusi plaučiuose. 

Kapininis-Įkapinis prasmego savo namo viduje. Stoglangis už- 
sitrenkė. 

Papūtė vėjas. Susiūbavo rūkstantys moliūgai ant galingo ir gra- 
žaus Vėlinių Medžio. Vėjas pastvėrė tūkstantį tamsių lapų, iš pra- 
džių išmetė juos aukštai į dangų, paskui nuleido ir nusinešė pa- 
žeme link saulės, kuri tikrai turėjo patekėti. 

Medis, kaip ir miestelis, užgesino savo liepsningąsias šypsenas 
ir užmigo. 

Antrą valandą ryto vėjas sugrįžo pasiplėšti daugiau lapų. 


L | Vertė 
Zivilė SAMENAITE 

(UGNIES BOKŠTAS 


1 


Jis išėjo iš žemės, kupinas neapykantos. Neapykanta buvo jo 
tėvas, neapykanta buvo jo motina. 

Buvo taip gera vėl vaikščioti. Buvo taip gera išlįsti iš po žemių, 
atsistoti, atsitiesti, pasirąžyti ir pamėginti giliai įkvėpti! 

Jis mėgino. Jis šaukė. 

Bet įkvėpti negalėjo. Jis užsidengė veidą rankomis, beviltiškai 
stengdamasis įkvėpti oro. Tai buvo neįmanoma. Jis vaikščiojo že- 
me, jis atėjo iš žemės. Bet jis buvo miręs. Jis negalėjo kvėpuoti. 
Galėjo pagauti oro burna ir jėga nustumti jį iki gerklės vidurio, 
trūkčiodamas nutirpusius nuo ilgo miego raumenis. Tačiau su 
šiuo oro gurkšneliu galėjo tik šaukti bei klykti! Jam norėjosi verk- 
ti, bet ašarų taip pat negalėjo išspausti. Jis žinojo tik tiek, kad sto- 
vi stačias, bet yra miręs ir neturėtų čia vaikštinėti! Jis negalėjo kvė- 
puoti ir vis dėlto stovėjo. 

Aplinkui tvyrojo pasaulio kvapai. Jis mėgino užuosti rudens 
kvapus, bet veltui. Ruduo degino žemę, palikdamas vien tik degė- 
sius. Visame krašte rūko vasaros griuvėsiai, bekraščiai miškai 
liepsnojo, pliki kamienai virto ant plikų kamienų. Rudens dūmai 
buvo tiršti, mėlyni ir nematomi. 

Jis stovėjo kapinėse neapkęsdamas. Jis ėjo per pasaulį, bet ne- 
galėjo justi nei jo kvapo, nei skonio. Jis girdėjo, tas tiesa. Vėjas 
ošė jo iš naujo prasivėrusiose ausyse. Bet jis buvo miręs. Nors ir 
galėjo vaikščioti, suvokė, jog yra miręs ir neturėtų tikėtis perne- 
lyg daug iš savęs ar iš šito nekenčiamo gyvo pasaulio. 

Jis apčiupinėjo antkapį virš savo tuščio kapo. Ir vėl žinojo sa- 
vo vardą. Graveris padirbėjo kaip reikiant. 


VILJAMAS LANTRIS 


Taip skelbė užrašas antkapyje. 
Jis perbraukė virpančiais pirštais per šaltą akmens paviršių. 


GIMĖ 1898 - MIRĖ 1933 


Atgimė...? 

Kuriais metais? Jis pažvelgė į dangų, į rudens nakties žvaigž- 
des, šviesų spiečius, palengva slenkančius vėjuota juoduma. Jis 
skaitė iš Žvaigždžių šimtmečių poslinkius. Orionas štai taip ir taip, 
štai ten Aurega! O kur Tauras? Štai! 

Jo akys prisimerkė. Lūpos praskiemenavo metus: 

- 2349-ieji, 

Keistas skaičius. Kaip kokia suma, gauta aritmetikos pamoko- 
je. Anksčiau sakydavo, kad žmogaus protas negali apimti jokio 
skaičiaus, didesnio už šimtą. Po šimto viskas taip velniškai abstrak- 
tu, kad nėra prasmės skaičiuoti. O dabar štai 2349-ieji metai! 
Konkretus skaičius, suma. Ir štai jis, žmogus, keturis šimtmečius 
tysojęs bjauriame tamsiame karste ir neapkentęs savo karsto, 
neapkentęs gyvų žmonių, kurie gyveno, gyveno ir gyveno, neap- 
kentęs iki pat šios dienos. Dabar, atgimęs iš neapykantos, jis stovi 
prie savo ką tik išrausto kapo, ore tikriausiai tvyro drėgnos že- 
mės kvapas, bet jis negali to užuosti! 

- Aš, - pareiškė jis, kreipdamasis į vėjo krečiamą tuopą, - esu 
anachronizmas. - Ir blausiai šyptelėjo. 


+ 


Jis apvedė žvilgsniu kapines. Čia buvo šalta ir nyku. Visi ant- 
kapiai, išplėšti iš žemės, gulėjo sumesti į krūvą vienas ant kito lyg 
kokios plokščios plytos tolimiausiame kampe prie geležinės tvo- 
ros. Šis chaosas tęsėsi jau dvi begalinės savaites. Gulėdamas savo 
giliame slaptame karste, jis girdėjo aplinkui negailestingą bruzde- 
sį: tai Žmonės smaigstė Žemę šaltais kastuvais, plėšė lauk karstus 
ir nešė deginti suvytusius senus kūnus. Gūždamasis karste iš bai- 
mės, jis laukė, kada ateis jo eilė. 

Šiandien jie pagaliau prisikasė iki jo kapo. Bet - per vėlai. Iki 
karsto dangčio liko dar koks colis žemių. Varpo dūžis, penkios va- 
landos, darbo diena baigta. Metas namo, vakarieniauti. Darbinin- 
kai išsiskirstė. Rytoj užbaigsime, kalbėjo jie, vilkdamiesi striukes. 

Ištuštėjusiose kapinėse įsiviešpatavo tyla. 

Tyliai, atsargiai karsto dangtis atsivožė; pabiro į duobę žemių 
grumstai. 

Ir štai dabar Viljamas Lantris virpėdamas stovėjo paskutinėse 
Žemės kapinėse. 

- Prisimeni? - paklausė jis savęs, dėbsodamas į ką tik išraustą 
žemę. - Prisimeni tas išgalvotas istorijas apie paskutinį žmogų Že- 
mėje? Pasakojimus apie vienišus žmones, klaidžiojančius po griu- 
vėsius? Taigi, tos senos istorijos kaip tik apie tave, Viljamai Lant- 
ri. Ar suvoki tai? Tu esi paskutinis negyvas žmogus visame pasau- 
lyje! 

Be jo, pasaulyje nebuvo daugiau negyvų žmonių. Nė vienoje 
šalyje neliko nė vieno mirusio žmogaus. Neįmanoma! Lantris ne- 
sišypsojo. Nieko nėra neįmanomo šiame kvailame, steriliame, 
nuobodžiame, antiseptiniame švaros ir mokslinių metodų amžiu- 
je! O taip, Žmonės mirė, be abejo. Bet - negyvi žmonės? Lavonai? 
Jie neegzistavo. 

Kas nutikdavo negyviems žmonėms? 

Kapinės buvo ant kalvos. Viljamas Lantris žingsniavo per tam- 
sią degančią naktį, kol priėjo kapinių pakraštį. Apačioje matėsi 

naujasis Salemo miestas, mirgantis spalvingais žiburiais. Dangų 
virš jo ugnimi raižė raketiniai laivai, vykstantys iš čia į tolimiausius 
Žemės uostus. 

Metų metus Viljamas Lantris maudėsi ateities pasaulio smur- 
te, kuris gėrėsi į žeme, smelkėsi į jo kapą. Ir dabar jis viską Žino- 
jo apie šį pasaulį, viską suprato - taip, kaip gali suprasti neapy- 
kanta. 

Svarbiausia, jis žinojo, ką šitie mulkiai darė su mirusiaisiais. 

Jis pakėlė akis. Miesto centre stūksojo masyvus akmens pirš- 
tas, nukreiptas į žvaigždes. Jis buvo trijų šimtų pėdų aukščio ir 
penkiasdešimties pėdų skersmens. Prie plačių vartų vedė patogi 
alėja. 

Tarkime, mąstė Viljamas Lantris, mieste kaip tik šiuo metu 
merdėja žmogus. Dar akimirka, ir jis bus nebegyvas. Kas tada? Kū- 
nui net nespėjus ataušti, bus surašytas mirties liudijimas, mirusio- 
jo giminaičiai supakuos lavoną į dėžę, pakraus į mašiną-vabalą ir 
skubiai nuveš į... 

Į Krematoriumą! 

Funkcionalusis pirštas, Ugnies Bokštas, rodantis į žvaigždės. 
Krematoriumas. Koks praktiškas, koks šiurpus pavadinimas. Bet 
tiesa yra tiesa šiame ateities pasaulyje. 

Jūsų misterį Negyvėlį įmes į krosnį lyg kokią pliauską. 

Šast! 

Vilijamas Lantris vėl pažvelgė į gigantišką pistoletą, nukreiptą 
į žvaigždes. Bokšto viršūnėje plevėsavo plonytė dūmų gairelė. 

Štai kur iškeliauja jūsų mirusieji. 

- Taigi pasisaugok, Viljamai Lantri, - sumurmėjo jis. - Tu esi 
paskutinis negyvėlis, retas egzempliorius. Jie išsprogdino visas Že- 
mės kapines. Šios kapinės paskutinės, 0 tu - paskutinis visų laikų 
negyvėlis. Šie žmonės nenori turėti pašonėje mirusiųjų, o tuo 
labiau - vaikščiojančių mirusiųjų. Viską, ko negalima antrąkart pa- 
naudoti, praryja liepsna. Taip pat ir prietarus! 

Lantris žiūrėjo nuo kalvos į miestą. Na, gerai, mintyse kalbėjo 
jis, aš nekenčiu jūsų. Jūs nekenčiate manęs, tiksliau, nekęstu- 
mėte, jei tik Žinotumėte, jog aš egzistuoju. Jūs netikite tokiais 
dalykais, kaip vampyrai ir šmėklos. Tušti sapaliojimai, šaukiate 
jūs! Ir prunkščiate. Prunkščiate juoku! Bet, tiesą sakant, aš taip 
pat netikiu jumis! Jūs man nepatinkate! Jūs ir jūsų Krematoriu- 
mai. 

Jis krūptelėjo. Juk galas, rodėsi, buvo jau čia pat. Diena iš die- 
nos darbininkai traukė iš kapų mirusiuosius ir degino lyg kokias 
malkas. Visame pasaulyje buvo paskelbtas specialus įsakas. Lant- 
ris girdėjo, kaip dirbdami šnekėjosi duobkasiai. 

- Manyčiau, tai gera mintis - išvalyti kapines, - pareiškė vienas. 

- Ir aš taip manau, - pritarė kitas. - Šiurpus paprotys. Ar gali įsi- 
vaizduoti? Užkasti mirusiuosius į žemę! Juk tai nesveika! Mikrobai 
ir visa kita. 


162 


- Taip, tikrai, kokia gėda. Nors tam tikra prasme gal ir roman- 
tiška. Turiu omeny tai, kad šios kapinės buvo išsaugotos. Visas ki- 
tas juk seniai išvalė... kada tai buvo, Džimai? 

- Gal 2260-aisiais, sakyčiau. Taip, tikrai, 2260-aisiais, beveik 
prieš šimtmetį. Bet tąsyk kažkokie išsišokėliai iš Salemo Tarybos 
pareiškė: “Klausykite, palikime šitas vienas kapines, kad primin- 
tų mums barbarų papročius". O vyriausybė pasikrapštė pakaušį, 
pagalvojo ir sutiko: “Gerai. Salemo kapines paliksime. Bet visas ki- 
tas sunaikinkite, supratote, visas!" 

- Ir jie sunaikino, - tarė Džimas. 

- Aha, išskuobė visus kapus ugnimi, gariniais kastuvais ir rake- 
tiniais valytuvais. Įsivaizduoji, jei sužinodavo, kad kur nors ganyk- 
loje yra žmogaus kapas, ieškodavo tol, kol surasdavo! Žodžiu, eva- 
kavo visus. Žiauroka, sakyčiau. 

- Nenoriu pasirodyti senamadiškas, bet, antra vertus, čionai 
juk atvykdavo nemažai turistų - tiesiog pasižiūrėti, kaip atrodė tik- 
ros kapinės. 

- Tikra tiesa. Per pastaruosius trejus metus čia apsilankė beveik 
milijonas žmonių. Neblogas pelnas. Bet - įsakymas yra įsakymas. 
Jei valdžia sako: “Daugiau jokios nešvaros!" - mes skubame valy- 
ti. Toks mūsų darbas. Paduok man aną kastuvą, Bilai. 

Viljamas Lantris stovėjo ant kalvos, rudens vėjyje. Gera buvo 
vėl vaikščioti, jausti vėją ir klausytis, kaip taku priešais jį skuba 1a- 
pai, krebždėdami lyg pelės. Gera buvo matyti žvarbias žvaigždes, 
beveik užpustas vėjo. 

Netgi gera buvo vėl jausti baimę. 

Nes baimė augo jame, ir jis neįstengė jos užgniaužti. Jau vien 
tas faktas, kad jis vaikšto, darė jį visos žmonijos priešu. Ir visame 
pasaulyje nebuvo nė vieno draugo, nė vieno mirusiojo, į kurį jis 
galėtų kreiptis pagalbos ar paguodos. Visas melodramatiškas gy- 
vųjų pasaulis prieš Viljamą Lantrį. Visas vampyrais netikintis, 1a- 
vonus deginantis, kapines naikinantis pasaulis prieš žmogų juo- 
du kostiumu ant juodos rudens kalvos. Jis ištiesė šaltas baltas ran- 
kas į miesto šviesą. Jūs išrovėte antkapius iš kapinių lyg dantis, 
galvojo jis. O dabar aš pasistengsiu nutrinti nuo žemės paviršiaus 
jūsų Krematoriumus. Aš vėl prigaminsiu negyvėlių. Jie ir taps ma- 
no draugais. Nenoriu būti vienas, nenoriu būti vienišas. Privalau 
kuo greičiau pradėti gaminti sau draugus. Tučtuojau. 

- Karas paskelbtas, - pareiškė Lantris ir nusijuokė. Argi ne pai- 
kystė - vienas žmogus skelbia karą visam pasauliui? 

Pasaulis jam neatsakė. Tik raketa perkirto dangų ugnies ka- 
muoliu, lyg Krematoriumas staiga būtų sumanęs paskraidyti. 

Žingsniai. Lantris nuskubėjo į kapinių pakraštį. Gal tai duob- 
kasiai grįžta užbaigti pradėto darbo? Ne. Šiaip kažkas, kažkoks vy- 
riškis, einantis pro šalį. 

Žmogui priėjus kapinių vartus, Lantris ryžtingai žingtelėjo į 
gatvę. 

- Labas vakaras, - šypsodamasis pasisveikino praeivis. 

Lantris smogė jam kumščiu į veidą. Žmogus nukrito. Lantris 
vikriai pasilenkė ir pribaigė jį mirtinu smūgiu delno briauna į kak- 
lą. 

Nusitempęs lavoną atgal į medžių šešėlį, Lantris išrengė jį ir 
apsikeitė su juo apranga. Nedera vaikinui vaikštinėti po ateities 
pasaulį, apsitaisius senoviškais drabužiais. Užmuštojo kišenėje gu- 
lėjo nedidelis kišeninis peiliukas. Ne itin patogus ginklas, bet už- 
tenka ir tokio, jei žinai, kaip laikyti. Lantris žinojo. 

Jis įvertė lavoną į vieną iš jau ištuštintų kapų. Paskui greitai už- 
bėrė jį žemėmis - tik tiek, kad iš viršaus nesimatytų. Vargu ar jį kas 
čia ras. Juk antrąsyk neraus to paties kapo. 

Lantris nužvelgė savo naująjį erdvų metalizuotos medžiagos 
kostiumą. Puiku, puiku. 

Kupinas neapykantos, Viljamas Lantris patraukė į miestą, ka- 
riauti su Žeme. 

Krematoriumas buvo atidarytas. Jis niekuomet neužsidaryda- 
vo. Platų įėjimą skaisčiai apšvietė sienose paslėptos lempos, prie- 
šais jį buvo sraigtasparnių nusileidimo aikštelė ir privažiavimo alė- 
ja mašinoms-vabalams. Pats miestas jau rimo po eilinės pašėlusio 
tempo dienos. Šviesos blėso, ir netrukus visame mieste liko apš- 
viestas tik vienas tylus pastatas - Krematoriumas. O Dieve, koks 
praktiškas pavadinimas, koks neromantiškas pavadinimas. 

Viljamas Lantris įžengė pro plačias, ryškiai apšviestas duris. 
Tiksliau sakant, ten net nebuvo durų, tik durų anga. Žmonės bet 
kada galėjo įeiti ir išeiti, žiemą ar vasarą. Viduje visuomet buvo šil- 
ta. Šilumą skleidė ugnis, kuri murmėdama plūdo apvaliu aukštu 
kaminu, drauge su trapiais pilkais pelenais; propeleriai, suktuvai 
ir oro purkštuvai pūtė juos kaminu aukštyn, o iš ten į dešimties 
mylių kelionę padebesiais. 

Viduje tvyrojo kepyklos karštis. Koridoriai buvo iškloti gumi- 
ne danga. Net ir norėdamas negalėtum sukelti triukšmo. Kažkur 
nematomose gerklėse skambėjo muzika. Visai ne mirties muzika. 
Čia grojo himną gyvenimui ir saulei, liepsnojančiai Krėmatoriumo 
viduje. Ar bent jau saulės broliui. Girdėjosi, kaip plazda liepsna 
už masyvios plytų sienos. 

Vilįamas Lantris nusileido nuožulniu taku žemyn. Išgirdęs už 
nugaros šnarėsi, jis skubiai atsisuko: priešais įėjimą sustojo vaba- 
las. Sugaudė varpas. Muzika tarsi pagal signalą pakilo į ekstazės 
aukštumas. Joje skambėjo džiaugsmas. 

Vabalo užpakalinės durelės atsidarė, ir pro jas išlipo keli tar- 
nautojai, nešini auksine dėže. Šešių pėdų ilgio dėže puošė saulės 

simboliai. Iš kito vabalo išlipo Žmogaus, gulinčio dėžėje, giminės 
ir nusekė paskui tarnautojus koridoriumi žemyn prie tam tikro al- 
toriaus. Ant jo šono buvo užrašas: IŠ SAULĖS GIMĘ, SAULE IR 
VIRSIME. Vos tik dėžė atsidūrė ant altoriaus, muzika sugriaudėjo 
dar garsiau, šios vietos Saugotojas pasakė keletą žodžių, paskui 
tarnautojai vėl pakėlė auksinę dėžę, nuėjo prie permatomos sie- 
nos, už kurios buvo ugnies šliuzo kamera, taip pat permatoma, ir 
ją atidarė. Vyrai įstūmė dėžę į stiklinę kamerą. Po akimirkos atsi- 
darė vidinės šliuzo durelės, dėžė slystelėjo į Kamino vidų ir aki- 
mirksniu išnyko veržlioje liepsnoje. 

Krematoriumo tarnautojai nuėjo sau. Giminaičiai be žodžių 
apsisuko ir taip pat išėjo. Skambėjo muzika. 

Viljamas Lantris prisiartino prie stiklinio šliuzo sienos ir paž- 
velgė į aukštą, akinančią, niekad neužgęstančią Krematoriumo 
liepsną. Ji degė ramiai, nevirpėdama, taikingai niūniuodama sau 
pačiai. Ugnis buvo tokia tanki, kad labiau priminė aukso upę, srū- 
vančią iš žemės į dangų. Kad ir ką beįmestum į tą upę, srovė aki- 
mirksniu nuneš aukštyn. 

Lantris vėl pajuto nepaaiškinamą neapykantą šitam padarui, ši- 
tai pabaisai, šiai apvalančiajai ugniai. 

Prie jo šono stovėjo Žmogus. 

- Kuo galiu padėti, sere? 

- Ką? - Lantris krūptelėjęs atsisuko. - Ką jūs pasakėte? 

- Kuo galėčiau jums pasitarnauti? 

- Aš... na, tai yra... - Lantris dirstelėjo į duris ir nuožulnų ko- 
ridorių. - Dar nė karto nesu čia buvęs. 

- Nė karto? - nustebo tarnautojas. 

Negerai pasakiau, susivokė Lantris. Bet žodžių atgal nebesu- 
grąžinsi. 

- Aš norėjau pasakyti, - pasitaisė jis, - kad lyg ir nebuvau iš tik- 
rųjų. Turiu omeny, kad vaikystėje neteiki tam ypatingo dėmesio. 
Šįvakar staiga supratau, kad nežinau, kas iš tiesų yra Krematoriu- 
mas. 

Tarnautojas nusišypsojo. 

- Nėra pasaulyje dalyko, kurį būtų galima pažinti iki galo, ar- 
gi ne taip? Mielai jums čia viską aprodysiu. 

- O, ne, nesivarginkite. Tai... tai nuostabi vieta. 

- Taip, tikrai. - Tarnautojas neslėpė pasididžiavimo. - Viena iš 
nuostabiausių pasaulyje, sakyčiau. 

- Aš... - Lantriui atrodė, kad turėtų dar kažką pridurti. - Nuo to 
laiko, kai buvau vaikas, nemirė beveik niekas iš mano artimųjų. 
Tiesą sakant, visai niekas. Taigi, kaip matote, nesilankiau čia jau 
daug metų. 

- Suprantu. - Tarnautojo veidas vėl apsiniaukė. 

Ką dabar negerai pasakiau, išsigando Lantris. Dėl Dievo, kur 
suklydau? Ką blogai padariau? Jei nebūsiu atsargus, mane patį 
tuoj pašaus į tą klaikią krosnį. Ko dabar raukosi tas Žžmogėnas? At- 
rodytų, jis susidomėjo manimi labiau negu įprastu lankytoju. 

- Jūs kartais ne vienas iš tų vyrukų, kurie ką tik grįžo iš Marso? 
- paklausė tarnautojas. 

- Ne. O kodėl klausiate? 

- Nesvarbu. - Tarnautojas pasisuko eiti sau. - Jeigu jus kas nors 
sudomins, klauskite manęs. 

- Tik vienas dalykas, - sulaikė jį Lantris. 

- Koks gi? 

- Šitas. 

Lantris smogė tarnautojui per kaklą. Žmogus be sąmonės sus- 
muko jo rankose. 

Laidotuvių metu Lantris įdėmiai stebėjo, kaip ir ką darė ugnies 
šliuzo operatorius. Dabar, viena ranka prilaikydamas bejausmį kū- 
ną, jis spūstelėjo mygtuką, atidarydamas išorines šliuzo duris, ir 
įkišo vidun kūną. Muzika suskambo garsiau, atsivėrė vidinis liu- 
kas. Žmogus čiūžtelėjo į ugnies upę. Muzika vėl pritilo. 

- Gerai padirbėjai, Lantri, gerai padirbėjai. 

Lantris net švytėjo iš pasitenkinimo, kai netikėtai pro duris 
įžengė kitas tarnautojas. Zmogus apsidairė aplinkui, tarsi tikėda- 
masis čia kažką rasti, paskui priėjo prie Lantrio. 

- Kuo galiu jums padėti? 

- Tiesiog žiūriu, - atsiliepė Lantris. 

- Jau vėloka, - tarstelėjo tarnautojas. 

- Negalėjau užmigti. 

Ir vėl klaidingas atsakymas. Šiame pasaulyje visi galėjo užmigti. 
Nė vieno nekankino nemiga. Jei sunku užmigti, tiesiog įsijungi 
hipno spindulių siųstuvą ir po šešiasdešimties sekundžių jau 
knarki. O, jis 2u0l/at klysta. Iš pradžių padarė fatališką klaidą pa- 
reikšdamas, kad iki šiol nė sykio nebuvo Krematoriume. O juk ži- 
nojo, kad visi vaikai nuo ketverių metų kasmet atvedami čionai - 
tokiu būdu siekiama užtvirtinti jų sąmonėje švarios mirties idėją 
ir pagarbą Krematoriumui. Mirtis - tai skaisti ugnis, mirtis - tai ši- 
luma, tai saulė. Tai ne kokia nors tamsi, gūdi paslaptis. Auklėjant 
vaikus, labai svarbu įdiegti jiems šią mintį. O jis, blyškiaveidis silp- 
naprotis mulkis, iškart išsidavė, parodydamas savo neišmanymą. 

Ir dar vienas dalykas: tas jo blyškumas. Lantris dirstelėjo į sa- 
vo rankas, ir jį sukaustė augantis siaubas. Blyškumas šiame pasau- 
lyje taip pat neegzistavo. Balta oda iš karto sukels visiems įtarimą. 
Būtent todėl pirmasis tarnautojas paklausė: “Jūs kartais ne iš tų 
vyrukų, kurie ką tik grįžo iš Marso?" Štai ir šis antrasis žvilga tviska 
lyg varinis pinigas, skruostai sveikai raudoni. Lantris susigrūdo 
baltas rankas į kišenes. Bet aiškiai juto įdėmų tarnautojo žvilgsnį, 
tyrinėjantį jo veidą. 

- Turėjau omenyje, - pasitaisė Lantris, - kad nenorėjau miegoti. 
Norėjau pamąstyti. 

- Ar čia prieš minutėlę vyko apeigos? - paklausė tarnautojas, 
dairydamasis aplinkui. 

- Nežinau, aš ką tik įėjau. 

- Lyg ir girdėjau, kaip atsidarė ir vėl užsidarė ugnies šliuzas. 

- Nežinau, - pakartojo Lantris. 

Vyriškis paspaudė mygtuką sienoje. 

- Andersonai? 

- Klausau, - atsiliepė balsas. 

- Prašau, surask man Solą. 

- Apskambinsiu koridorius. - Pauzė. - Niekur nerandu. 

- Ačiū. - Tarnautojas pastebimai sunerimo. Jis ėmė trūkčioti 
šnervėmis, uosdamas orą. - Ar jūs... ką nors užuodžiate? 

Lantris pauostė. 

- Nieko. Kodėl klausiate? 

- Aš kažką užuodžiu. 

Lantris sugniaužė kišenėje peilį. Jis laukė. 

- Prisimenu, kartą, kai buvau dar vaikas, radome laukuose nud- 
vėsusią karvę, - ėmė pasakoti tarnautojas. - Ji išgulėjo porą dienų 
saulėkaitoje. Ir nuo jos sklido tokia pati smarvė. Keista, kas čia ga- 
lėtų taip dvokti? 

- O, aš žinau kas, - ramiai atsakė Lantris, ištiesdamas ranką. - 
Štai kas. 

- Kas? 

- Aš, be abejo. 

- Jūs? 

- Negyvas jau keletą šimtų metų. 

- Keisti jūsų juokeliai. - Tarnautojas visai sutriko. 

- Tikrai. - Lantris išsitraukė iš kišenės peilį. - Ar žinote, kas tai? 

- Peilis. 

- Ar jūs dar naudojate peilius prieš žmones? 

- Ką jūs turite omeny? 

- Turiu omeny, ar žudote Žmones - peiliais, šautuvais, nuodais? 

- Betgi ir keistai jūs juokaujate, - nesmagiai sukikeno vyriškis. 

- Aš ketinu jus nužudyti, - pareiškė Lantris. 

- Žmonės nežudo žmonių, - atšovė pašnekovas. 

- Dabar nebežudo. Bet anksčiau, anais laikais, žudydavo. 

- Esu girdėjęs. 

- Tai bus pirma žmogžudystė per pastaruosius tris šimtus me- 
tų. Aš ką tik užmušiau jūsų draugą. Ir įgrūdau jį į ugnies šliuzą. 

Lantrio prisipažinimas paveikė tarnautoją kaip tik taip, kaip jis 
ir tikėjosi. Vargšas žmogelis tarsi sustabarėjo, priblokštas tokio ne- 
logiško pareiškimo. Lantris žingtelėjo prie jo ir įrėmė peilio galą 
jam į krūtinę. 

- Aš jus nužudysiu. o 

- Tai kvaila, - pralemeno vyriškis. - Zmonės taip nesielgia. 

- Štai taip, - tarė Lantris. - Matote? 

Peilis įsmigo į krūtinę. Tarnautojas akimirką spoksojo į jį. Lant- 
ris pagavo krentantį kūną. 

Salemo dūmtraukis sprogo šeštą valandą ryto. Milžiniškas ug- 
nies stulpas suskilo į tūkstančius dalių ir pažiro į dangų, ant že- 
mės ir ant miegančių žmonių namų. Ugnis ir griausmas. Kur kas 
daugiau ugnies, negu rudens svilinamose kalvose. 

Kai įvyko sprogimas, Viljamas Lantris buvo jau už penkių my- 
lių nuo Salemo. Jis matė, kaip plykstelėjo miestas, apimtas naiki- 
nančios liepsnos. Lantris krestelėjo galvą, tyliai nusijuokė ir iš 
smagumo suplojo delnais. 

Palyginti labai paprasta. Vaikštai po miestą, žudydamas žmo- 
nes, kurie netiki, jog žmogus gali nužudyti žmogų, tik iš nuogir- 
dų žino apie panašų seniai užmirštą barbarų laikų paprotį. Taigi 
eini tiesiai į Krematoriumo valdymo salę ir klausi: “Kaip veikia 
Krematoriumas?" - ir operatorius tau parodo, papasakoja, nes šia- 
me ateities pasaulyje visi sako tik tiesą, niekas nemeluoja, nes nė- 
ra priežasčių meluoti, nėra pavojų, kurių reikėtų vengti. Visame 
pasaulyje yra tik vienas nusikaltėlis, ir niekas dar nežino, kad JIS 
yra. 

O, planas buvo išties neįtikėtinai žavus. Operatorius paaiškino 
jam, kokiu principu veikia Krematoriumas, kokie prietaisai regu- 
liuoja ugnies dujų srautą, kylantį kaminu, kokias svirtelės reikia 
spausti aukštyn, kokias žemyn. Jiedu su Lantriu smagiai paplepė- 
jo. Tai buvo draugiškas, laisvas pasaulis. Žmonės pasitikėjo žmo- 
nėmis. O po akimirkos Lantris persmeigė peiliu operatorių, pakė- 
lė dujų slėgį kamine tiek, kad perkrova pasireikštų maždaug po 
pusvalandžio, ir švilpaudamas išėjo iš Krematoriumo pastato. 

Bekraštis juodas sprogimo dūmų debesis jau spėjo aptraukti 
visą dangų. 

- Tai tik pirmoji auka, - pareiškė Lantris, žvelgdamas į dangų. 
- Aš nušluosiu nuo žemės paviršiaus visus Krematoriumus, nie- 
kam net nespėjus susiprotėti, kad šioje doroje visuomenėje atsi- 
rado kažkoks nedorėlis. Jie nieko nenutuokia apie tokius, kaip aš. 
Aš esu anapus jų supratimo ribos. Aš nesuvokiamas, neįmanomas, 
vadinasi, negaliu egzistuoti. Dieve mano, aš išžudysiu tūkstančius 
žmonių, jiems taip ir nesupratus, kad pasaulyje vėl atsirado žmo- 
gus, galintis pakelti ranką prieš kitą žmogų. Aš viską taip suorga- 
nizuosiu, kad kiekvienas sprogimas atrodys kaip techninė avarija, 
nelaimingas atsitikimas. O, kokia puiki mintis, tiesiog neįtikėtinai 
puiki mintis! 

Miestas pleškėjo ugnyje. Lantris ilgai sėdėjo po medžiu, iki pat 
ryto. Paskui susirado kalvose urvą ir įsitaisė ten miegoti. 

Jis nubudo saulei leidžiantis, staiga susapnavęs ugnį. Sapne jis 
regėjo save, kišamą į krosnį, liepsnų kapojamą į smulkiausias da- 

lis, į nieką. Lantris atsisėdo urvo dugne, juokdamasis iš savęs. Jam 
šovė dar viena mintis. 

Grįžęs į miestą, jis įžengė į pirmą pasitaikiusią audio telefono 
kabiną. Paspaudė mygtuką “Operatorius". 

- Prašau sujungti su Policijos Valdyba, - paprašė jis. 

- Atsiprašau? - nustebo operatorė. 

- Su Teisės Departamentu, - antrąsyk pamėgino Lantris. 

- Sujungsiu jus su Taikos Kontrole, - galiausiai pasiūlė opera- 
torė. 

Miglota baimė ėmė tiksėti jame lyg mažytis laikrodukas. Kas, 
jei operatorė visgi suprato tokį anachronizmą, kaip Policijos Val- 
dyba, pasižymėjo jo telefono numerį ir jau išsiuntė ką nors ištir- 
ti situaciją? Ne, ji to nepadarys. Ji paprasčiausiai nieko neįtars. 
Šioje civilizacijoje neegzistavo paranojikai. 

- Gerai, su Taikos Kontrole, - sutiko Lantris. 

Zyzimas ragelyje. Paskui vyro balsas: 

- Taikos Kontrolė. Kalba Stivensas. 

- Prašau sujungti su Žmogžudysčių skyriumi, - šypsodamasis 
paprašė Lantris. 

- Su kuo? 

- Kas tiria žmogžudystes? 

- Atsiprašau, nesuprantu, apie ką jūs kalbate? 

- Suklydau numeriu. - Lantris pakabino ragelį ir sukikeno. Vieš- 
patėliau, šiame pasaulyje nėra tokių įstaigų, kaip Žmogžudysčių 
skyriai. Nėra nusikaltimų, nereikia ir seklių. Puiku, tiesiog nuos- 
tabu! 

Suskambo telefonas. Lantris akimirką padvejojo, bet vis dėlto 
pakėlė ragelį. 

- Ei, - pasigirdo balsas, - sakykite, kas jūs toks? 

- Žmogus, ką tik skambinęs, jau išėjo, - atsakė Lantris ir vėl pa- 
kabino ragelį. 

Jis išbėgo iš kabinos. Tas Stivensas iš Taikos Kontrolės, be abe- 
jo, atpažino jo balsą ir tikriausiai pasiųs ką nors patikrinti. Juk 
žmonės čia nemeluoja. O jis ką tik sumelavo. Jie atpažins jo bal- 
są. Ir atvažiuos suimti jo, išsiaiškinti, kodėl jis sumelavo. Tik dėl 
šitos priežasties. Nieko kito jie negali įtarti. Reikia bėgti. 

O, kaip atsargiai jis privalo elgtis nuo šios akimirkos. Juk jis 
nieko nežino apie šį pasaulį, šį keistą, atvirą, teisingą, dorą pasau- 
lį. Čia tu įtartinas jau vien todėl, kad atrodai išblyškęs. Įtartinas 
vien todėl, kad nemiegi naktimis. Įtartinas vien todėl, kad nesi- 
maudai, kad dvoki kaip... nudvėsusi karvė? Ir taip toliau. 

Būtinai reikia nueiti į biblioteką. Bet tai irgi pavojinga. Kaip 
šiais laikais atrodo bibliotekos? Kas jose saugoma - knygos ar fil- 
mai, projektuojantys knygas ant ekrano? O gal visi žmonės turi na- 
muose asmenines bibliotekas, ir nebėra reikalo išlaikyti didžiulės 
viešas knygų saugyklas? 

Lantris visgi ryžosi surizikuoti. Jo kalba, pasenę terminai gali 
ir vėl sukelti įtarimą, bet dabar jam buvo be galo svarbu kuo dau- 

giau sužinoti apie niekšišką pasaulį, į kurį jis sugrįžo. Jis susistab- 
dė pracivį gatvėje. 
* - Kaip patekti į biblioteką? 

Žmogus nenustebo. 

- Du kvartalai į rytus, vienas į šiaurę. 

Štai kaip viskas paprasta. 

Po kelių minučių Lantris įžengė į biblioteką. 

- Kuo galiu jums padėti? 

Jis pažvelgė į bibliotekininkę. Kuo galiu padėti, kuo galiu pa- 
dėti. Kokie jie čia visi paslaugūs! 

- Norėčiau peržvelgti Edgarą Alaną Po. 

Kalbėdamas Lantris rūpestingai rinko žodžius. Jis nepasakė 
"paskaityti". Kas, jei knygos jau seniai nuėjusios į praeitį ir pats 
spausdinimo menas užmirštas prieš šimtmečius? Galbūt visos 
“knygos" šiais laikais perteikiamos trimačiais judančiais paveiks- 
lais. Tik kaip, velniai rautų, paversti judančiais paveikslais Sokratą, 
Šopenhauerį, Nyčę ar Froidą? 

- Prašau pakartoti autoriaus pavardę? 

- Edgaras Alanas Po. 

- Tokio mūsų kartotekoje nėra. 

- Gal malonėtumėte patikrinti? 

Bibliotekininkė patikrino. 

- O, taip. Raudona atžyma ant kortelės. Jis buvo vienas iš tų ra- 
šytojų, kurių knygas sunaikino per Didįjį Deginimą 2265-aisiais. 

- O aš ir nežinojau. 

- Nieko tokio, - atlaidžiai tarstelėjo moteris. - Daug apie jį gir- 
dėjote? 

- Po turėjo įdomių minčių apie mirtį. 

- Siaubingų minčių, - pataisė bibliotekininkė, raukydama nosį. 
- Šiurpių. 

- Taip. Šiurpių. Netgi šlykščių. Gerai, kad jį sudegino. Toks 
purvas. Beje, gal turite ką nors iš Lavkrafto? 

- Tai knyga apie seksą? 

Lantris nusikvatojo. 

- Ne, ne. Tai rašytojo pavardė. 

Bibliotekininkė peržiūrėjo kartoteką. 

- Jį taip pat sudegino. Kartu su Po. 

- O kartu su jais, drįstu spėti, ir Macheną, Derletą bei Embrou- 
zą Biersą, teisingai? 

- Taip. - Moteris uždarė kartotekos spintą. - Visi sudeginti. Ir 
labai gerai, kad sudeginti. - Ji nužvelgė Lantrį šiltu smalsiu žvilgs- 
niu. - Galėčiau lažintis, kad ką tik grįžote iš Marso. 

- Kodėl taip manote? 

- Vakar čia buvo kitas toks smalsuolis. Ką tik grįžęs iš Marso 
ekspedicijos. Domėjosi antgamtine literatūra, kaip ir jūs. Atrodo, 
ten, Marse, dar yra išlikusių “kapų". 

- Kas yra “kapai"? - Lantris mokėsi laikyti liežuvį už dantų. 

- Na, žinote, tokios duobės, kuriose žmonės kadaise laidodavo 
mirusiuosius. 

- Barbariškas paprotys. Koks siaubas! 

- Tai jau tikrai. Taigi, prisižiūrėjusį Marso kapų, jaunąjį tyrinė- 
toją pagavo smalsumas. Jis taip pat klausė, ar turime jūsų minė- 
tų autorių knygų. Mes, be abejo, neturime nė skiautelės. - Biblio- 
tekininkė įsižiūrėjo į blyškų Lantrio veidą. - Jūs tikrai vienas iš tų 
Marso tyrinėtojų, ar ne? 

- Taip, - atsakė Lantris. - Užvakar grįžau. 

- Anas jaunuolis buvo vardu Berkas. 

- Na, žinoma! Berkas! Geras mano draugas! 

- Apgailestauju, kad negaliu jums padėti. Jūs verčiau pasirūpin- 
kite savo sveikata - susileiskite vitaminų, pasikaitinkite po saulės 
šviesos lempomis. Atrodote baisiai, misteri ...? 

- Lantris. Nesijaudinkite, aš savimi pasirūpinsiu. Ačiū jums. Pa- 
simatysime kitamet per Vėlines! 

- O jus šmaikštuolis, - nusijuokė moteris. - Jei būtų tokia die- 
na, kaip Vėlinės, tikrai ateičiau į pasimatymą. 

- Bet ją taip pat sudegino. 

- O, viską sudegino, - patvirtino bibliotekininkė. - Labos nak- 
ties. 

- Labos nakties. - Ir Lantris išėjo į gatvę. 

O, koks stabilus jis buvo šiame pasaulyje, kaip tiksliai subalan- 
suotas! Lyg koks juodas giroskopas, be jokio garso skriejantis apie 
savo ašį. Labai tylus žmogus. Buvo jau aštunta valanda vakaro. 
Žingsniuodamas gatve, Lantris pastebėjo, kad aplinkui kažkaip 
keistai tamsu. Gatvių sankryžose degė įprasti žibintai, bet patys 
namų kvartalai buvo visai menkai apšviesti. Nejaugi šie įstabūs 
žmonės nebijo tamsos? Nesąmonė! Negali būti! Visi bijo tamsos. 
Net ir jis bijojo vaikystėje. Tai juk taip pat natūralu kaip valgymas. 

Pro šalį prabėgo berniūkštis, švysčiodamas pėdomis, paskui jį 
nuskuodė dar šeši. Jie šūkavo, klykavo ir raičiojosi lapuose, ant 
tamsios vėsios spalio vejos. Lantris kelias minutes juos stebėjo, 
paskui kreipėsi į vieną iš berniukų, kuris mėšlungiškai traukė orą 
į mažus plaučius, mėgindamas atgauti kvapą - lyg norėtų pripūs- 
ti pradurtą popierinį maišelį. 

- Ei, ei, - tarstelėjo Lantris, - šitaip lakstydamas visai nusiste- 
kensi. 

- Aha, - atsiliepė berniūkštis. 

- Ar negalėtum man pasakyti, - tęsė Lantris, - kodėl tarp namų 
nėra žibintų? 

- Kam? 

- Aš esu mokytojas, noriu patikrinti tavo žinias. 

- Na, - tarė berniūkštis, - todėl, kad tarp namų nereikia šviesos. 

- Bet jau tamsu, - mygo Lantris. 

- Na, ir kas? 

- Argi tu nebijai? 

- Ko? - nustebo vaikas. 

- Tamsos, - atsakė Lantris. 

- Cha cha! Kodėl turėčiau bijoti? 

- Bet juk, - ėmė aiškinti Lantris, - tamsa tokia juoda, tokia tiršta. 
Pagaliau gatvės žibintai tam ir buvo išrasti, kad išsklaidytų tamsą 
ir baimę. 

- Nesąmonė! Gatvės žibintai pastatyti tik tam, kad matytum, 
kur eini. 

- Tu nesuvoki esmės, berniuk... O gal nori pasakyti, kad galė- 
tum visą naktį išsėdėti vidury tuščios aikštės ir nebijotum? 

- Ko? 

- Ko, ko, ko, tu mažas mulki! Tamsos! 

- Cha cha! 

- Ar galėtum išeiti į kalvas už miesto ir ten išbūti visą naktį tam- 
soje? - paklausė Lantris. 

- Žinoma. 

- Galėtum vienas pasilikti nakčiai tuščiame name? 

- Aišku. 

- Ir nebijotum? 

- Ne, žinoma. 

- Melagis! 

- Nevadinkite manęs tokiais bjauriais vardais! - supyko ber- 
niūkštis. 

Iš tiesų, melagis buvo visai netinkamas žodis. Bjauriausias 
keiksmažodis, kokiu tik gali išvadinti šių laikų žmogų. Lantris vi- 
sai įsikarščiavo, įsiutintas mažojo siaubūno. 

- Žiūrėk į mane, - pareikalavo jis. - Pažiūrėk man į akis... 

Berniukas pakluso. 

Lantris prašiepė dantis, atkišo rankas, surietęs pirštus lyg plėš- 
rus paukštis nagus, ėmė žvairuoti, gestikuliuoti ir vaipytis. Jo vei- 
das virto klaikia siaubo kauke. 

- Cha, cha, - nusijuokė berniūkštis. - Jūs toks juokingas. 

- Ką tu pasakei? 

- Jūs toks juokingas. Padarykite taip dar kartą. Ei, ateikite čio- 
nai! - sušuko vaikas savo draugams. - Šitas žmogus rodo juokin- 
gas grimasas! 

- Ne, ne, nekreipk dėmesio. 

- Padarykite taip dar kartą, sere. 

- Nekreipk dėmesio. Labos nakties! - Lantris tekinas pasileido 
gatve. 

- Labos nakties, sere! Jau tamsu, sere! - jam pavymui šūktelė- 
jo berniūkštis. 

Kokia kvailystė, kokia bjauri, nešvanki, šiurpi, šleikšti kvailys- 
tė! Jis gyvenime negirdėjo nieko šlykštesnio! Auginti vaikus be 
kruopelytės vaizduotės! Koks malonumas būti vaiku, jei negali 
nieko išsigalvoti, nieko įsivaizduoti? 

Lantris liovėsi bėgti. Sulėtinęs žingsnį, jis pirmą kartą paban- 
dė žvilgtelėti į save į šalies. Persibraukė delnais veidą, krimstelė- 
jo pirštus ir ūmai atsitokėjo stovįs pačiame kvartalo viduryje. Pa- 
sijutęs nejaukiai, jis skubiai nužingsniavo iki gatvės kampo, kur 
žėravo žibintas. “Taip kur kas geriau", - tarė sau jis, tiesdamas ran- 
kas į šviesą lyg sušalęs Žmogus į atvirą ugnį. 

Lantris įsiklausė į tylą. Jokio garso, išskyrus naktinį žiogų alsa- 
vimą. Paskui danguje dusliai ūžtelėjo - pralėkė raketa. Toks gar- 
sas, tarsi kas švytuotų deglu ore. 

Jis įsiklausė į save ir pagaliau suprato, kodėl atrodo sau toks 
keistas. Jis neskleidė jokio garso. Tylėjo šnervės, tylėjo plaučiai. 
Plaučiai netraukė į save deguonies, nepūtė lauk anglies dvidegi- 
nio; jie nejudėjo. Plaukeliai šnervėse nevirpėjo šilto oro srovėse. 
Nosyje nesigirdėjo tylaus murkiančio šnabždančio kvėpavimo. 
Keista. Juokinga. Gyvas tu niekuomet neįsiklausydavai į savo kū- 
no garsus, į kvėpavimą, maitinantį tavo organizmą, o miręs stai- 
ga viso to pasigendi. Ir dar kaip pasigendi! 

Anksčiau girdėdavai tai tik giliomis bemiegėmis naktimis, kai 
gulėdavai ir klausydavaisi: iš pradžių tylaus nosies šnopavimo, 
švelniai skrodžiančio orą, paskui gilaus prislopinto kraujo dunde- 
sio smilkiniuose, ausų būgneliuose, gerklėje, maudžiančiuose rie- 
šuose, šiltose strėnose, krūtinėje. Visi tie tylūs ritmai dabar nuti- 
lę. Dingo tvinksėjimas riešuose, dingo pulsavimas gerklėje, dingo 
virpėjimas krūtinėje. Nebedunda kraujas, srūdamas aukštyn že- 
myn aplink kiaurai, aukštyn žemyn aplink kiaurai. Liko tik tyla - 
tarsi klausytumeisi statulos. 

Ir vis dėlto jis gyvena. Arba, tiksliau pasakius, juda. Kaipgi tai 
įmanoma, nepaisant visų mokslinių paaiškinimų, teorijų, abejo- 
nių? Kas palaiko jame gyvybę? 

Tik ji, tik ji vienintelė. 

Neapykanta. 

Neapykanta sruvo jo gyslomis aukštyn žemyn aplink kiaurai, 
aukštyn žemyn aplink kiaurai. Neapykanta buvo jo širdis, nors ir 
neplakanti, bet šilta. Jis pats buvo - kas? Apmaudas. Pavydas. Jie 
pareiškė, kad jam daugiau nebegalima gulėti savo karste kapinė- 
se. O jis norėjo ten gulėti. Jis niekada neturėjo kažkokio ypatin- 
go noro pakilti ir vaikštinėti po pasaulį. Visus tuos šimtmečius jis 
tenkinosi tuo, kad galėjo tysoti dėžėje giliai po žeme ir jausti, bet 
nejausti, kaip tiksi aplinkui milijonai vabzdžių-laikrodžių, kaip 
kruta dirvoje kirmėlės lyg gilių minčių spiečiai. 

Bet paskui jie atėjo ir pareiškė: “Lipk lauk ir lįsk į krosnį!" Ar 
gali būti kas nor dar baisiau? Nedera nurodinėti žmogui, ką jam 
daryti. Jei tvirtinsi, kad jis miręs, jis nenorės būti miręs. Jei teig- 
si, kad vampyrų nėra, Dieve mano, jis tyčia pamėgins pavirsti vam- 
pyru - vien iš apmaudo. Jei sakysi, kad numirėlis negali vaikščio- 
ti, jis nuspręs pramankštinti kojas. O jei tvirtinsi, kad žmogžudys- 
čių daugiau nebebūna, jis padarys taip, kad vėl būtų. Jis įkūnys sa- 
vyje visus neįmanomus dalykus. Žmonių praktiškumas ir neišma- 
nymas įkvėpė jam gyvybę. O, kaip jie klysta! Reikia juos pamokyti. 
Ir jis, Lantris, pamokys! Saulė - tai gerai, naktis - taip pat gerai, ir 
tamsa visai nebaisi, tvirtina jie. | 

Tamsa šiurpi, be garso šaukė Lantris, pasisukęs į mažus gyvųjų 
namelius. Tamsa sukurta pabrėžti kontrastui. Ir jūs privalote jos 
bijoti, ar girdite! Taip visuomet buvo šiame pasaulyje. Jūs, Edga- 
ro Alano Po ir šauniojo gražbyliautojo Lavkrafto naikintojai, Vėli- 
nių kaukių ir moliūginių žibintų degintojai! Aš vėl padarysiu naktį 
tuo, kuo ji kadaise buvo - priešu, nuo kurio gindamasis žmogus 
apšvietė visus savo miestus ir kuriuo baugino savo vaikus! 

Tarsi atsiliepdama į iššūkį, žemai padange pralėkė raketa, vilk- 
dama paskui save ilgą ugnies plunksnų uodegą. Lantris krūptelėjo 
ir atsitraukė atatupstas. 

Iki nedidelio Saiens Porto miestelio buvo ne daugiau kaip de- 
šimt mylių. Lantris pėsčias traukė keliu priešaušrio tamsoje. Bet 
net ir tamsa jam nepadėjo. Ketvirtą ryto sidabrinis vabalas stabte- 
lėjo kelkraštyje šalia jo. 

- Sveikas! - šūktelėjo žmogus mašinos viduje. 

- Sveikas, - dusliai atsiliepė Lantris. 

- Kodėl eini? - paklausė žmogus. 

- Keliauju į Saiens Portą. 

- Kodėl nevažiuoji? 

- Man patinka vaikščioti. 

- Niekam nepatinka vaikščioti. Gal tu sergi? Sėskis, pavešiu. 

- Ačiū, bet man patinka keliauti pėsčiomis. 

Vyriškis padvejojo, paskui užtrenkė vabalo dureles. 

- Labos nakties. 

Mašinai dingus už kalvos, Lantris smuko į pakelės mišką. Pa- 
saulis pilnas paslaugių, rūpestingų Žmonių. O dangau, tu negali 
net pasivaikščioti, jei nenori būti apšauktas nesveiku. Išeitis tik 
viena. Daugiau nebegalima eiti pėsčiomis. Reikia važiuoti. Reikėjo 
priimti to žmogelio pasiūlymą. 

Likusią nakties dalį Lantris traukė pakele, kuo toliau nuo plen- 
to, kad spėtų pasislėpti krūmuose, jei pasirodys mašina. Auštant 
jis nusileido į išdžiūvusį melioracinį griovį ir užmerkė akis. 

Sapnas buvo ryškus ir aiškus lyg snaigės kontūrai. 

Jis regėjo kapines, kur gulėjo giliai po žeme ir išsilaikė šimtme- 
čius. Girdėjo žingsnius darbininkų, anksti ryte grįžtančių užbaigti 
pradėto darbo. | 

- Paduok man kastuvą, Džimai. 

- Štai, imk. 

- Palauk, palauk! 

- Kas nutiko? 

- Žiūrėk. Juk mes vakar nepabaigėme darbo, teisingai? 

- Teisingai. 

- Buvo likęs dar vienas karstas, taip? 

- Taip. 

- Štai tas karstas. Jis tuščias! 

- Čia tikriausiai kitas kapas, tu suklydai. 

- Koks vardas iškaltas antkapyje? 

- Lantris. Viljamas Lantris. 

- Tada tikrai šitas kapas! Numirėlis dingo! 

- Kur jis galėjo dingti? 

- Iš kur aš galiu žinoti? Vakar vakare lavonas buvo čia. 

- O gal ir nebuvo. Mes juk nežiūrėjome vidun. 

- Po perkūnais, žmonės juk nelaidoja tuščių karstų. Numirėlis 
tikrai buvo dėžėje. O dabar jo nebėra. 

- O gal vis dėlto dėžė buvo tuščia? | 

- Nesąmonė. Užuodi dvoką? Jis buvo čia, galvą dedu. 

Pauzė. 

- Niekas negalėjo paimti lavono, ar ne? 

- Kuriam galui? 

- Na, šiaip, iš smalsumo. 

- Nepaistyk niekų. Žmonės juk nevagia. Niekas nevagia. 

- Na, tada yra tik vienas atsakymas. 

- Koks? 

- Jis atsikėlė ir nuėjo sau. 

Tyla. Lantris niūriame sapne tikėjosi išgirsti juoką. Niekas ne- 
sijuokė. Tik bo mąslios pauzės duobkasio balsas pratarė: 

- Taip. Ko gero, taip ir buvo. Jis atsikėlė ir išėjo. 

- Kaip įdomu, - atsiliepė kitas. 

- Tikrai! 

Tyla. 


Lantris nubudo. Visa tai buvo tik sapnas, bet ak, koks tikroviš- 
kas. Ir kaip keistai kalbėjosi tie du vyrai. Nors nepasakytum, kad 
nenatūraliai. Būtent taip ir galėjo kalbėtis ateities žmonės. Ateities 
žmonės. Lantris gaižiai šyptelėjo. Dar vienas anachronizmas. Juk 
tai ir yra ateitis. Tai vyksta dabar. Ne už trijų šimtų metų, bet da- 
bar, ne paskui, ne vėliau. Dabar ne dvidešimtas amžius. O kaip ra- 
miai tie du duobkasiai sapne šnekučiavosi! “Jis atsikėlė ir nuėjo 
sau." “Kaip įdomu." “Tikrai." Ir nė vieno balsas nevirptelėjo, kas- 
tuvas nesudrebėjo rankoje, nė vienas net negrįžtelėjo per petį. Ir, 

žinoma, jų dori logiški protai galėjo rasti tik vieną paaiškinimą: 1a- 
vonas tiesiog atsikėlė ir nuėjo sau. Juk niekas negalėjo jo pavog- 
ti. “Niekas nevagia." Tik pats lavonas ir galėjo save pavogti. Iš ke- 
lių duobkasių pokalbio frazių Lantris suprato, ką jie pagalvojo. Jie 
tikriausiai pamanė, kad užkastasis šimtus metų išgulėjo užšaldy- 
tos gyvybės būsenos - nei gyvas, nei miręs. Triukšmas ir bruzde- 
sys aplinkui sugrąžino jį į gyvenimą. 

Kas nėra girdėjęs apie mažytes žalias varlytes, kurios ištisus 
amžius išbūna įšalusios dumble ar lede ir vis dėlto išlieka gyvos, 
gyvos! Mokslininkai, iškrapštę jas lauk, sušildo tarp delnų lyg žais- 
linius rutuliukus, ir mažosios varlytės ima markstytis ir liuoksėti 
aplinkui. Taigi visai logiška, kad duobkasiai tą patį pagalvojo ir 
apie Viljamą Lantrį. 

O kas, jei per kelias artimiausias dienas skirtingų įvykių frag- 
mentai vis dėlto susijungs į vientisą paveikslą? Jei kas nors susieės 
lavono dingimą su Krematoriumo sprogimu? Kas, jei tas vyrukas, 
vardu Berkas, kitą dieną vėl ateis į biblioteką paimti knygų, ir jau- 
noji bibliotekininkė jam pasakys: “O, vakar čionai buvo užsukęs 
jūsų bičiulis Lantris". O tas atsakys: “Koks Lantris? Nepažįstu žmo- 
gaus tokia pavarde". Ir ji supras: “Vadinasi, jis pamelavo". O šiais 
laikais žmonės nemeluoja. Taip detalė guls prie detalės, gabalė- 
lis prie gabalėlio, ir galiausiai viskas atves į vieną Žmogų, į jį, Lant- 
rį. Kažkoks išblyškęs žmogus, kuris neturėtų būti išblyškęs, me- 
luoja, o žmonės juk nemeluoja; kažkoks žmogus ėjo pėsčias nuo- 
šaliu kaimo keliu, o Žmonės šiais laikais juk nebevaikšto pėsti, 
plius dar dingęs iš kapinių kūnas ir susprogdintas Krematoriu- 
mas, ir ir ir... 

Gyvieji pradės jo ieškoti. Ir ras. Nes rasti jį nesunku. Jis vaikšto 
pėsčias. Jis meluoja. Jis išblyškęs. Jie suras jį, nugabens į artimiau- 
sią Krematoriumą, įkiš į ugnį, ir iš Viljamo Lantrio liks tik fejerver- 
kas kaip Liepos Ketvirtąją! 

Išeitis buvo tik viena. Užduotis, kurią jis tučtuojau turi pradėti 
vykdyti. Lantris skubiai pašoko. Jo lūpos buvo pražiotos, niūrios 
akys žibėjo, kūną varstė šiurpas ir karštis. Jis privalo žudyti ir žu- 
dyti ir žudyti ir žudyti. Jis privalo paversti savo priešus draugais, 
tokiais pačiais negyvėliais, kurie vaikštinėja, nors neturėtų vaikš- 
tinėti, kurie tokie išblyškę rausvaskruosčių pasaulyje. Jis privalo 
žudyti ir vėl žudyti ir vėl žudyti. Privalo prigaminti kuo daugiau la- 
vonų, numirėlių, negyvėlių. Naikinti Krematoriumą po Kremato- 
riumo, Krosnį po Krosnieės. Sprogdinti ir sprogdinti. Sėti aplinkui 
mirtį. O tada, kai visi Krematoriumai pavirs griuvėsių krūvomis ir 
paskubomis įrengtos lavoninės bus prigrūstos lavonų, sprogimų 
aukų, tada jis pradės ieškotis draugų, verbuoti numirėlius į savo 
armiją. 

Tie, kurie norės sučiupti jį ir nužudyti, žus patys. Iki šiol jis bu- 
vo saugus. Jis mokėjo žudyti, o jo aukos nemokėjo. Šie žmonės 
tiesiog neįsivaizdavo, kaip galima ką nors žudyti. Tai ir buvo jo 
saugumo garantas. 

Lantris išsiropštė iš griovio ir atsistojo šalikelėje. Sugniaužęs 
kišenėje peilį, susistabdė pravažiuojančią mašiną. 

Tai iš tiesų buvo panašu į Liepos Ketvirtąją. Įspūdingiausias fe- 
jerverkas iš visų, kiek tik jam teko matyti. Saiens Porto Kremato- 
riumas perskilo pusiau ir išlėkė į orą dalimis. Tūkstantis mažų 
sprogimų pasibaigė vienu galingu. Bokštas nuvirto ant miesto, 
traiškydamas namus, degindamas medžius. Žmonės, pabudę iš 
miego, po akimirkos vėl užmigo, šįkart jau amžiams. 

Viljamas Lantris nerūpestingai įvairavo pagrobtą vabalą į aikš- 
telę prie telefono būdelės. Nuvirtus Krematoriumo bokštui, žuvo 
apie keturis šimtus žmonių. Daugumą prislėgė suploti į blynus 
namai, kitus išmušė metalo skeveldros. Laikinoji lavoninė buvo 
įkurta... 

Adresą galima sužinoti telefonu. 

Lantris užsirašė adresą į bloknotą. 

Galima būtų ir toliau taip tęsti, galvojo jis, keliauti iš vieno 
miesto į kitą, iš vienos šalies į kitą ir naikinti visus kelyje pasitai- 
kančius Krematoriumus, Ugnies Bokštus, kol suirs visas tas didin- 
gas sterilios mirties tinklas. Apytiksliu Lantrio paskaičiavimu, iki 
šiol jo įvykdyti sprogimai nusinešė vidutiniškai apie penkis šim- 
tus gyvybių. Per trumpą laiką šį skaičių galima padidinti iki šim- 
to tūkstančių. 

Jis spūstelėjo kojomis grindis, pavarydamas pirmyn savąjį va- 
baliuką, ir šypsodamasis nušvilpė tamsiomis miesto gatvėmis. 

Miesto koroneris rekvizavo lavoninei seną sandėlį. Nuo vidur- 
nakčio iki ketvirtos valandos ryto žvilgančiomis po lietaus gatvė- 
mis pirmyn atgal šmirinėjo pilki vabalai, užsukdami į sandėlį pa- 
likti savo krovinio. Ant šaltų betono grindų rikiavosi ilgos lavonų 
eilės, pridengtos baltomis paklodėmis. Žuvusiųjų srautas nenut- 
rūkstamai plaukė iki pusės penkių, kol pagaliau išseko. Sandėly- 
je gulėjo apie du šimtus žmonių kūnų, baltų ir šaltų. 

Jie čia buvo vieni; niekas iš gyvųjų nepasiliko jų prižiūrėti. Ko- 
kia prasmė rūpintis mirusiaisiais? Jokios prasmės. Mirusieji patys 
gali savimi pasirūpinti. 

Apie penktą ryto, kai rytuose jau pradėjo brėkšti, atvyko pir- 
masis negausus giminaičių būrelis: atpažinti savo sūnų ar tėvų, ar 
motinų, ar dėdžių. Žmonės skubiai ėjo į sandėlį, žiūrėjo ir skubiai 
ėjo lauk. Šeštą valandą, dangui pamažu šviesėjant, išseko ir ši sro- 
velė. 

Viljamas Lantris perėjo plačią šlapią gatvę ir įžengė į sandėlį. 

Rankoje jis turėjo gabalėlį mėlynos kreidos. 

Prie įėjimo stovėjo koroneris, kalbėdamasis su kitais dviem vy- 
rais. “...pergabensime kūnus į Melintauno Krematoriumą, rytoj..." 
Balsai nuslopo. 

Lantris žingsniavo tolyn nuo sandėlio durų betoninėmis grin- 
dimis, jo žingsniai aidžiai skambėjo praėjimuose. Einant pro pak- 
lodėmis uždangstytas figūras, jį užplūdo netikėta palengvėjimo 
banga. Jis vėl buvo tarp saviškių. Ne, dar geriau - jis pats susikū- 
rė sau draugiją. Tai jis nužudė visus tuos žmones! Jis pats prisi- 
gamino sau šimtus gulsčių draugų! 

Ar koroneris jį stebi? Lantris grįžtelėjo per petį. Ne. Šį niūrų ry- 
tą sandėlyje buvo ramu, tylu ir tamsu. Koroneris su dviem padė- 
jėjais dabar žingsniavo per gatvę; ten, kitoje gatvės pusėje, sustojo 
dar vienas vabalas, ir pareigūnai tikriausiai norėjo pasikalbėti su 
tuo ar tais, kas atvažiavo. 

Viljamas Lantris sustojo ir mėlyna kreida ėmė piešti pentagra- 
mas ant grindų šalia kiekvieno kūno. Jis judėjo greitai, vikriai, be 
jokio garso, net nemirksėdamas. Per kelias minutes, retsykiais vis 
žvilgčiodamas į duris, ar negrįžta koroneris, jis pažymėjo kreida 
grindis prie šimto kūnų. Tada atsitiesė ir įsikišo kreidą į kišenę. 

Metas visiems doriems žmonėms ateiti į pagalbą savo sąjungi- 
ninkams, metas visiems doriems žmonėms ateiti į pagalbą savo są- 
jungininkams, metas visiems doriems žmonėms ateiti į pagalbą sa- 
vo sąjungininkams, metas... 

Per tuos kelis šimtmečius, praleistus po žeme, Lantris sugėrė 
į save visąs praeinančių Žmonių mintis, visus praėjusių metų įvy- 
kius - pamažu, lašas po lašo, lyg kokia giliai žemėje užkasta kem- 
pinė. Ir dabar kažkurioje mirusios atminties kertelėje juoda rašo- 
moji mašinėlė vieną po kitos kaukšėjo juodas lygias reikiamų žo- 
džių eilutes: 

Metas visiems doriems žmonėms, visiems doriems žmonėms 
ateiti į pagalbą... 

Viljamui Lantriui. 

Ne, ne tai... 

Pabuski, mano meile, ir išeik... 

Vikri ruda lapė stryktelėjo per... Perfrazuok. Vikrus prisikėlęs 
lavonas stryktelėjo per nuvirtusį Ugnies Bokštą... 

Lozoriau, išeik iš kapo... 

Jis žinojo reikiamus žodžius. Dabar reikėjo tik ištarti juos taip, 
kaip jie buvo tariami kadais. Reikėjo tik padaryti atitinkamą ges- 
tą rankomis ir atitinkamai ištarti žodžius, šiurpius žodžius, kurie 
privers sustingusius lavonus suvirpėti, pakilti ir žengti į priekį! 

O kai jie pakils, Lantris nusivės juos miesto gatvėmis, jie žudys 
kitus žmones, ir tie kiti taip pat pakils ir eis paskui jį. Iki dienos 
galo jis turės tūkstančius ištikimų draugų ir bendražygių. O kaipgi 
naivūs gyvieji šių metų, šios dienos, šios valandos žmonės? Jie vi- 
siškai nepasiruošę kovai. Jie neišvengiamai pralaimės, nes jie juk 
nesitiki jokio karo. Jie net neįsivaizduoja, kad gali įvykti kažkas pa- 

našaus. Ir karas bus baigtas anksčiau, negu tie kvaišeliai spės įti- 
kinti save, jog toks nelogiškas dalykas visgi galėjo įvykti. 

Lantris iškėlė rankas į orą. Jo lūpos sukrutėjo. Jis ėmė kalbė- 
ti. Iš pradžių pašnibždomis, pusbalsiu, paskui vis garsiau ir gar- 
siau. Jis kartojo tuos pačius žodžius stipriai sumerkęs akis, siū- 
buodamas visu kūnu. Jis kalbėjo vis greičiau ir greičiau. Paskui 
ėmė vaikščioti tarp lavonų. Niūrūs žodžiai plaukė iš jo burnos. 
Magiškų formulių kerai užbūrė jį patį. Vaikščiodamas jis vis lanks- 
tėsi ir piešė ant betono mėlynus simbolius, mėgdžiodamas seniai 
išmirusius burtininkus, užtikrintai šypsodamasis. Dar akimirka, ir 
suvirpės sustingę kūnai, dar akimirka, ir numirėliai pakils, ir šal- 
ti lavonai pašoks nuo grindų! 

Lantris mostagavo rankomis, linkčiojo galva. Ir vis kalbėjo, kal- 
bėjo, kalbėjo. Kalbėjo garsiai, palinkęs virš gulinčiųjų, įsitempęs 
visu kūnų, žaibuodamas akimis. 

- Nagi, kelkitės! - galiausiai suriko jis. - Kelkitės visi/ 

Bet nieko neįvyko. 

- Kelkitės! - suklykė Lantris su nepakeliama kančia balse. 

Ant baltų paklodžių virš bežadžių kūnų melsvėjo raukšlių ir 
klosčių šešėliai. 

- Išgirskite mane ir kelkitės! 

Tolumoje pasigirdo artėjančios mašinos šnypštimas. 

O Lantris šaukė ir šaukė be perstojo, prašė ir maldavo. Jis klau- 
pėsi prie kiekvieno kūno, melsdamas jo išskirtinės šiurpios malo- 
nės. Bet veltui. Tada jis vėl ėmė blaškytis tarp lygių baltų eilių, 
mostaguodamas rankomis ir vis pasilenkdamas prie grindų, kur 
vis piešė ir piešė mėlynus simbolius! 

Lantris vis labiau blyško. Vis dažniau laižėsi sukepusias lūpas. 

- Nagi, stokitės, - murmėjo jis. - Juk jie visada, visada prisikel- 
davo, nuo pat seniausių laikų. Kai nupieši atitinkamą ženklą - štai 
tokį! - ir ištari atitinkamą žodį - štai tokį! - lavonai būtinai prisike- 
lia! Tai kodėl nesikelia dabar, kodėl neklauso manęs! Nagi, 
stokitės, kol jie negrįžo! 

Sandėlis skendėjo šešėliuose, kuriuos metė plieninės atramos 
ir sijos palubėje. Po aukštu stogu nesigirdėjo daugiau jokio gar- 
so, išskyrus vienišo žmogaus klyksmus. 

Lantris staiga nutilo. 

Pro praviras sandėlio duris matėsi paskutinės šaltos ryto 
žvaigždės. 

Ėjo 2349-ieji metai. 

Ugnis jo akyse išblėso, rankos bejėgiškai nusviro prie šonų. Jis 
nejudėjo. 

Kadaise, labai seniai, žmonės krūpčiodavo, klausydamiesi vė- 
jo kaukimo pastogėje, kadaise žmonės gindavosi kryžiais ir ama- 

lu, kadaise žmonės tikėdavo vaikščiojančiais numirėliais, vampy- 
rais ir vilkolakiais. Ir kol jie tikėjo, tol iš tiesų egzistavo vaikščio- 
jantys numirėliai, vampyrai ir vilkolakiai. Zmogaus protas sukūrė 
juos ir apgyvendino tikrovės pasaulyje. 

Bet... 

Lantris nužvelgė baltomis paklodėmis uždengtus kūnus. 

Šie žmonės netikėjo. 

Jie niekada netikėjo. Ir niekada nepatikės. Jie niekada net neį- 
sivaizdavo, kad numirėliai galėtų vaikščioti. Juk mirusieji sudega 
į pelenus Krematoriumų liepsnose. Sie žmonės niekada negirdėjo 
prietarų, niekada nekrūpčiojo, nedrebėjo, nebijojo tamsos. Numi- 
rėliai negali vaikščioti, nes tai nelogiška. Pagaliau dabar juk 2349- 
ieji metai! 

Ir todėl šie lavonai negali prisikelti, negali vėl vaikščioti žeme. 
Jie mirė, sustingę ir šalti. Niekas nepadės vėl pastatyti juos ant ko- 
jų - jokia kreida, jokie užkeikimai, jokie prietarai. Jie negyvi ir jie 
žino, kad yra negyvi! 

Lantris liko vienas. 

Pasaulis buvo pilnas gyvų Žmonių, kurie vaikščiojo, vairavo 
mašinas-vabalus, gėrė nestiprius gėrimus mažuose jaukiuose ba- 
riukuose palei kaimo kelius, bučiavo moteris ir smagiai plepėjo su 
bičiuliais visą dieną, kiekvieną dieną. 

Bet Lantris nebuvo gyvas. 

Jis pasitrynė rankas ir pečius, kad būtų bent kiek šilčiau. 

Čia, šiame sandėlyje, ant šaltų grindų tysojo du šimtai numi- 
rėlių. Pirmieji numirėliai per šimtą metų, kuriems buvo leista pa- 
būti lavonais daugiau kaip valandą. Pirmieji, tučtuojau neįgrūsti 
į Krematoriumą ir nesuliepsnoję lyg fosforo kalnai. 

Lantris turėjo jaustis laimingas su jais, tarp jų. 

Bet jis nesijautė laimingas. 

Šie numirėliai buvo visiškai mirę. Jie nieko nežinojo apie vaikš- 
čiojančius lavonus, netikėjo jokiais siaubais iki pat tos akimirkos, 
kai jų širdys staiga sustojo. Jie buvo negyvesni už negyviausius. 

Lantris iš tiesų buvo visiškai vienas, vienišesnis už bet kurį 
žmogų, kada nors gyvenusį šiame pasaulyje. Vienišumo šiurpulys 
įsismelkė į jo krūtinę ir ėmė pamažu dusinti. 

Viljamas Lantris staiga grįžtelėjo į duris ir aiktelėjo iš netikėtu- 
mo. 

Kol jis čia stovėjo, kažkoks žmogus įėjo į sandėlį. Aukštas vy- 
riškis žilais plaukais, be skrybėlės, bet užsimetęs lengvą odinį švar- 
ką. Kiek laiko jis čia išbuvo? Sunku pasakyti. 

Nebuvo prasmės ilgiau čia pasilikti. Lantris apsisuko ir lėtai 
patraukė link išėjimo. Jis dirstelėjo į žilagalvį nepažįstamąji, eida- 
mas pro šalį, o tas atsakė jam smalsiu žvilgsniu. Ar jis ką nors gir- 
dėjo? Užkeikimus, maldas, klyksmus? Ar jis ką nors įtarė? Lantris 
dar labiau sulėtino žingsnį. Ar žilagalvis matė, kaip jis kreida piešė 
ant grindų ženklus? O jei matė, ar supras, kad tai senovinių prie- 
tarų simboliai? Tikriausiai nesupras. 

Lantris trumpam stabtelėjo prie išėjimo. Tą akimirką jam nieko 
daugiau nesinorėjo, kaip tik atsigulti ant grindų ir tapti tikru, šaltu 
lavonu, kurį netrukus drauge su visais išgabens į kurią nors toli- 
mą liesnojančią krosnį, kad ten iš jo liktų vien pelenai ir šnabž- 
danti ugnis. Jeigu jis tikrai vienui vienas šiame pasaulyje ir nėra 
jokios vilties surinkti savo armiją, tai ko, tiesą sakant, jam eiti 
lauk? Ką jis veiks išėjęs? Žudys gyvuosius? Taip, jis galėtų nužudyti 
dar tūkstantėlį kitą. Bet iš to nebus jokios naudos. Vis tiek anks- 
čiau ar vėliau gyvieji jį pričiups. 

Lantris pažvelgė į šaltas Žvaigždes. 

Raketa perskrodė juodą erdvę, vilkdama paskui save ugnies 
uodegą. 

Tarp milijonų žvaigždžių Žėravo raudonas žiburėlis - Marsas. 

Marsas. Biblioteka. Moteris. Pokalbis. Grįžtantys kosmoso tyri- 
nėtojai. Kapai. 

Lantris vos nesušuko balsu ir tik vargais negalais sulaikė ran- 
ką, kuri jau tiesėsi į žvaigždes, norėdama paliesti Marsą. Miela rau- 
dona žvaigždelė aukštai danguje. Nuostabi žvaigždelė, suteikusi 
jam netikėtą viltį. Jeigu jo širdis būtų gyva, ji dabar pašėlusiai šo- 
kinėtų krūtinėje, prakaitas muštų kūną, pulsas virpėtų, o akys srū- 
tų ašaromis! 

Jis nukeliaus tenai, iš kur į kosmosą kyla raketos. Jis nuvyks į 
Marsą, vienokiu ar kitokiu būdu. Jis susiras Marso kapines. Ten, 
tuose kapuose, dar yra mirusiųjų kūnų, kuriems jis išlies visą sa- 
vo neapykantą, ir jie prisikels, jie eis paskui jį ir kausis kartu su 
juo! Marsiečių civilizacija labai sena, daug kuo skiriasi nuo žemie- 
čių civilizacijos, panašumų turi tik su Senovės Egipto kultūra - jei 
tik bibliotekininkė sakė tiesą. O Egiptas... gyvenimas ten buvo tie- 
siog prisotintas šiurpiausių prietarų ir vidurnakčio siaubų. Tad 
pirmyn į Marsą! Į nuostabųjį Marsą! 

Bet jis privalo kuo mažiau traukti į save žmonių dėmesį. Turi 
būti labai atsargus. Lantriui norėjosi tučtuojau dėti į kojas, taip, 
sprukti kuo toliau nuo šito sandėlio, bet tai būtų buvęs pats blo- 
giausias ėjimas iš visų galimų. Žilaplaukis vyriškis vis žvilgčiojo į 
jį, stovintį tarpduryje. Aplinkui buvo ir daugiau žmonių. Jei kas 
nors nutiks, gali būti riesta. Lantris pajėgė susidoroti tik su vienu 
žmogumi per kartą. 

Lantris prisivertė stabtelėti ant laiptelių, vedančių į sandėlį. Ži- 
laplaukis taip pat išėjo ant laiptelių ir sustojo, žvelgdamas į dan- 
gų. Jis tarsi norėjo kažką pasakyti, bet tik pasirausė kišenėse ir iš- 
sitraukė pakelį cigarečių. 

Jie kartu stovėjo priešais lavoninę, susikišę rankas į kišenes - 
aukštas, rausvaskruostis, žilagalvis vyriškis ir Lantris. Naktis buvo 

vėsi, balta mėnulio geldelė plovė iš tamsos tai namą, tai vieną ar 
kitą gatvės atkarpą, tai dalį upės. 

- Rūkote? - Žilagalvis pasiūlė Lantriui cigaretę. 

- Ačiū. | 

Jie kartu prisidegė. Vyriškis dirstelėjo į Lantrio burną. 

- Salta naktis. 

- Šalta. 

Jie pamindžikavo vietoje. 

- Siaubingas įvykis. 

- Siaubingas. 

- Kiek daug Žuvusiųjų. 

- Kiek daug. 

Lantris jautėsi lyg padėtas ant jautrių svarstyklių. Žilagalvis ne- 
žiūrėjo į jį, veikiau klausėsi ar mėgino kažką pajusti. Šitas vos jun- 
tamas tyrinėjimas, vertinimas, svėrimas vertė Lantrį jaustis be galo 
nesmagiai. Jam norėjosi kuo greičiau sprukti iš čia. Tik staiga Ži- 
lagalvis pratarė: 

- Aš vadinuosi Makluras. 

- Ten, viduje, kas nors iš jūsų draugų? - pasidomėjo Lantris. 

- Ne. Atsitiktinis pažįstamas. Tragiškas įvykis. 

- Tragiškas. 

Jie toliau tyrinėjo vienas kitą. Pro šalį gatve prašvilpė vabalas, 
tyliai slysdamas visais savo septyniolika ratų. Mėnulis nušvietė ma- 
žą miestelį tolumoje už juodų kalvų. 

- Taigi, - vėl prabilo Makluras. 

- Taip. 

- Ar galėtumėte atsakyti man į vieną klausimą? 

- Mielai. - Lantris atlenkė kišenėje peiliuką. 

- Jūs vardu Lantris? - pagaliau ryžosi paklausti žilagalvis. 

- Taip. 

- Viljamas Lantris? 

- Taip. 

- Tai jūs tas žmogus, užvakar išėjęs iš Salemo kapinių, teisin- 
gai? 

- Taip. 

- O dangau, kaip aš džiaugiuosi, jus sutikęs, Lantri! Mes visur 
ieškome jūsų jau dvidešimt keturias valandas! 

Makluras sugriebė Lantrio ranką, keliskart spūstelėjo, patapš- 
nojo per petį. 

- Ką, ką? - nesuprato Lantris. 

- Dievaži, žmogau, kodėl jūs pabėgote? Nejaugi nesuvokiate, 
koks tai svarbus įvykis? Mums būtinai reikia su jumis pasikalbėti! 

Makluras net švytėjo iš džiaugsmo. Dar vienas rankos spūste- 
lėjimas, dar vienas plekštelėjimas per petį. 

- Taip ir maniau, kad tai jūs! 

Šitas žmogus beprotis, pagalvojo Lantris. Visiškas beprotis. Aš 
susprogdinau du Krematoriumus, nužudžiau šimtus žmonių, O jis 
spaudžia man ranką. Pamišėlis, tikrų tikriausias pamišėlis! 

- Ar važiuosite su manimi į Rūmus? - paklausė Makluras, imda- 
mas Lantrį už parankės. 

- K-kokius rūmus? - Lantris atšlijo. 

- Mokslo Rūmus, be abejo. Juk ne kasmet pasitaiko įšalusios 
gyvybės atvejai. Maži gyvūnėliai, taip, bet žmogus - to dar nebuvo! 
Tai ar važiuosite su manimi? 

- Tai bent spektaklis! - įsiutęs atrėžė Lantris. - Veltui varginatės! 

- Ką jūs turite omeny? - apstulbo žilagalvis. 

- Nieko, nekreipkite dėmesio. Ar tik dėl šios priežasties ieško- 
jote manęs? 

- O kokia gi dar gali būti priežastis, misteri Lantri? Jūs net neį- 
sivaizduojate, kaip aš džiaugiuosi, jus radęs! - Makluras iš džiaugs- 
mo net patrypčiojo vietoje. - Man iškart kilo įtarimas. Kai tik pa- 
mačiau jus viduje. Jūs toks išblyškęs ir visa kita. O paskui stebė- 
jau, kaip jūs rūkėte cigaretę, ir dar daug kitų smulkmenų, nesą- 
moningų smulkmenų. Juk tai jūs, teisingai, tai jūs! 

- Taip, aš. Vilįamas Lantris, - sausai patvirtino Lantris. 

- O, gerasis žmogau! Važiuojam! 

Vabalas greitai čiuožė ankstyvo ryto gatvėmis. Makluras visą ke- 
lią tauškė neužsičiaupdamas. 

Lantris sėdėjo apstulbęs ir klausėsi. Šitas mulkis Makluras at- 
vertė jam visas kortas! Pakvaišęs mokslininkas, ar kas jis bebūtų, 
net neįtaria, kad prieš jį - pavojingas nusikaltėlis, žmogžudys. Visai 
priešingai! Jo akimis, Lantris - tik įšalusios gyvybės atvejis. Visiš- 
kai nepavojingas asmuo. Toli gražu! 

- Na, žinoma! - šypsodamasis kalbėjo Makluras. - Jūs nežinojo- 
te, kur eiti, į ką kreiptis. Viskas atrodė jums tiesiog neįtikėtina. 

- Taip. 

- Aš nujaučiau, kad šiąnakt ateisite čionai, į lavoninę, - paten- 
kintas pareiškė Makluras. 

- Tikrai? - Lantris suakmenėjo. 

- Taip. Negaliu net paaiškinti kodėl. Jūs... kaip man jus vadinti? 
Senovės amerikiečiais? Jūsų supratimas apie mirtį buvo toks keis- 
tas. Ir jūs taip ilgai išbuvote tarp mirusiųjų. Taigi aš ir pamaniau, 
kad galbūt jūsų dėmesį patrauks tas nelaimingas atsitikimas, lavo- 
ninė ir visa kita. Aišku, tai gan nelogiška prielaida. Netgi kvaila, sa- 
kyčiau. Tiesiog toks man kilo jausmas. Nemėgstu aš tų jausmų, 
bet šitas buvo labai stiprus. Manau, jūs pavadintumėte tai nuojau- 
ta, teisingai? 

- Galima ir taip pasakyti. 

- Taigi jūs buvote būtent ten, kur aš ir spėjau. 

- Buvau, - patvirtino Lantris. 

- Jūs tikriausiai alkanas? 

- Jau pavalgiau. 

- Kaip čionai patekote? 

- Autostopu. 

- Kaip? 

- Atvažiavau pakeleivingomis mašinomis. 

- Neįtikėtina. 

- Galiu įsivaizduoti, kodėl jums taip atrodo. - Lantris žiūrėjo į 
namus pakelėje. - Vadinasi, aš patekau į kosminių kelionių erą, ar 
ne? 

- O, mes jau bemaž keturiasdešimt metų skraidome į Marsą. 

- Nuostabu. O kas yra tie aukšti kaminai, didžiuliai bokštai, sto- 
vintys kiekvieno miesto centre? 

- Šitie? Nejaugi nežinote? Tai Krematoriumai. Ak, taip, jūsų lai- 
kais dar nebuvo nieko panašaus. Tik pastarosiomis dienomis su 
jais dedasi kažkokie keisti dalykai. Per keturiasdešimt aštuonias 
valandas net du sprogimai - vienas Saleme, vienas čia. Jūs kažką 
norėjote pasakyti? Sakykite. 

- Aš pagalvojau, - atsakė Lantris, - kokia laimė, kad laiku išsiga- 
vau iš karsto. Juk galėjau supleškėti viename iš tų jūsų Kremato- 
riumų. 

- Visai teisingai. 

Lantris Žaidė su svirtelėmis ir mygtukais mašinos prietaisų len- 
toje. Jis neskris į Marsą. Planai pasikeitė. Jeigu šitam kvailiui Mak- 
lurui nekilo nė menkiausias įtarimas dėl sprogimų, kai jis, Lant- 
ris, pats vos neprasitarė, tai tegu ir toliau lieka kvailio vietoje. Jei- 
gu šitie naivuoliai nesusiprotėjo susieti dviejų avarijų su iš kapo 
prisikėlusiu žmogumi - ką gi, puiku. Tegu jie ir toliau apgaudinėja 
save. Jeigu jie negali įsivaizduoti nedoro, žiauraus, piktavalio žmo- 
gaus - tepadeda jiems dangus. Lantris pasitrynė delnus iš pasiten- 
kinimo. Ne, Lantri, drauguži, kol kas jokių kelionių į Marsą. Iš 
pradžių pažiūrėsime, kaip galėtume pagadinti šį pasaulį iš vidaus. 
Laiko juk marios. Krematoriumai palauks dar savaitėlę kitą. Reikia 
būti atsargiam, supranti. Dar vienas sprogimas sukeltų tam tikrų 
nepageidaujamų minčių. 

Tuo tarpu Makluras it užsuktas plepėjo toliau: 

- Be abejo, jūs neprivalote tučtuojau leistis ištiriamas. Iš pra- 
džių tikriausiai norėsite pailsėti. Galite pagyventi mano namuose. 

„ Ačiū. Dabar nejaučiu jokio noro būti badomas ir tampomas. 
Gal po savaitės kitos. 

Jie privažiavo prie namo ir išlipo iš mašinos.- 

- Norėsite kiek nusnūsti, suprantama. 

- Snaudžiau ištisus amžius. Nebetraukia prie miego. Visai ne- 
sijaučiu pavargęs. 

- Gerai. - Makluras įleido svečią pro duris ir pats įėjo iš paskos. 
Jis patraukė tiesiai prie baro. - Viena kita taurelė mudviem nepa- 
kenktų. 

- Jūs išgerkite, jei norite, - atsakė Lantris. - Aš gal vėliau. Dabar 
noriu tik pasėdėti. 

- Be abejo, prašau sėstis. 

Makluras susimaišė sau kokteilį. Tada apžvelgė kambarį, dirs- 
telėjo į Lantrį, akimirkai sustingo su taure rankoje, pakreipė gal- 
vą į vieną pusę, kyštelėjo liežuvį už skruosto. Paskui gūžtelėjo, dar 
sykį pamaišė gėrimą, nuėjo prie kito krėslo, atsisėdo ir ėmė paty- 
lom gurkšnoti. Atrodė, kad jis kažko klausosi. 

- Ten, ant stalo, yra cigarečių, - tarė jis. 

« Ačiū. - Lantris paėmė vieną, prisidegė ir užsirūkė. Kurį laiką 
jiedu nesikalbėjo. 

Galbūt aš pernelyg juo pasitikiu, galvojo Lantris. Gal reikėtų 
nudobti jį ir sprukti? Kol kas tik jis vienas mane demaskavo. Gal- 
būt visa tai - spąstai. Gal mes čia tiesiog laukiame policijos. Ar ko- 
kios kitos tarnybos, kuri čia šiais laikais atstoja policiją. 

Lantris įdėmiai pažvelgė į Maklurą. Ne. Jie laukė ne policijos. 
Jie laukė kažko kito. 

Makluras nekalbėjo. Jis žvilgčiojo į Lantrio veidą, žvilgčiojo į 
rankas. Ilgą laiką ramiai žvelgė jam į krūtinę. Paskui gurkštelėjo iš 
savo taurės ir įsmeigė žvilgsnį į svečio kojas. 

- Iš kur gavote šiuos drabužius? - staiga paklausė jis. 

- Paprašiau sutiktų žmonių, kad duotų man ką apsivilkti, ir jie 
davė. Labai malonūs žmonės. 

- Netrukus pamatysite, kad toks yra visas mūsų pasaulis. Terei- 
kia tik paprašyti. 

Makluras vėl nutilo. Bet jo akys judėjo. Tik akys. Sykį ar du jis 
kilstelėjo taurę su gėrimu. 

Kažkur namo gilumoje tiksėjo mažas laikrodukas. 

- Papasakokite apie save, misteri Lantri. 

- Tai kad nėra ką pasakoti. 

- Jūs kuklinatės. 

- Tikrai ne. Jūs juk viską žinote apie praeitį. O aš nieko neži- 
nau apie ateitį. Tiksliau, apie šią dieną ir vakar dieną. Gulėdamas 
karste, nedaug tesužinosi. 

Makluras neatsakė. Tik staiga palinko į priekį, paskui vėl atsi- 
lošė krėsle ir papurtė galvą. 

Jie niekada neįtars manęs, galvojo Lantris. Jie neprietaringi, jie 
tiesiog negali patikėti, kad miręs Žmogus galėtų vaikščioti. Todėl 
man niekas negresia. Aš vis atidėliosiu fizinės būklės patikrinimą. 
Jie mandagūs. Jie manęs neskubins. Paskui aš kaip nors nusigau- 
sių į Marsą. O ten - kapai, ten galėsiu ramiai, neskubėdamas įgy- 
vendinti savąjį planą. Dieve mano, kokie naivūs šių laikų žmonės! 

Taip praėjo penkios minutės. Makluras sėdėjo kitoje kambario 
pusėje tarsi suakmenėjęs. Sveikas rausvumas pamažu nyko iš jo 
skruostų - taip išnyksta vaistų spalva iš pipetės, spaudžiant jos ga- 
14. Galiausiai jis palinko į priekį ir be žodžių pasiūlė Lantriui ci- 
garetę. 

- Ačiū. - Lantris paėmė cigaretę. 

Makluras vėl nugrimzdo į krėslą, užsikėlęs koją ant kojos. Jis 
nežiūrėjo į Lantrį, bet vis dėlto kažkaip žiūrėjo. Vėl grįžo vertini- 
mo ir lyginimo jausmas. Makluras buvo panašus į aukštą, liesą 
skaliką, mėginantį išgirsti kažką, ko niekas kitas negali girdėti. Yra 
tokie mažyčiai sidabriniai švilpukai, kurių švilpimą girdi tik šunys. 
Atrodė, kad Makluras kaip tik ir klausosi to negirdimo švilpimo, 
klausosi įsitempęs, visais pojūčiais - akimis ir pravira sausa burna, 
ir skausmingai judančiomis šnervėmis. 

Lantris lūpomis traukė cigaretę, traukė cigaretę, traukė cigare- 
tę ir tiek pat kartų pūtė iš burnos dūmą, pūtė dūmą, pūtė dūmą. 
O Makluras lyg koks liesas rudas skalikas klausėsi ir klausėsi, kiek 
pakreipes akis į vieną pusę, ir įtampa jo rankose buvo tokia nežy- 
mi, kad ją galėjai tik pajusti, kaip pajunti negirdimą švilpuką - kaž- 
kuria smegenų dalimi, jautresnė už ausį, už akį, už šnervę. 

Kambaryje buvo taip tylu, kad beveik girdėjosi, kaip kyla į pa- 
lubę cigaretės dūmai. Makluras buvo tarsi termometras, chemiko 
skalė, budrus skalikas, lakmuso popierėlis, antena; lyg visa tai kar- 
tu paėmus. Lantris nejudėjo. Jis laukė. Gal tas jausmas praeis. Juk 
pirmąsyk praėjo. Makluras taip pat ilgą laiką nejudėjo. Paskui be 
žodžių linktelėjo į šerio grafiną. Lantris taip pat be žodžių atsisa- 
kė. Jie sėdėjo žiūrėdami, bet nežiūrėdami vienas į kitą, vėl ir vėl, 
ir iš naujo. 

Makluras pamažu stingo. Lantris matė, kaip vis labiau blyško 
įkritę skruostai, kaip ranka vis labiau gniaužė šerio taurę, o aky- 
se pagaliau pasirodė ir daugiau nebeišnyko supratimas. 

Lantris nejudėjo. Negalėjo judėti. Žilagalvio elgesys jį taip pa- 
kerėjo, kad jam norėjosi tik žiūrėti, tik klausytis, kas bus toliau. 
Dabar buvo Makluro eilė išeiti į sceną. 

Pagaliau Makluras prabilo: 

- Iš pradžių pamaniau, kad regiu pirmąją psichozę per visą sa- 
vo gyvenimą. Turiu omeny jus. Pamaniau, jis pats save įtikino, 
Lantris pats save įtikino, jis visai pamišęs, jis paliepė sau šitaip 
kvailai elgtis. 

Makluras kalbėjo lyg sapne, kalbėjo ir kalbėjo nesustodamas. 

- Tariau sau, jis tyčia nekvėpuoja pro nosį. Aš stebėjau jūsų 
šnerves, Lantri. Per pastarąją valandą plaukeliai jūsų šnervėse nė 
sykio nesuvirpėjo. Bet man to buvo negana. Tai buvo tik vienas 
faktas. Jis tyčia kvėpuoja pro burną, tariau sau. Tada pasiūliau 
jums cigaretę. Jūs traukėte ir pūtėte, traukėte ir pūtėte. Nė men- 
kiausias dūmelis neišėjo pro nosį. Na, tai kas, tariau sau. Jis nek- 
vėpuoja pro nosį. Ar tai taip jau siaubinga? Tik pro burną, tik pro 
burną. Ir tada pažvelgiau jums į krūtinę. Aš stebėjau. Ji nė karto 
nesujudėjo, nė karto nepakilo ir nenusileido. Jis įtikino save, tvir- 
tinau sau. Jis įtikino save šitaip elgtis. Jis nekilnoja krūtinės, tik la- 
bai nežymiai, kai mano, kad tu nematai. Šitaip aš sau sakiau. 

Žodžiai liejosi tyliame kambaryje, be pauzių, vis taip pat mo- 
notoniškai. 

- Tada pasiūliau jums išgerti, jūs negėrėte, ir aš pagalvojau, jis 
negeria, pagalvojau. Bet kas gi čia baisaus? Aš vis stebėjau jus, ste- 
bėjau visą tą laiką. Lantris sulaiko kvapą, jis pats save kvailina, ma- 
niau. Bet dabar, taip, dabar aš viską suprantu. Dabar žinau, kas ir 
kaip. Žinote, iš ko supratau? Negirdžiu kvėpavimo kambaryje. 
Laukiu, laukiu, bet nieko negirdžiu. Širdis neplaka, plaučiai nep- 
risipildo oro. Kambaryje visiška tyla. Nesąmonė, pasakytų kuris ki- 
tas, bet aš žinau, kaip yra iš tiesų. Kaip ir Krematoriume. Kai įei- 
ni į kambarį, kur ant lovos guli žmogus, iškart pajunti, ar jis paž- 
velgs į tave ir kažką ištars, ar jau daugiau niekad nieko nepasakys. 
Galite juoktis, jei norite, tačiau būna toks jausmas. Pasąmoninga 
nuojauta. Kaip švilpimas, kurį šuo girdi, nors nė vienas žmogus 
negirdi. Lyg laikrodžis, taip ilgai tiksintis, kad niekas jau nebepas- 
tebi tiksėjimo. Kažkas tokio būna kambaryje, kuriame yra gyvas 
žmogus. Ir to kažko nebūna kambaryje, kai žmogus yra negyvas. 

Makluras akimirkai užmerkė akis. Pastatė ant stalo taurę su še- 
riu. Truputį palaukė. Prisidegė cigaretę, įtraukė ir išpūtė tamsią 
dūmų srovelę. 

- Aš vienas šiame kambaryje, - galiausiai pratarė jis. 

Lantris net nekrustelėjo. 

- Jūs esate miręs, - toliau kalbėjo Makluras. - Mano protas ši- 
to nesupranta. Tai nesuvokiama protu. Nesuvokiama jausmais, 
nesuvokiama pasąmone. Iš pradžių maniau sau, šis žmogus tik 
galvoja, kad yra miręs, kad jis vampyras, atgimęs iš mirusiųjų. Argi 
tai nebūtų logiška prielaida? Ar ne taip pagalvotų Žmogus, pakilęs 
iš kapo, kuriame buvo palaidotas prieš tiek amžių, žmogus, užau- 
gęs prietaringoje tamsioje visuomenėje? Taip, labai logiška prie- 
laida. Aš galvojau: šis Žmogus tiesiog užhipnotizavo save patį ir 
taip sureguliavo savo kūno funkcijas, kad jos nesikirstų su jo pa- 
ranoja, saviapgaule. Jis reguliuoja savo kvėpavimą ir tvirtina sau: 
aš negirdžiu savo kvėpavimo, todėl esu miręs. Jo pasąmonė nelei- 
džia ištrūkti kvėpavimo garsui. Jis neleidžia sau valgyti ir gerti. Vi- 
sa tai jis tikriausiai daro miegodamas, kažkuria proto dalimi, slėp- 
damas savo žmogiškumo įrodymus nuo likusios, apgaudinėjamos 
proto dalies. 

- Bet aš klydau, - užbaigė Makluras savo ilgą kalbą. - Jūs nesa- 
te pamišęs. Jūs neapgaudinėjate savęs. Ir manęs taip pat. Visa tai 
taip nelogiška ir - turiu prisipažinti - netgi baugu. Ar jums malo- 
nu galvoti, kad keliate man baimę? Aš negaliu priskirti jūsų jokiai 
žmonių kategorijai. Jūs iš tiesų labai keistas žmogus, Lantri. 
Džiaugiuosi su jumis susipažinęs. Pranešimas turėtų sukelti di- 
džiulį susidomėjimą. 

- Kas blogo, kad aš negyvas? - paklausė Lantris. - Argi tai nusi- 
kaltimas? 

- Turite pripažinti, kad tai labai jau neįprastas dalykas. 

- Taip, sutinku, bet ar tai nusikaltimas? - neatlyžo Lantris. 

- Mūsų pasaulyje nėra nusikaltėlių, nėra teisėjų. Be abejo, mes 
norėtume ištirti jus, išsiaiškinti, kaip atsitiko tai, kas atsitiko. Ži- 
note, kaip būna su tam tikrais chemikalais - vieną akimirką jie 
inertiški, o kitą - jau gyvos ląstelės. Ir niekas negali pasakyti, kur 
kas kaip ir su kuo sureaguoja. Jūs esate kaip tik toks nepaaiškina- 
mas atvejis. Tiesiog iš proto gali išeiti! 

- Ar baigę visus tuos tyrinėjimus ir čiupinėjimus, paleisite ma- 
ne? 

- Niekas jūsų prievarta nelaikys. Jei nenorite būti ištirtas, nie- 
kas jūsų netirs. Bet tikiuosi, jūs padėsite mums laisva valia. 

- Galbūt, - atsakė Lantris. 

- Beje, prašau pasakyti, - tarė Makluras, - ką jūs veikėte lavoni- 
nėje? 

- Nieko. 

- Įėjęs girdėjau, kaip jūs kalbėjote. 

- Man buvo tiesiog smalsu. 

- Jūs meluojate. Tai labai negerai, misteri Lantri. Kur kas geriau 
sakyti tiesą. Juk tiesa yra ta, jog jūs miręs - argi ne taip? - ir būda- 
mas vienintelis toks visame pasaulyje, jaučiatės vienišas. Todėl 
ėmėte žudyti žmones, kad susikurtumėte sau draugiją. 

- Iš ko jūs darote tokias išvadas? 

Makluras nusijuokė. 

- Juk tai taip logiška, brangusis bičiuli. Vos tik supratęs, kad jūs 
iš tiesų negyvas, kad jūs - atrodo, senais laikais buvo toks kvailas 
žodis... a, vampyras! Tai va, vos tik tai supratau, iškart pamačiau 
ryšį tarp jūsų ir Krematoriumų sprogimų. Iki tol nebuvo jokios 
priežasties jus įtarti. Bet vos tik paaiškėjo šis esminis faktas, tai yra 
tas faktas, kad jūs esate miręs, iš jo savaime išplaukė jūsų vienat- 
vė, neapykanta, pavydas ir visi kiti nesunkiai perprantami vaikš- 
čiojančio lavono motyvai. O jau paskui visai nesunku buvo susieti 
su tais jausmais du liepsnojančius Krematoriumus ir jus, bėgiojan- 
tį tarp Žuvusiųjų kūnų lavoninėje, ieškantį pagalbos, ieškantį 
draugų, saviškių, bendražygių... 

- Kad tave kur..! 

Lantris pašoko iš krėslo. Jis spėjo įveikti pusę atstumo, skyru- 
sio jį nuo pašnekovo, kai Makluras persirito per krėslą ir metėsi 
į šalį, apversdamas šerio grafiną. Umai pagautas klaikios nevilties, 
Lantris suprato praleidęs vienintelę progą atsikratyti Makluro. 
Koks jis kvailys! Reikėjo anksčiau nudėti senį. Žudymas buvo vie- 
nintelis Lantrio ginklas, vienintelis jo saugumo garantas. Jei žmo- 
nės šioje visuomenėje niekada nežudo vienas kito, jie niekada ir 
neįtars, kad kuris nors iš jų gali taip padaryti. 

- Ateikite čionai! - Lantris išsitraukė peilį. 

Makluras užlindo už krėslo. Kovos, gynybos, sprukimo idėja 
jam buvo dar visai nauja. Senis, aišku, jau pradėjo kažką nutuokti, 

bet visgi buvo dar šioks toks šansas, kad naivuolis vėl leisis apmul- 
kinamas, ir Lantris nusprendė jį išnaudoti. 

- O, ne, - atsakė Makluras, laikydamas krėslą priešais save ir 
taip palengva artėdamas link priešininko. - Aš žinau, jūs norite 
mane nužudyti. Tai neįtikėtina, bet tiesa. Jūs norite papjauti mane 
šituo štai peiliu ar kaip nors panašiai, ir aš turiu kaip nors apsi- 
ginti, kad jūsų nesuprantama užmačia nepavyktų. 

- Aš vis tiek nudėsiu tave! - išsprūdo Lantriui. Prakeikimas! Nie- 
ko blogiau jis negalėjo pasakyti. 

Lantris metėsi per krėslą ir įsikibo į Maklurą. 

O senis laikėsi savo logikos. 

- Jums nebus jokios naudos iš to, kad mane užmušite. Ir jūs 
pats tai suprantate. - Jiedu grūmėsi, įsikibę vienas į kitą, trypčio- 
dami ir stumdydamiesi vietoje. Stalai virto, visi daiktai, buvę ant 
jų, išsilakstė po kambarį. - Nejau užmiršote, kas nutiko lavoni- 
nėje? 

- Man vis viena! - riktelėjo Lantris. 

- Jums nepavyko prikeltit /4 mirusiųjų, juk taip? 

- Man vis viena! - suklykė Lantris. 

- Paklausykite, - atkakliai įtikinėjo jį Makluras, - tokių kaip jūs 
daugiau niekada nebebus, niekada, taigi nėra prasmės... 

- Tada aš sunaikinsiu jus visus, visus! - subliuvo Lantris. 

- O kas paskui? Vis tiek būsite vienas. 

- Aš nuskrisiu į Marsą. Ten yra kapinės. Ten susirasiu daugiau 
tokių kaip aš! 

- Ne, - paprieštaravo Makluras. - Vakar buvo paskelbtas specia- 
lus įsakas. Visi Marso kapai turi būti ištuštinti. Kūnai bus sudeginti 
kitą savaitę. 

Besigrumdami jiedu nuvirto ant grindų. Lantris abiejomis ran- 
komis sugniaužė Makluro kaklą. 

- Prašau, - išstenėjo senis. - Argi nesuprantate, kad vis tiek 
mirsite? 

- Ką čia paistai? - riktelėjo Lantris. 

- Išžudęs mus visus, jūs liksite vienas ir tada numirsite! Numirs 
jūsų neapykanta. Juk tai neapykanta verčia jus judėti, ne kas kitas! 
Pavydas varo jūsų kūną. Ne kas kitas! Jūs neišvengiamai mirsite. 
Jūs nesate nemirtingas. Jūs netgi nesate gyvas, jūs - tik vaikščio- 
janti neapykanta. 

- Man vis viena! - suklykė Lantris ir ėmė smaugti priešininką, 
kumščiais daužyti per žilą galvą, prilenktą prie bejėgio kūno. Mak- 
luras žvelgė į jį mirštančiojo akimis. 

Staiga durys prasivėrė. Į kambarį įžengė du vyrai. 

- Kas gi čia dabar? - paklausė vienas. - Naujas žaidimas? 

Lantris atšoko nuo senio ir puolė prie durų. 

- Taip, naujas žaidimas! - atsiliepė Makluras, sunkiai kildamas 
nuo grindų. - Pagaukite jį, ir jūs laimėsite! 

Vyrai pastvėrė Lantrį. 

- Mes laimėjome. 

- Paleiskite mane! - Lantris mėgino ištrūkti, kumščiais daužė 
jiems per veidus, prakirto lūpas iki kraujo. 

- Laikykite jį stipriai! - suriko Makluras. 

Vyrai laikė. 

- Žiaurokas žaidimas, sakyčiau, - tarė vienas iš jų. - O ką toliau 
daryti? 

Vabalas švilpė žvilgančiu keliu. Pliaupė smarkus lietus, vėjas 
draskė tamsžalius šlapius medžius. Makluras kalbėjo, uždėjęs ran- 
kas ant pusapvalio vabalo vairo. Kuždantis, murmantis senio bal- 
sas hipnotizavo. Kiti du vyrai buvo įsitaisę ant užpakalinės sėdy- 
nės. Lantris sėdėjo, o tiksliau, gulėjo ant priekinės, atlošęs galvą, 
primerkęs akis. Žalios prietaisų lentos šviesos mirguliavo ant jo 
skruostų, ant atvipusios burnos. Jis nešnekėjo. 

Makluras kalbėjo ramiai ir logiškai - apie gyvenimą ir judėjimą, 
apie mirtį ir nejudėjimą, apie saulę ir didžiąją Krematoriumo sau- 
lę, apie ištuštintas kapines, apie neapykantą ir apie tai, kaip nea- 
pykanta lieka gyva ir verčia molio žmogų gyventi ir judėti, ir kaip 
nelogiška visa tai, visa tai, visa tai. Kas miręs, tas miręs, miręs, ir 
tai viskas, viskas, viskas. Ir nereikia bandyti būti kitokiam. Mašina 
šnarėjo judančiu keliu. Lietus švelniai barbeno į priekinį stiklą. 
Vyrai ant galinės sėdynės tyliai šnekučiavosi. Kur jie važiuoja, va- 
žiuoja... Į Krematoriumą, suprantama. Cigaretės dūmas lėtai kilo 
į orą, raitydamasis ir vyniodamasis pilkomis kilpomis bei spiralė- 
mis. Jei esi miręs, turi su tuo susitaikyti. 

Lantris nejudėjo. Jis buvo bejėgis lyg marionetė, kuriai nukir- 
po virvelės. Tik mažytė neapykantos liepsnelė dar ruseno jo šir- 
dyje, jo akyse, panašiose į blėstančias dvynės žarijas. 

Aš esu Po, galvojo jis. Aš esu viskas, kas liko iš Edgaro Alano 
Po, aš viskas, kas liko iš Embrouzo Bierso, ir viskas, kas liko iš 
žmogaus, keista pavarde Lavkraftas. Aš esu pilkas naktinis šikšnos- 
parnis aštriais dantimis, aš esu juodas keturkampis monolitinis 
siaubūnas. Aš esu Oziris, Baalas ir Setas. Aš esu Nekronomikonas, 
Mirusiųjų Knyga. Aš esu Ešerų namas, skęstantis liepsnose. Aš esu 
Raudonoji Mirtis. Aš esu žmogus, užmūrytas katakombose su sta- 
tinaite amontiljado... Aš esu šokantis skeletas. Aš esu karstas, įka- 
pės, žaibas, atsispindėjęs seno namo lange. Aš esu belapis rudens 
medis, vėjo blaškoma, trankoma langinė. Aš esu pageltusi knyga, 
sklaidoma sudžiūvusios rankos. Aš esu vargonai, skambantys pa- 
lėpėje vidurnaktį. Aš esu kaukė, kaukolės kaukė už ąžuolo Vėlinių 
naktį. Aš esu užnuodytas obuolys, plūduriuojantis vandenyje, kad 
vaikai užkliūtų už jo nosimis, kad suleistų į jį dantukus... Aš esu 
juoda žvakė, uždegta priešais apverstą kryžių. Aš esu karsto dang- 
tis, paklodė su akimis, žingsnio garsas ant užpakalinių laiptų. Aš 
esu Dansanis ir Machenas, ir Miego Slėnio Legenda. Aš esu Bež- 

džionės Letena ir Rikša Vaiduoklis. Aš esu Katė ir Kanarėlė, Gorila, 
Šikšnosparnis. Aš esu Hamleto tėvo Šmėkla ant pilies sienos. 

Aš esu visa tai. Ir dabar visa tai supleškės ugnyje. Kol aš buvau 
gyvas, ir jie buvo gyvi. Kol aš judėjau, nekenčiau, egzistavau, eg- 
zistavo ir jie. Aš esu viskas, kas juos primena. Aš esu tai, kas dar 
liko iš jų ir ko nebeliks nuo šio vakaro. Šįvakar visi mes sudegsi- 
me - Po ir Biersas, ir Hamleto tėvas. Jie sumes mus į didelę krū- 
vą ir padegs kaip malkas, kaip kad būdavo Gajaus Fokso dieną - 
benzinas, deglai, ovacijos ir taip toliau! 

O, kokią raudą mes užtrauksime. Pasaulis atsikratys mūsų, bet 
išeidami mes išsakysime, o, taip, išsakysime, koks nuobodus yra 
pasaulis, atsikratęs baimės, pasaulis, kur nebėra vietos vaizduotei, 
šiurpui ir įtampai, ir Vėlinių laukimui, nebėra ir niekada nebebus, 
nes raketų žmonės, Krematoriumų žmonės viską sutrypė, sugruū- 
do ir sudegino, sugriovė ir sunaikino, pakeisdami visa tai durimis, 
kurios varstomos be baimės, šviesomis, kurios be baimės įjungia- 
mos ir išjungiamos. O, kad jūs žinotumėte, kaip mes kadaise gy- 
venome, ką mums reiškė Vėlinės, kas mums buvo Po ir kaip mes 
mėgaudavomės liguistais siaubais. Duokite dar vieną amontilja- 
do gurkšnį, draugai, prieš keliaujant ant laužo. Visa tai, visa tai te- 
begyvena vienose vienintelėse smegenyse. Šįvakar kartu su jomis 
sudegs visas pasaulis. Dar gurkšnį, maldauju. 

- Štai ir atvykome, - tarė Makluras. 

Krematoriumas buvo ryškiai apšviestas. Kažkur šalia liejosi pri- 
tildyta muzika. Makluras išlipo iš vabalo, apėjo jį ir atidarė dureles 
kitoje pusėje. Lantris gulėjo kaip gulėjęs viduje. Visos tos kalbos, 
logiškos kalbos pamažu iščiulpė iš jo gyvybę. Dabar jis buvo tik 
vaškinė figūra, ne daugiau, su blausiai žvilgančiomis akimis. Šis 
ateities pasaulis taip aiškiai ir logiškai paneigė jo gyvenimą. Jie ne- 
norėjo juo patikėti. Netikėjimo jėga vėl sustingdė jį. Lantris ne- 
beįstengė pakrutinti nei rankų, nei kojų. Jis galėjo tik kažką neaiš- 
kiai veblenti, blykčiodamas akimis. 

Makluras su savo dviem pagalbininkais ištraukė Lantrį iš ma- 
šinos, įdėjo į auksinę dėžę ir užkėlę ant stalo su ratukais nuvežė 
į šiltą šviesų pastato vidų. 

- Aš esu Edgaras Alanas Po, aš esu Embrouzas Biersas, aš esu 
Vėlinės, aš esu karstas, įkapės, Beždžionės Letena, Vaiduoklis, 
Vampyras... 

- Taip, taip, - kuždėjo Makluras, palinkęs virš jo. - Aš supran- 
tu. Suprantu. 

Stalas sklendė. Sienos plaukė pro jį ir virš jo, grojo muzika. Tu 
miręs, logiškai tu miręs. 

Aš esu Ešeras, aš esu Malstromas, aš esu Laiškas, Rastas Bute- 
lyje, aš esu Šulinys ir Švytuoklė, aš esu Išdavikė Širdis, aš esu Var- 
nas Niekada Niekada. 

- Taip, - atsiliepė Makluras, tyliai žengdamas greta. - Aš sup- 
rantu. 

- Aš esu katakombose, - suriko Lantris. 

- Taip, taip, katakombose, - patvirtino šalia einantis žmogus. 

- Aš grandinėmis rakinamas prie sienos, o čia nėra nė butelio 
amontiljado! - iš paskutiniųjų riktelėjo Lantris, užmerkęs akis. 

- Taip, - kažkas atsakė. 

Judėjimas. Atsivėrė ugnies šliuzo vartai. 

- Dabar mane užmūrija kriptoje, mane uždaro! 

- Taip, aš suprantu, - atsiliepė šnabždesys. 

Auksinė dėžė įslydo į ugnies šliuzą. 

- Mane užmuūrijo! Tai bent pokštas! Leiskite mums išeiti! - Klai- 
kus klyksmas ir beprotiškas juokas. 

- Mes žinome, mes suprantame... 

Atsivėrė vidinės ugnies šliuzo durys. Auksinis karstas šovė į 
ugnį. 

- Dėl Dievo meilės, Montresorai! Dėl Dievo meilės! 


| Vertė 
Živilė SAMEĖNAITĖ 


DAINUOJU KŪNĄ 
ELEKTRINĮ! 


Dainuoju Kūną Elektrinį; 

Tie, kuriuos myliu, grandinėmis juosia mane, 
ir aš juos laikau už grandinių; 

Jie laiko mane, kad būčiau šalia, 
atsiliebčiau į šauksmą, 


Kad grąžinčiau jiems galią, 
Kad įkraučiau juos Sielos krūviais. 
WALT WHITMAN 
Senelė! 


Prisimenu, kaip ji gimė. 

Pala, pala, sakysite jūs, joks žmogus negali atsiminti, kaip gi- 
mė jo paties senelė. 

Vis dėlto mes atsimename tą dieną. 

Nes mes, jos vaikaičiai, padėjome jai gimti. Mes, Timotis, Agata 
ir aš, Tomas, iškėlėme aukštai rankas, užsimojome ir garsiai gar- 
siai pliaukštelėjome jai! Mes patys surinkome ją iš įvairiausių ga- 
balėlių, detalių, dalelių ir pavyzdžių, parinkome jai charakterį, 
skonį, nuotaikas, kurios vėliau kreipė jos kompaso rodyklę į šiau- 
rę, kai reikėdavo mus atvėsinti ir pabarti, į pietus, kai reikėdavo 
sušildyti ir paguosti, į rytus ir vakarus, kai leisdavomės su ja į ke- 
lionę aplink bekraštį pasaulį; jos žvilgsnis nuolat sklendė paskui 
mus, lūpos dainavo vakarais lopšines, rankos švelniai žadino mus 
auštant. 

Senele, o brangioji, nuostabioji elektrine svajone... 

Kai elektros audros šėlsta danguje ir žaibų zigzagai skrodžia 
debesis, jos vardas ugninėmis raidėmis sublyksi mano užmerktose 
akyse. Kartais gulėdamas švelnioje tamsoje, aš vis dar girdžiu, kaip 
ji tiksi ir gaudžia virš mano lovos. Lyg laikrodis-vaiduoklis ji praei- 
na ilgais mano atminties koridoriais, tarsi mąstančių bičių spie- 
čius, skubantis paskui Pasibaigusios Vasaros Dvasią. O kartais tre- 
čią valandą ryto vis dar jaučiu savo skruostuose atsispaudusią šyp- 
seną, kurią išmokau iš jos... 

Na, gerai, gerai! - sušuksite jūs, papasakok pagaliau apie tą 
prakeiktą dieną, kai gimė ta jūsų stebuklingoji geroji senelė! 

Tai atsitiko tą savaitę, kai atėjo pasaulio galas... 


+ 


Numirė mūsų mama. 

Vieną vėlyvą popietę juodas automobilis paliko tėvą ir mus tris 
ant įvažiuojamojo keliuko priešais mūsų namą. Mes stovėjome, 
spoksodami į žolę, ir galvojome: 

Tai ne mūsų pievelė. Taip, ten vis dar mėtosi mediniai kroketo 
plaktukai, kamuoliukai ir varteliai, guli taip, kaip iškrito mums iš 
rankų prieš tris dienas, kai tėtis verkdamas išsverdėjo iš namo ir 
pranešė baisią žinią. Štai ten guli pamiršti riedučiai, kadaise prik- 
lausę vienam berniukui, man, kuris staiga išaugo iš to amžiaus, 
kai važinėjama riedučiais. Ir dar, taip, dar yra sūpynės, pririštos 
prie seno ąžuolo šakos. Bet Agata bijo suptis. Ji įsitikinusi, kad ša- 
ka nulūš ir ji nukris. 

O namas? O, Dieve... 

Mes baikščiai žvilgčiojome vidun pro praviras duris, bijodami 
aido, kuris galėjo tykoti koridoriuose; to aidaus tuštumos skam- 
bėjimo, koks atsiranda, kai iš namų išnešami visi baldai, ir niekas 
nebesušvelnina kalbos garsų upės, srūvančios per kiekvieną namą 
bet kurią dienos valandą. O juk dabar pati jaukiausia, pati šilčiau- 
sia, pati mieliausia, pati svarbiausia mūsų namo interjero dalis iš- 
nyko amžiams. 

Durys pamažu atsilapojo. 

Mus pasitiko tyla. Tikriausiai kažkur liko neuždarytos rūsio du- 
rys, nes skersvėjis nešė iš po namo drėgnos žemės kvapą. 

Bet, pagalvojau aš, mes juk neturime rūsio! 

- Na, - tarė tėtis. 

Mes nepajudėjome iš vietos. 

Į keliuką įsuko didžiulis kanarėlių spalvos limuzinas. Teta Klara! 

Mes movėme vidun ir nubėgome į savo kambarius. 

Mes girdėjome, kaip jie šaukė, paskui kalbėjosi, vėl šaukė ir 
vėl kalbėjosi. Tegu vaikai gyvena su manimi! - reikalavo teta Kla- 
ra. Jie veikiau sutiks numirti! - tvirtino tėtis. 

Trinktelėjo lauko durys. Teta Klara išvažiavo. 

Mes vos nepradėjome šokti iš džiaugsmo. Bet paskui atsitokė- 
jome ir nulipome laiptais žemyn. 

Tėvas sėdėjo vienas, kalbėdamasis pats su savimi, o gal su blyš- 
kia mamos šmėkla, išlikusia nuo tų laikų, kai mama dar nesirgo. 
Bet durų trinktelėjimas tikriausiai pabaidė šmėklą. Tėvas žiūrėjo 
į savo tuščius delnus ir murmėjo: 

- Vaikams juk reikia kažko. Aš myliu juos, bet - faktas yra fak- 
tas - privalau dirbti, kad galėčiau mus visus išmaitinti. Tu taip pat 
myli juos, Ana, bet tavęs nebėra. Klara? Tai neįmanoma. Jos mei- 
lė... tiesiog dusina. O auklės, tarnaitės...? 

Tėvas atsiduso, ir mes prisiminę atsidusome kartu su juo. 

Mums iš tiesų siaubingai nesisekė su auklėmis, guvernantėmis 
ir prižiūrėtojomis. Neatsimenu, kad tarp jų būtų buvusi nors vie- 
na, kuri nebūtų nuolat džyrinusi mus lyg atšipęs pjūklas. Tai bu- 
vo ne auklės, bet kirviai ir uraganai. Arba, atvirkščiai, vien sukri- 
tę pyragai ir šlapi suflė. Mes, vaikai, joms buvome tarsi kokie bal- 
dai, ant kurių galima bet kada prisėsti, nuo kurių reikia nuvalyti 

dulkes, pavasarį bei rudenį keisti apmušalus ir kartą per metus iš- 
vežti į pakrantę plauti. 

- Vaikai, - tyliai pratarė tėtis, - mums reikalinga... 

Mes net pasilenkėme arčiau jo, kad išgirstume pašnibždomis 
ištartą Žodį: 

- „senelė. 

- Betgi visos mūsų senelės jau seniai mirusios, - pareiškė To- 
mas su tvirta devynmečio logika. 

- Tam tikra prasme taip, bet antra vertus - ne. 

Ką čia dabar paisto tas mūsų tėtis! 

- Stai, - pagaliau pratarė jis. 

Ir ištiesė mums storą spalvingą lankstuką. 

Per pastarąsias savaites mes daug kartų matėme jį tėvo ranko- 
se, sulankstytą ar išlankstytą, o ypač dažnai pastarosiomis dieno- 
mis. Dabar, perduodami lankstuką iš rankų į rankas, mes iš pir- 
mo žvilgsnio supratome, kodėl įsiutusi ir įsižeidusi teta Klara taip 
audringai paliko mūsų namus. 

Timotis pirmasis garsiai perskaitė žodžius viršelyje: 

- “Dainuoju Kūną Elektrinį!" 

Suraukęs kaktą, jis pakėlė akis į tėtį: 

- Ką tai reiškia? 

- Skaityk toliau. 

Mudu su Agata sutrikę apsidairėme po kambarį, tarsi pabūgę, 
kad mama tuoj įeis ir aptiks mus, darančius tokią šventvagystę, 
bet paskui linktelėjome Timočiui, kuris skaitė toliau: 

- “Fanto..." 

- “Fantočini", - pasufleravo tėtis. 

- “Fantočini Ltd". Mes aiškiaregiai. .. Štai jums atsakymas į jū- 
sų skausmingiausias problemas. Vienas Vienintelis Modelis, bet 
tūkstančių tūkstančiai galimų jo variantų, papildytų, patobulintų 
pagal jūsų pageidavimą, unikalių, nešančių Laisvę ir Teisingumą 
visiems." 

« Kur taip parašyta? - sušukome mes. 

- Niekur. - Timotis nusišypsojo - pirmą kartą per pastarąsias 
dienas. - Aš pats nuo savęs pridūriau. Gerai, klausykite toliau. - Jis 
ėmė skaityti toliau: - “Tiems, kurie jau pavargo nuo nerūpestingų 
vaikų prižiūrėtojų, nuo auklių, kurių akivaizdoje negalima palik- 
ti markinio gėrimo butelio, nuo geranoriškų dėdulių ir tetulių..." 

- O taip, geranoriškų! - tarstelėjo Agata, o aš pakartojau lyg ai- 
das. 

-“ „mes sukūrėme pirmąjį žmogaus pavidalo mikroscheminį 
robotą su įkraunamomis baterijomis, AC-DC Mark V Elektrinę Se- 
nelę... 

- Senelę!? 

Lankstukas nukrito ant grindų. 

- Tėveli...? 

- Nežiūrėkite į mane tokiomis akimis, - atšovė tėvas. - Aš jau 
beveik pamišęs iš sielvarto, beveik pakvaišęs nuo nuolatinio gal- 

vojimo apie tai, kas bus rytoj ir poryt. Kuris nors pakelkite lanks- 
tuką ir pabaikite skaityti. 

- Gerai, aš pabaigsiu, - sutikau aš ir perskaičiau: 

“Tai Zaislas, kuris yra daugiau negu Zaislas. “Fantočini" Elekt- 
rinė Senelė sukurta be galo rūpestingai ir su meile, kad vėliau ga- 
lėtų skirti begalinę meilę ir rūpestį jūsų mažiesiems. Mes sukūrė- 
me ją vaikams, jau pažįstamiems su žiauria pasaulio tikrove, o dar 
labiau su vaizduotės pasaulio tikrove. 

Ji užprogramuota mokyti dvylika kalbų vienu metu ir gali per- 
sijungti iš vienos kalbos į kitą per tūkstantąją dalį sekundės. Visas 
žmonijos sukauptas žinias apie religiją, meną ir sociopolitinę pa- 
saulio istoriją mes sudėjome į jos atminties korius..." 

- Nieko sau! - pareiškė Timotis. - Atrodo, mes ketiname užsi- 
veisti bičių! Mokytų bičių! 

- Užsičiaupk! - pyktelėjo Agata. 

- “Bet svarbiausia, - toliau skaičiau aš, - ši žmogiška būtybė, nes 
tokia ji atrodo, ši tobula mąstanti elektroninė žmogiškumo kopija 
išklausys, supras, mokys ir mylės jūsų vaikus - taip, kaip gali My- 
lėti ir Rūpintis tik mūsų nuostabieji Kūriniai, mūsų fantastiniai 
Žaislai. Ši Stebuklingoji Draugė atsilieps į viską, kas vyks išorinia- 
me pasaulyje ar jūsų mažame vidiniame pasaulėlyje. Paklusdama 
menkiausiam garsui ar prisilietimui, ji dovanos Pasaką tiems, ku- 
riems to reikia." 

- Kuriems to reikia, - murmtelėjo Agata. 

O, liūdnai pagalvojome mes, tai apie mus parašyta, apie mus. 

Aš pabaigiau skaityti: 

- “Mes nesiūlome šio savo Kūrinio pilnavertėms šeimoms, kur 
patys tėvai gali auginti, auklėti, formuoti, keisti, mylėti savo vai- 
kus. Niekas neatstos vaikams tėvų. Tačiau yra šeimų, kur mirtis, 
liga ar negalia sugriauna vaikų laimę. Našlaičių prieglauda - ne 
išeitis. O auklės dažnai būna savanaudiškos, aplaidžios ar nervin- 
gos. 

Puikiai suvokdami, kad dar daug ką privalome pergalvoti, keis- 
ti, taisyti, nuolat tobulindami mūsų išradimą, mes visgi drįstame 
siūlyti jums šį modelį, kol kas artimiausią Mokytojo-Draugo-Bend- 
ražygio-Giminaičio idealui. Jūs galite paimti jį bandomajam laiko- 
tarpiui..." 

- Gana, - nutraukė mane tėtis. - Nebeskaityk. Net 72an sunku 
to klausytis. 

- Kodėl? - nustebo Timotis. - Aš kaip tik pagalvojau, kad tai tu- 
rėtų būti visai įdomu. 

Aš sulanksčiau reklaminį lankstuką. 

- Nejaugi jie iš tiesų turi tokių dalykėlių? 

- Gana, nebekalbėkime daugiau apie tai, - atsiliepė tėtis, ran- 
komis užsidengdamas akis. - Tai buvo kvaila mintis... 

- Ne tokia jau ir kvaila, - paprieštaravau aš, žvilgčiodamas į Ti- 
mą. - Tai yra, po galais, kad ir ką jie ten sumeistravo, tai negali bū- 
ti blogiau už tetą Klarą, teisingai? 

Ir tada mes prapliupome kvatoti. Mes jau seniai nebesijuokė- 
me. Aš lyg ir nepasakiau nieko tokio juokingo, bet visi ėmė 
prunkšti, gagenti ir raičiotis iš juoko. Aš taip pat išsižiojau ir lai- 
mingas nusižvengiau. 

Pagaliau nustoję juoktis, vėl visi sužiurome į lankstuką, ir aš 
paklausiau: 

- Na? 

- Aš... - susiraukė Agata nežinodama, ką atsakyti. 

- Mums iš tiesų kažko tokio reikia, ir kuo greičiau, tuo geriau, 
- išpyškino Timotis. 

- Aš atviras bet kokioms naujovėms, - pareiškiau aš kaip įma- 
nydamas mokslingiau. 

- Na, taip, galima pabandyti, - atsiliepė Agata. - Žinoma, galima. 
Bet... pasakykite man, kada mes liausimės taukšti šitas nesąmones 
ir kada pagaliau grįš namo mūsų tikroji mama? 

Mes trys sutartinai aiktelėjome, lyg Agata būtų vienu šūviu per- 
šovusi visų mūsų širdis. 

Nemanau, kad kuris nors iš mūsų tą naktį bent kiek miegojo. 
Verkėme iki ryto. 

Diena buvo giedra, saulėta. Sraigtasparnis lengvai kresčiojo 
mus aukštyn žemyn, nardydamas tarp dangoraižių, kol galiausiai 
išleido mus, beveik linksmus ir nerūpestingus, ant aukšto pasta- 
to stogo. Ant jo buvo užrašas, kurį perskaitėme jau iš oro. 

- FANTOČINI. 

- Kas yra “Fantočini"? - paklausė Agata. 

- Tai itališkas žodis, - paaiškino tėtis. - Atrodo, taip vadinamos 
šešėlių teatro lėlės, o gal sapnų žmonės. 

- O ką reiškia "aiškiaregiai"? 

- Tie, kurie gali numatyti ateitį ir išaiškinti sapnus, - atsakiau aš. 

- Šaunuolis, - pagyrė mane tėtis. - A su pliusu. 

Aš patenkintas išsišiepiau. 

Sraigtasparnis suplazdėjo virš mūsų galvų triukšmingais šešė- 
liais ir nulėkė sau. 

Liftas nėrė žemyn, o mūsų skrandžiai šoktelėjo aukštyn. Mes 
išėjome iš kabinos tiesiai ant judančio kilimo, lyg žydra vilnonė 
upė nuplukdžiusio mus prie prekystalio, virš kurio kabėjo įvairios 
iškabos: 


MECHANINIAI ŽAISLAI 
Lėlės - mūsų specialybė. 
Zuikučiai ant sienų - tai visai paprasta. 


- Zuikučiai ant sienų? 
Aš sudėjau rankų pirštus taip, lyg laikyčiau juos prieš žvakės 
liepsną, ir pakrutinau “ausis". 

- Štai zuikutis, štai vilkas, o čia štai krokodilas. 

- Aišku, - suprato Agata. 

Mes stovėjome priešais prekystalį. Aplinkui grojo tyli muzika. 
Kažkur už sienų lyg tolimas krioklys dusliai ūžė mašinos. Mums 
priartėjus, lempos palubėje nušvito skaisčiau, ir mes vienas kitam 
ėmėme atrodyti linksmesni, šiltesni, nors iš tiesų tebebuvome 
sustingę. 

Visur aplinkui buvo lėlės - sienų nišose ir dėžėse, ar tiesiog pa- 
kabintos palubėje ant virvelių bei vielelių. Įvairiausios marionetės 
ir trapios lyg aitvarai bambukinės lėlytės iš Balio salos, tokios 
lengvos ir skaidrios, kad kai laikai jas prieš mėnulio šviesą, atro- 
do, jog atgyja tavo slapčiausi sapnai, baisūs ir gražūs. Mūsų jude- 
sių sukeltas vėjas sujudino tas pakaruokliškas sielas. Tai panašu 
į netikėlių kartuvės, pagalvojau aš, švenčių progomis statytas Ang- 
lijos kryžkelėse prieš keturis šimtus metų. Matote, kaip gerai aš 
išmanau mūsų istoriją? 

Agata taip pat dairėsi aplinkui. Iš pradžių nepatikliai, paskui 
baikščiai, galiausiai su pasibjaurėjimu. 

- Jeigu jos visos tokios, eime iš čia. 

- Ša, - nutildė ją tėvas. 

- Sykį tu jau buvai padovanojęs man tokią lėlę, prieš dvejus 
metus, - puolė prieštarauti Agata. - Tos virvelės per pusdienį su- 
sinarpliojo į milijoną mazgų. Išmečiau tą kvailą daiktą pro langą. 

- Kantrybės, - pareiškė tėvas. 

- Tokiu atveju pasistengsime kaip nors apsieiti be virvelių. 

Tai pasakė Žmogus už prekystalio. 

Mes visi sužiurome į jį. 

Jam, kaip ir laidotuvių apeigų vedėjui, užteko proto nenusi- 
šypsoti. Vaikai nepasitiki suaugusiais, kurie pernelyg dažnai šyp- 
sosi - matyt, nujaučia spąstus. 

- Gvidas Fantočinis, jūsų paslaugoms, - prisistatė pardavėjas 
nesišypsodamas, bet ir ne niūriai ar išdidžiai. - Štai kaip mes pa- 
darysime, mis Agata Saimons, vienuolikos metų panele. 

Tai jau iš tiesų buvo stulbinantis ėjimas. 

Jis žinojo, kad Agatai tik dešimt. Pridėdamas jai dar metelius, 
gudruolis vienu šuoliu atsidūrė pusiaukelėje į jos širdį. Mūsų se- 
suo net ūgtelėjo per gerą colį. O pardavėjas kalbėjo toliau: 

- Štai, imk. 

Ir jis įdėjo Agatai į delną mažą auksinį raktelį. 

- Kam jis? Prisukti lėlei, kad nereikėtų virvelių? 

- Visai teisingai, - linktelėjo pardavėjas. 

- Cha! - prunkštelėjo Agata. Tai buvo mandagi santrumpa iš jos 
įprasto: “Nepūsk arabų!" 

- Garbės žodis. Tai raktas nuo jūsų Pasidaryk-Pats-Rinkis-Ge- 
riausią Elektrinės Senelės. Kas rytą turėsi ją prisukti. Kas vakarą at- 
leisi spyruoklę. Patikiu jį tau. Tu būsi Raktelio Saugotoja. 

Pardavėjas įspaudė rakčiuką Agatai į delną, bet toji ir toliau ne- 
patikliai kraipė galvą. 

O aš stebėjau pardavėją. Jis šnairom dirstelėjo į mane ir pa- 
merkė akį, tarsi sakydamas: “Žinoma, ne visai taip, bet... taip juk 
įdomiau?" 

Vos tik aš spėjau mirktelėti jam atgal, Agata pakėlė galvą. 

- O kur jį kišti? 

- Kai ateis laikas, pati pamatysi. Gal į pilvą, o gal į kairiąją šner- 
vę ar dešiniąją ausį. 

Tai buvo geriau už bet kokią šypseną. 

Pardavėjas išėjo iš už prekystalio. 

- O dabar čionai, prašau. Atsargiau. Prašau stotis ant judančio 
kilimo. Tiesiai ant bangų. Taip, taip. Puiku. 

Jis padėjo mums nužengti nuo amžiams sustingusio takelio 
ant to, kuris tekėjo pro šalį, tyliai šnarėdamas. 

Tai buvo pati šauniausia upė pasaulyje! Ji nešė mus per žalią 
kilimo veją, kuri driekėsi į tolį begaliniais koridoriais, pro stebuk- 
lingas, paslaptingas tamsias olas, kur aidas atkartojo mūsų alsavi- 
mą, 0 mislingi balsai progiesmiu lyg orakulai atsakinėjo į mūsų 
klausimus. 

- Girdite? - pratarė pardavėjas. - Tai vis moterų balsai. Gerai 
įsiklausykite ir išsirinkite jums labiausiai patinkantį...! 

Ir mes klausėmės: aukštų, žemų, skambių, duslių, tarpinių, 
pusiau griežtų, pusiau meilių balsų, saugomų čia nuo tų laikų, 
kai mūsų dar nebuvo šiame pasaulyje. 

Tik Agata laikėsi atskirai, už mūsų nugarų, visą laiką atitolusi 
per porą žingsnių, ir vis mėgino eiti atbula, prieš srovę. 

- Kalbėkite, - paragino pardavėjas. - Šūkaukite. 

Ir mes kalbėjome, mes šūkavome. 

- Ei, jūs! Labas! Aš vardu Timotis! 

- Ką man pasakyti! - šaukiau aš. - Padėkite! Gelbėkite! 

Agata ir toliau Žingsniavo atbula, tvirtai sučiaupusi lūpas. 

Tėtis paėmė ją už rankos, bet ji ėmė rėkti: 

- Paleisk mane! Ne, ne! Aš nenoriu, kad jie panaudotų mano 
balsą, nenoriu! 

- Puiku. - Mūsų palydovas palytėjo tris diskelius prietaisėlyje, 
kurį turėjo rankoje. 

Prietaiso langelyje pasirodė trys oscilogramos, trys kreivės, ku- 
rios tuoj pat persipynė, susimaišė ir atkartojo mūsų šūksnius. 

Pardavėjas spūstelėjo kitą mygtuką, ir mes išgirdome, kaip mū- 
sų balsai nusklendė į delfiškų urvų gilumą ir ten pakibo žemyn 
galvomis, susispietę krūvon, ir spiegė, ir šūkčiojo, nustelbdami ki- 
tus balsus. O Gvidas Fantočinis vis sukiojo ir spūsčiojo mygtukus, 
tikriausiai pridėdamas prie jų dar kažką, trupinėlį to, dalelę ano, 
galbūt lengvą lyg oras mamos atsidūsėjimą, gal apmaudų tėvo 
bambėjimą skaitant rytinį laikraštį ar ramų, taikų jo balsą, kai 
temstant sėdėdavo su vakarine vyno taure rankoje. Mes taip nie- 
kada ir nesužinojome, ką tada darė mūsų palydovas su savo prie- 
taisu. Mes tik girdėjome, kaip zujo aplinkui šnabždesiai lyg maša- 
lai, išgąsdinti žaibo blyksnio. Bet pamažu šnypštimas aprimo, nuš- 


199 


čiuvo, paskutinį kartą spragtelėjo jungiklis, ir iš elektroninės gel- 
mės atsklido balsas: 

- Nefertitė, - pratarė jis. 

Timotis sustingo. Aš sustingau. Agata liovėsi bridusi prieš 
srovę. 

- Nefertitė? - paklausė Timas. 

- Ką tai reiškia? - griežtai pasiteiravo Agata. 

- Aš žinau. 

Pardavėjas linktelėjo man, leisdamas pasakyti. 

- Nefertitė, - sukuždėjau aš, - išvertus iš egiptiečių kalbos, reiš- 
kia “Gražioji atėjo, kad liktų čia". 

- Gražioji atėjo, kad liktų čia, - pakartojo Timotis. 

- Nefer-titė, - praskiemenavo Agata. 

Mes sutartinai pasisukome ir pažvelgėme į jaukią prieblandą, 
švelnią tolimą gelmę, iš kurios atsklido tas mielas, šiltas, malonus 
balsas. 

Ji tikrai buvo ten. 

Ir, sprendžiant iš balso, ji buvo nuostabiai graži... 

Štai taip viskas buvo. 

Šiaip ar taip, tokia buvo pradžia. 

Svarbiausia, aišku, buvo balsas. 

Nesakau, kad mes buvome abejingi viskam kitam. Mes, pavyz- 
džiui, labai ilgai ginčijomės dėl ūgio ir svorio. Senelė neturėjo bū- 
ti pernelyg kaulėta, kad mes neužsistatytumėmeė gumbų, atsitren- 
kę į ją; taip pat neturėjo būti pernelyg stora, kad nenugrimztumė- 
me į ją su visa galva, kai ji mus apkabins. 

Jos delnas, kai ji spaus mums rankas ar šluostys prakaitą nuo 
karščiuojančių kaktų ligos naktimis, neturėjo būti nei šaltas, ne- 
gyvas lyg ledas, nei karštas, deginantis kaip ugnis: turėjo būti maž- 
daug per vidurį. Geriausia būtų, nusprendėme mes, jeigu jis bū- 
tų šiltas kaip viščiukas, ką tik išlindęs iš po mąslios vištos po ilgo 
nakties miego; taip, būtent tokio šiltumo. 

O, mes kruopščiai rinkomės kiekvieną smulkmeną. Mes ginči- 
jomės, barėmės, šaukėme, derinome. Bet kai rinkome akių spal- 
vą, Timotis nenusileido niekam: jo žodis buvo lemiamas. Kodėl? 
Apie tai sužinosite vėliau. 

O plaukai, kokie bus Senelės plaukai? Mes palikome tai spręsti 
Agatai - nors ji ir buvo nusiteikusi skeptiškai, vis dėlto ji buvo 
mergaitė ir daugiau nusimanė tokiuose reikaluose. Plaukų spalvą 
galima buvo rinktis iš tūkstančių gijų, kurios lyg siūlų pavidalo go- 
belenai kabėjo nuo lubų. Mudu su Timiu susižavėję bėgiojome ir 
landžiojome tarp tų įvairiaspalvių lietaus čiurkšlių. Agatos šis užsi- 
ėmimas visai netraukė, bet matydama, kad mes tuoj viską supai- 
niosime, ji liepė mums pasitraukti į šalį ir viena nuėjo rinktis. 

Pagaliau, apėję visus atpigintų prekių sandėlius ir prašmat- 
niausius skyrius “Beno Franklino elektros mašinų" bei “Fantoči- 
ni Pantomima" parduotuvėje, mes sukomplektavome savo pir- 
kinį. 

Niekuomet nesustojanti upė išnešė mus į priešingą krantą. 
Buvo jau vėlyva popietė... 

Kokie visgi išmintingi buvo “Fantočini" darbuotojai... 

Kodėl? 

Jie privertė mus laukti. 

Jie suprato, kad mes dar nenugalėti. Ne iki galo nugalėti, net 
ne iš dalies. 

Ypač Agata, kuri vakarais atsigulusi nusisukdavo veidu į sieną 
ir vis Ččiupinėdavo apmušalų piešinius, tikriausiai regėdama juo- 
se savo širdgėlą. Kas rytą mes rasdavome ant sienų apmušalų vis 
naujas jos nagų žymes, mažyčius keistus siluetus, gražius ir kar- 
tu baisius. Kai kurie jų išnykdavo vos papūtus, kaip ledo gėlės ant 
žiemos lango. O kitų net ir skudurėliu negalėdavai nutrinti, kad 
ir kaip stengdavaisi. 

O “Fantočini" tuo tarpu vertė mus laukti. 

Taip mes praslankiojome visą birželį. 

Taip prasėdėjome liepą. 

Taip prabambėjome visą rugpjūtį, kol vieną dieną, rugpjūčio 
29-ąją, Timotis staiga pasakė: 

- Nujaučiu, kad šiandien... 

Ir po pusryčių mes visi išėjome pasėdėti ant vejos. 

Galbūt mes ką nors įtarėme iš vakarykščio tėvo pokalbio tele- 
fonu, o gal pastebėjome, kaip jis vogčia dirsčioja tai į dangų, tai 
į plentą, o paskui ir vėl panyra į save. O gal mus perspėjo vėjas, 
kuris visą naktį plaikstė užuolaidas virš mūsų lovų, siųsdamas pa- 
mėkliškas telegramas. 

Šiaip ar taip, mudu su Timočiu atsidūrėme vidury pievelės, o 
Agata pasislėpė priebutyje už snapučių vazonų apsimesdama, kad 
jai visai nesmalsu. 

Mes nekreipėme į ją dėmesio. Abu supratome, kad jeigu išsi- 
duosime ją pastebėję, ji pabėgs. Todėl tiesiog sėdėjome ir stebė- 
jome dangų, kur nejudėjo niekas, tik paukščiai ir reaktyviniai lėk- 
tuvai aukštai virš debesų. Stebėjome plentą, kuriuo bet kuri iš 
tūkstančio mašinų galėjo netikėtai pristatyti mums Ypatingąją Do- 
vaną... bet... nieko. 

Vidurdienį mes išsitiesėme ant nugarų, kramsnodami žolelės... 

Pirmą valandą Timočiui ėmė merktis akys. 

Ir staiga tai įvyko - būtent tą akimirką, kai ir turėjo įvykti. 

Sakytum, “Fantočini" darbuotojai žinojo mūsų įtampos ribą. 

Visi vaikai yra lyg vabalai čiuožėjai. Jie diena iš dienos slysta pa- 
čiu vandens paviršiumi, nuolat persekiojami grėsmės įlūžti, pras- 

megti, nugrimzti gilyn į save - o tada jau šauk nešaukęs, neprisi- 
šauksi. 

Taigi tie žmonės tarsi suprato, kad mes daugiau nebegalime 
laukti, kad mūsų kantrybė tuoj trūks, tuoj, už minutės! už sekun- 
dės! ir tada viskas, galas, užmiršta! 

Būtent tą akimirką, kartoju, tiksliai tą akimirką, kai mes pasie- 
kėme įtampos ribą, debesys virš mūsų namo staiga prasivėrė, pra- 
leisdami sraigtasparni, Apolono vežėčias, atriedančias mitologinė 
padange. 

Toji Apolono mašina greitai nusklendė žemyn, genama savo 
pačios sukelto vasariško vėjo, kurio karštos srovės vėsdamos šu- 
kavo mums plaukus, šiaušė antakius, pliaukšėjo kelnių klešnėmis 
mums per blauzdas, išskleidė lyg vėliavą Agatos plaukus priebu- 
tyje. Po minutėlės sraigtasparnis nusileido vidury vejos lyg didžiu- 
lis pamišės kinrožės žiedas, pražiojo savo pilvą, išmetė ant žolės 
įspūdingo dydžio dėže, ir tą pačią akimirką, nepasakęs nei labas, 
nei sudie, šovė atgal į dangų, plakdamas orą dešimčia tūkstančių 
pašėlusių mostų, pakrypo ant šono lyg koks dangiškas dervišas ir 
nulėkė tolyn pademonstruoti savo svaiginančio triuko kam nors 
kitam. 

Kurį laiką mudu su Timočiu tiesiog stovėjome ir stebeilijomės 
į dėžę, bet paskui pamatėme laužtuvą, pritvirtintą prie neobliuotų 
pušinių lentų dangčio, stvėrėme jį ir puolėme laužti, girgždinti, 
plėšti lentas, vieną po kitos. Aš pastebėjau, kad Agata vogčia se- 
ka mus, ir pagalvojau: ačiū Dievui, ačiū Dievui, kad Agata nema- 
tė karsto, kai išėjo mama, jokios dėžės, jokių kapinių, jokios duo- 
bės, tik pamaldas didelėje bažnyčioje, jokios dėžės, jokios dėžės, 
panašios į šilą.../ 

Paskutinė pušinė lenta nulėkė šalin. 

Mudu su Timočiu aiktelėjome. Agata, staiga atsidūrusi tarp 
mūsų, taip pat aiktelėjo. 

Nes didžiulėje dėžėje iš neobliuotų pušinių lentų gulėjo pui- 
kiausias daiktas, apie kokį tik galėjai svajoti ar įsivaizduoti. 

Dėžės viduje buvo geriausia dovana bet kuriam vaikui nuo 
septynerių iki septyniasdešimt septynerių metų. 

Mes užgniaužėme kvapą. O paskui išleidome jį džiaugsmo ir 
susižavėjimo šūksniais. 

Dėžės viduje buvo... 

Mumija. 

O tiksliau, dar tik mumijos karstas, sarkofagas! 

- O, ne! - Timočio akys pritvinko laimės ašarų. 

- Negali būti! - sumurmėjo Agata. 

- Betgi yra, yra! 

- Ji tikrai mūsų? 

- Mūsų! 

- Tai tikriausiai klaida! 

- Taip, jie sugrįš ir pareikalaus grąžinti! 

- One, nė už ką! 

- Žiūrėkite, ar tai tikras auksas?! Tikri hieroglifai! Pačiupinėkite! 

- Leisk man! 

- Visai kaip muziejuje! Kaip muziejuje! 

Mes šūkavome vienas per kitą. Atrodo, kelios ašaros nuriedė- 
jo mano skruostais ir lietaus lašais užtiško ant sarkofago. 

- Oi, nuplaus dažus! 

Agata skubiai nušluostė nuo futliaro lašus. 

O auksinė moters kaukė, išraižyta ant sarkofago dangčio, žvel- 
gė aukštyn į mus su vos pastebima šypsena, ir tai buvo tarsi mū- 
sų pačių džiaugsmo atšvaitas, mūsų staiga sukilusios meilės išpa- 
žinimas - meilės, kuri netikėtai išplaukė į saulėtą paviršių, nors 
mes manėme, kad ji jau amžiams nugrimzdo gelmėn. 

Jos veidas buvo lyg saulė, iškalta gryniausiame aukse, saulė su 
dailia nosimi, su švelnia ir kartu tvirta burna. Bet svarbiausia, jos 
akys, įstatytos į akiduobes, spindėjo dangaus žydrumo, o gal ame- 
tisto ar jūros mėlynumo spalva, o gal jų visų trijų lydiniu. Jos kū- 
ną puošė liūtai, akys ir varnai, o rankos gulėjo sukryžiuotos ant 
auksinės krūtinės: viena auksinė pirštinė gniaužė rimbą, paklus- 
numo simbolį, o kita laikė fantastiško grožio vėdryno žiedą, reiš- 
kiantį paklusimą iš meilės, kai rimbas visai nereikalingas... 

Mūsų akys smalsiai tyrinėjo hieroglifus, ir staiga mes suprato- 
me, visi trys vienu metu: 

- Šitie ženklai, jie juk...! 

- Taip, vištos pėdos! 

- Paukščiai, gyvatės! 

Tie hieroglifai nesekė Praeities pasakų. 

Jie bylojo apie Ateitį. 

Tai buvo pirmoji istorijoje karalienės mumija, kurios sarkofa- 
go rašmenys pasakojo apie tai, kas bus už mėnesio, kas bus kita- 
met, kas bus kitame gyvenime! 

Ji negedėjo praėjusio laiko. 

Ne. Ji sveikino ateinantį laiką, spindinčią monetą, jau nukaltą, 
jau laukiančią, kada ją ištrauks ir panaudos. 

Mes suklupome ant kelių pagarbinti to būsimo laiko. 

Rankos nedrąsiai siektelėjo sarkofago, iš pradžių viena, paskui 
kita, pirštai ėmė lytėti, čiupinėti, glostinėti mįslingus ženklus. 

- Ziūrėkite, žiūrėkite, juk tai aš! Aš šeštoje klasėje! - sušuko 
Agata, kuri dabar buvo penktoje. - Matote mergaitę? Jos plaukai ir 
suknelė visai kaip mano! 

- O čia štai aš dvyliktoje! - pareiškė Timotis, dar toks mažas, bet 
kas savaitę lipantis ant vis aukštesnių kojūkų, vis išdidžiau žirglio- 
jantis jais po kiemą. 

- O čia aš, - tyliai pratariau aš, - koledže. Štai tas vaikinukas su 
akiniais, jau šiek tiek priaugęs viršsvorio. Tikrai aš, velniai rautų! 
- Aš sukikenau. 

Senelės sarkofagas bylojo apie būsimas žiemas, vėjavaikiškus 
pavasarius, rudenis su auksiniais, rudais ir variniais lapais-=mone- 
tomis. O virš viso šito švietė jos pačios saulės simbolis, dievo Ra 

dukters amžinasis veidas, negęstantis šviesulys virš mūsų horizon- 
to, kelrodė žvaigždė mūsų gyvenimo kelyje. 

- Oho! - vienu balsu sušukome mes perskaitę, o paskui dar sy- 
kį perskaitę savo likimo knygą, pasekę mįslingas savo gyvenimo ir 
meilės linijas, išvedžiotas visur aplinkui. - Ohoho! 

O tada visai nesitardami, bet sutartinai, lyg keldami stalą ko- 
kiame spiritistiniame seanse, mes įsikibome į žvilgantį sarkofago 
dangtį, kuris nebuvo pritvirtintas jokiais vyriais, paprasčiausiai už- 
vožtas kaip dubenėlis ant dubenėlio, ir nukėlėme jį į šalį. 

O sarkofago viduje, be abejo, gulėjo tikra mumija! 

Ji buvo labai panaši į atvaizdą dangtyje, tik dar gražesnė, dar 
geidžiamesnė, nes buvo žmogaus pavidalo, be to, apmuturiuota 
naujutėlaičiais drobiniais tvarsčiais, o ne senomis sudūlėjusiomis 
įkapėmis. 

Mumijos veidą dengė tokia pati auksinė kaukė, tik ji buvo jau- 
natviškesnė už pirmąją ir kažkodėl, kad ir kaip bebūtų keista, at- 
rodė išmintingesnė. 

Drobinės juostos, veržiančios jos kojas bei rankas, buvo išra- 
šytos trejopais simboliais: vieni buvo skirti dešimtmetei mergaitei, 
kiti devynmečiui berniukui, treti trylikamečiui paaugliui. 

Po ritinį tvarsčių kiekvienam iš mūsų! 

Mes apstulbę susižvalgėme ir staiga užsikvatojome. 

Nė vienas to balsu nepasakėme - visgi nedera juoktis iš savo 
senelės - bet visi pagalvojome: 

Ji tiesiog paskendusi mumyse! 

Mes nesutrikome. Mums patiko šis “Fantočini" pokštas. Patys 
pagalvokite, argi ne puikus sumanymas - įtraukti vaikus į ceremo- 
niją, leisti jiems patiems viską padaryti? Taigi mes stvėrėme už 
tvarsčių, kiekvienas už savo galo, ir suskatome vynioti stebuklin- 
gąjį serpantiną! 

Veja netrukus virto drobės kalnu. 

Sarkofage gulėjo moteris, laukdama savo valandos. 

- O, ne! - staiga suklykė Agata. - Ji taip pat mirusi! 

Ji šoko bėgti, bet aš ją pagavau. 

- Kvaile tu! Ji nei gyva, nei mirusi. Kur raktelis? 

- Raktelis? 

- Tai žioplė, - pyktelėjo Timas. - Raktelis, kurį tau davė parda- 
vėjas, kad ją prisuktum! 

Bet Agata jau graibėsi pirštais ties palaidinės iškirpte, kur ka- 
bėjo galbūt būsimos naujos religijos simbolis. Nors ir kaip skep- 
tiškai nusiteikusi, mūsų sesuo visą vasarą nešiojosi raktelį ant kak- 
lo, pasikabinusi ant virvelės. Po akimirkos ji jau laikė raktelį pra- 
kaituotame delne. 

- Nagi, - paragino Timotis, - kišk! 

-Kur? 

- Dėl Dievo meilės! Ten, kur sakė tas žmogus - į dešiniąją pa- 
žastį ar į kairiąją ausį. Duokš man! 

Jis stvėrė raktelį ir dusdamas iš nekantrumo ir apmaudo, kad 
pats nežino, kur yra toji rakto skylutė, ėmė grabinėti po mumijos 
galvą ir krūtinę, baksnodamas rakteliu, kol pagaliau, gal instink- 
tyviai, gal juokais, o gal iš nevilties dūrė pro paskutinį įkapių 
sluoksnį tiesiai į bambą. 

Ir staiga: pimmmm! 

Elektrinė Senelė pramerkė akis! 

Kažkas jos viduje suūžė, suzvimbė, tarsi Timas būtų pataikęs 
lazda į širšių lizdą. 

- Oi, - aiktelėjo Agata, tik dabar supratusi, kad Timas pasikėsi- 
no įjos pareigas. - Atiduok! 

Ji išplėšė raktą Timui iš rankos. 

Senelės šnervės krustelėjo! Atrodė, ji tuoj iškvėps garų tumulą 
ar ugnies pliūpsnį! 

- Ir aš noriu! - riktelėjau aš, čiupau raktą ir ...pasukau! 

Gražiosios moters lūpos prasivėrė. 

- Aš! 

- Aš! 

- Aš! 

Staiga senelė atsisėdo. 

Mes atšokome atatupsti. 

Mes supratome, kad tai mes, mes, mes patys davėme jai gy- 
vybę. 

Ji gimė, ji gimė! 

Senelė pasukiojo galvą, pamirksėjo akimis, prasižiojo. Ir pir- 
miausia, ką ji padarė... 

Ji nusijuokė. 

Ir mes, dar prieš akimirką traukęsi atbuli, dabar ėmėme link- 
ti artyn, privilioti to netikėto garso, kaip vilioja apžavėtus žiūro- 
vus gyvačių pilna duobė. 

Tai buvo tikras juokas, sodrus ir širdingas. Jis nesityčiojo iš 
mūsų, jis sveikino mus. Jis tarsi sakė: šis jūsų pasaulis, aišku, yra 
keistas, laukinis, kartais tiesiog absurdiškas, bet vis dėlto jame ga- 
lima gyventi. Aš neiškeisiu jo į jokį kitą. Neturiu jokio noro vėl už- 
migti ir grįžti ten, iš kur atėjau. 

Senelė pabudo. Mes ją pažadinome. Ir jai beliko tik džiaugs- 
mingai įžengti į gyvenimą. 

Ir ji žengė. Ji išlipo iš sarkofago, nusimetė įkapes, žingtelėjo į 
priekį, delnu brūkštelėjo per drabužius, lygindama raukšleles, ir 
apsidairė aplinkui, tarsi ieškodama veidrodžio. Ir rado. 

Savo atspindžius mūsų akyse. 

Tikriausiai Senelei patiko tai, ką ji ten pamatė. Nes jos juokas 
virto nuostabos pilna šypsena. 

Agata, pamačiusi ją gimstant, vėl paspruko į priebutį. 

Elektrinė Būtybė apsimetė to nepastebėjusi. 

Ji lėtai pasisuko į žalią veją palei ūksmingą gatvę, dairydama- 
si aplinkui savo naujomis akimis, o jos šnervės virpėjo, tarytum ji 

iš tiesų traukė į plaučius orą. Ji atvirai gėrėjosi savo pirmąja die- 
na Rojaus sode ir neketino sugadinti viso malonumo, atsikąsda- 
ma obuolio... 

Senelės žvilgsnis įsmigo į mano brolį. 

- Tu tikriausiai esi...? 

- Timotis. Timas. 

- O tu esi...? 

- Tomas, - atsakiau aš. 

Na, argi jie ne gudruoliai, tie žmonės iš “Fantočini"? Juk jie Ži- 
nojo mūsų vardus. Ir fi žinojo. Bet Senelei buvo nurodyta apsi- 
mesti, kad ji nežino. Kad mes pasijustume mokytojais, kad patys 
atseit visko ją išmokytume - to, ką ji jau ir taip žinojo! Sauniai su- 
galvota. 

- Atrodo, turėtų būti dar vienas berniukas? - paklausė moteris. 

- Mergaitė! - šūktelėjo paniekos kupinas balsas iš priebučio. 

- Ak, taip, mergaitė, vardu Alisija...? 

- Agata! - Balse iš priebučio skambėjo teisuoliškas pyktis. 

- Na, žinoma, Aldžernona. 

- Agata! - Mūsų sesuo iškišo galvą ir vėl paslėpė išraudusį 
veidą. 

- Agata, - pakartojo moteris - meiliai, bet ne per daug jausmin- 
gai. - Ką gi, Agata, Timoti, Tomai, leiskite man pasižiūrėti į jus. 

- Ne, - sušukome mudu su Timu, - tai tu leisk mums pažiūrė- 
ti į tave. Oho... 

Žodžiai užstrigo mums gerklėse. 

Mes priėjome arčiau. 

Mes lėtai apėjome aplink Senelę, sukdami ratu palei jos teri- 
torijos ribas. O jos teritorija baigėsi ten, kur jau nebesigirdėjo šil- 
to vasariško bičių avilio dūzgimo. Nes būtent tokį garsą skleidė 
mūsų Senelė. Tai buvo jos išskirtinė ypatybė. Su ja visada būda- 
vo vasara, ankstyvas liepos rytas, kai pasaulis nubunda tobuloje 
harmonijoje, kai viskas aplinkui suderinta, viskas proporcinga. 
Netgi dar neatmerkęs akių, jau Žinai, kad diena bus būtent tokia. 
Nori, kad dangus būtų tavo mėgstamiausios spalvos - jis toks ir 
bus. Nori, kad saulė, prasiskverbusi pro medžių lapus, nunertų 
ant vešlios pievos kilimą iš šviesos ir šešėlių raštų - ji nuners. Bi- 
tės, pakirdusios anksčiausiai už visus, jau spėjo išlėkti ir parlėk- 
ti, vėl išlėkti į lankas ir sugrįžti auksiniais skraidančiais pūkeliais, 
pasipuošusios žiedadulkių epoletais, varvindamos žemėn nekta- 
rą. Girdi, kaip jos lekia? pakimba ore? šneka savąja šokio kalba? 
pasakoja, kur ieškoti tų saldžiųjų gumų, to sirupo, nuo kurio lo- 
kiai ima šėlti ir trypti nerangius džiaugsmo šokius, nuo kurio ber- 
niukai raičiojasi sultyse, apie kurias nekalbama, o mergaitės pašo- 
kusios iš lovų akies krašteliu žvilgčioja į savo nuogus glotnius lyg 
delfinų kūnus, švytinčius šiltame ore, amžiams sustingusius veid- 
rodžio stiklo žybtelėjime. 

Štai tokias mintis žadino mumyse mūsų elektroninė draugė tą 
ypatingąjį vidurdienį ant vešlios vejos. 

Ji traukė mus, viliojo, kerėjo, versdama šokti aplink ją ratu, ra- 
gindama prisiminti tai, ko neįmanoma prisiminti - tokia reikalin- 
ga mums, ypač dabar, kai jau paragavome jos dėmesio. 

Mums - tai Timočiui ir man. 

Agata vis dar slėpėsi priebutyje. 

Bet jos galva lyg gėlės žiedas kyšojo virš turėklų, o akys sekė 
viską, ką mes darėme ir ką kalbėjome. 

O kalbėti pirmasis pradėjo Timas, pagaliau iškvėpęs: 

- Akys.... tavo akys... 

Jos akys buvo nepaprastai gražios. 

Dar gražesnės už dangaus žydrumo akis ant sarkofago dangčio 
ir ant kaukės, kuri dengė jos sutvarstytą veidą. Pačios nuostabiau- 
sios akys pasaulyje žvelgė į mus, ramiai švytėdamos. 

- Tavo akys, - iškvėpė Tomas, - yra /ygiai tokios pat spalvos 
kaip... 

- Kaip kas? 

- Kaip mano mėgstamiausi stikliniai rutuliukai. 

- Argi gali būti kas nors gražiau už stiklinius rutuliukus? - pak- 
lausė Senelė. 

Atsakymas buvo vienareikšmis: negali. 

Senelės žvilgsnis nusklendė skaidriu oru, slysdamas mano au- 
simis, nosimi, smakru. 

- Na, o tu, ponaiti Tomai? 

- Ką aš? 

- Ar mudu būsime draugai? Pats supranti, mudu turime būti 
draugai, jei ketiname kitamet gyventi po vienu stogu... 

- Aš... - pradėjau aš ir nutilau. 

- Tu, - tarė Senelė, - esi kaip tas šunelis, kuriam baisiausiai no- 
risi loti, bet dantys sulipę. Ar esi kada davęs šuniui tąsių saldainių? 
Tai labai juokinga, bet kartu ir liūdna. Juokiesi, bet nekenti savęs 
už tai, kad juokiesi. Verki, puoli gelbėti šunelio ir vėl juokiesi, kai 
pagaliau pasigirsta pirmas amtelėjimas. 

Aš trumpai amtelėjau nusijuokdamas: prisiminiau tą šunelį ir 
tą dieną, kai sušėriau jam tąsų saldainį. 

Senelė pasisuko ir pamatė mano senąjį aitvarą, gulintį ant Žžo- 
lės. Ji iš karto suprato, kas negerai. 

- Virvelė nutrūkusi. Ne. Pasimetė pati ritė su virvele. O be jos 
aitvaro nepaleisi. Tuoj, pažiūrėsime. | 

Senelė pasilenkė. Mes nežinojome, ką ir begalvoti. Ar gali ro- 
botas paleisti mums aitvarą? Senelė atsitiesė, laikydama aitvarą 
rankose. 

- Lėk, - tarė ji aitvarui lyg paukščiui. 

Ir aitvaras nulėkė. 

Vienu grakščiu, plačiu mostu Senelė paleido jį pavėjui. 

Ji ir aitvaras buvo nedaloma visuma. 

Nes nuo Senelės smiliaus galo iki aitvaro rėmo tęsėsi plonytis 
spindintis siūlas, vos įžiūrimas lyg voratinklio gija ar meškerės va- 

las, kuris leido aitvarui pakilti per šimtą, ne, per tris šimtus, ne, 
per tūkstantį pėdų nuo žemės, į svaigias vasaros aukštybes. 

Timotis šaukė. Agata, plėšoma prieštaringų norų, taip pat šūk- 
telėjo nuo prieangio. O aš, suaugęs trylikametis, nors ir kaip sten- 
giausi atrodyti abejingas, vis tįsau į aukštį, tįsau ir jutau, kaip ver- 
žiasi šūksnis iš mano plaučių, kol jis galiausiai išsiveržė. Aš šūka- 
lojau ir vapėjau kažką apie tai, kaip aš norėčiau turėti tokį pirštą, 
iš kurio kaip iš ritės galėčiau leisti virvelę, ir mano aitvaras pakiltų 
aukštai aukštai į dangų. 

- Jei manai, kad tai aukštai, - atsiliepė mūsų Elektroninė Būty- 
bė, - žiūrėk, kas bus toliau! 

Skaidri virvelė sušnypštė, sugaudė, sušvilpė, uždainavo. Aitva- 
ras pakilo į orą dar per tūkstantį pėdų, paskui dar per tūkstantį, 
kol iš jo liko tik raudonas konfeti taškelis. Ten jis smagiai žaidė su 
vėjais, nešiojančiais apie pasaulį reaktyvinius lėktuvus ir keičian- 
čiais orą kitame būties lygmenyje... 

- Tai neįmanoma! - sušukau aš. 

- Įmanoma. - Senelė ramiai stebėjo, kaip iš jos piršto tįsta ne- 
sibaigiantis siūlas. - Tai netgi visai paprasta. Specialus skystis pirš- 
to viduje, visai kaip voro liaukose. Ore jis sustingsta, ir štai jums 
tvirtas siūlas... 

Kai aitvaras tapo mažesnis už taškelį, mažesnis už dulkelę ties 
dievų akiračio riba, kaip sako senieji išminčiai, Senelė, net negrįž- 
telėjusi per petį, net nežvilgtelėjusi priebučio pusėn, kad neįžeis- 
tų žvilgsniu, staiga paklausė: 

- O tu, Abigaile? 

- Agata! - atrėžė piktas balsas. 

O išmintingoji moterie, tu sugebėdavai nekreipti dėmesio į 
akimirkos pykčius! 

- Agata, - pakartojo Senelė, ne per daug globėjiškai, ne per 
daug nerūpestingai - maždaug per vidurį. - Kaipgi man su tavimi 
susidraugauti? 

Kalbėdama Senelė nutraukė siūlą, triskart apvyniojo jį man 
apie pirštą, ir aš staiga pasijutau pririštas prie dangaus ilgiausia, 
kartoju, ilgiausia žmonijos istorijoje aitvaro virve! Galiu įsivaiz- 
cdluoti, kas bus, kai parodysiu ją savo draugams! - pamaniau. Jie 
pažaliuos! Jie taps žali kaip neprinokę obuoliai! 

- Kaip, Agata? 

- Niekaip! - atsakė Agata. 

- Niekaip... - pakartojo aidas. 

- Betgi turi būti kažkoks būdas... 

- Mes niekada nesusidraugausime! - pareiškė Agata. 

„ Niekada nesusidraugausime... - atsiliepė aidas. 

Mudu su Timočiu krūptelėjome. Iš kur sklinda tas aidas? Net 
Agata nustebusi kilstelėjo antakius virš priebučio turėklų. 

Mes atsigręžėme ir pamatėme. 

Senelė stovėjo, sudėjusi delnus lyg jūros kriauklę, ir iš tos 
kriauklės sklido aidas. 

- Niekada... nesusidraugausime... 

Ir dar kartą vos girdimas, tilstantis “...draugausime..." 

Mes pakreipėme galvas įsiklausydami. 

Tai yra mudu su Timočiu pakreipėme galvas. 

- Ne! - išrėkė Agata, puolė į namo vidų ir užtrenkė paskui sa- 
ve duris. 

- Draugausime... - atkartojo aidas iš rankų kriauklės. - Ne. 

Ir kažkur toli, kažkokios vidinės jūros pakrantėje, tyliai pokš- 
telėjo uždaromos durys. 

Tokia buvo pirmoji diena. 

Paskui buvo antroji diena, žinoma, ir trečioji, ir ketvirtoji. Se- 
nelė skriejo milžinišku ratu, mudu su Timočiu, jos planetos, su- 
komės apie centrinę šviesą, o Agata pamažu, palengva artėjo link 
mūsų, jei ne bėgioti su mumis, tai bent vaikščioti, jei ne girdėti, 
tai bent klausytis, jei ne matyti, tai bent stebėti, jei ne paliesti, tai 
bent siekti. 

Šiaip ar taip, po pirmos savaitės ji jau nebesislėpdavo nuo mū- 
sų, bet stoviniuodavo tarpduryje ar sėdėdavo krėsle kiek tolėliau 
po medžiais, o jei mes eidavome iškylauti, sekdavo iš paskos, at- 
silikusi per dešimt žingsnių. 

O Senelė? Ji tiesiog laukė. Niekada neragindavo Agatos, net ne- 
mėgino jos skubinti. Senelė ramiai sau ruošė valgį, kepė abriko- 
sų pyragus, o paskui nerūpestingai palikdavo maistą tai šen, tai 
ten, lyg masalą smaližėms mergaitėms. Po valandos lėkštelės tik- 
rai būdavo tuščios, pyragėliai ir bandelės suvalgyti, o Agata, aišku, 
be jokių ačiū ir panašiai čiuoždavo žemyn laiptų turėklais su tru- 
pinių ūsais ant viršutinės lūpos. 

Na, o mudu su Timu... Mes nuolat vydavomės savo Elektrinę 
Senelę į kalvos viršūnę, o kai pagaliau užkopdavome ant keteros, 
ji jau būdavo šlaito apačioje ir kviesdavo mus žemyn. 

O nuostabiausia, keisčiausia, puikiausia ir Žaviausia buvo tai, 
kad Senelė visiems mums skirdavo vienodai dėmesio. 

Ji klausydavosi, ji iš tiesų klausydavosi visko, ką mes sakydavo- 
me, ji įsimindavo kiekvieną skiemenį, žodį, sakinį, mintį ar bep- 
rotišką idėją. Mes žinojome, kad joje saugomos visos mūsų die- 
nos ir kad panorėję bet kuriuo metu galime sužinoti, ką pasakė- 
me X dieną, X valandą, X sekundę; tereikia nurodyti tą X, ir Se- 
nelė tučtuojau išpyškins arba komiškai sudainuos, jei bus toks pa- 
geidavimas, ką mes tuo metu darėme ar sakėme. 

Kartais mums šaudavo į galvą ją patikrinti. Sykį kažką entuzias- 
tingai taukšdamas apie nieką, aš staiga nutilau, įsmeigiau akis į Se- 
nelę ir paklausiau: 

- Ką aš dabar pasakiau? 

- Tu a-a... 

- Nagi, nagi, sakyk! 

- Atrodo, - Senelė suskato naršyti po savo rankinę, - atrodo, tu- 
rėtų būti čia. - Ir ištraukusi kažką iš rankinės gelmių, ištiesė man. 

- Vaje, tai juk kiniškas “likimo sausainis"! 

- Ką tik iškeptas, dar karštas. Pralaušk jį! 

Sausainis beveik degino rankas. Aš pralaužiau kevalėlį ir iš- 
krapščiau iš vidaus šiltą popieriaus ritinėlį, kur buvo parašyta: 

-“... viso Vakarų regiono dviračių čempionatas! Ką aš dabar pa- 
sakiau? Nagi, nagi, sakyk!" 

Aš net išsižiojau. 

- Kaip tu tai padarei? 

- Tai mano maža paslaptis. Vieninteliai kiniški “likimo sausai- 
niai", pranašaujantys Tai, Kas Ką Tik Buvo. Nori dar vieno? 

Aš pralaužiau antrąjį sausainį ir perskaičiau: 

- “Kaip tu tai padarei?" 

Tada susigrūdau sausainius kartu su rašteliais į burną ir eida- 
mas sukramčiau. 

- Na? 

- Tu talentinga kepėja, - atsakiau. 

Ir mes juokdamiesi nubėgome toliau. 

Ir tai buvo dar viena nuostabi mūsų Senelės savybė. 

Ji mokėjo vytis. 

Senelė niekada nesistengdavo laimėti lenktynes, niekada neiš- 
siverždavo į priekį - tiesiog risnodavo iš paskos, kad neužgautų 
berniukiškos savimeilės. Jeigu mergaitė lenkia tave ar skuodžia ša- 
lia, tai sunku ištverti. Bet mergaitė, atsilikusi per porą žingsnių - 
tai visai pakenčiama. 

Mudu su Senele dažnai šitaip bėgiodavome, aš priekyje, ji iš 
paskos, plepėdami po mylią per minutę. 

Bet dabar turiu jums atskleisti pačią puikiausią mūsų Senelės 
ypatybę. 

Aš galėjau jos taip niekada ir nepastebėti, jei nebūčiau pada- 
ręs keleto Senelės nuotraukų, o paskui palyginęs jas su Timočio 
darytomis nuotraukomis. 

Pamatęs tas nuotraukas, iššokusias iš mūsų žaibiškųjų “Brau- 
nių", tučtuojau pasiunčiau besispyriojančią Agatą dar sykį nufoto- 
grafuoti Senelę. 

Tada susirinkau visus Senelės atvaizdus ir užlipau į antrą aukš- 
tą. Man reikėjo pagalvoti. Aš niekada nepasakojau Timočiui ir Aga- 
tai, ką jose pamačiau. Nenorėjau sumenkinti atradimo žavesio. 

Nuėjęs į savo kambarį, išdėliojau nuotraukas priešais save ir 
ėmiau samprotauti: 

- Kiekvienoje nuotraukoje Senelė atrodo kitokia! 

- Kitokia? - paklausiau savęs. 

- Būtent. Štai, žiūrėk. 

Aš sukeičiau nuotraukas vietomis. 

- Štai Senelė šalia Agatos. Ir čia ji panaši į... Agatą! 

- O čia, greta Timočio, ji panaši į Timotį! 

- O šitoje, paskutinėje nuotraukoje, kur ji bėga su manimi, o 
dangau! ji tokia pat baisi, kaip ir aš/ 

Aš priblokštas atsisėdau. Nuotraukos pabiro ant grindų. 

Aš puoliau jas rinkti, dėlioti, kaitalioti vietomis, sukioti aukš- 
tyn kojomis ir atgal. Taip. Kad tave šunys, taip! 

O, mūsų protingoji Senelė! 

O, gudrieji “Fantočini" lėlininkai! 

Gudresni už gudriausius, geresni už geriausius, kilnesni už kil- 
niausius... 

Netardamas daugiau nė žodžio, aš atsistojau ir nulipau laiptais 
žemyn, kur Agata su Senele taikiai sprendė algebros namų užduo- 
tis. Na, jei ne taikiai, tai bent jau atviro karo požymių nesimatė. 
Senelė vis dar laukė, kol Agata ateis į protą. Ir niekas nežinojo, ku- 
rią dieną ir kuriais metais tai įvyks ir kaip padaryti, kad toji diena 
ateitų greičiau. O tuo tarpu... 

Man įžengus į kambarį, Senelė atsisuko. Aš sekiau jos veido iš- 
raišką stebėdamas, kaip ji atpažįsta mane. Ar tik man nepasirodė, 
kad jos akių spalva šiek tiek, vos pastebimai pasikeitė? Ir kad po 
plonyte oda šiek tiek smarkiau supulsavo kraujas, ar ką jie ten pila 
į robotų vidų, plūstelėdamas į skruostus ir lūpas? Aš, matote, esu 
iš prigimties raudonskruostis. Ar tik Senelė nemėgina tapti panaši 
į Mane, man pasirodžius kambaryje? O jos akys? Stebėdamos dir- 
bančią Agatą-Abigailę-Aldžernoną, jos lyg ir buvo žydros kaip Aga- 
tos, o ne mėlynos kaip mano. 

Bet labiausiai mane domino, ar tomis akimirkomis, kai Sene- 
lė kreipdavosi į mane sakydama: “Labas vakaras" arba “Ar jau pa- 
ruošei namų darbus, mano berniuk?" - jos skruostikauliai nekils- 
telėdavo po veido oda, suteikdami veidui kitokią rasinę formą? 

Mat, reikia pasakyti, mes šeimoje esame trijų rūšių. Agata su 
savo ilgais arkliškais kaulais - tipiška anglė, kuri užaugusi medžios 
lapes; ji paveldėjo iš tėvo grynaveislio žirgo žvilgsnį, prunkštimą, 
nartų būdą ir kūno sudėjimą. Jos kaukolė ir dantys grynai angliš- 
ki, jei tik marga mūsų salos istorija leidžia kalbėti apie rasės gry- 
numą. 

Timotis jau kitoks: jo gyslomis teka itališkas kraujas, paveldė- 
tas iš mamos, kurios mergautinė pavardė buvo Mariano. Mūsų Ti- 
mas tamsiaodis, tamsiaplaukis, smulkių kaulų ir liepsningomis 
akimis, kurios kada nors pavers pelenais ne vienos damos širdį. 

(O) štai aš esu slavas. Būtent savo tėvo senelio motinai, kadai- 
se atvykusiai iš Vienos, turėčiau būti dėkingas už aukštus amžinai 
įraudusius skruostikaulius, įdubusius smilkinius, iš kurių gali vyną 
semti, ir plačią lyg stepių klajoklio nosį, kuri, nors ir pasislėpusi 
už šeimos pavardės, visgi atrodė labiau totoriška negu škotiška. 

Taigi, patys suprantate, aš lyg užkerėtas stebėdavau Senelę, 
mėgindamas įžiūrėti, kaip keičiasi jos veidas: kalbant su Agata, jos 
skruostikauliai ištįsdavo lyg arklio, šnekant su Timočiu, jos pro- 
filis užaštrėdavo lyg lenktasnapio florentietiško varno, o kai pasi- 
sukdavo į mane, nematomi plastikiniai iškilumai virš skruostų stai- 

ga išryškėdavo, ir prieš mane jau stovėdavo pati Jekaterina Di- 
džioji. 

Aš niekada nesužinosiu, kaip “Fantočini" pavyko pasiekti tokių 
neitikėtinai subtilių transformacijų, bet aš ir nenoriu žinoti, nie- 
kada nenorėjau. Man buvo gana nuolat matyti šilumą ir meilę 
kiekviename Senelės judesyje, kiekviename kūno kryptelėjime, 
kiekviename žvilgsnyje: nematomos jos veido detalės, konstruk- 
cijos, mazgai, nosies pagrindas, skulptūriškas smakras, žodžiu, vis- 
kas buvo pagaminta iš plastiško metalo, minkšto kaip vaškas, vi- 
suomet šilto, nuolat kintančio - taip, kad išreikštų meilę. Tai bu- 
vo kaukė, bet kiekvienam iš mūsų - vis kita. Šai ji eina per kam- 
barį, lengvai paliečia vieną vaiką, o po jos veido oda jau vyksta ste- 
buklingi pokyčiai, ir kol ji pasiekia kitą vaiką, pavirsta tikra žo vai- 
ko motina, žvelgiančia į savo kūdikį tokiu pačiu kaip jo veidu. 

Na, o jeigu mes visi trys būdavome drauge ir tarškėdavome 
vienu metu, vienas per kitą? Ką gi, tada tie paslaptingi, stebuklingi 
pokyčiai būdavo visai nežymūs, visai nepastebimi. Ir tik aš, vyriau- 
siasis, juos matydavau, nes tyčia juos sekdavau, nepaliaudamas 
žavėtis. 

Man niekada nesinorėjo patekti kitapus šių magiškų scenų. 
Man buvo gana pačių iliuzijų. Man buvo nesvarbu, kad Senelės 
meilė tėra tik cheminės reakcijos rezultatas. Svarbu, kad jos 
skruostus užlieja pasitenkinimo raudonis, akys žaižaruoja ir švy- 
ti, rankos tiesiasi į mus, apkabina, priglaudžia... 

Visus mus, išskyrus Agatą, kuri spyriojosi iki pat galo. 

- Agamemnona... - šaukdavo Senelė. 

Tai jau tapo įprastu žaidimu. Net Agata nebepykdavo, tik ap- 
simesdavo, jog pyksta. Tomis akimirkomis ji jausdavosi pranašes- 
nė už tariamai tobulą mašiną. 

- Agamemnona! - sykį niekinamai prunkštelėjo ji. - Kokia gi tu k... 

- Kvaiša? - paklausė Senelė. 

- Aš šito nesakau. 

- Bet galvoji, mano brangioji Agonista Agata... Deja, aš turiu be- 
galę trūkumų, o didžiausias iš jų tai, kad nuolat maišau vardus. 
Tomą pavadinu Timu, o Timotį tai Tobiju, tai Tomatu... 

Agata nusijuokė. Ir tada Senelė padarė vieną iš savo labai re- 
tų klaidų. Ji ištiesė ranką ir švelniai patapšnojo mūsų seseriai per 
petį. Agata-Abigailė-Alisa pašoko lyg įgelta. 

Agata-Agamemnona-Alkibiada-Alegra-Aleksandra-Alison spruko 
į savo kambarį. 

- Man atrodo, - vėliau pareiškė Timotis, - ji taip elgiasi todėl, 
kad Senelė jai pradeda patikti. 

- Plepalainė, - atšoviau aš. 

- Iš kur prisirinkai tokių žodelyčių? 

- Vakar vakare Senelė skaitė man Dikensą. Plepalainė. Šuns po- 
teriai. Niekai. Prakeikimas. Kad tave šunys. Tu per daug protingas 
savo amžiui, brolau Timai. 

- Aha, protingas. Čiagi ir kvailiui aišku - kuo labiau Agata myli 
Senelę, tuo labiau nekenčia pati savęs už tai, kad ją myli. O kuo 
labiau visa šita painiava ją gąsdina, tuo labiau ji nekenčia Senelės. 

- Argi galima sykiu mylėti ir neapkęsti? 

- Tai kvailys. Aišku, galima. 

- Šitaip galima ir visai susipainioti. Mano manymu, pradedi ne- 
kęsti žmogaus tada, kai jo akivaizdoje jautiesi nuogas, ta prasme, 
permatomas, aiškus kaip ant delno. Taip jau yra gyvenime. Negali 
tiesiog mylėti žmogaus, turi MYLĖTI su begale šauktukų. 

- O tu taip pat per daug protingas - kaip tokiam kvailiui, - nu- 
sišaipė Timas. 

- Didžiai dėkingas. 

Ir aš nuėjau stebėti, kaip Senelė vėl atsitraukia į pradinę po- 
ziciją dvikovoje su mergaite kuo-ji-vardų.... 

() kokie pietūs būdavo mūsų namuose! 

Tai visuomet būdavo kažkas nauja, tačiau visuomet atrodyda- 
vo, kad šį patiekalą mes kažkada jau ragavome - dar viena efektin- 
ga “Fantočini" gudrybė. Senelė niekada neklausdavo mūsų, ką ga- 
minti pusryčiams ar pietums, nes vaikai niekuomet nežino, ko no- 
ri, O jeigu jiems pats iš anksto pasakai, ką gaminsi, tuoj puola 
prieštarauti. Visi tėvai gerai žino, kaip sunku kasdien kovoti šį tylų 
karą ir kasdien laimėti. O mūsų Senelė mokėdavo laimėti, nesi- 
puikaudama savo pergale. 

- Paslaptingieji Pusryčiai Numeris Devyni, - sakydavo ji, staty- 
dama dubenį ant stalo. - Tikras jovalas, bijau, kad nenorėsite net 
paragauti, aš pati virdama vos neapsivėmiau! 

Ir mes, mintyse stebėdamiesi, ar gali robotą pykinti, nekantriai 
laukdavome, kada galėsime pradėti tuštinti lėkštes. 

- Nevalgomieji Priešpiečiai Numeris Septyniasdešimt Septyni, 
- pranešdavo Senelė. - Pagaminti iš plastikinių maišelių, petražo- 
lių ir kramtomosios gumos nuo teatro kėdžių dugnų. Pavalgę bū- 
tinai išsivalykite dantis, antraip visą dieną jausite burnoje nuodų 
skonį. 

Ir mes pešdavomės tarpusavyje dėl papildomos porcijos. 

Kai ateidavo metas valgyti, net Abigailė-Agamemnona-Agata 
prislinkdavo arčiau ir sukdavo ratus aplink stalą. O tėtis labai grei- 
tai priaugo trūkstamus dešimt svarų, ir jo skruostai pagaliau atga- 
vo sveiką spalvą. 

Kai Agata neateidavo valgyti, Senelė palikdavo padėklą su pie- 
tumis jai prie durų, įsmeigusi į keptą obuolį vėliavėlę su kauko- 
le ir sukryžiuotais kaulais. Užtekdavo tik pastatyti padėklą ant 
grindų, ir po minutės jis išnykdavo. 

Kartais Abigailė A. Agata vis dėlto pasirodydavo per pietus: pri- 
šokdavo prie stalo, kaptelėdavo porą trupinių nuo lėkštės ir vėl 
lėkdavo lauk. 

- Agata! - šaukdavo tada tėtis. 

- Ne, nereikia, - sakydavo Senelė. - Kada nors ji vis tiek ateis ir 
atsisės prie stalo. 

- Kas gi jai darosi? - kartą neištvėręs paklausiau aš. 

- Ji visai kvaištelėjo, štai kas, - pareiškė Timotis. 

- Ne, ji bijo, - atsakė Senelė. 

- Tavęs? - nustebau aš. 

- Ne tiek manęs, kiek to, ką aš galiu padaryti, - paaiškino ji. 

- Tu juk nepadarysi jai nieko blogo. 

- Taip, bet Agata tuo netiki. Turime palaukti, kol ji supras, kad 
jos baimė neturi pagrindo. Jeigu paaiškės, kad aš klystu, ką gi, to- 
kiu atveju aš pati save išmesiu į sąvartyną. 

Už durų pasigirdo prislopintas kikenimas - Agata slėpėsi kori- 
doriuje. 

Prikrovusi visiems pilnas lėkštes, Senelė atsisėdo gale stalo 
priešais tėvą ir apsimetė, kad valgo kartu su mumis. Aš taip nie- 
kada ir neišsiaiškinau, nenorėjau aiškintis, ką ji paskui darydavo 
su prarytu maistu. Senelė buvo burtininkė. Maistas tiesiog pranyk- 
davo joje. 

Sykį mums valgant, tėvas nustebęs šūktelėjo: 

- Kartą aš jau valgiau šį patiekalą! Paryžiuje, mažame restora- 
nėlyje šalia Les Deux Magots, prieš dvidešimt, ne, prieš dvidešimt 
penkerius metus! - Ir jo akys netikėtai pritvinko ašarų. 

- Kaip tau pavyksta tai padaryti? - galiausiai paklausė jis, nuleis- 
damas šakutę bei peilį ir įdėmiai žvelgdamas per stalą į tą nuos- 
tabųjį kūrinį, mašiną... o gal moterį? 

Senelė atlaikė jo žvilgsnį ir mūsų žvilgsnius, paprasčiausiai pri- 
imdama juos, kaip priimamos dovanos. 

- Aš esu gavusi daug visokiausių dalykų, kad galėčiau atiduoti 
juos jums, - švelniai atsakė ji. - Aš pati nesuvokiu, jog duodu, bet 
procesas vis tiek vyksta. Jūs klausiate, kas aš tokia? Aš mašina. Bet- 
gi jūs ir patys suprantate, kad mašina mašinai nelygu, ar ne tiesa? 
Aš esu visi tie Žmonės, kurie mane sugalvojo, sukūrė ir paleido į 
pasaulį. Taigi aš esu Žmonės. Aš esu tai, kuo jie norėjo būti, bet 
netapo, ir todėl sukūrė didelį vaiką, stebuklingąjį žaislą, įkūniju- 
sį jų svajones. 

- Keista, - tarė tėtis. - Kai aš buvau vaikas, visi protestavo prieš 
mašinas. Mus tikino, kad mašinos žalingos, kad jos neša vien blo- 
gį, kad jos gali nužmoginti žmogų... 

- Taip, kai kurios mašinos išties žalingos. Tai priklauso nuo to, 
kokiam tikslui jos sukurtos. Nuo to, kokiam tikslui jos naudoja- 
mos. Spąstai lokiams - taip pat mašina, paprasčiausias mechaniz- 
mas, pritaikytas stverti, laikyti, Iuošinti. Šautuvas irgi yra mašina, 
mašina, kuri žeidžia ir žudo. Bet aš juk ne spąstai. Ir ne šautuvas. 
Aš esu robotas senelė, vadinasi, daugiau negu mašina. 

- Kaip gali būti daugiau, negu atrodai? 

- Zmogus niekada neprilygsta dydžiu savo idėjai. Iš to išplau- 
kia, kad mašina, įkūnijanti idėją, yra didesnė už žmogų, ją sukū- 
rusį. Ir kas gi čia bloga? 

- Man visai galva apsisuko, - pareiškė Timotis. - Paaiškink iš 
naujo. 

- O, dangau, - atsiduso Senelė. - Negaliu pakęsti filosofinių dis- 
kursų ir ekskursų į estetikos sritį. Na, gerai, paaiškinsiu kitaip. 
Zmogus meta šešėlį ant vejos, teisingai, ir tas šešėlis vis tįsta. Ir 
žmogus visą gyvenimą stengiasi atitikti savo šešėlį. Bet šešėlis vi- 
sada ilgesnis. Tik patį vidurdienį tu gali apsiauti savo paties še- 
šėlio batus, užsivilkti savo puikiausią šešėlinį kostiumą, bet tik ke- 
lioms minutėms. Tačiau dabar, mūsų amžiuje, mes turime galimy- 
bę įgyvendinti savo Puikiąsias Idėjas, įkūnydami jas mašinose. Ir 
todėl mašinos tampa daugiau negu mašinomis. Ar aišku? 

- Kol kas aišku, - atsiliepė Timas. 

- Na, argi kino kamera ir projektorius nėra daugiau negu ma- 
šinos? Tai daiktai, mokantys sapnuoti. Kartais tai gražūs sapnai, 
kartais baisūs. Būtų neteisinga vadinti juos tiesiog mašinomis, nejį- 
vertinant jų privalumų. 

- Supratau! - šūktelėjo Timas ir nusijuokė, patenkintas savo 
supratingumu. 

- Jei taip, - įsiterpė tėvas, - tave tikriausiai sukūrė žmogus, my- 
lėjęs mašinas ir nekentęs Žmonių, tvirtinusių, jog visos Mašinos 
blogos ir žalingos. 

- Teisingai, - sutiko Senelė. - To žmogaus vardas - Gvidas Fan- 
točinis. Jis išaugo tarp mašinų. Ir daugiau nebegalėjo taikytis su 
klišėmis ir šablonais. 

- Klišėmis ir šablonais? 

- Su tomis melagystėmis, kurias kalba Žmonės, mėgindami pa- 
teikti jas kaip absoliučias tiesas. Žmogus negali skraidyti. Tai bu- 
vo šabloninė tiesa, kalama žmonėms į galvas tūkstančius mėtų, ir 
tik prieš keletą dešimtmečių paaiškėjo, kad tai melas. Žemė yra 
plokščia; jei atsistosi ant jos krašto - nukrisi, ir tave prarys drako- 
nas. Taip pat kadaise buvęs populiarus melas, kurį paneigė Ko- 
lumbas. Na, o kiek kartų per savo gyvenimą jūs girdėjote sakant, 
kokios žiaurios, nežmoniškos yra mašinos? Kiek protingų, mielų 
žmonių jums porino tą pačią nuvalkiotą tiesą, kuri iš tiesų yra gry- 
nas melas? Atseit, visos mašinos yra šaltos, bukos, nuožmios. 

Šiame tvirtinime yra dalelė tiesos. Bet tik dalelė. Gvidas Fanto- 
činis tai suvokė. Ir tas suvokimas išvedė jį iš proto, kaip ir daugelį 
panašių žmonių. Jis galėjo, aišku, ir likti bepročiu iki pat savo die- 
nų galo, bet jis padarė tai, ką privalėjo padaryti: jis ėmėsi kurti 
mašinas, įrodančias anos įsišaknijusios melagystės nepagrįstumą. 

Fantočinis žinojo, kad mašinoms svetimos moralės sąvokos: 
jos negali būti nei geros, nei blogos. Bet nuo to, kaip ir kam jūs 
kursite mašinas, priklausys, geri ar blogi bus žmonės, kurie jomis 
naudosis - vyrai, moterys ir vaikai. Pavyzdžiui, automobilis: buka 
nenuspėjama metalo krūva netikėtai tapo didžiausiu žmonių sielų 
tvirkintoju žmonijos istorijoje. Jis paverčia berniuką-vyrą fanatiku, 
užvaldytu nepasotinamos griovimo aistros, trokštančiu galios. Argi 
tie, kurie kūrė automobilius, norėjo šito? Bet taip jau atsitiko. 

Senelė apėjo aplink stalą, vėl pripildydama mūsų stiklines ty- 
ro šalto mineralinio šaltinio vandens iš savo kairiosios rankos smi- 
liaus. 

- Todėl žmonėms reikalingos kitokios mašinos, kompensuo- 
jančios tų pirmųjų padarytą žalą. Mašinos, metančios didingus še- 
šėlius ant žemės, skatinančios Žmones parungtyniauti su jomis, 
tapti tokiais pat didingais. Mašinos, kurios lyg milžiniškos dailios 
žirklės apkarpo žmonių sielas, suteikdamos joms tobulesnę for- 
mą, pašalindamos nereikalingus dyglius, ragus ir kanopas. O tam 
reikalingi pavyzdžiai. 

- Pavyzdžiai? - paklausiau aš. 

- Kiti žmonės, iš kurių galima mokytis. Ir jeigu jūs, berniukai, 
elgsitės pakankamai gerai ir pakankamai ilgą laiką, galutinai nusi- 
šersite ir daugiau nebebūsite panašūs į piktas klastingas beždžiones. 

Senelė vėl atsisėdo už stalo. 

- Žmonėms tūkstančius metų reikėjo karalių, dvasininkų, filo- 
sofų, žodžiu, pavyzdžių, į kuriuos būtų galima žiūrėti ir sakyti: “Jie 
tokie puikūs, norėčiau ir aš toks būti. Reikia mokytis iš jų dory- 
bės ir kilnumo". Tačiau net garbingiausiėji iš dvasininkų, doriau- 
sieji iš filosofų yra tik žmonės, ir jie taip pat klysta, praranda pa- 
sitikėjimą ir malonę. Nusivylę žmonės pasiduoda skeptiškoms 
nuotaikoms ar, dar blogiau, tampa pasyviais cinikais, tada gėriui 
tenka trauktis ir blogis keliauja per pasaulį septynmyliais žings- 
niais. 

- O tu, tu, žinoma, niekada neklysti, tu tobula, tu geriausia už 
visus! 

Balsas atsklido iš koridoriaus tarp virtuvės ir valgomojo, kur, 
kaip mes jau žinojome, stovėjo Agata, prisispaudusi prie sienos, 
ir girdėjo kiekvieną Senelės žodį. 

Senelė net negrįžtelėjo į tą pusę ir toliau ramiai kalbėjo, kreip- 
damasi į mus, sėdinčius prie stalo: 

- Ne, aš nesu tobula, nes kas gi yra tobulumas? Bet aš Žinau 
viena: būdama mechaniniu žaislu, aš negaliu nusidėti, negaliu bū- 
ti godi, pavydi, klastinga ir smulkmeniška, manęs neįmanoma pa- 
pirkti. Aš nesiekiu valdžios dėl valdžios. Greitis nevaro manęs iš 
proto. Aš nesiblaškau po visą pasaulį, siekdama patenkinti seksua- 
linį potraukį. Todėl aš turiu begalę laiko, net daugiau, negu rei- 
kia, rinkti informaciją apie žmogaus idealą ir išsaugoti tą idealą sa- 
vo atmintyje, išlaikyti nesuteptą, vientisą, nepakitusį. Tik pasaky- 
kite man, kokia vertybė jus domina, koks Idealas jus traukia. Ir aš 
surinksiu, sukaupsiu, įvertinsiu ir įsiminsiu viską, kas gali būti 
jums naudinga. Pasakykite man, kokie jūs norite būti: kilnūs, my- 
lintys, rūpestingi, santūrūs, humaniški... ir aš bėgsiu pirma jūsų, 
tikrindama jūsų pasirinktą kelią - ar jis tikrai nuves į tikslą. Jei 
priekyje tamsu, įjunkite mane kaip žibintą, ir aš nušviesiu jums 
kelius visomis kryptimis, aš vesiu jus per nežinomybę. 

- Taigi, - tarė tėtis, prisidėdamas prie lūpų servetėlę, - tada, kai 
mes kursime melagystes vieną po kitos... 

- Aš sakysiu tiesą. 

- Kai mes neapkęsime... 

- Aš toliau dovanosiu jums meilę, tai yra dėmesį ir supratimą. 
Tai reiškia, kad aš viską žinosiu apie jus, viską, viską, viską, ir jūs 
žinosite, kad aš žinau, bet daugumos tų dalykų aš niekad niekam 
nesakysiu, aš išsaugosiu jūsų paslaptis - kad jūs nebijotumėte ma- 
nęs dėl to, jog viską apie jus Žinau. 

Kalbėdama Senelė ėmė sukti ratą aplink stalą, rinkdama tuš- 
čias lėkštes, braukdama nuo staltiesės trupinius, įdėmiai tyrinėda- 
ma mūsų veidus. Laisvoji ranka grakščiai sklendė ore, palytėdama 
tai Timočio skruostą, tai mano petį, balsas plaukė lyg rami užtik- 
rintumo upė, iki krantų užpildžiusi mūsų ištuštėjusį namą ir mū- 
sų gyvenimus. 

- Bet... - Tėvas staiga sulaikė Senelę ir pažvelgė jai tiesiai į akis. 
Jis giliai įkvėpė, veidas apsiniaukė. Pagaliau jis pratarė: - Visos ši- 
tos šnekos apie meilę, dėmesį ir taip toliau... Dėl Dievo, moterie, 
tavęs, tavęs juk /e72 nėra! 

Tėvas parodė į Senelės galvą, veidą, akis - nematomas jautrias 
linzes, miniatiūrinės baterijas ir tranzistorius. 

- Tavęs ten nėra! 

Senelė išlaukė vieną, dvi, tris tylias sekundes. 

O tada atsakė: 

- Taip, manęs nėra. Bet esate jus. Tomas, Timotis, Agata ir jūs, 
jų tėvas. Aš kaupiu ir saugau visus jūsų žodžius ir poelgius. Aš esu 
visa tai, ką šeima ilgainiui užmiršta, apie ką paprastai lieka tik 
blausūs prisiminimai. Aš sugebu daugiau už senus šeimyninius 
nuotraukų albumus, kuriuos jūs vartote sakydami: štai čia mes tą 
žiemą, čia aną pavasarį. Aš išsaugosiu viską, ką užmiršite jūs. Ir 
nors žmonės tikriausiai dar šimtą tūkstančių metų ginčysis, kas gi 
yra Meilė, mes su jumis galbūt visgi atrasime, jog meilė - tai gebė- 
jimas grąžinti žmogui patį save. Galbūt meilė - tai kai kas nors, kas 
viską mato ir prisimena, padeda mums atgauti save, tik jau šiek 
tiek geresnius, negu mes svajojome tapti... 

Aš esu jūsų šeimos atmintis ir galbūt kada nors tapsiu visos jū- 
sų giminės bei tautos atmintimi. Bet visada būsiu jūsų paslau- 
goms. Aš nepažįstu savęs. Aš negaliu jausti, nežinau, kas yra sko- 
nis ar kvapas. Ir visgi aš egzistuoju. Ir mano egzistavimas sustip- 
rina jūsų gebėjimą jausti kvapą, skonį bei visa kita. Argi šiuose 
mainuose nėra meilės? Taigi... 

Senelė vis suko aplink stalą, rinkdama indus, kraudama juos 
į krūvelės nei pabrėžtinai nusižeminusi, nei sustabarėjusi iš pa- 
sipūtimo. 

- Ką aš žinau? Visų pirma aš žinau štai ką: šeimose, kur daug 
vaikų, kuris nors visada lieka užmirštas. Visiems tarytum nelieka 
laiko. Na, o aš visiems jums skiriu vienodai dėmesio. Su kiekvie- 
nu po lygiai dalinuosi savo žiniomis. Man norisi būti didžiuliu šil- 
tu pyragu, ką tik išimtu iš orkaitės, padalintu visiems po lygiai. 
Kad niekas neliktų alkanas. Žiūrėk! - šaukia kažkas, ir aš žiūriu. 

Klausyk! - šaukia kažkuris, ir aš klausau. Bėgam su manimi palei 
upę! - ir aš bėgu. Bet vakarui atėjus, aš nebūnu pavargusi, suirzu- 
si, aš nebambu ir nebaru jūsų, norėdama išlieti savo susierzinimą. 
Mano akys išlieka tokios pat aiškios, balsas stiprus, ranka tvirta, o 
dėmesys nepraranda budrumo. 

- Ir visgi, - vėl netvirtai paprieštaravo tėtis, jau beveik įtikintas, 
bet vis dar laikydamasis paskutiniojo silpnučio argumento, - ir vis- 
gi tavęs visame tame nėra. O juk meilė... 

- Jei dėmesys - meilė, aš esu meilė. Jei supratimas - meilė, aš 
esu meilė. Aš padedu jums nesuklysti ir būti geriems; jeigu tai 
meilė, aš esu meilė. 

Dar sykį kartoju - jūsų šeimoje keturi. Kiekvienam iš jūsų aš 
skiriu nedalomą dėmesį - kas niekada anksčiau žmonijos istorijoje 
buvo neįmanoma. Net jeigu jūs visi kalbėsite vienu metu, aš įsi- 
minsiu kiekvieno jūsų žodžius atskirai. Nė vienas neliks nepamai- 
tintas. Aš, jei leisite man pavartoti šį keistą žodį, “mylėsiu" jus vi- 
sus. 

- Aš tau neleisiu! - sušuko Agata. 

Šįsyk netgi Senelė atsigręžė. Agata stovėjo tarpduryje. 

- Aš nesutinku, aš neleidžiu, tu neturi teisės! - šaukė Agata. - 
Nedrįsk! Nes tai melas! Tu meluoji! Niekas manęs nemyli. Ji sakė, 
kad myli, bet ji melavo. Sakė, bet tai buvo melas! 

- Agata! - Tėvas pašoko nuo kėdės. 

- Ji? - paklausė Senelė. - Kas ji? 

- Mama! - išrėkė Agata. - Ji sakė: myliu tave! Melas! Myliu tave! 
Melas! Ir tu tokia pati! Tu meluoji. Bet tu viduje tuščia, ir todėl ta- 
vo melas dvigubas! Aš nekenčiau jos. lr dabar nekenčiu tavęs! 

Agata apsisuko ir metėsi į koridorių. 

Trinktelėjo laukujės durys. 

Tėvas jau šoko iš kambario, bet Senelė palytėjo jo ranką. 

- Leiskite man. 

Ji išėjo iš kambario, greitai perėjo koridorių, o paskui pasilei- 
do bėgte, taip, bėgte, pro duris į lauką. 

Tai buvo čempiono sprintas. Senelė buvo jau toli, kai mes paga- 
liau išvirtome iš namo ant vejos ir šaukdami išbėgome į šaligatvį. 

Nematydama, kur bėga, Agata skuodė šaligatviu, puldinėjo į 
šalis, o mes šaukdami dūmėme iš paskos, Senelė pirma visų, taip 
pat šaukdama. Ir tada Agata šoka nuo šaligatvio, išlekia į gatvę, be- 
veik į patį vidurį, ir staiga mašina, lyg iš po žemės išdygusi, stab- 
džių cypimas, šaižus signalas, persigandusi Agata metasi į vieną 
pusę, paskui į kitą, ir štai Senelė jau greta jos, stveria ir sviedžia 
į šalį, o po akimirkos mašina, galingas energijos kamuolys, svaigi- 
nančiu greičiu įsirėžia tiesiai į mūsų Senelę, elektroninę Gvido 
Fantočinio svajonę... Senelė išlėkė aukštai į orą, skėstelėjo ranko- 
mis, tarsi vis dar mėgindama sustabdyti, perkalbėti negailestingąją 
mašiną, porą kartų persivertė per galvą ir nuskriejo žemėn. Maši- 
na trūktelėjusi sustojo, ir aš pamačiau Agatą, kuri gyva ir sveika 
gulėjo nuošalėje. O Senelė vis dar krito, kažkaip labai lėtai, kol pa- 

galiau atsitrenkė į asfaltą, nučiuožė penkiasdešimt jardų keliu, į 
kažką atsimušė, atšoko ir pagaliau sustingo, išsikėtojusi ant gat- 
vės. Ir mes visi, suakmenėję vienoje linijoje gatvės vidury, vienu 
balsu veriančiai suklykėme. 

Paskui stojo tyla. Tik Agata, sukniubusi ant asfalto, gailiai kūk- 
čiojo, pasiruošusi pratrūkti ašaromis. 

O mes vis stovėjome, sustingę ant mirties slenksčio, bijodami 
žengti bent žingsnį į vieną ar į kitą pusę, bijodami išvysti, kas guli 
už mašinos ir Agatos, ir todėl mes pravirkome, tyliai, gailiai, ir tik- 
riausiai kiekvienas, net ir tėtis, stovintis tarp mūsų, mintyse mal- 
davo: o ne, ne, o ne, Viešpatie, ne... 

Agata pakėlė galvą. Skausmo perkreiptas veidas atrodė kaip 
veidas žmogaus, kuris žinojo, nujautė lemtį, bet gyveno sau to- 
liau, tuo netikėdamas, o dabar nieko nebenori žinoti, nebenori 
gyventi. Mums bežiūrint, ji nukreipė žvilgsnį į pasliką moters kū- 
ną, ir jos akys pasruvo ašaromis. Užsidengusi veidą delnais, Aga- 
ta vėl sukniubo ant šaligatvio, nieko daugiau nenorėdama, tik 
verkti... 

Tada aš pagaliau žengiau vieną žingsnį, paskui dar žingsnį ir 
dar penkis mažus žingsnius, ir kai pasiekiau savo seserį, ji buvo 
jau susisukusi į kamuoliuką ir taip žemai nulenkusi galvą, kad jos 
kūkčiojimas sklido tarsi iš bedugnės gelmės, ir aš išsigandau, kad 
niekada jos ten nesurasiu, kad ji niekuomet iš ten neišeis, kad ir 
kaip aš prašyčiau, maldaučiau, meilinčiausi, grasinčiau ar tiesiog 
sakyčiau. Mes tik girdėjome, kad ji kažką kalba, pasilaidojusi sa- 
vo pačios kančioje, vis kartoja ir kartoja tą patį, plėšoma sielvar- 
to, skaudžiai sužeista, pagaliau pažinusi ir suvokusi seniai virš jos 
kabėjusią grėsmę, kuri jau niekados nebeatsitrauks: “Aš taip ir Ži- 
nojau...juk sakiau jums...melas...melas... abi melagės...viskas me- 
las... kaip ir ta kita...kita...visai kaip...visai...visai kaip ta kita ...ki- 
ta...kitą...!" 

Aš parpuoliau ant kelių greta Agatos, stipriai apkabinau ją, tar- 
si mėgindamas vėl sulipdyti ją, nors iš pažiūros ji ir nebuvo ski- 
lusi, tik buvo toks jausmas, kad ji skilusi. Aš žinojau, kad nėra 
prasmės eiti pas Senelę, jokios prasmės, todėl likau su Agata, glos- 
čiau ją ir verkiau. Tėvas priėjęs palinko virš mūsų, paskui atsiklau- 
pė šalia. Mes buvome panašūs į tikinčiuosius, besimeldžiančius vi- 
dury gatvės. Kokia laimė, kad gatvėje tuo metu nebuvo mašinų. 

- Kas kita, Age, kas ta kita? - dusliai išspaudžiau aš. 

- Kita mirusi! - išrėkė ji du žodžius. 

- Tu kalbi apie mamą? 

- O mama, - sudejavo Agata virpėdama, spausdamasi prie že- 
mės, gūždamasi lyg kūdikis. - O mama, ji mirė, mama mirė, o da- 
bar ir Senelė mirė, o juk žadėjo amžinai, amžinai mus mylėti, my- 
lėti, žadėjo, kad bus kitokia, žadėjo, žadėjo, o dabar matai, ma- 
tai... Nekenčiu jos, nekenčiu mamos, nekenčiu jos, nekenčiu jų 
abiejų! 

- Na, žinoma, - pratarė balsas. - Juk tai taip natūralu. Kokia aš 
kvailė, kad anksčiau nesupratau. 

Balsas buvo toks pažįstamas, kad mes visi net sustabarėjome. 

O paskui atsigręžėme. 

Agata pakėlė akis, plačiai jas išplėtė, sumirksėjo ir net kilste- 
lėjo ant vieno kelio, spoksodama aukštyn. 

- Kokia gi aš kvailė, - pakartojo Senelė, stovėdama mūsų mal- 
dos rato pakrašty. 

- Senele! - vienu balsu sušukome mes. 

Ji stovėjo, šią akimirką aukštesnė už mus visus, klūpančius, 
raudančius, gedinčius. O mes galėjome tik stebeilytis į ją, vis dar 
netikėdami savo akimis. 

- Tu juk numirei! - riktelėjo Agata. - Mašina... 

- Partrenkė mane, - tyliai pratęsė Senelė. - Taip. Aš persiverčiau 
ore ir plojausi ant žemės. Tai bent buvo smūgis. Iš pradžių net iš- 
sigandau, kad bus sutrūkinėję kontaktai, jei tik galima pavadinti 
išgąsčiu tai, ką pajutau. Bet paskui atsisėdau, gerai pasipurčiau, 
ir tos kelios dažų molekulės, atskilusios nuo vienos ar kitos sche- 
mos, grįžo į savo vietas, ir štai aš, nedūžtantis ir negendantis žais- 
las, vėl su jumis. 

- Aš maniau, kad tu... - pratarė Agata. 

- Nieko nuostabaus, kad tu taip pamanei, - atsakė Senelė. - Bū- 
tent taip ir atsitiktų bet kuriam kitam, jei jį partrenktų mašina ir 
dar šitaip švystelėtų į orą. Bet tik ne man, mieloji Agata, tik ne 
man. Dabar aš suprantu, kodėl tu bijojai manęs ir nepasitikėjai 
manimi. Tu juk šito nežinojai. O aš neturėjau progos įrodyti jums 
savo gyvybingumo. Kokia gi aš kvaiša, kad nesusiprotėjau jums 
parodyti, paaiškinti. Lukterėkit minutėlę. 

Kažkur jos galvoje, kūne, jos esybėje įsijungė nematomos juos- 
tos, į kurias buvo įrašyta kažkokia sena informacija, vėliau papil- 
dyta ir atnaujinta. Senelė linktelėjo. 

- Taip. Štai. Tai iš knygos apie vaikų auginimą. Prieš daug metų 
ją parašė viena moteris, bet žmonės iš jos juokėsi, nes ji užbaigė 
savo knygą tokiu patarimu tėvams: “Darykite, ką norite, tik nemir- 
kite. Šito vaikai jums niekada neatleis." 

- Neatleis, - sušnabždėjo kažkuris iš mūsų. 

- “Nes argi gali vaikai suprasti, kodėl jūs staiga išeinate ir dau- 
giau nebegrįžtate, nepasakę nė žodžio, nieko nepaaiškinę, neat- 
siprašę, nepalikę jokio raštelio, nieko?" 

- Negali, - sutikau aš. 

- Taigi, - kalbėjo toliau Senelė, atsiklaupusi drauge su mumis 
šalia Agatos, kuri dabar sėdėjo ašarų pilnomis akimis, bet tai bu- 
vo jau kitokios ašaros - ne tos, kurios skandina skausme, bet tos, 
kurios nuplauna skausmą. - Taigi tavo mama numirė, išėjo ir dau- 
giau nebegrįžo. Kaip tu po to galėjai kuo nors tikėti? Jeigu žmo- 
nės vis tiek kada nors miršta, išnyksta, kuo gi vaikui pasikliauti? 
Ir tada pasirodžiau aš, tokia išmintinga ir kartu tokia neišmanėlė. 
Aš turėjau suprasti, bet nesupratau, kodėl tu mane atstumi. Nes 

tu paprasčiausiai bijojai, kad ir aš kada nors išeisiu, kad aš meluo- 
ju, kad aš tokia pat mirtinga. O dvi netektys, dvi mirtys per viene- 
rius metus - to vaikui tikrai per daug. Bet dabar tu tiki manimi, 
Abigaile? 

- Agata, - pataisė Agata, jau pati to nebesuvokdama. 

- Ar supranti, kad aš visada, visada būsiu šalia tavęs? 

- O, taip! - sušuko Agata ir dabar jau iš tikrųjų pratrūko raudo- 
ti, mes taip pat neištvėrę apsiašarojome, glausdamiesi vienas prie 
kito, o aplinkui jau stojo mašinos, ir žmonės lipo lauk pažiūrė- 
ti, kiekgi čia nukentėjusiųjų ir kiek jau pasveikusiųjų. 


IsroRijos pabaiGa 


Na, dar ne visai pabaiga. 

Po to mes visi kartu laimingai gyvenome. 

Visi - tai Senelė, Agata-Agamemnona-Abigailė, Timotis, aš, To- 
mas, ir mūsų tėvas. Senelė kviesdavo mus pasitaškyti veržliuose 
lotynų, ispanų ir prancūzų kalbos fontanuose, panardyti bekraš- 
tėse poezijos srovėse, kur Mobis Dikas leido savo versališkas 
čiurkšlės, pradingstančias ramybėje ir vėl iškylančias audrose. Se- 
nelė, mūsų amžinas laikrodis, švytuoklė, ciferblatas, iš kurio mes 
žinodavome laiką vidurdienį, o naktimis, iškankinti karštligės, vi- 
sada matydavome ją šalia savo lovų - ji visuomet būdavo greta, ji 
kantriai laukdavo, guosdavo mus švelniais žodžiais, šalta ranka vė- 
sindavo karštas mūsų kaktas ar šalto kalnų šaltinio vandens sro- 
vele iš smiliaus vilgė sausus šiurkščius liežuvius. Dešimt tūkstan- 
čių aušrų ji pjovė žolę vejoje, dešimt tūkstančių naktų klajojo po 
namą, braukdama dulkių molekules, nusėdančias tykiomis prie- 
šaušrio valandomis, arba sėdėjo ir kuždėjo ką nors, ką, jos many- 
mu, mes turėjome išmokti miegodami. 

Kol galiausiai vienas paskui kitą mes išvykome iš namų moky- 
tis. Kai jauniausioji iš mūsų, Agata, susiruošė iškeliauti, Senelė 
taip pat ėmė krautis daiktus. 

Paskutinę tos paskutiniosios vasaros dieną mes aptikome Se- 
neleę svetainėje tarp visokiausių dėžių ir lagaminų, kur ji mezgė ir 
laukė. Ir nors ji dažnai kalbėdavo mums apie tai, mes pasijuto- 
me priblokšti. 

- Senelė! - sušukome mes vienu balsu. - Ką tu čia darai? 

- Kaip ir jūs, išvykstu į koledžą, taip sakant, - atsakė Senelė. - 
Grižtu pas Gvidą Fantočinį, į savo Šeimą. 

- Šeimą? 

- Taip, į Pinokių šeimą. Taip jis mus iš pradžių vadindavo. Mes 
- Pinokiai, O jis - tėtušis Džepetas. Tik vėliau jis davė mums savo 
pavardę - Fantočiniai. Cia mano šeima buvote jūs. O dabar turiu 
grįžti į savo senąją šeimą, pas savo brolius, seseris, tetas, pusse- 
seres, pas robotus, kurie... 

- Kurie ką? Ką jie ten daro? - pertraukė Agata. 

- Kaip kas, - atsakė Senelė. - Vieni lieka, kiti išeina. Kai kuriuos 
išardo, ketvirčiuoja, taip sakant, jų detales deda į kitas mašinas, 
kurioms reikia remonto. Mane taip pat patikrins, pažiūrės, ar aš 
dar kam tinku, ar netinku. Gali atsitikti ir taip, kad mane rytoj pat 
išsiųs į kitą šeimą, kur aš auginsiu kitą būrį vaikų, kovosiu su ki- 
tomis melagystėmis ir prasimanymais. 

- Ne, jie neturi teisės tave ketvirčiuoti! - sušuko Agata. 

- Ne, ne! - pritarėme mudu su Timočiu. 

- Aš turiu pinigų, - pareiškė Agata, - aš užmokėsiu, kiek reikia... 

Senelė liovėsi siūbavusi pirmyn atgal supamajame krėsle ir įs- 
meigė akis į virbalus bei ryškiaspalvį vilnonį mezginį. 

- Aš pati nebūčiau prašiusi, bet jeigu jau jūs užsiminėte, pasa- 
kysiu. Už labai m2až4 mokestį galima išnuomoti vietą kambaryje, 
Šeimos kambaryje. Tai erdvi pritemdyta svetainė, kur trisdešimt 
ar keturiasdešimt Elektrinių Moterų sėdi, supasi krėsluose ir kal- 
ba, kalba paeiliui. Aš ten nesu buvusi. Juk aš dar palyginti nauja, 
atkeliavau pas jus tik gimusi. Už nedidelį, visai nedidelį mokestį 
kas mėnesį, kasmet aš galėčiau ten gyventi kartu su kitomis tokio- 
mis pat Senelėmis, klausyčiausi jų pasakojimų apie tai, ką jos su- 
žinojo apie pasaulį, ir pati pasakočiau, kaip gyvenau su Tomu, Ti- 
mu ir Agata ir kokie laimingi mes buvome. Papasakočiau joms vis- 
ką, ką išmokau iš jūsų. 

- Bet... juk tai /4 mus mokei! 

- Jūs tikrai taip manote? - atsiliepė Senelė. - O, ne, tai buvo abi- 
pusis mokymasis. Ir visa tai dabar manyje, viskas, dėl ko jūs ver- 
kėte, dėl ko juokėtės, viskas manyje. Ir aš pasakosiu apie tai ki- 
toms Senelėms, o jos pasakos man apie savo berniukus, mergai- 
tes, apie savo gyvenimą. Mes sėdėsime ten, kasmet įgaudomos vis 
daugiau ramybės, išminties, gerumo - kas dešimt, kas dvidešimt, 
kas trisdešimt metų. Šeimos žinių lobynas išaugs dvigubai, ketur- 
gubai, jos išmintis nebus prarasta. Mes sėdėsime savo svetainėje 
ir lauksime, kada jums vėl prireiks mūsų - gal jūsų pačių vaikams 
ligos atveju arba jeigu, neduok, Dieve, jūsų šeimą aplankys netek- 
tis ar mirtis. Mes lauksime bręsdamos, bet nesendamos, kantriai 
lauksime tos dienos, kai galbūt ir mums nusišypsos juokingo me- 
dinuko, kurio vardu mes iš pradžių vadinomės, likimas. 

- Pinokio? - paklausė Timas. 

Senelė linktelėjo. 

Aš supratau, ką ji turėjo omeny. Ji kalbėjo apie tą dieną, kai, 
pasak senos pasakos, Pinokis, tapęs doras ir darbštus, užsitarna- 
vo teisę tapti gyvu žmogumi. Aš staiga aiškiai įsivaizdavau juos 
ateityje, visą Fantočinių-Pinokių Šeimą, kaip jie keičiasi patirtimi, 
pakuždomis dalinasi savo žiniomis erdviose filosofijos svetainėse, 
laukdami tos ypatingosios dienos. Dienos, kuri gali niekada nea- 
teiti. 

Senelė tikriausiai perskaitė tą mintį mano akyse. 

- Dar pamatysime, - pasakė ji. - Palauksime ir pamatysime. 


222 


- O, Senele! - Agata pratrūko raudoti, kaip raudojo prieš dau- 
gelį metų. - Senele, tau nereikia laukti. Tu ir taip gyva. Mums tu 
visada buvai gyva. 

Agata pripuolusi apsikabino senąją moterį, mes su Timu ap- 
sikabinome, ilgai ilgai laikėme savo glėbyje, o paskui visi išbėgo- 
me iš namo, išlėkėme į tolimas mokyklas, į tolimus metus. Bet 
prieš tai, kai sraigtasparniai pakėlė mus į rudenišką dangų, mes 
dar išklausėme paskutinius Senelės žodžius: 

- Kai jūs pasensite ir tapsite užgaidūs, silpni ir bejėgiai kaip vai- 
kai, kai jums vėl reikės pagalbos bei priežiūros, prisiminkite savo 
senąją auklę ir mokytoją, kvailą ir kartu išmintingą draugę. Išsik- 
vieskite mane. Ir aš grįšiu. Aš grįšiu, nebijokite, ir mes vėl visi kar- 
tu įsikursime vaikų kambaryje. 

- Mes niekada nepasensime! - atsiliepėme mes. - To niekada 
nebus! 

- Niekada, niekada! 

Ir mes išskridome. 

O dabar mes jau seni, Timas, Agata ir aš. 

Mūsų vaikai užaugo ir išsiskirstė, mūsų Žmonos ir vyrai paliko 
šį pasaulį, ir dabar, visai pagal Dikensą, galite tikėti, galite netikėti, 
mes vėl visi trys sugrįžome į savo senuosius namus. 

Aš dabar guliu savo miegamajame, kur miegodavau vaikystėje, 
prieš septyniasdešimt, septyniasdešimt, ar galite patikėti, septy- 
niasdešimt metų. Po dabartiniais sienų apmušalais yra dar kitas 
apmušalų sluoksnis, o po juo dar vienas ir dar vienas, ir galiausiai 
pats seniausias, tas, kuris buvo čia, kai man buvo devyneri. Viršu- 
tiniai apmušalai jau suplyšę, vietomis nusilaupę. Ir aš matau po 
jais pažįstamus tigrus, senus dramblius, mielus draugiškus zebrus, 
nuožmius krokodilus. Aš jau išsikviečiau darbininkus, kad atsar- 
giai nuimtų visus tuos sluoksnius, palikdami tik apatinįjį. Senie- 
ji žvėrys vėl gyvens ant mano miegamojo sienų. 

Mes išsikvietėme ir dar kai ką. 

Mes trys pašaukėme: 

Senele! Tu sakei, kad grįši, kai mums vėl tavęs reikės. 

Mus vargina mūsų amžius, mūsų laikas. Mes pasenome. Mums 
reikia pagalbos. 

Ir vėlų vakarą trijuose vasarnamio kambariuose trys seni vaikai 
pakyla šaukdami mintyse: Mes mylėjome tave! Mes mylime tave! 

Žiūrėkite! Ziūrėkite! Ten, danguje, galvojame mes, prabudę šį- 
ryt. Kas tai, pašto sraigtasparnis? Ar jis leidžiasi ant mūsų vejos? 

Stai! Ant žolės priešais prieangį. Ar tai tik ne sarkofagas? 

Ar tik ne mūsų vardais išrašyti drobiniai kaspinai, kuriais ap- 
muturiuota miela figūrėlė su auksine kauke?! 

Auksinis raktelis vis dar kabo Agatai ant krūtinės, šiltas, lau- 
kiantis. O Dieve, ar po šitiek metų jis tilps į skylutę, ar tiks, o dan- 
gau, ar pasisuks?! 

